title: 2015 m. kovo 27 d. Komisijos sprendimas (ES) 2016/288 dėl valstybės pagalbos SA.34775 (13/C) (ex 12/NN), kurią suteikė Jungtinė Karalystė. Nerūdinių medžiagų mokestis (pranešta dokumentu Nr. C(2015) 2141) (Tekstas svarbus EEE)

text:
4.3.2016

               LT

               Europos Sąjungos oficialusis leidinys

               L 59/87

         KOMISIJOS SPRENDIMAS (ES) 2016/288
   2015 m. kovo 27 d.
   dėl valstybės pagalbos SA.34775 (13/C) (ex 12/NN), kurią suteikė Jungtinė Karalystė. Nerūdinių medžiagų mokestis

         (pranešta dokumentu Nr. C(2015) 2141)

   (Tekstas autentiškas tik anglų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
   atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
   pakvietusi suinteresuotąsias šalis teikti savo pastabas pagal tas nuostatas (1) ir atsižvelgdama į jų pastabas,
   kadangi:
   1.   PROCEDŪRA

               (1)

               2001 m. gruodžio 20 d. raštu (užregistruotu 2001 m. gruodžio 28 d.) Jungtinės Karalystės valdžios institucijos (toliau – JK valdžios institucijos) Komisijai pranešė apie valstybės pagalbos schemą, pavadintą „Laipsniškas nerūdinių medžiagų mokesčio nustatymas Šiaurės Airijoje“. Savo pranešime JK valdžios institucijos Komisiją informavo, kad ketina nustatyti nerūdinių medžiagų mokestį, įsigaliosiantį 2002 m. balandžio 1 d. Šis mokestis turėjo būti nustatytas 2001 m. Finansų įstatymo 2 dalies 16–49 skirsniais ir 4–10 priedais. Nurodyta, kad pačią pagalbos schemą (laipsnišką nerūdinių medžiagų mokesčio nustatymą Šiaurės Airijoje) sudaro mokesčio nustatymas Šiaurės Airijoje keliais etapais, siekiant išsaugoti Šiaurės Airijos bendrovių, iš nerūdinių medžiagų gaminančių apdorotus produktus, pavyzdžiui, betoną ir asfaltą, gebėjimą konkuruoti tarptautiniu mastu. Toks laipsniškas mokesčio nustatymas Šiaurės Airijoje turėjo būti nustatytas 2002 m. Finansų įstatymu.

               (2)

               Be pranešimo, 2001 m. rugsėjo 27 d. Komisija gavo dviejų bendrovių, kurių veikla susijusi su nerūdinių medžiagų gavyba ir apdorojimu, skundą, o 2002 m. balandžio 15 d. papildomą skundą pateikė British Aggregates Association (toliau – BAA). Skundų pateikėjai manė, kad 2001 m. Finansų įstatymu suteikta valstybės pagalba produktams ir procesams netaikant nerūdinių medžiagų mokesčio (toliau – NMM), jie taip pat manė, kad su Šiaurės Airija susijusios nukrypti leidžiančios nuostatos yra su vidaus rinka nesuderinama pagalba.

               (3)

               2002 m. vasario 21 d. gavusi papildomos informacijos, 2002 m. balandžio 24 d. Komisija priėmė sprendimą neprieštarauti NMM (2). Komisija manė, kad įvairios 2001 m. Finansų įstatyme nustatytos išimtys yra pateisinamos mokesčio logika, o 2001 m. Finansų įstatymu nesuteikta jokia valstybės pagalba. Be to, Komisija manė, kad laipsniškas NMM nustatymas Šiaurės Airijoje yra su vidaus rinka suderinama valstybės pagalba.

               (4)

               2002 m. liepos 12 d. BAA kreipėsi į Teismą, kad būtų anuliuotas Komisijos 2002 m. balandžio 24 d. sprendimas, ir buvo užregistruota byla T-210/02. 2006 m. rugsėjo 13 d. Bendrasis Teismas visą ieškinį atmetė. 2006 m. lapkričio 27 d. BAA Bendrojo Teismo sprendimą apskundė. 2008 m. gruodžio 22 d. Sprendimu British Aggregates prieš Komisiją, C-487/06 P, Teisingumo Teismas apskųstą sprendimą panaikino ir bylą grąžino Bendrajam Teismui.

               (5)

               2012 m. kovo 7 d. Sprendimu British Aggregates Association prieš Europos Komisiją, T-210/02 RENV, Bendrasis Teismas panaikino 3 konstatuojamojoje dalyje nurodytą Komisijos sprendimą. Bendrasis Teismas nustatė, kad Komisijai nepavyko įrodyti, kad su išimtimi susijęs mokestinis diferencijavimas pateisinamas įprasto apmokestinimo principu, kuriuo grindžiamas NMM, arba kad toks diferencijavimas pateisinamas atsižvelgiant į NMM aplinkos apsaugos tikslą. Visų pirma Bendrasis Teismas nustatė, kad Komisija, siekdama nustatyti galimo pranašumo dėl NMM atrankųjį pobūdį, neatsižvelgė į šį įprasto apmokestinimo principą. Taigi Bendrasis Teismas nurodė, kad Komisija savo sprendime nenuosekliai vartojo sąvokas, tai visų pirma pasakytina apie sąvokas „neapdorotos“, „pirminės“ ir „antrinės“ nerūdinės medžiagos, ir tai neatitiko 2001 m. Finansų įstatyme su pakeitimais vartojamų sąvokų. Taip pat Komisija savo sprendime nepaaiškino, kodėl tam tikrų medžiagų, kurioms taikoma išimtis, (naudojamų kaip nerūdinės medžiagos, pavyzdžiui, molio nerūdinių medžiagų) teisinės ir faktinės aplinkybės skyrėsi nuo apmokestinamų medžiagų teisinių ir faktinių aplinkybių.

               (6)

               Panaikinus 2002 m. balandžio 24 d. Komisijos sprendimą, Komisija privalėjo iš naujo įvertinti, ar 2001 m. Finansų įstatyme su pakeitimais, padarytais 2002 ir 2007 m. finansų įstatymais, nustatytos mokesčio išimtys, netaikymo atvejai ir lengvatos yra valstybės pagalba. Komisija bylą užregistravo suteikdama jai NN nuorodą, nes NMM galiojo nuo 2002 m. balandžio 1 d. Laipsniško NMM nustatymo Šiaurės Airijoje suderinamumo klausimas nagrinėtas vykdant kitą procedūrą (žr. SA.18859 (11/C) – Jungtinė Karalystė – Nerūdinių medžiagų mokesčio lengvata Šiaurės Airijoje).

               (7)

               Be pastabų ir medžiagos, pateiktų nagrinėjant bylas Sąjungos teismuose, skundo pateikėjas 2012 m. birželio 13 d. ir spalio 26 d. Komisijai pateikė daugiau pastabų ir informacijos. Tos pastabos Jungtinei Karalystei persiųstos 2013 m. gegužės 15 d.2012 m. rugsėjo 27 d. ir 2013 m. gegužės 27 d. JK valdžios institucijos pateikė daugiau informacijos apie NMM.

               (8)

               2013 m. liepos 31 d. raštu Komisija Jungtinę Karalystę informavo, kad nusprendė 2001 m. Finansų įstatymo su pakeitimais, padarytais 2002 ir 2007 m. finansų įstatymais, 17 skirsnio 3 dalies e punkte, f punkto i ir ii papunkčiuose, 4 dalies a punkte (jeigu medžiagą, kuriai taikoma išimtis, sudaro tik anglis, lignitas, skalūnas, šiferis, naudojami kaip nerūdinės medžiagos, arba daugiausia anglis, lignitas, skalūnas ir šiferis), 4 dalies c punkto i ir ii papunkčiuose (kai medžiagą sudaro daugiausia bergždas), f punkte (kai tai molis), 18 skirsnio 2 dalies b punkte (jeigu tai susiję su procesu, kuriam taikoma išimtis ir kurį vykdant gaunamos medžiagos, naudojamos kaip nerūdinės medžiagos) ir 30 skirsnio 1 dalies b punkte (jeigu tai susiję su procesu, kuriam taikoma išimtis pagal 18 skirsnio 2 dalies b punktą ir kurį vykdant gaunamos medžiagos, naudojamos kaip nerūdinės medžiagos) nustatytų mokesčio išimčių, netaikymo atvejų ir lengvatų atžvilgiu pradėti Sutarties 108 straipsnio 2 dalyje nustatytą procedūrą. Komisija neprieštaravo mokesčio išimtims, netaikymo atvejams ir lengvatoms, nustatytoms 2001 m. Finansų įstatymo su pakeitimais, padarytais 2002 ir 2007 m. finansų įstatymais, 17 skirsnio 2 dalies b, c ir d punktuose, 3 dalies b, c, d ir da punktuose, 4 dalies d ir e punktuose, 4 dalies a punkte (jeigu medžiagą, kuriai taikoma išimtis, sudaro tik anglis, lignitas, skalūnas ir šiferis, naudojami kitais tikslais, ne kaip nerūdinė medžiaga), 4 dalies c punkte (kai medžiagą sudaro tik bergždas), f punkte (išskyrus molį), 18 skirsnio 2 dalies a, b (jeigu tai susiję su medžiagomis, kurios nenaudojamos kaip nerūdinės medžiagos) ir c punktuose, 30 skirsnio 1 dalies a, b (jeigu tai susiję su procesais, kuriems taikoma išimtis pagal 18 skirsnio 2 dalies a ir c punktus, ir kai tai susiję su procesais, kuriems taikoma išimtis pagal 18 skirsnio 2 dalies b punktą, kuriame nustatytos medžiagos, nenaudojamomis kaip nerūdinės medžiagos) ir c punktuose, remdamasi tuo, kad tai nėra valstybės pagalba pagal Sutarties dėl Europos Sąjungos veikimo 107 straipsnio 1 dalį.

               (9)

               Komisijos sprendimas pradėti procedūrą buvo paskelbtas Europos Sąjungos oficialiajame leidinyje
                   (3) (toliau – sprendimas pradėti tyrimo procedūrą). Komisija suinteresuotąsias šalis pakvietė teikti savo pastabas dėl pagalbos.

               (10)

               Nuo 2013 m. gruodžio 20 d. iki 2014 m. sausio 17 d. Komisija gavo išsamių pastabų iš šešiolikos suinteresuotųjų šalių, 2014 m. vasario 10 d. papildomos informacijos gauta iš British Aggregates Association narės, o 2014 m. kovo 5 d. – iš British Aggregates Association. 2014 m. gegužės 27 d. ir birželio 13 d. tos pastabos persiųstos Jungtinei Karalystei, ir Jungtinei Karalystei suteikta galimybė į jas atsakyti. Jungtinė Karalystė savo atsakymą pateikė 2014 m. birželio 30 d. raštu. Be to, 2013 m. spalio 1 ir 31 d. ir 2014 m. vasario 28 d. Jungtinė Karalystė pateikė pastabas dėl sprendimo pradėti tyrimo procedūrą.

               (11)

               Komisija 2014 m. liepos 14 d., rugsėjo 1 ir 8 d. ir lapkričio 28 d. paprašė, kad Jungtinė Karalystė pateiktų daugiau informacijos. Jungtinė Karalystė tokią informaciją pateikė 2014 m. rugpjūčio 29 d., rugsėjo 9 ir 18 d. ir gruodžio 8 ir 9 d.

               (12)

               Po 2014 m. liepos 15 d. trišalio posėdžio Komisija 2014 m. liepos 18 d. paprašė, kad Jungtinė Karalystė ir BAA kartu pateiktų daugiau informacijos. Komisijai ši informacija pateikta 2014 m. rugsėjo 8 d. Atsakydama į Komisijos klausimus 2014 m. rugsėjo 15 d. BAA pateikė papildomos informacijos. Pateikta informacija 2014 m. spalio 17 d. persiųsta Jungtinės Karalystės valdžios institucijoms, šios atsakymus pateikė 2014 m. lapkričio 12, 14 ir 17 d.

               (13)

               2014 m. liepos 10 d. ir spalio 16 d. Komisija paprašė, kad BAA pateiktų daugiau informacijos. BAA tokią informaciją pateikė 2014 m. lapkričio 6 ir 21 d.2014 m. gruodžio 2 d. informacija buvo persiųsta Jungtinės Karalystės valdžios institucijoms, šios atsakymą pateikė 2014 m. gruodžio 18 d.

         2.   IŠSAMUS PRIEMONĖS APIBŪDINIMAS

   2.1.   NERŪDINIŲ MEDŽIAGŲ SĄVOKA

               (14)

               Nerūdinės medžiagos naudojamos statybų sektoriuje. Paprastai (4) jos gali būti apibrėžiamos kaip nuotrupinės medžiagos arba dalelės, kurios, būdamos fiziškai ir chemiškai inertiškos, statybose gali būti naudojamos vienos arba kartu su cementu, kalkėmis arba bitumu, pvz., kaip betonas (5), kelių žvirgždas, asfaltas arba drenažo sluoksniai (6), arba statybose naudojamos ertmėms užpildyti (7). Nerūdinės medžiagos gali būti natūralios, pagamintos arba perdirbtos (8). Nerūdinių medžiagų sąvoka ir naudojimo sritys išsamiai apibūdintos sprendimo pradėti tyrimo procedūrą 8–13 konstatuojamosiose dalyse.

               (15)

               Nerūdinių medžiagų apibrėžtis iš esmės susijusi su galimybe tam tikras karjeruose išgautas nuotrupines medžiagas arba daleles naudoti statybos sektoriuje, kaip paaiškinta 14 konstatuojamojoje dalyje, nes pirmiausia būtent tuo nerūdinių medžiagų sąvoka skiriasi nuo mineralų sąvokos.

               (16)

               Natūralios nerūdinės medžiagos – tai natūraliai susidarančios nerūdinės medžiagos, jas galima naudoti jų neapdorojus pramoniniu būdu. Šios medžiagos – tai smėlis, žvirgždas ir skalda (9), jos išgaunamos karjeruose ir žvirgždo kasyklose arba gilinant ir valant jūros dugną.

               (17)

               Perdirbtos nerūdinės medžiagos gaunamos perdirbant anksčiau statybose naudotas medžiagas, įskaitant statybos ir griovimo atliekas (10).

               (18)

               Pagamintos medžiagos paprastai yra lengvasvorės, didelio tankio nerūdinės medžiagos, gaminamos specialios paskirties tikslais. Jos gaminamos pramoninio apdorojimo būdu (paprastai tai būna terminis apdorojimas). Pavyzdžiai: aukštakrosnės šlako nerūdinės medžiagos, pūsto molio nerūdinės medžiagos (keramzitas), pūsto perlito nerūdinės medžiagos, pūsto polistireno granulių nerūdinės medžiagos (11).

               (19)

               Kaip nerūdinės medžiagos tinkamas naudoti medžiagas taip pat galima naudoti gaminant kitus produktus. Tai yra, pramonėje skiriami atvejai, kai smėlis, žvirgždas ir skalda naudojami kaip nerūdinės medžiagos ir kai smėlis, žvirgždas ir skalda naudojami ne kaip nerūdinės medžiagos (12). Uolienos, smėlis ir žvirgždas ne kaip nerūdinės medžiagos naudojamos, pavyzdžiui, gaminant cementą, stiklą, taip pat kitais pramoniniais (13) ar žemės ūkio tikslais (14).

         2.2.   INFORMACIJA APIE NMM IR JO TIKSLĄ

               (20)

               Nerūdinės medžiagos – gamtos išteklius, kurio tinkamos gavybos vietos yra ribotos (15). Eksploatuojant karjerą žemė būna užimta vidutinės trukmės arba ilgą laikotarpį, aplinkai daroma žala, aplinka teršiama.

               (21)

               Po sprendimo pradėti tyrimo procedūrą 15–18 konstatuojamosiose dalyse aprašytų kelių akcijų, kuriomis siekta spręsti dėl nerūdinių medžiagų karjerų eksploatavimo kylančias aplinkos problemas, 2002 m. balandžio mėn. buvo nustatytas NMM, ir juo siekiama toliau nurodytais būdais skatinti nerūdines medžiagas statybos pramonėje naudoti veiksmingiau:

                           —

                           į nerūdinių medžiagų kainą įtraukiant dalį su nerūdinių medžiagų gavyba, pavyzdžiui, triukšmu, dulkėmis, žala gamtovaizdžiui ir biologinės įvairovės praradimu, susijusių aplinkos apsaugos sąnaudų. Taigi NMM turėtų būti skatinama veiksminga nerūdinių medžiagų gavyba ir jų taupus naudojimas bei mažesnis atliekų kiekis statybos vietose,

                           —

                           skatinant keisti paklausą, t. y. mažinti specialiai išgaunamų nerūdinių medžiagų ir didinti toliau išvardytų alternatyvių nerūdinių medžiagų paklausą:

                                       —

                                       perdirbtų nerūdinių medžiagų,

                                       —

                                       medžiagų, kurios yra kitų procesų, įskaitant kitų mineralų gavybą, atliekos arba šalutiniai produktai (molio ir anglies gavybos atliekos, stiklo ir padangų atliekos) (16).

               (22)

               Taigi JK valdžios institucijos rengiant sprendimą pradėti tyrimo procedūrą paaiškino, kad statybų reikmėms skirtos nerūdinės medžiagos yra santykinai mažos vertės produktas, visų pirma palyginti su bendromis statybos projektų, kuriems naudojamos nerūdinės medžiagos, sąnaudomis. Nerūdines medžiagas išgauti iš žemės gana lengva. Todėl, be papildomų kainos signalų, pavyzdžiui, vienas iš jų yra NMM, nėra ypatingų paskatų veiksmingai naudoti nerūdines medžiagas.

               (23)

               Be to, be papildomų kainos signalų, nerūdinių medžiagų perdirbimas nebūtų ekonomiškai perspektyvus. JK valdžios institucijos manė, kad norint sumažinti aplinkos apsaugos sąnaudas, susijusias su medžiagų gavyba iš žemės (pavyzdžiui, ilgalaikio poveikio biologinei įvairovei), svarbu skatinti naudoti perdirbtas nerūdines medžiagas, nors ir neišvengiama su jomis susijusių aplinkos apsaugos sąnaudų, pavyzdžiui, energijos vartojimo ir triukšmo kėlimo. Iš tikrųjų, naudojant perdirbtas medžiagas nereikia ardyti naujos žemės ar jūros dugno.

               (24)

               Be to, kad raginama kaip alternatyvą karjeruose naujai išgaunamoms medžiagoms naudoti perdirbtas nerūdines medžiagas, NMM struktūra taip pat siekiama sumažinti smėlio, žvirgždo ir skaldos, specialiai skirtų naudoti kaip nerūdinės medžiagos, gavybą, skatinant naudoti kitas medžiagas, kurios kitaip būtų išmetamos. Kitų gavybos ar pramoninių procesų šalutiniai produktai, bergždas ir atliekos paprastai laikomos prastesnės kokybės ir specifikacijų negu specialiai išgautos medžiagos, naudojamos kaip nerūdinės medžiagos. Jų naudojimo paskirtis ir būdai šiek tiek skiriasi. Pavyzdžiui, dėl jų mažesnio tankio ir nevienodo dydžio gali būti nesaugu jas naudoti tiesiant tam tikrų kelių viršutinį sluoksnį arba kitais atvejais, kai nerūdinės medžiagos turi atlaikyti didelį slėgį ir dėvėjimąsi. Tačiau šalutiniai produktai, atliekos ir bergždas daugeliu atvejų vis tiek gali būti gera aukščiausios kokybės nerūdinių medžiagų alternatyva. Jeigu nebūtų NMM, 2001 m. Finansų įstatyme nurodytų procesų šalutiniai produktai, atliekos ir bergždas būtų šalinami. Kadangi tai yra neišvengiamas keleto procesų, kuriuos vykdant gaunamos statybos (pavyzdžiui, stogų čerpės iš skalūno) ar kitos srities pramonei (pavyzdžiui, feldšpatai stiklo gamybos pramonei) svarbios medžiagos, šalutinis produktas, JK valdžios institucijos manė, kad aplinkos apsaugos požiūriu efektyviau raginti tas medžiagas naudoti kaip nerūdines medžiagas, užuot jas šalinus kaip atliekas. Taip išvengiama papildomų aplinkos apsaugos sąnaudų, nes naudojamas karjeruose jau išgautas produktas, kuris kitaip būtų atlieka, o ne (papildomai) išgaunamos naujos nerūdinės medžiagos ir patiriama nebūtinų papildomų aplinkos apsaugos sąnaudų (ardoma nauja žemė). Be to, taip padedama atkurti žemę, jau sudarkytą didelių atliekų ir bergždo sąvartynų. JK valdžios institucijos pridūrė, kad NMM taikymo tokioms medžiagoms poveikis gali būti nepageidaujamas, t. y. tai gali atimti norą tas medžiagas naudoti ir tais retais atvejais, kai jos naudojamos, todėl sąvartynai gali didėti užuot mažėję. Sprendimo pradėti tyrimo procedūrą 23 konstatuojamojoje dalyje pateikta išsamios informacijos apie apskaičiuotą esamą alternatyvių medžiagų kiekį.

               (25)

               Remiantis pirminiais planais, dėl NMM neapdorotų nerūdinių medžiagų paklausa vidutiniškai sumažėtų 20 mln. tonų per metus.

               (26)

               JK valdžios institucijos nurodė, kad, atsižvelgiant į siekį paskatinti veiksmingesnę gavybą ir veiksmingesnį neapdorotų nerūdinių medžiagų naudojimą, „mokėti mokestį tenka tiems, kas karjerus eksploatuoja komercinio nerūdinių medžiagų naudojimo tikslais“ (17). Šiuo atžvilgiu JK valdžios institucijos paaiškino, kad, nors karjeruose išgaunant statybos sektoriuje naudotinas aukštos kokybės medžiagas gaunama ir prastesnės kokybės, taigi ir pigesnių medžiagų, praktiškai nėra galimybių tų medžiagų neapmokestinti panašiai, kaip neapmokestinami pramoninių procesų ar kitos gavybos veiklos šalutiniai produktai. Pirma, aukštos kokybės ir prastos kokybės nerūdinių medžiagų santykis kiekviename karjere bus kitoks, nes tai lemia geologiniai veiksniai, tačiau tas santykis bet kuriame konkrečiame karjere nėra nekintantis, nes pasirinkus veiksmingesnius gavybos būdus galima sumažinti prastos kokybės nerūdinių medžiagų dalį. Be to, sąvoka „prastos kokybės nerūdinė medžiaga“ tam tikru mastu subjektyvi. Tai, ką viena karjerą eksploatuojanti įmonė laikytų prastos kokybės nerūdinėmis medžiagomis, gali būti pagrindinis kitos įmonės produktų asortimentas. Todėl neapmokestinus prastos kokybės nerūdinių medžiagų karjerus eksploatuojančioms įmonėms gali būti sudaromos nevienodos sąlygos, dėl to gali būti vengiama mokėti mokesčius arba jie slepiami. Apytikriai tuo metu, kai rengtasi nustatyti NMM, surengus didelio masto viešas konsultacijas su pramonės atstovais nepavyko tinkamai apibrėžti, kaip atskirti aukštos kokybės medžiagas (jas reikėtų apmokestinti) ir prastesnės kokybės šalutinius produktus, susidarančius išgaunant aukštos kokybės nerūdines medžiagas. JK valdžios institucijos dar pabrėžė, kad apmokestinant prastos kokybės nerūdines medžiagas taip pat parodoma, kad norima spręsti problemas, susijusias su nerūdinių medžiagų gavybos aplinkos apsaugos sąnaudomis, neatsižvelgiant į tai, ar išgautas produktas galiausiai laikomas aukštos ar prastos kokybės.

               (27)

               Galiausiai JK valdžios institucijos atkreipė dėmesį, kad NMM sumanytas ne kaip bendrasis mineralų gavybos mokestis, bet kaip uolienų, smėlio ir žvirgždo, statybos sektoriuje naudojamų kaip nerūdinės medžiagos, gavybos mokestis, taikomas tais atvejais, kai gavyba vykdoma Jungtinėje Karalystėje ir komerciniais tikslais. JK valdžios institucijos paaiškino, kad nors kitų medžiagų gavyba gali turėti panašų poveikį aplinkai, ne visais atvejais turima tinkamų galimybių sumažinti gavybos intensyvumą naudojant alternatyvias medžiagas, pavyzdžiui, perdirbtas medžiagas ir bergždą. Be to, nerūdinių medžiagų gavyba buvo didžiausia Jungtinėje Karalystėje mineralų gavybos veikla (2002 m. pagal tonažą ji sudarė beveik 70 % visų mineralų gavybos), todėl tai pagrindinis žalos aplinkai dėl mineralų gavybos šaltinis visoje Jungtinėje Karalystėje. Mokesčio taikymo sritis buvo nustatyta siekiant didžiausios su aplinkos apsauga susijusios naudos, t. y. sumažinti nerūdinių medžiagų gavybos mastą ir išsaugoti strateginius išteklius, tačiau kartu siekta neapmokestinti medžiagų, kurioms nėra pakaitinių medžiagų.

         2.3.   2001 M. FINANSŲ ĮSTATYMAS, JO ĮSIGALIOJIMAS, PAKEITIMAI IR TRUKMĖ

               (28)

               Pirminės teisės nuostatos, kuriomis reglamentuojamas NMM, pateiktos 2001 m. Finansų įstatymo 16–49 skirsniuose ir 4–10 prieduose. 2001 m. Finansų įstatymas priimtas 2001 m. gegužės 11 d., vėliau jis kelis kartus iš dalies keistas, kaip rašoma sprendimo pradėti tyrimo procedūrą 28–29 konstatuojamosiose dalyse. Šiame sprendime nuorodos pateikiamos į vėliau iš dalies pakeistą 2001 m. Finansų įstatymą. NMM pradėtas taikyti 2002 m. balandžio 1 d. ir tebetaikomas. Įstatyme nenustatyta NMM galiojimo pabaiga.

               (29)

               Priėmus sprendimą pradėti tyrimo procedūrą, JK valdžios institucijos iš dalies pakeitė 2001 m. Finansų įstatymą ir nuo 2014 m. balandžio 1 d. sustabdė mokesčio išimtis, taikomas medžiagoms, dėl kurių Komisijai kilo abejonių.

               (30)

               JK valdžios institucijos paaiškino, kad rengdamos būtinus teisės aktus dėl išimčių taikymo sustabdymo remdamosi iš pramonės atstovų gautomis pastabomis padarė išvadą, kad būtų nepraktiška nustatinėti, ar tam tikros medžiagos „išgautos naudoti kaip nerūdinės medžiagos“. Taigi jos nustatė naują kriterijų – „naudojamos statybų tikslais“, ir šis kriterijus atitinka galiojančiuose teisės aktuose vartojamas sąvokų apibrėžtis. Tačiau, kad būtų gautas toks pat su pastarojo kriterijaus taikymu susijęs rezultatas, koks numatytas sprendime pradėti tyrimo procedūrą, teisės aktuose dėl išimčių taikymo sustabdymo papildomai nustatyta, kad procesais, kuriems taikoma išimtis, turi būti laikoma i) molis (įskaitant plastinį molį, kaoliną ir ugniai atsparų molį) ir skalūnas, naudojami gaminant keramines statybines medžiagas ir ii) gipsas, naudojamas gaminant tinką ir tinko pagrindo plokštes. Taip yra dėl to, kad šių medžiagų gali būti medžiagose, išgaunamose statybų tikslais, bet jos nenaudojamos taip, kaip naudojamos atitinkamų medžiagų nerūdinės medžiagos.

         2.4.   NMM STRUKTŪRA IR ĮVYKIAI, DĖL KURIŲ MOKESTIS MOKAMAS

               (31)

               2001 m. Finansų įstatymo 16 skirsnio 1 dalyje rašoma, kad „mokestis, vadinamas nerūdinių medžiagų mokesčiu, pagal šią dalį taikomas nerūdinėms medžiagoms, naudojamoms komerciniais tikslais“. 16 skirsnio 2 dalyje rašoma, kad mokestis tampa mokėtinas, kai koks nors apmokestinamų nerūdinių medžiagų kiekis Jungtinėje Karalystėje panaudojamas komerciniais tikslais nuo mokesčio įsigaliojimo dienos.

               (32)

               Pagal 17 skirsnio 1 dalį nerūdinė medžiaga – tai „(su šio įstatymo 18 skirsnio išlyga) bet kokia uoliena, žvirgždas ar smėlis, taip pat visos medžiagos, kurios į juos tuo metu yra įmaišytos ar natūraliai įsimaišiusios“.

               (33)

               18 skirsnio 1 dalyje nustatyta, kad „šioje dalyje nuorodos į nerūdines medžiagas: a) apima nuorodas į bergždą, atliekas, likučius ir kitus šalutinius produktus, susidarančius vykdant bet kuriuos su bet kuriomis nerūdinėmis medžiagomis susijusius procesus, kuriems taikoma išimtis, b) bet neapima nuorodų į bet ką kitą, kas susidaro vykdant bet kurį tokį su bet kuriomis nerūdinėmis medžiagomis susijusį procesą“.

               (34)

               Pagal 18 skirsnio 2 dalį procesai, kuriems taikoma išimtis, yra šie:

                           „a)

                           bet kokių uolienų smulkinimas siekiant gauti akmenis su vienu ar keliais plokščiais paviršiais;

                           b)

                           bet koks procesas, kuriuo tam tikra medžiaga išgaunama iš bet kurios nerūdinės medžiagos arba kitaip atskiriama (tai gali būti dalis proceso, kai ji išgaunama iš bet kurios žemės, ar kiti būdai) nuo bet kurios nerūdinės medžiagos;

                           c)

                           bet koks kalkių arba cemento gamybos iš klinčių arba klinčių ir kurios nors kitos medžiagos procesas.“

               (35)

               18 skirsnio 3 dalyje nurodytos atitinkamos medžiagos: a) anhidritas; b) plastinis molis; c) baritai; e) kaolinas; f) feldšpatai; g) ugniai atsparus molis; i) fluoritas; j) balinančiosios žemės; k) brangakmeniai ir pusbrangiai akmenys; l) gipsas; m) bet koks metalas arba bet kokio metalo rūda; n) muskovitas; o) perlitas; p) alūnas; q) pemza; r) gamtinės kilmės fosfatai; s) natrio chloridas; t) talkas; u) vermikulitas. 2002 m. Finansų įstatymu atlikus pakeitimus, 18 skirsnio 3 dalies d ir h punktai nuo 2002 m. balandžio 1 d. nebeįtraukti atgaline data.

               (36)

               2001 m. Finansų įstatymo 16 skirsnio 2 dalyje, aiškinamoje kartu su 19 skirsnio 1 ir 2 dalimis, nustatyta, kad NMM reikia pradėti mokėti, kai medžiagos Jungtinėje Karalystėje pirmą kartą komerciniais tikslais panaudojamos bet kuriuo iš šių keturių atvejų:

                           a)

                           medžiaga išvežama iš jos kilmės vietos arba bet kokios vietos, užregistruotos asmens, kuris eksploatuoja kilmės vietą, vardu (18), arba bet kokios kitos vietos, į kurią buvo perkeltas nerūdinių medžiagų kiekis siekiant toje vietoje jas naudoti procese, kuriam taikoma išimtis, tačiau šioje vietoje jos tame procese nenaudotos;

                           b)

                           dėl medžiagos sudaroma sutartis, pagal kurią ji turi būti tiekiama bet kuriam asmeniui (19);

                           c)

                           medžiaga naudojama statybų tikslais (20) arba

                           d)

                           medžiaga maišoma, kitaip negu leistinomis aplinkybėmis (21), su bet kuria medžiaga ar chemine medžiaga, išskyrus vandenį.

               (37)

               NMM taikymo tikslais 2001 m. Finansų įstatyme iš esmės atskirtos trijų rūšių kilmės vietos:

                           a)

                           uostas arba kita iškrovimo į krantą vieta, kurioje iš Jungtinės Karalystės jūros dugno išgauta nerūdinė medžiaga pirmą kartą iškraunama (20 skirsnio 1 dalies a punktas);

                           b)

                           vieta, kurioje vykdytas procesas, kuriam taikoma išimtis (20 skirsnio 1 dalies b punktas). Tai susiję su atvejais, kai vykdytas procesas, kuriam taikoma išimtis, išgauta cheminė medžiaga, kuriai taikoma išimtis, ir lieka šiek tiek nerūdinės medžiagos, kuri toliau išgaunama. Vieta, kurioje išgauta medžiaga, kuriai taikoma išimtis, tampa nerūdinės medžiagos kilmės vieta;

                           c)

                           vieta, kurioje nerūdinė medžiaga gaunama iš grunto (20 skirsnio 1 dalies d punktas).

               (38)

               Dėl komercinio naudojimo sąvokos NMM taikomas ir Jungtinėje Karalystėje išgautoms, ir importuotoms nerūdinėms medžiagoms. Importuotoms nerūdinėms medžiagoms NMM bus taikomas ne tada, kai jos iškraunamos į krantą Jungtinėje Karalystėje (22), o kai dėl jų sudaromas susitarimas (ir nerūdinė medžiaga jau yra Jungtinėje Karalystėje), jos naudojamos statybų tikslais (Jungtinėje Karalystėje) arba maišomos su bet kokia medžiaga ar chemine medžiaga, bet ne vandeniu, išskyrus atvejus, kai tai daroma leistinomis aplinkybėmis (23).

               (39)

               2001 m. Finansų įstatymo 19 skirsnio 3 dalyje pateikta daugiau informacijos apie komercinio naudojimo sąvoką. E punkte nustatyta, kad komercinio naudojimo nėra, kai medžiaga (jos atžvilgiu neturi būti vykdytas joks procesas, susijęs su medžiagos maišymu su bet kokia kita medžiaga ar chemine medžiaga, išskyrus vandenį) vėl tampa dalimi žemės toje vietoje, kurioje buvo išgauta (24).

               (40)

               21 ir 22 skirsniuose apibrėžta, kas yra objektą eksploatuojantis veiklos vykdytojas ir kam tenka atsakomybė konkrečiu atveju – objektą eksploatuojančiam veiklos vykdytojui ar kuriam nors kitam už eksploatavimą atsakingam asmeniui (todėl atsakingam ir už NMM apskaitą).

         2.5.   APMOKESTINAMŲ NERŪDINIŲ MEDŽIAGŲ SĄVOKA, NMM IŠIMTYS IR MOKESČIO KREDITAI

               (41)

               2001 m. Finansų įstatymo 17 skirsnio 2 dalyje nustatyta, kad nerūdinė medžiaga neapmokestinama keturiais atvejais:

                           a)

                           jai aiškiai taikoma mokesčio išimtis;

                           b)

                           ji anksčiau buvo naudota statybų tikslais (iki mokesčio įsigaliojimo dienos arba vėliau);

                           c)

                           ji yra bet kokia nerūdinė medžiaga, kuriai NMM jau taikomas, arba gaunama iš bet kokios nerūdinės medžiagos, kuriai NMM jau taikomas;

                           d)

                           ji yra nerūdinė medžiaga, išvežta iš jos kilmės vietos iki mokesčio įsigaliojimo dienos.

               (42)

               Nerūdinė medžiaga laikoma naudojama statybų tikslais, kai naudojama kaip medžiaga arba pagalbinė medžiaga statant arba gerinant kokį nors statinį (įskaitant kelius, takus, pagrindą, ant kurio tiesiami arba bus tiesiami bėgiai, krantines, pastatus ir tiltus) arba kai su kuo nors maišoma skiedinio, betono, degutbetonio, kelio dangos arba bet kokios panašios statybinės medžiagos gamybos procese (25).

               (43)

               17 skirsnio 3 dalyje nurodyta, kad nerūdinei medžiagai NMM išimtis taikoma, jeigu:

                           „b)

                           ją sudaro tik nerūdinė medžiaga, išgauta ją paimant iš žemės bet kokio pastato arba siūlomo pastato vietoje, kai teisėtai vykdomi žemės kasimo darbai: i) dėl to, kad pastatas keičiamas arba statomas; ir ii) išskirtinai tik tam, kad būtų padėti pamatai arba nutiesti kokie nors vamzdžiai ar kabeliai;

                           c)

                           ją sudaro tik nerūdinė medžiaga, išgauta i) ją paimant iš bet kokios upės, kanalo ar vandentakio (natūralaus arba dirbtinio) arba farvaterio, esančio uoste arba kuriuo galima nuplaukti į uostą, (natūralaus arba dirbtinio) dugno; ir ii) atliekant bet kokį gilinimą ar valymą, kurio imamasi išskirtinai siekiant tai upei, kanalui, vandentakiui, farvateriui ar kanalui arba priplaukimo keliui padaryti, atkurti, pagerinti arba prižiūrėti;

                           d)

                           ją sudaro tik nerūdinė medžiaga, išgauta ją paimant iš žemės šalia bet kokios esamos arba siūlomos esamo arba siūlomo greitkelio linijos, kai teisėtai vykdomi žemės kasimo darbai: i) siekiant pagerinti arba prižiūrėti esamą arba pastatyti siūlomą greitkelį ir ii) ne tos nerūdinės medžiagos gavybos tikslais;

                           da)

                           ją sudaro tik nerūdinė medžiaga, išgauta ją paimant iš žemės šalia bet kokios esamos arba siūlomos bet kokio esamo arba siūlomo geležinkelio, tramvajaus ar vienbėgio geležinkelio linijos, kai teisėtai vykdomi žemės kasimo darbai: i) siekiant pagerinti arba prižiūrėti esamą arba pastatyti siūlomą geležinkelį, tramvajų ar vienbėgį geležinkelį; ir ii) ne tos nerūdinės medžiagos gavybos tikslais;

                           e)

                           ją sudaro tik bergždas, atliekos arba kiti šalutiniai produktai, neįskaitant viršutinio sluoksnio, nuimamo išgaunant arba kitaip atskiriant bet kokį bet kokio kaolino ar plastinio molio nerūdinės medžiagos kiekį; arba

                           f)

                           ją sudaro tik bergždas, susidarantis dėl bet kokio proceso, kurį vykdant i) anglis, lignitas, šiferis ar skalūnas arba ii) šio įstatymo 18 skirsnio 3 dalyje nurodyta medžiaga buvo atskirta nuo kitos uolienos po to, kai buvo išgauta su ta kita uoliena.“

               (44)

               2007 m. Finansų įstatymu į 17 skirsnį įterptas 3 dalies da punktas, taikomas nuo 2007 m. rugpjūčio 1 d.

               (45)

               Be to, 17 skirsnio 4 dalyje nustatyta, kad išimtis taikoma nerūdinėms medžiagoms, kurias sudaro tik arba daugiausia bet kuri viena ar kelios iš toliau nurodytų medžiagų, arba kurios yra dalis bet ko, kas susideda iš toliau nurodytų medžiagų:

                           „a)

                           anglis, lignitas, šiferis arba skalūnas;

                           c)

                           bergždas ar atliekos arba kitokie šalutiniai produktai, susidarantys dėl i) bet kokio pramoninio degimo proceso arba ii) lydant ar valant metalą;

                           d)

                           išgręžos, susidarančios dėl bet kokių veiksmų, vykdomų turint leidimą, suteiktą pagal 1998 m. Naftos įstatymą [arba 1964 m. Naftos (gavybos) įstatymą (Šiaurės Airijoje)];

                           e)

                           bet kokia medžiaga, susidaranti dėl darbų, atliekamų vykdant įgaliojimus, kuriuos reikia vykdyti pagal nuostatas, pateiktas 1991 m. Naujų kelių ir gatvių darbų įstatyme, 1993 m. Kelių įsakyme (Šiaurės Airija) arba 1995 m. Gatvės darbų įsakyme (Šiaurės Airijoje), arba pagal remiantis tais įstatymu parengtas nuostatas;

                           f)

                           molis, bergždas arba augalinės ar kitokios organinės medžiagos.“

               (46)

               Remiantis NMM pranešimu Nr. 1, „tik“ reiškia, kad 100 % konkrečios medžiagos sudaro viena iš medžiagų, kurioms taikoma išimtis. „Daugiausia“ reiškia, kad daugiau kaip 50 % medžiagos sudaro viena iš medžiagų, kurioms taikoma išimtis. Nerūdinę medžiagą dirbtinai sumaišius su didesniu kiekiu medžiagos, kuriai taikoma išimtis, nebus gautas mišinys, kuriam taikoma išimtis, bet reikš, kad NMM nerūdinei medžiagai turės būti taikomas tada, kai ji bus maišoma.

               (47)

               2001 m. Finansų įstatymo 30 dalies 1 punkte nustatyta, kad reikia parengti nuostatus, pagal kuriuos būtų nustatoma asmens teisė į mokesčio kreditą, jeigu:

                           a.

                           nerūdinė medžiaga, kuriai NMM jau taikomas, eksportuojama iš Jungtinės Karalystės kaip nerūdinė medžiaga;

                           b.

                           procese, kuriam taikoma išimtis, naudojama nerūdinė medžiaga, kuriai NMM jau taikomas;

                           c.

                           nerūdinė medžiaga, kuriai NMM jau taikomas, naudojama privalomame pramonės ar žemės ūkio procese;

                           d.

                           nerūdinė medžiaga, kuriai NMM jau taikomas, disponuojama taip, kad tai nėra naudojimas statybų tikslais, kaip galėtų būti nurodyta (26) arba

                           e.

                           visa skola asmeniui, atsakingam už tai, kad nerūdinė medžiaga būtų pateikta komerciniam naudojimui, arba dalis tokios skolos jo sąskaitose nurašoma kaip bloga skola.

               (48)

               2001 m. Finansų įstatymo 30 skirsnio 1 dalies b punkte nustatyta mokesčio lengvata taikoma tuo atveju, kai pagal 2001 m. Finansų įstatymo 18 skirsnio 2 dalies a, b ir c punktus medžiaga naudota vykdant procesą, kuriam taikoma išimtis, kai tai medžiagai NMM jau taikomas. Taigi tai atitinka 18 skirsnio 2 dalyje nustatytas išimtis.

               (49)

               Pramonės ir žemės ūkio procesai, kuriems gali būti taikoma mokesčio lengvata pagal 30 skirsnio 1 dalies c punktą, išvardyti 2002 m. Nerūdinių medžiagų (bendrųjų) nuostatų 13 nuostato priede „Pramonės ir žemės ūkio procesai“. NMM pranešime Nr. 2 (27) tų rūšių procesai apibūdinti išsamiau. Tie procesai yra šie:

                  Pramonės procesai

                           —

                           Kodas 001. Geležies, plieno ir spalvotųjų metalų gamyba ir perdirbimas lydant, įskaitant liejimo procesus, liejimas pagal modelius, aglomeravimas ir vielos tempimas.

                           —

                           Kodas 002. Legiravimas.

                           —

                           Kodas 003. Išmetamųjų teršalų mažinimas ore, sausumoje ir vandenyje.

                           —

                           Kodas 004. Geriamojo vandens, oro ir alyvos filtravimas ir valymas.

                           —

                           Kodas 005. Nuotekų valymas.

                           —

                           Kodas 006. Energijos gamyba.

                           —

                           Kodas 007. Keramikos procesai.

                           —

                           Kodas 008. Ugniai atsparūs procesai.

                           —

                           Kodas 009. Stiklo ir stiklo gaminių bei dirbinių gamyba.

                           —

                           Kodas 010. Stiklo pluošto gamyba.

                           —

                           Kodas 011. Cheminiai pluoštai.

                           —

                           Kodas 012. Maisto ir gėrimų gamyba ir perdirbimas.

                           —

                           Kodas 013. Plastikų, gumos ir PVC gamyba.

                           —

                           Kodas 014. Cheminė, pavyzdžiui, natrio karbonato, jūros vandens magnezijos, aliuminio oksido, kvarco gamyba.

                           —

                           Kodas 015. Nusodinto kalcio karbonato gamyba.

                           —

                           Kodas 016. Vaistinių preparatų, baliklių, tualeto reikmenų ir ploviklių gamyba.

                           —

                           Kodas 017. Vėdinimo procesai.

                           —

                           Kodas 018. Dangos, sandariklių, klijų, dažų, skiedinio, mastikos, glaisto ir kitų rišamųjų arba modifikavimo priemonių užpildų gamyba.

                           —

                           Kodas 019. Pigmentų, lako ir rašalo gamyba.

                           —

                           Kodas 020. Sporto aikštelių ir kitų laisvalaikio vietų dangos auginimo terpės ir ženklinimo medžiagų gamyba.

                           —

                           Kodas 021. Deginimas.

                           —

                           Kodas 022. Desikanto gamyba.

                           —

                           Kodas 023. Kilimų pagrindo, pasluoksnio ir putplasčio gamyba.

                           —

                           Kodas 024. Dervos procesai.

                           —

                           Kodas 025. Alyvos priedų gamyba.

                           —

                           Kodas 026. Odos rauginimas.

                           —

                           Kodas 027. Popieriaus gamyba.

                           —

                           Kodas 028. Menui skirtų medžiagų gamyba.

                           —

                           Kodas 029. Žaidimui skirto smėlio gamyba, pavyzdžiui, vaikų smėlio dėžėms.

                           —

                           Kodas 030. Šaudymui skirtų molinių lėkščių gamyba.

                           —

                           Kodas 031. Šlifavimo procesai: specialių smėliasraučių, begeležių šlifavimo įtaisų (rutulinių malūnų) ir švitrinio popieriaus gamyba.

                           —

                           Kodas 032. Medžiagos, naudojamos kaip sutvirtinimo medžiaga vykdant naftos paiešką (arba gamybą), pavyzdžiui, plyšių smėlis ir gręžimo skysčiai.

                           —

                           Kodas 033. Dūmtraukių dujų nusierinimas ir dūmtraukių dujų šlapiasis valymas.

                           —

                           Kodas 034. Šachtų supresantų gamyba.

                           —

                           Kodas 035. Gesintuvų gamyba.

                           —

                           Kodas 036. Ugniai atsparių medžiagų gamyba.

                           —

                           Kodas 037. Rūgščių neutralizavimas.

                           —

                           Kodas 038. Frikcinių medžiagų, pavyzdžiui, automatinių dalių, gamyba.

                  Žemės ūkio procesai

                           —

                           Kodas 039. Dirvožemio priedų gamyba.

                           —

                           Kodas 040. Pašarų gamyba.

                           —

                           Kodas 041. Gyvūnų kraiko gamyba.

                           —

                           Kodas 042. Trąšų gamyba.

                           —

                           Kodas 043. Pesticidų ir herbicidų gamyba.

                           —

                           Kodas 044. Tik žemės ūkio ir sodininkystės tikslais naudojamos auginimo terpės, įskaitant kompostą, gamyba.

                           —

                           Kodas 045. Dirvožemio įdirbimo produktai, įskaitant mineralinius papildus ir rūgštingumo mažinimo priemones.

         2.6.   DYDIS

               (50)

               Iš pradžių NMM dydis buvo 1,60 svarų sterlingų (GBP) už toną. Nuo 2008 m. balandžio 1 d. komerciniais tikslais naudojamoms nerūdinėms medžiagoms taikomas mokestis padidintas iki 1,95 GBP už toną. Dabar taikomas mokestis yra 2 GBP už toną (nuo 2009 m. balandžio 1 d.).

         2.7.   PRIEŽASTYS PRADĖTI OFICIALIĄ TYRIMO PROCEDŪRĄ

               (51)

               Kaip paaiškinta sprendimo padėti tyrimo procedūrą 170 konstatuojamojoje dalyje, Komisija abejojo, ar sprendimo pradėti tyrimo procedūrą (28) 139 konstatuojamojoje dalyje nurodytos išimtys ir netaikymo atvejai (toliau – nagrinėjamosios išimtys) yra pagrįsti remiantis bendraisiais NMM principais ir logika. Atrodė, kad tomis išimtimis ir netaikymu pagalbos gavėjai atleidžiami nuo mokesčio, kurį paprastai turėtų mokėti, ir tai yra veiklos pagalba. Neturėdama pakankamai informacijos, kad galėtų nuspręsti, ar priemonė atitinka Bendrijos rekomendacijų dėl valstybės pagalbos aplinkos apsaugai (29) (toliau – 2001 m. rekomendacijos dėl valstybės pagalbos aplinkos apsaugai) ir 2008 m. valstybės pagalbos aplinkos apsaugai Bendrijos gairių (30) (toliau – 2008 m. gairės dėl valstybės pagalbos aplinkos apsaugai) sąlygas, Komisija abejojo dėl nagrinėjamųjų išimčių ir netaikymo atvejų suderinamumo su vidaus rinka.

         3.   SUINTERESUOTŲJŲ ŠALIŲ PASTABOS

               (52)

               Kaip minėta šio sprendimo 10 konstatuojamojoje dalyje, paskelbusi sprendimą pradėti tyrimo procedūrą Komisija iš suinteresuotųjų šalių gavo išsamių pastabų.

               (53)

               Suinteresuotųjų šalių pastabos buvo susijusios su i) pačiu sprendimu pradėti tyrimo procedūrą, ii) NMM logika, iii) išimtimis, kurios, kaip anksčiau jau buvo nustatyta sprendime pradėti tyrimą procedūrą, nėra valstybės pagalba, ir iv) nagrinėjamosiomis išimtimis.

               (54)

               Kad būtų paprasčiau suprasti, šiame skirsnyje bus apibūdintos pastabos, susijusios su sprendimu pradėti tyrimo procedūrą. Gautos likusių kategorijų pastabos pateiktos atitinkamuose šio sprendimo skirsniuose.

         3.1.   PASTABOS DĖL SPRENDIMO PRADĖTI TYRIMO PROCEDŪRĄ TURINIO

   a)   Richardo Birdo, BAA, pastabos, gautos 2013 m. gruodžio 20 ir 23 d.

               (55)

               R. Birdas Komisijai pateikė medžiagą, kurią jis buvo pateikęs per JK valdžios institucijų viešas konsultacijas dėl NMM išimčių taikymo sustabdymo vertinimo, dėl kurio Komisija išreiškė abejonę sprendime pradėti tyrimo procedūrą.

               (56)

               R. Birdas taip pat teigia, kad sprendime pradėti tyrimo procedūrą yra keletas netikslumų, pavyzdžiui:

                           i.

                           nurodyti įvairūs karjerai, teigiant, kad Jungtinei Karalystei nekyla pavojaus pritrūkti nerūdinių medžiagų;

                           ii.

                           pagrindinis nerūdinių medžiagų šaltinis visada buvo šlakinės nerūdinės medžiagos, šlakinių nerūdinių medžiagų skalda ir kvarcinis smėlis, susidarantis kaolino gamybos procese;

                           iii.

                           nerūdinėmis medžiagomis, kurioms taikoma išimtis, ir perdirbtomis nerūdinėmis medžiagomis negalima pakeisti geros kokybės nerūdinių medžiagų, kurių reikia statyboms ir kurios išgaunamos kartu su prastesnės kokybės nerūdinėmis medžiagomis (tona geros kokybės ir tona prastesnės kokybės nerūdinių medžiagų). Dėl šių medžiagų susidarė naujų atliekų sąvartų;

                           iv.

                           yra piktnaudžiavimo NMM atvejų;

                           v.

                           karjerai pradėti eksploatuoti tik tam, kad būtų išgautos nerūdinės medžiagos, kurioms taikoma išimtis (31). R. Birdas teigia, kad yra skalūno karjerų, kuriuose išgaunama tiesiog šiferio skalda, o ne koks nors stogams dengti tinkamas šiferis. R. Birdas kaip pavyzdį nurodo dviejų karjerų pavadinimus;

                           vi.

                           skalūnų nerūdinių medžiagų karjerai išgauna ir parduoda neapmokestinamas nerūdines medžiagas. Milijonas tonų skalūno buvo panaudota tiesiant kelią šalia Edinburgo;

                           vii.

                           sprendime pradėti tyrimo procedūrą tariamai nenustatyta, kas yra nerūdinės medžiagos: smulkesnė trupinta arba netrupinta skalda, įskaitant natūralų smėlį ir žvirgždą. Jūrų įtvirtinimų apsauginės dangos akmenys, apsauginiai upių akmenys, sienų akmenys, ugniavietės akmenys, tranšėjų akmenys, grindinio akmenys keliams ir akmenys, iš kurių sudaroma banglaužių šerdis, yra apmokestinami kaip nerūdinės medžiagos, jeigu geologiniu požiūriu tai nėra šiferis arba skalūnas;

                           viii.

                           NMM yra absurdiškas, nes apmokestinami ir rūšiuoti nepjaustyti sienų akmenys;

                           ix.

                           kaip stogams dengti skirtas šiferis gali būti naudojamas tik šiferis iš Šiaurės Velso. Šiferis iš kitų Jungtinės Karalystės vietų naudojamas ne kaip stogams dengti skirtas šiferis, bet kaip sienų arba grindinių akmenys. Smiltainis, sienų ir grindinių akmenys apmokestinami. Skalūnas nenaudojamas stogams dengti. Pradėti eksploatuoti šiferio ir skalūno karjerai, nes šioms medžiagoms mokestis netaikomas (32);

                           x.

                           tariamai NMM iš tikrųjų turi neigiamą poveikį aplinkai, nes nerūdinių medžiagų perdirbimu aplinkai daroma žala dar ir dėl to, kad papildomai padidėja medžiagų, kurioms taikoma išimtis, vežimo atstumas;

                           xi.

                           išgaunant kaoliną susidarantis kvarcinis smėlis visada buvo nerūdinių medžiagų šaltinis. Kornvalyje smėlio nedaug, todėl dėl smėlio iš kaolino karjerų natūralaus smėlio gavyba nemažėja. Faktiškai tai svarbus smėlio šaltinis toje teritorijoje. Dėl šio smėlio iškraipoma smulkios skaldos – vietos kietų uolienų nerūdinių medžiagų karjerų, kurių pirminis tikslas yra išgauti nerūdinių medžiagų skaldą betono, asfalto ir statybos darbams, šalutinio produkto – rinka;

                           xii.

                           kaolino šalutiniams produktams taikoma išimtis, o klinčių šalutiniai produktai apmokestinami, net kai klintys naudojamos žemės ūkio arba pramoninio perdirbimo tikslais. Dėl jų susidaro 20 % atliekų pobūdžio šalutinių produktų;

                           xiii.

                           keletas senų baigtų eksploatuoti kaolino karjerų tariamai vėl buvo pradėti eksploatuoti tik dėl nerūdinių medžiagų, kurioms taikoma išimtis, gavybos, nes kaolino ten nebėra. Kita vertus, norintys eksploatuoti seną granito sąvartyną turėtų mokėti mokestį;

                           xiv.

                           metalo valymo ir lydimo šalutiniai produktai tikrai nėra tokios pat medžiagos kaip natūralios nerūdinės medžiagos, bet jie niekada nebuvo atliekos ir jų rinka veikia labai gera. R. Birdas teigia, kad NMM turėtų būti taikomas šalutiniams produktams, kurie nėra atliekos;

                           xv.

                           R. Birdas mano, kad neįmanoma geros kokybės nerūdinių medžiagų pakeisti nerūdinėmis medžiagomis, susidarančiomis dėl daugelio šiferio, skalūno ar kaolino procesų.

               (57)

               R. Birdas šią informaciją papildė 2014 m. vasario 10 d. pateikdamas medžiagos apie šlakinių nerūdinių medžiagų – plieno gamybos pramonės šalutinio produkto – naudojimą. Pateikta medžiaga siekiama parodyti, kad šlakas yra ne atlieka, bet pirmarūšė nerūdinė medžiaga, kurią galima naudoti kaip cemento pakaitą.

         b)   BAA pastabos, gautos 2014 m. sausio 10 d.

               (58)

               BAA mano, kad nerūdinių medžiagų sąvoka neturėtų būti remiamasi nustatant, ar NMM yra valstybės pagalba, nes nėra aiškios nerūdinių medžiagų apibrėžties, kuri atitiktų mokesčio taikymo sritį. Komisija sprendime pradėti tyrimo procedūrą nerūdines medžiagas apibrėžia kaip uolieną, žvirgždą ir smėlį, išgautus naudoti tūriui statybose suteikti. Tačiau tariamai NMM taikomas daugeliui medžiagų, naudojamų įvairiais tikslais ir netiekiamų naudoti tūriui statybose suteikti, pavyzdžiui, nepjaustytiems statybiniams akmenims, naudojamiems sienoms statyti, apsauginės dangos akmenims, bėgių kelio balastui, didelio atsparumo gludinimui akmenims, naudojamiems slydimui atspariam asfaltui, ir kt. BAA pamini, kad Didžiosios Britanijos konkurencijos institucijos nerūdinių medžiagų rinką vertino kelis kartus ir paprastai padarydavo išvadą, kad specialių medžiagų, pavyzdžiui, bėgių kelio balasto ir didelio atsparumo gludinimui akmenų, rinkos skiriasi ir tarpusavyje, ir nuo statybinių nerūdinių medžiagų rinkos, nes tos medžiagos naudojamos kitais tikslais ir negali būti pakeistos nei paklausos, nei pasiūlos požiūriu (33).

               (59)

               BAA teigia, kad trys išimtys, dėl kurių sprendime pradėti tyrimo procedūrą Komisija padarė teigiamą išvadą, yra atrankiosios, pavyzdžiui, išimtis, taikoma perdirbtoms statybinėms atliekoms, nerūdinėms medžiagoms, iškastoms tiesiant kelius, geležinkelius, statant pastatus ir pan., ir pramoninėms atliekoms arba šalutiniams produktams. BAA teigia, kad, atsižvelgiant į siekį keisti paklausą, šių trijų kategorijų medžiagų, kurioms taikoma išimtis, aplinkybės yra tokios pat kaip ir, inter alia, kaolino, šiferio ir anglies atliekų arba šalutinių produktų, dėl kurių sprendime pradėti tyrimą Komisija išreiškė abejonių.

         c)   Lantoom Quarry pastabos, gautos 2014 m. sausio 16 d.

               (60)

                  Lantoom Quarry teigia, kad dėl sprendimo pradėti tyrimo procedūrą atsirado netikrumo ir tai turėjo poveikio investicijoms ir užimtumui.

         4.   JUNGTINĖS KARALYSTĖS PASTABOS

               (61)

               JK valdžios institucijos pateikė išsamių pastabų dėl sprendime pradėti tyrimo procedūrą pareikštų abejonių, taip pat papildomos informacijos ir nurodė priežastis, dėl kurių nagrinėjamosios išimtys yra pagrįstos.

               (62)

               Dėl paties sprendimo pradėti tyrimo procedūrą turinio iš JK valdžios institucijų pastabų negauta. Kad būtų paprasčiau, gautos pastabos ir informacija pateikta atitinkamuose šio sprendimo skirsniuose.

         5.   PRIEMONĖS VERTINIMAS

               (63)

               Priėmusi sprendimą pradėti tyrimo procedūrą Komisija jau buvo nusprendusi neprieštarauti su NMM susijusioms išimtims, netaikymo atvejams ir mokesčio lengvatoms, nustatytoms 2001 m. Finansų įstatymo, iš dalies pakeisto 2002 ir 2007 m. finansų įstatymais, 17 skirsnio 2 dalies b, c ir d punktuose, 3 dalies b, c, d ir da punktuose, 4 dalies d, e ir a (jeigu medžiaga, kuriai taikoma išimtis, yra sudaryta tik iš anglies, lignito, skalūno ir šiferio ir naudojama kitais tikslais, ne kaip nerūdinė medžiaga) punktuose, 17 skirsnio 4 dalies c punkte (kai medžiagą sudaro tik bergždas), f punkte (išskyrus molį), 18 skirsnio 2 dalies a, b (jeigu tai susiję su medžiagomis, kurios nenaudojamos kaip nerūdinės medžiagos) ir c punktuose, 30 skirsnio 1 dalies a ir b (kiek tai susiję su procesais, kuriems taikomos išimtys pagal 18 skirsnio 2 dalies a ir c punktus) punktuose, 30 skirsnio 1 dalies b (jeigu tai susiję su procesais, kuriems taikomos išimtys pagal 18 skirsnio 2 dalies b punktą, kurio nuostatos susijusios su medžiagomis, nenaudojamomis kaip nerūdinės medžiagos) ir c punktuose, nes Komisija manė, kad tai nėra valstybės pagalba pagal Sutarties 107 skirsnio 1 dalį. Todėl Komisija nevertins šių 2001 m. Finansų įstatyme, iš dalies pakeistame 2002 ir 2007 m. finansų įstatymais, nustatytų su NMM susijusių išimčių, netaikymo atvejų ir mokesčių lengvatų ir vertins tik nagrinėjamąsias išimtis.

         5.1.   PASTABŲ DĖL SPRENDIMO PRADĖTI TYRIMO PROCEDŪRĄ TURINIO VERTINIMAS

               (64)

               Kaip nurodyta šio sprendimo 59 konstatuojamojoje dalyje, BAA teigia, kad, atsižvelgiant į siekį keisti paklausą, perdirbtoms statybinėms atliekoms, nerūdinėms medžiagoms, iškastoms tiesiant kelius, geležinkelius, statant pastatus ir pan., ir pramoninėms atliekoms arba šalutiniams produktams taikomos išimtys neatitinka NMM logikos.

               (65)

               Komisija sprendime pradėti tyrimo procedūrą padarė išvadą, kad perdirbtų nerūdinių medžiagų ir naujai išgautų nerūdinių medžiagų aplinkybės skiriasi atsižvelgiant į NMM tikslą, o poreikis atskirti perdirbtas ir naujai išgautas nerūdines medžiagas kyla dėl NMM pobūdžio ir logikos. Aišku, kad naudojant perdirbtas nerūdines medžiagas, nors aplinka dėl perdirbimo proceso tausojama mažiau, negu naujai kasant nerūdines medžiagas, nebereikia iškasti tokio pat kiekio naujų nerūdinių medžiagų. Be to, skatinant naudoti medžiagas, kurios neišvengiamai susidaro dėl tam tikros veiklos, kuri vis tiek būtų vykdoma, aiškiai padedama mažinti atliekų kaupimąsi ir nereikia iškasti tokio pat kiekio naujų nerūdinių medžiagų.

               (66)

               Todėl šiomis trimis išimtimis padedama siekti didesnės aplinkosauginės naudos, nes išvengiama papildomos gavybos karjeruose.

               (67)

               Kelios suinteresuotosios šalys šiuo atžvilgiu paminėjo, kad būta atvejų, kai papildomai kasta tik siekiant parduoti iškastas nerūdines medžiagas. Tačiau tai akivaizdaus piktnaudžiavimo atvejai, apie kuriuos reikėtų pranešti ir dėl kurių reikėtų imtis veiksmų pagal Jungtinės Karalystės nacionalinius įstatymus, ir tai nėra susiję su valstybės pagalbos teise.

               (68)

               Priežastys, dėl kurių Komisija sprendime pradėti tyrimo procedūrą suabejojo dėl, inter alia, kaolino, šiferio ir anglies atliekų arba šalutinių produktų, neturi poveikio pirmiau šiame sprendime paminėtų trijų išimčių vertinimui, pirmiausia Komisijos abejonėmis nedaroma poveikio galutiniams oficialios tyrimo procedūros rezultatams, o medžiagos, kurioms taikomos išimtys, skiriasi, taigi skiriasi ir aplinkybės.

               (69)

               R. Birdas nurodo, kad įvairios medžiagos, kurioms taikoma NMM išimtis, naudojamos kaip nerūdinės medžiagos, ir tuo įrodoma, kad NMM išimtimis padedama siekti šio mokesčio aplinkos apsaugos tikslo, nes tomis medžiagomis galima sėkmingai pakeisti naujai karjeruose išgautas nerūdines medžiagas.

               (70)

               Kaip nurodyta šio sprendimo 143 konstatuojamojoje dalyje, iš JK valdžios institucijų pateiktų duomenų matyti, kad karjerų, kuriuose išgaunamos medžiagos, kurioms taikoma išimtis, skaičius nepadidėjo nustačius NMM – iš tikrųjų tas skaičius sumažėjo.

               (71)

               Viename iš karjerų, kuriuos R. Birdas nurodė kaip karjerus, kuriuose tariamai išgaunama tik šiferio skalda, o ne stogams dengti skirtas šiferis, iš tikrųjų, remiantis to karjero svetaine, išgaunamas stogams dengti skirtas šiferis. Kalbant apie kitą karjerą, JK valdžios institucijos įsipareigojo ištirti, kokia medžiaga jame iš tikrųjų išgaunama, ir, atsižvelgdamos į tyrimo rezultatus, imsis vykdymo užtikrinimo veiksmų pagal nacionalinės teisės aktus.

               (72)

               Ir JK valdžios institucijos, ir BAA teigė neturinčios informacijos, kad baigti eksploatuoti karjerai, kuriuose anksčiau buvo išgaunamas kaolinas, neseniai buvo vėl pradėti eksploatuoti. JK valdžios institucijos nežino apie išduotą kokį nors su tuo susijusį leidimą, apie vėl eksploatuojamus karjerus nežino ir dvi kaoliną ir plastinį molį išgaunančios įmonės.

         5.2.   VALSTYBĖS PAGALBA PAGAL SUTARTIES 107 STRAIPSNIO 1 DALĮ (BUVUSI EB SUTARTIES 87 STRAIPSNIO 1 DALIS)

               (73)

               Pagal SESV 107 straipsnio 1 dalį priemonė yra valstybės pagalba, jeigu ji atitinka keturias sąlygas. Pirma, šia priemone pagalbos gavėjams suteikiamas pranašumas. Antra, ši priemonė yra palanki tam tikroms įmonėms arba tam tikroms ekonominės veiklos rūšims (atrankumas). Trečia, priemonė finansuojama valstybės arba iš valstybės išteklių. Ir ketvirta, priemone gali būti daromas poveikis valstybių narių tarpusavio prekybai ir iškraipoma konkurencija vidaus rinkoje.

               (74)

               Vadovaujantis nusistovėjusia teismų praktika, pagalbos sąvoka yra platesnė nei subsidijos sąvoka, nes apima ne tik pozityviąsias išmokas, kaip antai pati subsidija, bet ir valstybės pagalbą, dėl kurios įvairiomis formomis palengvinama įmonei paprastai tenkanti našta ir kuri dėl tos priežasties, nors ir nėra subsidija, kaip tai tiesiogiai suprantama, yra tokio pat pobūdžio ir daro tokį patį poveikį (34).

               (75)

               Kalbant apie atrankiojo pranašumo kriterijų, reikia išnagrinėti, ar konkrečioje teisės sistemoje arba konkrečioje mokesčių sistemoje valstybės priemone gali būti sudarytos palankesnės sąlygos tam tikroms įmonėms ar tam tikrų prekių gamybai, kaip nustatyta SESV 107 straipsnio 1 dalyje, palyginti su kitomis panašioje faktinėje ir teisinėje padėtyje esančiomis įmonėmis, atsižvelgiant į atitinkama sistema arba mokesčių sistema siekiamą tikslą (35).

               (76)

               Tačiau šios atrankiojo pobūdžio sąlygos neatitinka priemonė, kuri, nors ja gavėjui ir suteikiamas pranašumas, yra pateisinama mokesčių sistemos, kurios dalis ji yra, pobūdžiu arba bendrąja schema (36). Taigi valstybė narė gali įrodyti, kad priemonė taikoma tiesiogiai dėl esminių arba pagrindinių jos mokesčių sistemos principų.

               (77)

               Siekiant įvertinti konkrečia priemone suteikto pranašumo atrankųjį pobūdį, svarbu nustatyti, kas sudaro orientacinę sistemą, nes tai, kad yra pranašumas, galima nustatyti tik lyginant su šia orientacine sistema (37).

               (78)

               Apibendrinant, atrankumą galima vertinti trimis etapais:

                           i)

                           nustatoma orientacinė sistema (arba įprasta mokesčių sistema) ir NMM taikomas įprastos mokesčių sistemos principas bei (aplinkos apsaugos) tikslas;

                           ii)

                           nustatoma, ar mokesčių diferencijavimu nukrypstama nuo įprastos mokesčių tvarkos tiek, kad panašioje teisinėje ir faktinėje padėtyje esantiems ekonominės veiklos vykdytojams ji taikoma skirtingai;

                           iii)

                           kai teisinė ir faktinė padėtis yra panaši, mokesčių diferencijavimu nenukrypstama nuo įprastos tvarkos, jeigu tai galima pateisinti mokesčių sistemos tikslu. Jeigu to pateisinti negalima, priemonę reikia laikyti de facto atrankiąja. Norint pateisinti mokesčių diferencijavimą galima remtis tik esminiais mokesčių sistemos mechanizmais, būtinais siekiant tikslo. Su mokesčių sistema nesusijusiais tikslais šiuo atžvilgiu remtis negalima.

               (79)

               Kaip patvirtino Bendrasis Teismas (38), orientacinė sistema, kuria remiantis reikia nustatyti įprastą apmokestinimą ir galimo atrankiojo pranašumo buvimą, yra pats NMM, nes juo nustatyta speciali mokestinė Jungtinės Karalystės nerūdinių medžiagų sektoriuje taikoma sistema. Taigi nagrinėjant, ar mokesčių diferencijavimas yra pateisinamas, būtina remtis įprastu apmokestinimu ir NMM tikslu.

               (80)

               Komisija išnagrinėjo 2001 m. Finansų įstatymą, atgaline data iš dalies pakeistą 2002 m. Finansų įstatymu. Kadangi NMM yra tebegaliojanti sistema, Komisija taip pat nagrinėjo 2007 m. Finansų įstatymu nustatytą išimtį, nustatytą 17 skirsnio 3 dalies da punktu.

         5.3.   ĮPRASTAS SU NMM SUSIJĘS APMOKESTINIMAS IR NMM TIKSLAS

               (81)

               NMM taikomas nerūdinėms medžiagoms. 2001 m. Finansų įstatymo 16 skirsnio 1 ir 2 dalyse nustatytas mokestis, taikomas apmokestinamoms nerūdinėms medžiagoms, komerciniais tikslais naudojamoms Jungtinėje Karalystėje nuo mokesčio įsigaliojimo dienos.

               (82)

               NMM nustatytas 2002 m. balandžio 1 d. Kas yra naudojimas komerciniais tikslais, apibrėžta 19 skirsnyje. Numatytas trijų rūšių naudojimas komerciniais tikslais: a) nerūdinės medžiagos paėmimas iš jos kilmės vietos; b) tiekimo susitarimo sudarymas; c) naudojimas statybų tikslais arba d) maišymas su bet kokia medžiaga ar chemine medžiaga, išskyrus vandenį.

               (83)

               Kalbant apie nerūdinių medžiagų sąvoką, JK valdžios institucijos daugelį kartų patvirtino, kad NMM sumanytas ne kaip mokestis, taikomas visiems išgautiems mineralams ar net visoms uolienoms, žvirgždui arba smėliui, bet kaip mokestis, taikomas tik uolienoms, žvirgždui ir smėliui, išgaunamiems naudoti tūriui statybose suteikti.

               (84)

               Tai patvirtinama ir parengiamaisiais su NMM susijusiais darbais (39). Tais darbais patvirtinama, jog nuo pat pradžių buvo ketinta, kad NMM bus nerūdinių medžiagų, o ne kokio nors konkretaus išgaunamo mineralo mokestis. Tą pripažino ir Bendrasis Teismas (40).

               (85)

               Kaip nurodyta 14 konstatuojamojoje dalyje, nerūdines medžiagas paprastai galima apibrėžti kaip nuotrupines medžiagas arba daleles, kurios, būdamos fiziškai ir chemiškai inertiškos, gali būti naudojamos statybose natūralios arba kartu su cementu, kalkėmis arba bitumu, pvz., kaip betonas, kelių žvirgždas, asfaltas arba drenažo sluoksniai, arba statybose naudojamos ertmėms užpildyti. Natūralios nerūdinės medžiagos – tai smėlis, uolienos ir žvirgždas. Tačiau medžiagos, naudojamos kaip nerūdinės medžiagos, gali būti skirtos ir kitiems tikslams. Kitaip sakant, taikant NMM sprendimas, ar medžiaga turi būti laikoma nerūdine medžiaga, priklausys nuo jos naudojimo, o ne geologinės sudėties.

               (86)

               Rengdamos NMM teisės aktus JK valdžios institucijos suprato, kad mokesčio taikymo sritį apibrėžus pagal medžiagos naudojimą kils sunkumų, nes numatyta produkto paskirtis gali keistis praėjus apmokestinimo momentui (41). Siekdamos to išvengti JK valdžios institucijos pasirinko kitą būdą. Užuot naudojus tikslią sąvokos „nerūdinės medžiagos“ apibrėžtį arba taikius bendruosius apmokestinimo kriterijus, 2001 m. Finansų įstatyme iš pat pradžių nurodoma, kad smėlis, žvirgždas arba uolienos apmokestinami, o tada uolienų, smėlio arba žvirgždo, kurie bus naudojami tam tikrai paskirčiai arba tam tikruose procesuose, atžvilgiu mokesčio taikymas ir taikymo sritis susiaurinama nustatant netaikymo atvejus, išimtis ir mokesčio lengvatas.

               (87)

               NMM nustatytas tikslas – užtikrinti, kad nustatant kainas būtų visapusiškiau atsižvelgta į nerūdinių medžiagų gavybos poveikį aplinkai (visų pirma žalą biologinei įvairovei ir gamtovaizdžiui), ir paskatinti veiksmingesnę nerūdinių medžiagų gavybą bei naudojimą. Mokesčiu taip pat siekiama skatinti keisti paklausą, t. y. mažinti naujai išgaunamų nerūdinių medžiagų ir didinti alternatyvių nerūdinių medžiagų, pvz., perdirbtų nerūdinių medžiagų ir medžiagų, kurios yra tam tikrų gavybos arba pramonės procesų šalutiniai produktai arba atliekos, paklausą. Dėl tokio paklausos pokyčio bus sumažintas naujai išgautų nerūdinių medžiagų poreikis, taigi bus ribojama su gavybos veikla susijusi žala aplinkai.

               (88)

               Komisija sprendime pradėti tyrimo procedūrą laikėsi nuomonės, kad NMM sistemos tikslą būtina nustatyti nevartojant terminų „neapdorotos nerūdinės medžiagos“ arba „pirminės nerūdinės medžiagos“, bet nurodant jų sudėtį. Terminologija išsamiai apibūdinta sprendimo pradėti tyrimo procedūrą 64 ir 65 konstatuojamosiose dalyse.

               (89)

               Kad ir kokie terminai būtų vartojami, JK valdžios institucijos priešpriešina nerūdines medžiagas, kurios (naujai) išgaunamos siekiant jas naudoti kaip nerūdines medžiagas, ir įvairias medžiagas, kurios nebuvo naujai išgautos kaip nerūdinės medžiagos arba kurios neišvengiamai susidaro vykdant kitą veiklą, kuria nesiekiama išgauti nerūdinių medžiagų, bet kurios vis tiek galėtų būti naudojamos kaip naujai ir konkrečiais tikslais išgautų nerūdinių medžiagų pakaitai.

               (90)

               Atsižvelgusi į JK valdžios institucijų pateiktą paaiškinimą, Komisija sprendime pradėti tyrimo procedūrą padarė išvadą, kad taikant NMM laikomasi įprasto apmokestinimo principo – apmokestinamos uolienos, žvirgždas ir smėlis, (naujai) išgauti siekiant juos komerciniais tikslais Jungtinėje Karalystėje naudoti kaip nerūdines medžiagas nuo 2002 m. balandžio 1 d.

               (91)

               Kalbant apie mokesčio tikslą, Komisija atkreipė dėmesį į tai, kad NMM siekiama veiksmingesnės nerūdinių medžiagų gavybos, su ta veikla susijusias aplinkos apsaugos sąnaudas įtraukiant į savo sąnaudas. Be to, mokesčiu siekiama keisti paklausą: siekiama skatinti statybų pramonėje naudoti nerūdines medžiagas, kurios yra tam tikrų procesų šalutiniai produktai ar atliekos, arba perdirbtas nerūdines medžiagas, o ne uolienas, žvirgždą ir smėlį, specialiai išgaunamus naudoti kaip nerūdines medžiagas.

               (92)

               Komisija iš suinteresuotųjų šalių gavo daug pastabų dėl NMM tikslo ir įprasto apmokestinimo principo.

         5.4.   PASTABOS DĖL NMM TIKSLO IR ĮPRASTO APMOKESTINIMO PRINCIPO

   a)   BAA pastabos, gautos 2014 m. rugsėjo 15 d.

               (93)

               BAA pakartojo savo ankstesnėje medžiagoje pateiktus teiginius, kad NMM yra savaime nelogiškas. BAA teigia, kad nėra aiškios nerūdinių medžiagų apibrėžties, kuria remiantis būtų galima paaiškinti NMM taikymo sritį. BAA teigia, kad NMM taikomas daugybei medžiagų, nepatenkančių į sprendime pradėti tyrimo procedūrą nustatytos apibrėžties aprėptį, t. y. medžiagų, naudojamų kitais, ne naudojimo tūriui statybose suteikti tikslais, arba ne naudojimo betone, kelių žvirgžde, asfalte, drenažo sluoksniuose ar statybose ertmėms užpildyti, tikslais. BAA teigia, kad jūrų įtvirtinimų apsauginės dangos akmenys, kurie irgi apmokestinami, nenaudojami tūriui statybose suteikti, be to, jie didesni ir sunkesni už nerūdines medžiagas, naudojamas betonui ar kitais išvardytais tikslais. Be to, nepjaustytiems statybiniams akmenims NMM taikomas, nors jie naudojami pastatų sienoms ir tradicinėms tvoroms statyti (t. y. laukus skiriančioms tvoroms), o ne kuriuo nors iš išvardytų tikslų. BAA tvirtina, kad negalima teigti, kad šios medžiagos yra nerūdinės medžiagos, o šiferis stogams dengti, pjaustyti statybiniai akmenys ar molis plytoms gaminti nėra nerūdinės medžiagos. Visos medžiagos yra uolienos, išgautos iš žemės, bet naudojamos skirtingais tikslais, ir jų vienų kitomis pakeisti negalima. Be to, aplinkos apsaugos požiūriu tariamai nebūtų pagrindo vienas iš šių medžiagų priskirti prie nerūdinių medžiagų, o kitų nepriskirti.

               (94)

               BAA teigia, kad tai, jog išimtys grindžiamos medžiagos geologija, kelia problemų, nes geologinės molio, skalūno ir šiferio sąvokos aprėpia labai platų karjeruose išgaunamų uolienų, kurių negalima naudoti stogų čerpėms iš šiferio ar keramikos produktams gaminti, geologinį asortimentą. Tačiau tokios medžiagos vis tiek atitinka reikalavimus, kad geologiniu požiūriu jas būtų galima laikyti moliu, skalūnu arba šiferiu, kuriems taikoma išimtis. BAA pateikia keletą geologės dr. Rachelės Hardie teiginių dėl prasto uolienoms pavadinti (siekiant jas tarpusavyje atskirti) skirtų geologinių sąvokų pasirinkimo. Be to, kadangi išimtys taikomos medžiagoms, daugiausia patenkančioms į tam tikras geologines grupes, sunkumų kyla dar daugiau. BAA šiuo atžvilgiu pateikė ataskaitą, kurią 2003 m. Didžiosios Britanijos geologų organizacija (angl. British Geological Society) parengė Jungtinės Karalystės mokesčių institucijoms, kad padėtų mokesčių pareigūnams geologiniu požiūriu teisingai taikyti išimtis šiferiui, skalūnui ir moliui (toliau – ataskaita). Norint padėti Jungtinės Karalystės mokesčių institucijoms, ataskaitoje siekiama apibrėžti skalūną, šiferį ir molį pagal jų savybes ir geologinę kilmę. Tačiau taip pat paminėta, kad „pirminis šių sąvokų pasirinkimas šio įstatymo tikslais, manoma, buvo pagrįstas tuo, kad medžiagos naudojamos kaip ekonominės mineralinės prekės, o ne geologiniai subjektai“. Taip pat teigiama, kad „[m]olio, skalūno, argilito ir šiferio Jungtinėje Karalystėje yra daug“, o skalūno „sluoksnių dažnai būna smiltainyje“.

               (95)

               BAA teigia, kad JK valdžios institucijos skalūną ir argilitą laikė sinonimais ir kad galiausiai visos šeimos uolienoms nustatyta išimtis. Be to, BAA tvirtina, kad trijų ataskaitoje nustatytų medžiagų apibrėžtys yra labai ribotos ir kad kitos medžiagos vis tiek galėjo būti priskirtos prie skalūno, šiferio ar molio kategorijos. Pavyzdžiui, šiferio uoliena, kurios skalūninis sluoksniuotumas yra pakankamas stogų čerpėms gaminti, yra gana reta, o uolienų, kurių skalūninis sluoksniuotumas yra mažas ir kurios neskyla, gali būti gerokai daugiau, tačiau jos vis tiek klasifikuojamos kaip šiferis. BAA taip pat tvirtina, iš dalies cituodama ataskaitą, kad šiferis išgaunamas ir dekoratyviniais architektūriniais tikslais, pavyzdžiui, tašytam akmeniui sienų apdarams, grindiniui, palangėms, židiniams, stalviršiams ir namų bei sodų puošybai, nes tada skalūninis sluoksniuotumas mažiau svarbus, negu pjaustant ir šlifuojant. BAA kaip pavyzdį nurodo šiferio karjerą, kuriame išgaunamas kitoks šiferis, negu skirtasis stogų čerpėms gaminti, ir tariamai neaišku, ar ši medžiaga apskritai turėtų būti klasifikuojama kaip šiferis.

               (96)

               BAA tvirtina, kad, remiantis jų patirtimi, paprastai, norint NMM taikymo tikslais įsitikinti, kurios uolienos yra karjere, ir ar jos gavybai galima taikyti išimtį, prašoma geologo nuomonės.

               (97)

               BAA teigia, kad, nors neturi informacijos apie tai, kaip kaupėsi šiferio ir skalūno bergždas nustačius NMM, apmokestinamų nerūdinių medžiagų šalutinių produktų sąvartos padidėjo. BAA kaip pavyzdį nurodo tris karjerus, kuriuose susikaupė šalutinių produktų sąvartos. Vienas karjeras turėjo išsiųsti daugiau kaip milijoną tonų šalutinių produktų, o kitam teko investuoti 2 mln. GBP į naujus įrenginius, kad galėtų geriau apdoroti ir parduoti savo šalutinius produktus.

         b)   BAA pastabos, gautos 2014 m. sausio 17 d.

               (98)

               BAA tvirtina, kad, kai JK valdžios institucijos sustabdė NMM išimčių taikymą ir Komisija sprendime pradėti tyrimo procedūrą išdėstė su tuo susijusias abejones, tos valdžios institucijos iš tikrųjų nustatė dvi naujas išimtis, t. y. moliui ir skalūnui, naudojamiems keraminėms statybinėms medžiagoms, ir gipsui, naudojamam tinkui ir tinko pagrindo plokštėms. BAA mano, jog negali būti manoma, kad, laikantis NMM aplinkos apsaugos logikos, šių medžiagų aplinkybės skiriasi nuo medžiagų, kurioms taikomas NMM, aplinkybių. BAA teigia, kad šių medžiagų aplinkybės yra tokios pat kaip ir uolienų, smėlio ir žvirgždo, išgautų statybų tikslais, aplinkybės. BAA teigia, kad šios papildomos išimtys yra valstybės pagalba, kurios Komisija negali laikyti suderinama pagalba, nes neįvykdytos atitinkamos sąlygos.

               (99)

               BAA tvirtina, kad keraminėms statybinėms medžiagoms gaminti skirto molio ir skalūno gavyba galėtų būti mažinama naudojant betonines statybines medžiagas, kurias galima gaminti iš karjero atliekų arba šalutinių produktų (šie dažnai yra apmokestinami).

               (100)

               BAA teigia, jog nesvarbu, kad plytoms ir kitoms statybose naudojamoms keraminėms medžiagos gaminti naudojamas molis cheminiu požiūriu pasikeičia, nes aplinkos apsaugos požiūriu tai nesvarbu.

         c)
         Cloburn Quarry Company Ltd pastabos, gautos 2014 m. sausio 17 d.

               (101)

                  Cloburn Quarry teigia, kad išgauna granitą ir tam tikros rūšies smiltainį (angl. graywacke). Pastarasis naudojamas kaip slydimui atspari nerūdinė medžiaga, kurios atsparumo gludinimui rodiklis yra didesnis negu 70. Kadangi tokios medžiagos šalutiniams produktams išimtis netaikoma, kaupiasi didelės sąvartos tokio smiltainio dulkių ir kada nors tai taps didžiule problema.

               (102)

                  Cloburn Quarry teigia, kad karjero pardavimo apimtis pastaruoju metu sumažėjo nuo 1,3 mln. tonų 2007–2008 m. iki 0,5 mln. tonų. Tariamai tai nutiko ne tiek dėl nuosmukio, kiek dėl to, kad konkuruojančių karjerų parduodamoms medžiagoms taikoma išimtis.

               (103)

               Pasak Cloburn Quarry, dėl NMM mažėja karjero galimybės konkuruoti su importuojamomis nerūdinėmis medžiagomis, nes kažkur kitur jų šalutiniai produktai parduodami neapmokestinti, taip pat su kitų šalių karjerais, kuriems nereikia mokėti panašaus mokesčio.

               (104)

                  Cloburn Quarry teigia, kad NMM lėmė rinkos sąstingį, t. y. mažas nerūdinių medžiagų kainas, o karjerai, kuriems taikoma išimtis, savo medžiagas gali vežti toliau.

               (105)

               Pasak Cloburn Quarry, dėl karjerų, kuriems taikoma išimtis, 2013 m. jo parduodamų nerūdinių medžiagų kiekis sumažėjo 50 000 tonų. Ypač kyla problemų dėl skalūno telkinių, naudojamų dideliems statybų objektams, visų pirma šalia Glazgo ir Edinburgo koridoriaus. Keliams tiesti buvo panaudota beveik milijonas tonų skalūno. Tai turėjo įtakos konkurencijai, nes kiti karjerai negalėjo parduoti savo mažos vertės šalutinių produktų. Be to, šio karjero ryškiai raudonos spalvos nerūdinės medžiagos konkuruoja su violetinio atspalvio raudonos spalvos dekoratyviniu šiferiu, kuriam taikoma išimtis.

               (106)

               Įmonė teigia, kad susidūrė su konkurencija ir konkursus dėl projektų pralaimėjo karjerams, kurie, kaip įmonė įtaria, naudojasi NMM išimtimi. Pasak įmonės, vienas iš konkursų dėl sutarties buvo pralaimėtas karjerui, gavusiam statybos leidimą nerūdines medžiagas išgauti iš skalūno, kuriam taikoma išimtis, telkinių. Pasak įmonės, buvo bent 800 000 tonų skalūno, kurį buvo galima iš anksto parduoti pagrindiniam rangovui.

               (107)

               Įmonė taip pat pateikė bendro pobūdžio pastabų, susijusių su aplinkos apsaugos požiūriu per siaura NMM taikymo sritimi.

         d)
         Blinkbonny Quarry (Borders) Ltd. (toliau – Blinkbonny Quarry) pastabos, gautos 2014 m. sausio 8 d.

               (108)

                  Blinkbonny Quarry praneša, kad susidūrė su kito karjero konkurencija, kuris, galbūt, parduoda medžiagas, kurioms taikoma išimtis, esančias paruoštame naudoti betone, todėl tas karjeras gali siūlyti mažesnes kainas. Įmonė mano, kad, jeigu nebūtų taikoma išimtis, konkuruojantis karjeras nebūtų pradėtas eksploatuoti ir negalėtų konkuruoti rinkoje. Blinkbonny Quarry teigia, kad dėl išimties jos konkurentai savo medžiagas gali vežti ilgesnį atstumą, todėl daroma žala aplinkai.

               (109)

                  Blinkbonny Quarry taip pat pateikė pastabų dėl sprendimo pradėti tyrimo procedūrą. Įmonė teigia, kad priemonė palanki tiems, kam taikomos išimtys, nes jie produktus gali pardavinėti atviroje rinkoje ir nepatirti tų pačių sąnaudų kaip tie, kam šis pranašumas nesuteiktas.

               (110)

                  Blinkbonny Quarry mano, kad NMM aplinkos apsaugos tikslas nepasiektas, nes dėl mokesčio atsirado pigesnė medžiaga, kurią galima toliau vežti, taigi skatinama karjeruose išgauti nerūdines medžiagas, kurioms taikoma išimtis, kad būtų pigesnių medžiagų, kurios nėra šalutiniai produktai ar atliekos. Be to, Blinkbonny Quarry teigia, kad skalūnas ir šiferis, kuriems taikoma išimtis, parduodami kaip nerūdinės medžiagos, naudojamos statybų tikslais, o dėl išimties išgaunama daugiau skalūno ir šiferio, skirtų naudoti kaip nerūdinės medžiagos.

         e)
         Kinegar Quarries Ltd (toliau – Kinegar Quarries) pastabos, gautos 2014 m. sausio 15 d.

               (111)

                  Kinegar Quarries teigia, kad visuose karjeruose išgaunama prastesnės kokybės nerūdinių medžiagų. Įmonės nuomone, nėra skirtumo, ar produktas yra šiferis, eksportuojamas visame pasaulyje, ar kasdienės nerūdinės medžiagos, naudojamos ne toliau kaip 15 mylių nuo karjero. Kinegar Quarries teigia, kad, kadangi nerūdinės medžiagos yra antrinis produktas, jas galima naudoti labai įvairiai ir jos visada buvo pigios. Kinegar Quarries dar mano, kad nerūdinių medžiagų kaina maža dėl to, kad jos yra aukštesnės kokybės produkto šalutinis produktas, ir norint subalansuoti atsargas, jų kaina bus nustatoma atsižvelgiant į pasiūlą ir paklausą. Nepaisant to, įmonė teigia, kad, kol nebuvo nustatytas NMM, iš nerūdinių medžiagų visada gaudavo tam tikrų pajamų. Vėliau antrinėms nerūdinėms medžiagoms teko konkuruoti su nerūdinėmis medžiagomis, kurioms taikoma išimtis, tačiau tam tikromis aplinkybėmis tai buvo neįmanoma. Tačiau antrinių nerūdinių medžiagų gamyba nesumažėjo, nes aukštesnės kokybės produktų paklausa tebėra. Tiesiog antrinių nerūdinių medžiagų nebegalima parduoti tokiu pat mastu. Dėl to tariamai didėja jų sąvartos. Be to, Kinegar Quarries teigia, kad aplinkos apsaugos požiūriu tai nėra naudinga, nes padidėjo nerūdinių medžiagų vežimo atstumas.

               (112)

                  Kinegar Quarries teigia, kad Jungtinės Karalystės Vyriausybė siekė užtikrinti, kad medžiagas, kurios nėra nerūdinės, išgaunančios įmonės galėtų parduoti savo šalutinius produktus kaip neapmokestinamas nerūdines medžiagas ir taip sumažinti savo šalutinių produktų atsargas. Įmonė mano, kad šis tikslas buvo pasiektas medžiagas, kurios nėra nerūdinės, išgaunančioms įmonėms (ir vis didesniam skaičiui nerūdines medžiagas išgaunančių įmonių) nustačius išimtis, susijusias su produktais, kurie iš tikrųjų turėtų būti vadinami nerūdinėmis medžiagomis, nes parduodami tokiais pat tikslais kaip ir nerūdines medžiagas išgaunančių įmonių medžiagos. Tačiau šalutinių produktų atsargos dabar kaupiasi ne medžiagas, kurios nėra nerūdinės, išgaunančiose įmonėse, bet mokestį mokančiose nerūdines medžiagas išgaunančiose įmonėse.

               (113)

                  Kinegar Quarries nurodo, kad nustačius NMM jų parduodamų antrinių nerūdinių medžiagų kiekis sumažėjo nuo daugiau kaip 50 000 tonų 2007 m. iki 9 000 tonų 2013 m., ir negalima teigti, kad tai lėmė vien ekonomikos nuosmukis. Įmonė teigia nebegalinti konkuruoti su nerūdinėmis medžiagomis, kurioms taikoma išimtis, nes jos kainos yra 1,5–2,0 GBP didesnės už konkurentų kainas.

         f)
         Torrington Stone Ltd. (Beam Quarry & Vyse Quarry) (toliau – Torrington Stone) pastabos, gautos 2014 m. sausio 17 d.

               (114)

                  Torrington Stone teigia, kad, jeigu abu jos karjerai nepriklausytų tai pačiai įmonei, šiandien jie būtų nebeperspektyvūs dėl to, kad buvo nustatytas NMM. Įmonė teigia, kad klientai perka rinkdamiesi pagal medžiagų aprašymą, pavyzdžiui, kokybę ir dydį, o ne pagal medžiagų geologiją. Klientai nežino, ar medžiagos apmokestinamos.

               (115)

               Vienas iš karjerų pirmiausia išgauna skalūną ir argilito šalutinius produktus, o kitas – pirmiausia smiltainio žvyrą (gravelitą) ir skalūno bergždą. Visa tai parduodama kaip nerūdinės medžiagos. Argilito šalutinių produktų nepavyksta parduoti pelningai, todėl jie išpilami į sąvartyną.

         g)
         Mineral Products Association Ltd. (toliau – Mineral Products Association) pastabos, gautos 2014 m. sausio 2 d.

               (116)

                  Mineral Products Association teigia, kad galimybė tam tikriems veiklos vykdytojams išgauti medžiagas, kurioms taikoma išimtis, pavyzdžiui, skalūną ir šiferį, siekiant jas tiekti nerūdinių medžiagų rinkai, prieštarauja pirminiams principams, kuriais remiantis nustatytas NMM. Mineral Products Association mano, kad išgautos medžiagos, naudojamos kaip nerūdinės medžiagos, turėtų būti apmokestinamos NMM, o išimtys turėtų būti taikomos tik tais atvejais, kai tokios medžiagos nenaudojamos kaip nerūdinės medžiagos.

               (117)

                  Mineral Products Association teigia, kad medžiagos, susidarančios dėl pavienių degimo procesų arba lydant ar valant metalą, yra tikri šių procesų šalutiniai produktai, ir joms turėtų būti taikoma išimtis, nes jos atitinka pagrindinį NMM tikslą skatinti naudoti perdirbtas medžiagas ir efektyviai naudoti išteklius. O skalūnui, šiferiui ir kitoms išgautoms medžiagoms taikomomis išimtimis iškraipoma vietos rinka, nes dėl jų apmokestinamos medžiagos keičiamos neapmokestinamomis.

         h)   BAA pastabos, gautos 2014 m. sausio 10 d.

               (118)

               BAA teigia, kad NMM aplinkos apsaugos tikslas – keisti paklausą, t. y. didinti atliekų ir šalutinių produktų paklausą, o ne įgyvendinti principą „teršėjas moka“, kaip Komisija tariamai teigia sprendime pradėti tyrimo procedūrą. Šis nurodytas pirminis tikslas taikyti principą „teršėjas moka“, jeigu iš tikrųjų ir būtų taikomas, reikštų, kad medžiagų (nerūdinių medžiagų sektoriaus, bet ne kitų mineralų gavybos veiklos) atžvilgiu laikomasi atrankiojo požiūrio, ir tai neišvengiamai būtų valstybės pagalba. NMM aplinkos apsaugos tikslu veikiau siekiama skatinti naudoti nerūdines medžiagas, kurios yra tam tikrų procesų šalutiniai produktai, arba perdirbtas nerūdines medžiagas, taip sumažinant naudojamų karjeruose išgaunamų nerūdinių medžiagų kiekį (paklausos keitimo logika).

               (119)

               BAA teigia, kad numatomo paklausos keitimo nustačius mokestį logikos poveikis praktiškai reikštų, kad NMM būtų taikomas tik uolienoms, smėliui ar žvirgždui, naudojamiems tūriui statybose suteikti, ir kad, atsižvelgiant į šį tikslą, išimtis turėtų būti taikoma tik šalutiniams produktams arba atliekoms, kuriomis galima pakeisti išgautus mineralus. Tačiau BAA atkreipia dėmesį, kad šis apribojimas nėra pagrindinis NMM nustatymo tikslas, todėl gali būti apmokestinamos ir medžiagos, kurių negalima pakeisti.

               (120)

               BAA mano, kad, net jeigu nagrinėjamosios išimtys būtų nebetaikomos, NMM taikymo sritis nederėtų su jo aplinkos apsaugos logika, t. y. paklausos keitimo logika. Pasak BAA, jeigu išimtys būtų nebetaikomos šalutiniams produktams ir atliekoms, NMM mažiau atitiktų savo aplinkos apsaugos tikslą. Priešingai, BAA teigia, kad medžiagoms, išgaunamoms siekiant jas naudoti kaip nerūdines medžiagas, pavyzdžiui, skalūnui ir šiferiui, nustojus taikyti išimtis būtų laikomasi NMM aplinkos apsaugos tikslo.

               (121)

               BAA mano, kad tai, jog NMM taikymo sritis neatitinka aplinkos apsaugos tikslo pakeisti paklausą, patvirtinama ir faktu, kad apmokestinami kalkių arba pjaustytų statybinių akmenų šalutiniai produktai ir atliekos, taip pat tokios medžiagos kaip bėgių kelio balastas ir didelio atsparumo gludinimui akmenys, kuriems nėra pakaitų.

               (122)

               BAA mano, kad NMM taikymo sritis per daug neatitinka jo aplinkos apsaugos logikos. Taip būtų dėl to, kad tam tikrų neapmokestinamų medžiagų negalima pakeisti šalutiniais produktais ar atliekomis. Kaip pavyzdį BAA nurodo plytoms naudojamą molį ir čerpėms naudojamą plastinį molį.

         i)   BAA pastabos, gautos 2014 m. sausio 17 d.

               (123)

               BAA pateikė 2007 m. Kornvalio statybinių akmenų ir šiferio vadovo kopiją ir pareiškė, kad tame leidinyje keli granito ir šiferio karjerai reklamuojasi išgaunantys panašių rūšių produktus ir statybinius akmenis. BAA tvirtina, kad vadove parodyta, jog NMM išimtys neatitinka jo logikos, t. y. pasiekti, kad pasikeistų medžiagų, karjeruose išgaunamų naudoti kaip nerūdinės medžiagos, ir atliekų, kurias galima naudoti kaip nerūdines medžiagas, paklausa.

               (124)

               BAA teigia, jog yra įrodymų, kad dėl kaolino karjerų šalutiniams produktams ir atliekoms taikomų išimčių skatinama išgauti daugiau medžiagų, negu reikia, vien dėl to, kad norima pasinaudoti tariamai šalutiniams produktams, t. y. aukštos kokybės granitui, taikomomis išimtimis (42). BAA taip pat teigia, jog yra įrodymų, kad keli kaolino karjerus eksploatuojantys veiklos vykdytojai telkia savo pastangas šių tariamai šalutinių produktų, o ne pirminės kaolino medžiagos gavybai (43). BAA nurodo karjerą eksploatuojančio veiklos vykdytojo jai atsiųstą e. laišką (44), kuriame teigiama, kad nuo tada, kai buvo nustatytas NMM, karjerui labai sunku konkuruoti su kaolino karjerų nerūdinėmis medžiagomis, nes jų išgaunamos nerūdinės medžiagos yra pigesnės ir ėmė vyrauti rinkoje. E. laiške teigiama, kad kaolino karjerų parduodamos nerūdinės medžiagos yra aukštos kokybės akmuo, o ne antrinis ar šalutinis produktas. To karjerą eksploatuojančio veiklos vykdytojo produkcijos kiekis sumažėjo perpus, o pelno nebegaunama daugiau kaip devynerius metus. Parduoti jų atliekų nėra galimybių.

               (125)

               BAA teigia, kad tai, kaip NMM taikomas kalkių gavybos srityje, kelia problemų. Pačių kalkių gavyba neapmokestinama, bet apmokestinamos susidarančios atliekos arba šalutiniai produktai. Be to, NMM taikomas tam tikrų karjerų smulkiajai skaldai, šalutiniams produktams ar atliekoms, kuriuos galima naudoti gaminant betoninius statybinius blokelius, kuriuos galima naudoti vietoj iš neapmokestinamo molio gaminamų plytų.

         j)
         Quarry Products Association Northern Ireland Limited (toliau – QPANI) pastabos, gautos 2014 m. sausio 8 d.

               (126)

               QPANI teigia atstovaujanti beveik 95 % bendrovių, besiverčiančių karjeruose išgautų produktų tiekimu Šiaurės Airijos statybų pramonei. QPANI mano, kad NMM nuo pat pradžių blogai parengtas, nes medžiagos turėjo būti apmokestintos pagal jų paskirtį, o ne geologiją.

               (127)

               QPANI mano, kad nerūdinių medžiagų mokesčio išimtis neturėtų būti taikoma skalūnui ir šiferiui, naudojamiems kaip nerūdinės medžiagos. Šiferis ir skalūnas Jungtinės Karalystės statybų rinkose naudojami kaip nerūdinės medžiagos ir gali turėti didžiulį poveikį vietos rinkai, kai tiekiami nerūdinių medžiagų rinkai. Tai pirmiausia pasakytina apie Šiaurės Airiją. Nors kaip nerūdinės medžiagos tiekiamas šiferis ir skalūnas gali būti medžiagos, faktiškai susidarančios kaip kitais, ne naudojimo kaip nerūdinės medžiagos tikslais išgaunamų medžiagų šalutiniai produktai (pavyzdžiui, išgaunant stogų čerpėms skirtą šiferį), šios medžiagos taip pat pirmiausia išgaunamos siekiant jas tiekti nerūdinių medžiagų rinkai.

               (128)

               QPANI taip pat abejoja medžiagoms, kurias daugiausia sudaro anglis, lignitas, šiferis ar skalūnas, taikomomis išimtimis. Pasak QPANI, būtų paprasčiau ir nuosekliau, jeigu medžiagos, naudojamos kaip nerūdinės medžiagos, ir medžiagos, nenaudojamos kaip nerūdinės medžiagos, būtų tiesiog atskirtos. Medžiagoms, naudojamoms kaip nerūdinės medžiagos, turėtų būti taikomas NMM, o medžiagoms, nenaudojamoms kaip nerūdinės medžiagos, mokestis neturėtų būti taikomas.

               (129)

               QPANI teigia, kad nustačius NMM padaryta žala aplinkai, nes medžiagas, kurioms taikoma išimtis, galima vežti tolesnį atstumą.

               (130)

               QPANI teigia, kad Šiaurės Airijoje buvo šimtai tūkstančių tonų skalūno, įvežto iš Donegolo, Airijos. Skalūnas iš Airijos parduodamas visos Šiaurės Airijos statybų rinkose. Ties siena su Airija įgyvendinamiems statybos projektams naudotos kaip skalūnas klasifikuojamos Airijos nerūdinės medžiagos, kurioms taikoma išimtis.

               (131)

               QPANI dar nurodo akmenį, kuris apibūdinamas kaip skalūnas ir dėl to jam neteisingai taikoma išimtis.

         k)   JK valdžios institucijų pastabos

               (132)

               JK valdžios institucijos laikosi nuomonės, kad nagrinėjamosios išimtys ir lengvatos nėra valstybės pagalba. Visų pirma, valdžios institucijos teigia, kad mokesčio taikymo skirtumai pateisinami mokesčių sistemos pobūdžiu arba bendrąja sistema, todėl tai neatitinka atrankumo sąlygų.

               (133)

               JK valdžios institucijos pripažįsta sprendimo pradėti tyrimo procedūrą 8 konstatuojamojoje dalyje pateiktą nerūdinių medžiagų aprašymą. Be to, jos sutinka su NMM logika, apibūdinta sprendimo pradėti tyrimą 67 konstatuojamojoje dalyje.

               (134)

               JK valdžios institucijos pamini, kad Bendrasis Teismas 2012 m. kovo 7 d. sprendimo 55 punkte nurodė: „įprasto apmokestinimo principas, kuriuo grindžiamas AGL, paremtas tik apmokestinamosios medžiagos kaip „nerūdinės medžiagos“ naudojimo Jungtinėje Karalystėje komerciniais tikslais sąvoka“. JK valdžios institucijos teigia, kad, kadangi NMM neketinama taikyti uolienoms, smėliui ar žvirgždui, išgaunamiems naudoti pramoniniuose ar žemės ūkio procesuose, bet koks mokestis, sumokėtas už medžiagas, naudojamas ne kaip nerūdinės medžiagos, susigrąžinamas kaip mokesčių kreditas. Laikantis tokios pat logikos, uolienos, smėlis ar žvirgždas, išgaunami, bet komerciniais tikslais nenaudojami (kaip apibrėžta teisės aktuose), nepatenka į mokesčio taikymo sritį.

               (135)

               Jungtinė Karalystė, cituodama Bendrojo Teismo sprendimą, paaiškino, kad NMM tikslu „iš esmės <…> siekiama statybų sektoriuje skatinti naudoti nerūdines medžiagas, kurios yra tam tikrų procesų subproduktai ar atliekos (kitaip –“ antrinės „nerūdinės medžiagos), arba perdirbtas nerūdines medžiagas ir taip sumažinti naudojimąsi karjeruose išgautomis nerūdinėmis medžiagomis (kitaip –“ pirminėmis „nerūdinėmis medžiagomis), kurios yra neatsinaujinantys gamtiniai ištekliai, taigi riboti žalą aplinkai, susijusią su šiuo išgavimo procesu (toliau – tikslas pakeisti paklausą arba AGL siekiamas aplinkosaugos tikslas)“.

               (136)

               JK valdžios institucijos teigia, kad mokesčio logika nuo pat pradžių buvo aiškiai nustatyta reguliavimo poveikio vertinime: „pagrindinis Vyriausybės pasirinkto varianto tikslas būtų mažinti su karjerų eksploatavimu susijusias aplinkos apsaugos sąnaudas, apskritai visuomenėje tenkančias asmenims ir įmonėms, ir skatinti perdirbimą“.

               (137)

               JK valdžios institucijos teigia, kad NMM norima aplinkos apsaugos tikslą pasiekti dviem skirtingais, bet tarpusavyje susijusiais būdais. Pirma, nustačius mokestį padedama tam tikrą žalą, patiriamą išgaunant ir vežant nerūdines medžiagas, įtraukti į savo sąnaudas. Taigi dėl mokesčio mažėja naujai išgautų nerūdinių medžiagų paklausa, nes didėja jų kaina. Antra, atliekoms ir perdirbtoms medžiagoms taikomos išimtys ir lengvatos siekiant skatinti keisti paklausą, t. y. mažinti tokių naujai išgautų nerūdinių medžiagų ir didinti atliekų bei perdirbtų medžiagų paklausą, kartu neatimant noro gaminti medžiagas, kurios nėra nerūdinės medžiagos. Kad būtų pasiektas NMM aplinkos apsaugos tikslas, mokesčio sistema parengta taip, kad būtų užtikrinti ekonomiškai patrauklūs naujai išgautų apmokestinamų nerūdinių medžiagų pakaitai.

               (138)

               JK valdžios institucijos teigia, kad, taikant šias išimtis, NMM siekiama paskatinti naudoti perdirbtas medžiagas arba šalutinius produktus (susidarančius per procesą, kuriuo nesiekiama išgauti nerūdinių medžiagų), kad būtų sumažinta neapdorotų nerūdinių medžiagų paklausa, taigi ir su nerūdinių medžiagų išgavimu karjeruose susijusi žala aplinkai. Nukrypti nuo mokesčio taikymo srities leidžiančios nuostatos gali būti dviejų kategorijų: perdirbtos nerūdinės medžiagos ir neišvengiami atliekų pobūdžio šalutiniai produktai. Pastaruosius galima apibrėžti kaip medžiagą, kuri Jungtinėje Karalystėje komerciniais tikslais naudojama kaip statybinė nerūdinė medžiaga, bet susidaro neišvengiamai dėl proceso, kuris vykdomas nesiekiant specialiai gaminti nerūdinių medžiagų. Savo ruožtu tokie produktai skirstomi į dvi kategorijas: a) medžiagos, neišvengiamai susidarančios išgaunant medžiagas, kurios nėra nerūdinės medžiagos arba b) medžiagos, neišvengiamai susidarančios dėl kasimo ar gilinimo proceso, kuriuo nesiekiama išgauti kokių nors medžiagų komerciniam naudojimui.

               (139)

               JK valdžios institucijos teigia, kad medžiagų, išgautų siekiant jas komerciniais tikslais naudoti kaip nerūdines medžiagas, arba susidarančių kaip šalutiniai produktai dėl proceso, kuriuo siekiama nerūdines medžiagas išgauti komerciniam naudojimui, faktinės aplinkybės skiriasi nuo medžiagų, kurioms taikoma išimtis, faktinių aplinkybių.

               (140)

               JK valdžios institucijos teigia, kad, remiantis pirmiau apibūdintomis nukrypti leidžiančiomis nuostatomis, taikant mokesčio išimtis atskiriamos atliekų pobūdžio medžiagos, susidarančios kaip mineralų, kurie nėra nerūdinės medžiagos, gavybos šalutinis produktas, (jiems taikoma išimtis) ir apmokestinamos atliekų pobūdžio medžiagos, esančios nerūdinių medžiagų gavybos šalutiniu produktu (pavyzdžiui, klinčių atliekos). Valdžios institucijų nuomone, skirtumas atsiranda dėl to, kad siekiama mažinti klinčių, naudojamų kaip nerūdinė medžiaga, gavybos mastą, kartu nemažinant noro išgauti medžiagos, kuri nėra nerūdinė medžiaga. Taikant NMM atbaidoma nuo nerūdinių medžiagų gavybos iš natūralių uolienų ir skatinama naudoti alternatyvias nerūdinių medžiagų atsargas.

               (141)

               JK valdžios institucijos teigia, kad mokesčio išimtys labai svarbios norint pasiekti NMM aplinkos apsaugos tikslą, nes dėl jų mažėja karjeruose naujai išgaunamų medžiagų gavybos žala. Valdžios institucijos teigia, kad būtent dėl medžiagų, kurioms taikoma išimtis, ir medžiagų, kurioms taikomas mokestis, kainos skirtumo mažėja karjeruose naujai išgaunamų medžiagų paklausa. Išimtys atitinka NMM aplinkos apsaugos tikslą, nes naudojant medžiagas, kurioms taikoma išimtis, galiausiai mažėja naujai išgaunamų medžiagų gavybos paklausa, taigi ir su ta gavyba susijusi žala aplinkai.

               (142)

               JK valdžios institucijos teigia, kad yra daug pavyzdžių, kai medžiagomis, kurioms taikoma išimtis, pakeičiamos aukščiausios kokybės nerūdinės medžiagos. Pavyzdžiui, 2012 m. statant olimpinį parką užpildui prireikė daugiau kaip milijono tonų nerūdinių medžiagų. Užuot naudojus aukščiausios kokybės nerūdines medžiagas, pavyzdžiui, karjeruose naujai išgautas klintis ar granitą, buvo naudoti Kornvalio kaolino gamybos šalutiniai produktai ir perdirbtos nerūdinės medžiagos. Šiferio atliekos iš […] (45) šiferio karjero buvo naudotos kaip pagrindas tiesiant vamzdžius […]. Šio šiferio skalda buvo naudota vietoj kitų nerūdinių medžiagų skaldos. To pat karjero šiferio šalutiniai produktai vietoj aukščiausios kokybės nerūdinių medžiagų taip pat buvo naudoti statant […].

               (143)

               JK valdžios institucijos pateikia duomenų, kad karjerų, kuriems taikoma išimtis, skaičius nepadidėjo nustačius NMM, ir tai matyti iš toliau pateiktos lentelės, kurioje nurodytas tam tikru metu veikusių karjerų skaičius:

                           2001 m.

                           2002 m.

                           2003 m.

                           2004 m.

                           2005 m.

                           2006 m.

                           Plastinis molis

                           20

                           20

                           22

                           18

                           18

                           18

                           Kaolinas

                           17

                           17

                           17

                           17

                           15

                           15

                           Klintis

                           348

                           348

                           359

                           336

                           340

                           319

                           Vulkaninės kilmės ir metamorfinės uolienos

                           211

                           211

                           210

                           204

                           213

                           199

                           Šiferis

                           43

                           43

                           44

                           43

                           40

                           35

                           Molis ir skalūnas

                           177

                           177

                           180

                           172

                           169

                           172

                           2007 m.

                           2008 m.

                           2009 m.

                           2010 m.

                           2011 m.

                           2012 m.

                           Plastinis molis

                           18

                           18

                           18

                           18

                           18

                           18

                           Kaolinas

                           13

                           12

                           16

                           17

                           16

                           15

                           Klintis

                           338

                           335

                           324

                           331

                           317

                           322

                           Vulkaninės kilmės ir metamorfinės uolienos

                           208

                           203

                           207

                           195

                           204

                           191

                           Šiferis

                           36

                           37

                           32

                           33

                           33

                           32

                           Molis ir skalūnas

                           175

                           165

                           156

                           159

                           155

                           155

               (144)

               2009 m. uolienų skalda sudarė 59,4 % Jungtinėje Karalystėje parduotų pirminių nerūdinių medžiagų. Likusios parduotos tokios medžiagos buvo smėlis ir žvirgždas. Klintys buvo svarbiausias nerūdinių medžiagų skaldos šaltinis, iš viso jos sudarė 66 %, po jų buvo vulkaninės kilmės uolienos, pavyzdžiui, granitas (24 %) ir smiltainis (9 %). Klintys, vulkaninės kilmės uolienos ir smiltainis naudojami ir kitais tikslais, pavyzdžiui, kaip statybiniai akmenys, o klintys dar gali būti naudojamos kaip pramoninės kalkės.

               (145)

               2012 m. toną klinčių nerūdinių medžiagų buvo galima parduoti už 7,16–11,70 GBP už toną. Toną granito buvo galima parduoti už 6,12–12,82 GBP už toną. Toną šiferio nerūdinės medžiagos buvo galima parduoti už 2–8 GBP už toną.

               (146)

               Kalbant apie dekoratyvines nerūdines medžiagas, JK valdžios institucijos kartu su BAA pateikė informacijos, kad tai neįprasta nerūdinių medžiagų naudojimo paskirtis. Kraštovaizdžiui formuoti naudojamų medžiagų naudojama nedaug, jas renkamasi pagal vizualines savybes, pavyzdžiui, spalvą ir formą, o statybinės savybės, pavyzdžiui, tvirtumas, nelabai svarbios, priešingai negu tada, kai nerūdinių medžiagų paskirtis yra kita. Kadangi kiekis nedidelis, dekoratyvinės nerūdinės medžiagos Jungtinėje Karalystėje sudaro nedidelę nerūdinių medžiagų rinkos paklausos dalį.

         5.5.   GAUTŲ PASTABŲ VERTINIMAS

               (147)

               Komisija sprendime pradėti tyrimo procedūrą jau padarė išvadą, kad su NMM susijusį įprastą apmokestinimo principą galima apibendrinti taip – apmokestinamos uolienos, žvirgždas ir smėlis, naujai ir (arba) specialiai išgauti Jungtinėje Karalystėje naudoti kaip nerūdinės medžiagos komerciniais tikslais nuo 2002 m. balandžio 1 d.

               (148)

               Be pirmiau pateiktų JK valdžios institucijų pastabų dėl apmokestinimo principo, kuriuo grindžiamas NMM, Komisija pateikia šias pastabas.

               (149)

               Kelios trečiosios šalys pakomentavo, kad taikant NMM medžiagos nustatytos nenuosekliai, nes išimtis netaikoma kitų medžiagų, kurioms taikoma išimtis (uolienų, naudojamų vieną ar kelis plokščius paviršius turintiems akmenims gaminti (toliau – pjaustyti akmenys), kalkių), šalutiniams produktams, didelio atsparumo gludinimui akmenims, jūrų įtvirtinimų apsauginės dangos akmenims, sienų akmenims ir pirminių aukštos kokybės nerūdinių medžiagų gavybos šalutiniams produktais ar atliekoms. Faktinės ir teisinės tų medžiagų aplinkybės tariamai būtų tokios pat kaip ir medžiagų, kurios nėra nerūdinės medžiagos, šalutinių produktų, kuriems dabar taikoma išimtis, arba neapmokestinamų medžiagų, naudojamų pagal specialią paskirtį.

               (150)

               Pati Komisija sprendime pradėti tyrimo procedūrą kėlė klausimą, kodėl laikoma pagrįsta išimtis taikyti plastinio molio, kaolino, anglies, lignito, skalūno ir šiferio šalutiniams produktams, bet jų netaikyti žemės ūkio tikslais naudojamų kalkių ir pjaustytų akmenų šalutiniams produktams.

         5.5.1.   PJAUSTYTŲ AKMENŲ IR KALKIŲ GAVYBOS ŠALUTINIŲ PRODUKTŲ APMOKESTINIMAS

               (151)

               Iš trečiųjų šalių ir JK valdžios institucijų gavusi daug informacijos Komisija atkreipia dėmesį, kad pjaustytų akmenų ir kalkių gavybos atliekas arba šalutinius produktus sudaro tokios pat rūšies uoliena kaip ir pjaustytus akmenis ir kalkes: i) klinčių, naudojamų kalkėms gaminti, gavybos atliekas greičiausiai sudaro ir klintys, o ii) uolienų, naudojamų pjaustytiems akmenims gaminti, gavybos atliekas greičiausiai sudaro daugiausia tos pačios rūšies uolienos, kuri pjaustoma, skalda.

               (152)

               Taikant NMM išimtis skiriamos atliekų pobūdžio medžiagos, kurios susidaro kaip medžiagos, išgaunamos nesiekiant jų naudoti kaip nerūdinės medžiagos, šalutinis produktas (pavyzdžiui, plastinio molio ir kaolino, anglies, lignito ir šiferio gavybos atliekos) ir kurioms taikoma išimtis, ir atliekų pobūdžio medžiagos, kurios yra medžiagos, specialiai išgaunamos siekiant ją naudoti kaip nerūdinę medžiagą, gavybos šalutinis produktas (pavyzdžiui, klinčių atliekos) ir yra apmokestinamos.

               (153)

               Šis apmokestinimo skirtumas atsiranda dėl to, kad siekiama mažinti naujai išgaunamų klinčių, granito, smiltainio ir kitų medžiagų, naudojamų kaip nerūdinės medžiagos, gavybos mastą, kartu nedarant poveikio medžiagų, kurios nėra nerūdinės medžiagos, gavybai.

               (154)

               Kaip apibūdino JK valdžios institucijos, klintys, smiltainis ir granitas yra įprasčiausios medžiagos, išgaunamos siekiant jas naudoti kaip nerūdines medžiagas. Pjaustytų akmenų arba klinčių, naudojamų kalkėms gaminti, šalutiniams produktams taikant NMM išimtį, iš tikrųjų būtų išlaikomas bent šių naujai išgaunamų medžiagų gavybos lygis, o gal net skatinama jas išgauti.

               (155)

               Be to, iš pagrindinių išgaunamų medžiagų gaminant pjaustytus akmenis ir kalkes nėra papildomų (perdirbimo) sąnaudų. Taip nėra, pavyzdžiui, kai išgaunamas plastinis molis ir kaolinas – atskirti šias medžiagas nuo atliekų labai brangu.

               (156)

               JK valdžios institucijos paaiškino, kad tiek akmuo, kurį reikia pjaustyti, tiek klintys, naudojamos kalkėms gauti, specialiai išgaunami siekiant juos naudoti kaip nerūdines medžiagas. Be to, jų šalutinius produktus ir atliekas galima parduoti atskirai, be pagrindinės medžiagos, nes jos yra geros kokybės medžiagos, kurias galima naudoti kaip nerūdines medžiagas. Norėdamos tai įrodyti JK valdžios institucijos pateikė informaciją apie kainodarą, iš kurios matyti, kad iš tikrųjų kalkių ir pjaustytų akmenų kainos daugeliu atvejų yra nedaug didesnės už jų atitinkamų šalutinių produktų kainas. Kalkėms gaminti skirtų klinčių kaina yra apie 12,50–19,50 GBP už toną, o jų šalutinio produkto – 7,16–11,70 GBP už toną. Vulkaninės kilmės uolienos (įskaitant granitą), taip pat naudojamos pjaustytiems akmenims gaminti, kainuoja apie 5,51–12,91 GBP už toną, o jų šalutinis produktas parduodamas už beveik 6,12–12,82 GBP už toną. Tai reikštų, kad karjeras medžiagas naujai išgautų, net jeigu nebūtų aukštos kokybės specialios paskirties produktų paklausos, nes ekonominiu požiūriu būtų naudinga parduoti naujai išgautą medžiagą ir jos šalutinį produktą, skirtą naudoti kaip nerūdinė medžiaga. Negalima paneigti, kad šalutiniams produktams taikoma išimtimi būtų skatinama karjeruose papildomai naujai išgauti medžiagas, taigi tai pakenktų NMM aplinkos apsaugos logikai.

               (157)

               Be to, nėra objektyvaus būdo skirti klintis, esančias žemės ūkio tikslais gaminamų kalkių šalutiniu produktu, ir klintis, karjeruose specialiai išgaunamas siekiant jas naudoti kaip nerūdines medžiagas. Tą patį galima pasakyti ir apie granitą, smiltainį ir pjaustytų akmenų šalutinius produktus. Taigi šios naujai išgaunamos medžiagos ir jų šalutiniai produktai gali būti tarpusavyje keičiami, todėl karjerą eksploatuojanti įmonė, atsižvelgusi į paklausą, gali nuspręsti visas tas medžiagas parduoti tai pačiai paskirčiai – naudoti kaip nerūdines medžiagas.

               (158)

               Remdamasi 151–157 konstatuojamosiose dalyse pateikta informacija Komisija atkreipia dėmesį, kad kalkių ir pjaustytų akmenų gavybos šalutinių produktų faktinės ir teisinės aplinkybės nesiskiria nuo naujai išgaunamų produktų faktinių ir teisinių aplinkybių. Be to, bet kokia galima išimtimi, taikoma bergždui, susidarančiam išgaunant klintis ar uolienas, naudojamas pjaustytiems akmenims gaminti ar kitais tikslais, išskyrus naudoti kaip nerūdines medžiagas, būtų tik skatinama didinti naujai išgaunamų uolienų ir klinčių gavybą, o tai nepadėtų keisti paklausos.

         5.5.2.   DIDELIO ATSPARUMO GLUDINIMUI AKMENYS, JŪRŲ ĮTVIRTINIMŲ APSAUGINĖS DANGOS AKMENYS, SIENŲ AKMENYS IR PIRMINĖS AUKŠTOS KOKYBĖS NERŪDINĖS MEDŽIAGOS IR JŲ ŠALUTINIAI PRODUKTAI ARBA ATLIEKOS

               (159)

               Medžiagos, naudojamos kaip didelio atsparumo gludinimui akmenys, apsauginės dangos akmenys, sienų akmenys ir pirminės aukštos kokybės nerūdinės medžiagos, iš tikrųjų naudojamos arba pagal specialią atitinkamų medžiagų paskirtį, arba tada, kai jų negalima pakeisti perdirbtomis nerūdinėmis medžiagomis arba neapmokestinamų medžiagų atliekomis.

               (160)

               Tačiau visos medžiagos, naudojamos kaip didelio atsparumo gludinimui akmenys, apsauginės dangos akmenys, sienų akmenys, taip pat pirminės aukštos kokybės nerūdinės medžiagos ir jų šalutiniai produktai yra iš tų pačių uolienų. Pavyzdžiui, apsauginės dangos akmenys yra iš tos pačios uolienos kaip ir smulkesnė nerūdinių medžiagų skalda, susidaranti kaip šalutinis produktas.

               (161)

               Šias uolienas paprastai tinkama naudoti kaip nerūdines medžiagas, ir karjerus eksploatuojančios įmonės, atsižvelgusios į paklausą, gali rinktis, kaip tam tikrą uolieną parduoti ar eksploatuoti.

               (162)

               Dėl šio sprendimo 151–157 konstatuojamosiose dalyse paaiškintų priežasčių pjaustytų akmenų ir kalkių atžvilgiu Komisija negali paneigti, kad didelio atsparumo gludinimui akmenims, jūrų įtvirtinimų apsauginės dangos akmenims, sienų akmenims, pirminėms aukštos kokybės nerūdinėms medžiagos ir jų šalutiniams produktams arba atliekoms taikoma išimtimi būtų skatinama šias medžiagas išgauti naudoti kaip nerūdines medžiagas.

               (163)

               Kelioms suinteresuotosioms šalims suabejojus NMM logika dėl to, kad didelio atsparumo gludinimui ir apsauginės dangos akmenys apmokestinami, o potvynių užtvaroms statyti naudojamas molis arba kitais specialios paskirties tikslais naudojamos medžiagos neapmokestinamos, JK valdžios institucijos drauge su BAA pateikė informaciją, kad atsparumas gludinimui yra matas, kuriuo matuojamas nerūdinės medžiagos atsparumas gludinimui; nerūdinės medžiagos, kurių atsparumas gludinimui yra didelis, naudojamos bituminiame mišinyje, kuriuo dengiamas kelių paviršius siekiant užtikrinti didelį atsparumą slydimui. Nerūdinės medžiagos, kurių atsparumas gludinimui yra didžiausias, naudojamos tokiose vietose kaip posūkio ir stabdymo zonos, jos specifikuojamos pagal jų atsparumą gludinimui ir nerūdinių medžiagų atsparumą dilimui. Tai uolienų telkiniams būdingos savybės, gamybos procese dar pagerinamos. Tačiau medžiagos tebėra nerūdinės medžiagos, o taikant NMM šiai paskirčiai naudojamos medžiagos klasifikuojamos kaip medžiagos, naudojamos kaip nerūdinės medžiagos.

               (164)

               Apsauginės dangos akmenys naudojami Jungtinės Karalystės pakrantę apsaugoti nuo erozijos. Specifikacijų reikalavimai priklauso nuo būdingo jūros aplinkos atšiaurumo. Tarp specifikacijose nurodytų savybių yra ir tankis bei nerūdinių medžiagų atsparumas dilimui. Taikant NMM šie akmenys laikomi medžiagomis, naudojamomis kaip nerūdinės medžiagos, nes naudojami dėl stiprumo ir masės.

               (165)

               Be to, tai, ar tam tikrai paskirčiai naudojamą medžiagą galima pakeisti kita, neturi poveikio NMM logikai ir kitoms medžiagoms taikomoms išimtims. Iš tikrųjų Komisija atkreipia dėmesį, kad NMM taikomas medžiagoms, naudojamoms pagal labai įvairią paskirtį, ir jų negalima tarpusavyje pakeisti. Tačiau, jeigu tokios medžiagos gali būti ir yra plačiai naudojamos kaip nerūdinės medžiagos ir ekonominiu požiūriu naudinga jas naudoti kaip nerūdines medžiagas, tokioms medžiagoms taikoma išimtimi, net jeigu tos medžiagos naudojamos tik pagal tam tikrą paskirtį, būtų trukdoma siekti NMM tikslo.

               (166)

               Daug suinteresuotųjų šalių nuodo tai, kad nerūdinėmis medžiagomis, kurioms taikoma išimtis, pakeičiami antriniai nerūdinių medžiagų produktai, o ne aukštesnės kokybės produktai. Komisija pirmiausia atkreipia dėmesį į tai, kad dėl šio teiginio nekyla jokių abejonių dėl to, kad taikant NMM pasiekiamas jo aplinkos apsaugos tikslas, nes medžiagomis, kurioms taikoma išimtis ir kurios yra neišvengiami medžiagos, išgaunamos naudoti ne kaip nerūdinė medžiaga, šalutiniai produktai, pakeičiamos naujai išgaunamos nerūdinės medžiagos. Nesvarbu, ar jomis pakeičiamos aukštos ar prastos kokybės nerūdinės medžiagos, jeigu tik mažėja nauja gavyba. Be to, Komisija atkreipia dėmesį, kad kartais medžiagomis, kurioms taikoma išimtis, galima pakeisti net aukštesnės kokybės nerūdines medžiagas, kaip JK valdžios institucijos apibūdino 142 konstatuojamojoje dalyje.

               (167)

               Komisija pripažįsta problemas, kurių kyla dėl NMM įgyvendinimo ir dėl to, kad mokesčio išimtys grindžiamos medžiagų geologija. Tačiau Komisija taip pat atkreipia dėmesį, kad būtų buvę dar sunkiau išimtis grįsti medžiagų naudojimo paskirtimi, nes tada galbūt būtų sunku užtikrinti vykdymą ir būtų galima piktnaudžiauti. Be to, pasirodo, kad JK valdžios institucijos užsakė ataskaitą, kad galėtų paremti NMM įgyvendinimą, ir remiasi joje nustatytomis medžiagų apibrėžtimis ir kriterijais. Pati BAA pripažino, kad JK valdžios institucijos, norėdamos nustatyti, kokios medžiagos išgaunamos karjeruose, naudojasi geologo paslaugomis.

               (168)

               Kalbant apie tai, kad sustabdžius NMM taikymą neįtraukti keraminiams produktams gaminti naudojamas molis ir skalūnas, Komisija nurodo, kad tai pramoninis procesas, kuriam taikoma išimtis ir kuris jau nagrinėtas sprendime pradėti tyrimo procedūrą, ir nustatyta, kad tai nėra valstybės pagalba.

               (169)

               Kalbant apie BAA pateikto 2007 m. Kornvalio statybinių akmenų ir šiferio vadovo turinį, Komisija atkreipia dėmesį į tai, kad atliekant išsamią visų karjero produktų apžvalgą juo negalima pasitikėti kaip tiksliu informacijos šaltiniu. Tai reklaminiais tikslais parengtas vadovas, kuriame karjerai reklamuoja savo produktus, skirtus statybų pramonei. Todėl Komisija mano, kad 2007 m. Kornvalio statybinių akmenų ir šiferio vadove nurodyti karjerai produktus pristatė laikydamiesi savo su statybų pramone susijusios rinkodaros strategijos. JK valdžios institucijos paminėjo, kad leidžia karjerams reklamuoti savo produktus, kaip tik jie nori, neatsižvelgiant į atitinkamų medžiagų geologinę sudėtį, ir nemano, kad tokie reklaminiai aprašymai yra svarbūs medžiagas apibūdinant NMM taikymo tikslais.

               (170)

               Vadinasi didelio atsparumo gludinimui akmenys, jūrų įtvirtinimų apsauginės dangos akmenys, sienų akmenys, pirminės aukštos kokybės nerūdinės medžiagos ir jų šalutiniai produktai arba atliekos atitinka su NMM susijusį įprasto apmokestinimo principą ir siekiant nustatyto tikslo jas apmokestinti yra pagrįsta.

         5.5.3.   IŠVADA DĖL SU NMM SUSIJUSIO ĮPRASTO APMOKESTINIMO IR NMM TIKSLO

               (171)

               Komisija mano, kad visoms suinteresuotosioms šalims pateikus pastabas neatsirado priežasčių nukrypti nuo sprendime pradėti tyrimo procedūrą nustatytų faktų dėl su NMM susijusio įprasto apmokestinimo principo ir NMM tikslo.

               (172)

               Su NMM susijęs įprasto apmokestinimo principas – apmokestinama pagal 17 skirsnio 1 dalį kaip nerūdinės medžiagos apibrėžtos uolienos, žvirgždas ir smėlis, kai komerciniais tikslais Jungtinėje Karalystėje nuo 2002 m. balandžio 1 d. jie naudojami taip, kaip apibrėžta 19 skirsnyje (46).

               (173)

               Remiantis aprašymu, kurį JK valdžios institucijos pateikė dar nepriėmus sprendimo pradėti tyrimo procedūrą, ir kaip įsitikinta atlikus su NMM susijusį parengiamąjį darbą (47), Komisija sprendime pradėti tyrimo procedūrą (48) nustatė, kad nerūdines medžiagas paprastai galima apibrėžti kaip nuotrupines medžiagas arba daleles, kurios, būdamos fiziškai ir chemiškai inertiškos, gali būti naudojamos statybose natūralios arba kartu su cementu, kalkėmis arba bitumu, pvz., kaip betonas, kelių žvirgždas, asfaltas arba drenažo sluoksniai, arba statybose naudojamos ertmėms užpildyti (toliau – naudojamos kaip nerūdinės medžiagos arba naudoti kaip nerūdines medžiagas).

               (174)

               Visos suinteresuotosios šalys ir JK valdžios institucijos savo pateiktoje medžiagoje pripažino sąvoką „naudojamos kaip nerūdinės medžiagos“ arba „naudoti kaip nerūdines medžiagas“ ir atitinkamai pateikė savo pastabas. BAA iš tikrųjų pastabas pateikė siekdama parodyti, kad NMM yra nepakankamai logiškas, nes apmokestinamos tam tikros medžiagos, neatitinkančios šios apibrėžties. Komisija šias pastabas išsamiai nagrinėjo šio sprendimo 151–158 ir 159–165 konstatuojamosiose dalyse.

               (175)

               Taigi, kitaip sakant, įprasto apmokestinimo principas, kuriuo grindžiamas NMM, yra toks – apmokestinamos uolienos, žvirgždas ir smėlis, kai išgaunami naudoti kaip nerūdinės medžiagos arba išgaunami, kad komerciniais tikslais būtų naudojami kaip nerūdinės medžiagos, kaip pirmiau išdėstyta.

               (176)

               Pirmiau pateiktas aprašymas taip pat atitinka NMM tikslą, t. y. siekti, kad nerūdinės medžiagos būtų efektyviau išgaunamos, su ta veikla susijusias aplinkos apsaugos sąnaudas įtraukiant į savo sąnaudas. Kaip patvirtino ir Bendrasis Teismas (49), NMM siekiama skatinti statybų sektoriuje naudoti nerūdines medžiagas, kurios yra tam tikrų procesų šalutiniai produktai ar atliekos (kitaip – antrinės nerūdinės medžiagos), arba perdirbtas nerūdines medžiagas, ir taip sumažinti karjeruose išgaunamų nerūdinių medžiagų (kitaip – pirminių nerūdinių medžiagų), kurios yra neatsinaujinantys gamtiniai ištekliai, naudojimą, taigi riboti žalą aplinkai, susijusią su šiuo išgavimo procesu (tikslas – pakeisti paklausą).

         5.6.   MOKESČIO DIFERENCIJAVIMAS

               (177)

               2001 m. Finansų įstatyme iš pradžių nustatyta plati NMM taikymo bazė. Vėliau ji susiaurinta nustačius netaikymo atvejus ir išimtis. Be to, 2001 m. Finansų įstatyme taip pat nustatytas tam tikras skaičius mokesčio lengvatų. Komisija vėl nagrinės, ar netaikymo atvejai, išimtys ir mokesčio lengvatos, dėl kurių ji išreiškė abejones sprendime pradėti tyrimo procedūrą, atsižvelgiant į NMM tikslą atitinka įprasto apmokestinimo principus.

               (178)

               Siekdama įvertinti su NMM susijusį mokesčio diferencijavimą Komisija kaip orientacine sistema arba įprasto apmokestinimo principu remiasi tuo, kad NMM taikomas medžiagoms, kurios komerciniais tikslais Jungtinėje Karalystėje naudojamos kaip nerūdinės medžiagos (50). Kaip nurodyta šio sprendimo 173 konstatuojamojoje dalyje, tai, kad medžiagos naudojamos kaip nerūdinės medžiagos, iš esmės susiję su tuo, kad uolienos, žvirgždas ir smėlis naudojami statybos tikslais, t. y. kaip medžiaga arba pagalbinė medžiaga naudojami statant arba gerinant kokį nors statinį (įskaitant kelius ir takus, pagrindą, ant kurio tiesiami arba bus tiesiami geležinkelio bėgiai, ir krantines) arba kai su kuo nors maišomi skiedinio, betono, degutbetonio, kelio dangos arba bet kokios panašios statybinės medžiagos gamybos procese (51).

               (179)

               Be to, sąvoka „naudoti kaip nerūdines medžiagas“, kaip pirmiau apibrėžta, vartojama 2001 m. Finansų įstatymo 30 skirsnio 1 dalies d punkte, kuriame nustatyta asmens teisė prašyti mokesčio kredito, jeigu „nerūdine medžiaga, kuriai turėjo būti taikomas NMM, disponuojama taip, kad tai nėra naudojimas statybos tikslais, kaip galėtų būti nurodyta tos medžiagos atžvilgiu“.

               (180)

               Jeigu medžiaga, kuriai taikoma išimtis, išgaunama naudoti kaip nerūdinė medžiaga arba komerciniais tikslais naudoti statybose, kaip pirmiau aprašyta, jai turėtų būti įprastai taikomas NMM, nes faktinės ir teisinės aplinkybės panašios į apmokestinamų medžiagų faktines ir teisines aplinkybes, o išimtį būtų galima pagrįsti ik atsižvelgiat į esminį tikslą, kurio siekiama nustačius NMM.

               (181)

               Kalbant apie su kitų medžiagų ar procesų šalutiniais produktais, atliekomis ar bergždu susijusias nagrinėjamąsias išimtis, Komisija paliks sprendime pradėti tyrimo procedūrą taikytus vertinimo kriterijus. Vertindama Komisija atsižvelgs į tai, ar atitinkamos atliekos, bergždas arba šalutiniai produktai neišvengiamai susidaro dėl veiklos, kuri nesusijusi su sąmoninga medžiagų, skirtų naudoti kaip nerūdinės medžiagos, gavyba, t. y. susidaro išgaunant medžiagą, kuri neišgaunama specialiai naudoti kaip nerūdinė medžiaga, arba vykdant procesą, nesusijusį su nerūdinių medžiagų gavyba. Remiantis tuo, kad išgaunama pagrindinė medžiaga, neskirta naudoti kaip nerūdinė medžiaga, nustatoma, ar atitinkamoms atliekoms, bergždui ar šalutiniams produktams taikoma išimtimi galima padėti siekti pagrindinio NMM tikslo.

               (182)

               Šalutinių produktų, atliekų ar bergždo, susidarančių išgaunant medžiagą, skirtą naudoti kaip nerūdinę medžiagą, atžvilgiu Komisija vertins, ar jiems taikoma išimtimi galima sumažinti naują medžiagų, skirtų naudoti kaip nerūdinės medžiagos, gavybą ir, taigi, padėti siekti NMM tikslo.

               (183)

               Siekiant nustatyti, ar medžiagų, kurioms taikoma išimtis, faktinės ir teisinės aplinkybės yra tokios pat kaip ir apmokestinamų medžiagų, minėti vertinimo kriterijai atitinka įprasto apmokestinimo principus, kuriais grindžiamas NMM, ir juos taikant atsižvelgiama į JK valdžios institucijų pateiktą informaciją, kad NMM neturėtų daryti poveikio procesams, nesusijusiems su medžiagų, skirtų naudoti kaip nerūdinės medžiagos, gavyba.

         5.6.1.   TAM TIKRŲ MINERALŲ (18 SKIRSNIO 2 DALIES b PUNKTAS (52) IR 30 SKIRSNIO 1 DALIES b PUNKTAS (53)) NEĮTRAUKIMAS IR JIEMS TAIKOMA MOKESČIO LENGVATA, JEIGU TAI SUSIJĘ SU PROCESU, KURIAM TAIKOMA IŠIMTIS IR KURĮ VYKDANT GAUNAMOS MEDŽIAGOS, NAUDOJAMOS KAIP NERŪDINĖS MEDŽIAGOS

               (184)

               Dar nepriėmus sprendimo pradėti tyrimo procedūrą, pateiktoje medžiagoje JK valdžios institucijos nurodė, kad nė viena medžiaga, kuriai pagal 18 skirsnį (54) taikoma išimtis, neišgaunama karjeruose ir neiškasama naudoti kaip nerūdinė medžiaga.

               (185)

               Jeigu tik tos medžiagos nenaudojamos tūriui statybose suteikti, Komisija laikėsi nuomonės, kad tų mineralų neįtraukimas į NMM taikymo sritį atitiko įprasto apmokestinimo principus, kuriais grindžiamas NMM (55).

               (186)

               Komisija sprendimo pradėti tyrimo procedūrą 74 konstatuojamojoje dalyje padarė išvadą, kad, jeigu tik atitinkami mineralai nenaudojami kaip nerūdinės medžiagos, jiems taikoma išimtimi arba jų neįtraukimu į NMM taikymo sritį nesuteikiamas atrankusis pranašumas pagal SESV 107 straipsnio 1 dalį.

               (187)

               Tačiau Komisija nustatė, kad tie keli mineralai kartais išgaunami naudoti ir kaip nerūdinės medžiagos. Pavyzdžiui, vermikulitas ir perlitas naudojami gaminant lengvasvores pagamintas nerūdines medžiagas (56). Jeigu šie mineralai išgaunami lengvasvorėms nerūdinėms medžiagoms gaminti ir naudojami kaip nerūdinės medžiagos, tai, kad jie neįtraukti į mokesčio taikymo sritį, neatitinka įprasto apmokestinimo principų, kuriais grindžiamas NMM. Todėl Komisijai buvo neaišku, kodėl šių mineralų gavybos aplinkybės būtų kitokios, negu kitų apmokestinamų nerūdinių medžiagų gavybos aplinkybės.

               (188)

               Kadangi Komisijai nepakako atitinkamos informacijos, būtinos vertinimui atlikti, ji pareiškė abejojanti, ar toms medžiagoms taikoma bendroji išimtis (atrodo, kad taikant išimtį neatsižvelgiama į tai, kad jos naudojamos kaip nerūdinės medžiagos) atitinka įprasto apmokestinimo principus, kuriais grindžiamas NMM.

               (189)

               JK valdžios institucijos pateikė kiekvienos iš 2001 m. Finansų įstatymo 18 skirsnio 3 dalyje nurodytų medžiagų panaudojimo sričių sąrašą ir nurodė, ar jas galima naudoti kaip nerūdines medžiagas. Remiantis tokiu sąrašų, vienintelės medžiagos iš 2001 m. Finansų įstatymo 18 skirsnio 3 dalyje nurodytų medžiagų, kurias būtų galima naudoti kaip nerūdines medžiagas, yra perlitas, pemza ir vermikulitas.

               (190)

               Kadangi likusios į 2001 m. Finansų įstatymo 18 skirsnio 3 dalies sąrašą įtrauktos medžiagos nenaudojamos arba negali būti naudojamos kaip nerūdinės medžiagos, jų teisinės ir faktinės aplinkybės skiriasi nuo apmokestinamų nerūdinių medžiagų.

               (191)

               Pasak JK valdžios institucijų, perlito galima rasti Šiaurės Airijoje, bet gavyba nutraukta dar nenustačius nerūdinių medžiagų mokesčio. Ši medžiaga, naudinga dėl savo izoliacinių savybių ir lengvo svorio apdorojus, tebeimportuojama į Jungtinę Karalystę.

               (192)

               JK valdžios institucijos teigia, kad perlitą galima naudoti gaminant lengvasvores statybines medžiagas (gipsą, skiedinį, izoliacines medžiagas, lubų dangą) ir kaip dirvožemio gerinimo medžiagą. Šildoma ji labai plečiasi, todėl nėra natūrali nerūdinė medžiaga. Perlitą galima naudoti kaip lengvasvorę nerūdinę medžiagą, pavyzdžiui, betone arba portlandcementyje. Tačiau, prieš ją taip naudojant, reikia fizinės transformacijos, ir tai nėra tiesiog smulkinimas ir sijojimas. Dėl ypatingų šios medžiagos savybių jos negalima pakeisti perdirbtomis medžiagomis ar medžiagų, kurios nėra nerūdinės medžiagos, gavybos šalutiniais produktais.

               (193)

               Pasak JK valdžios institucijų, nežinoma, kad pemzos natūraliai būtų Jungtinėje Karalystėje, bet jos importuojama. Dėl akytumo jos tankis mažas, taigi ji gali plūduriuoti ant vandens. Ją galima naudoti kaip abrazyvą, taip pat gaminant lengvasvores statybines medžiagas. Ji daug lengvesnė už apmokestinamas nerūdines medžiagas.

               (194)

               JK valdžios institucijos teigia, jog yra keletas įrodymų, kad pemza Jungtinėje Karalystėje kaip lengvasvorė nerūdinė medžiaga naudojama statybose, gaminant lengvasvorį betoną, gamyklinius betoninius gaminius ir betono blokus. Šiomis aplinkybėmis ši medžiaga naudojama dėl itin mažo tankio. Dėl ypatingų perlito ir vermikulito savybių jų negalima pakeisti perdirbtomis medžiagomis ar medžiagų, kurios nėra nerūdinės medžiagos, gavybos šalutiniais produktais.

               (195)

               Komisija svarstė, ar pemzą reikėtų lyginti su didelio atsparumo gludinimui akmenimis ar apsauginės dangos akmenimis, taip pat esančiais specialios paskirties produktais, kurių negalima pakeisti medžiagomis, kurioms taikoma išimtis. Tačiau, pasirodo, pemza skiriasi nuo didelio atsparumo gludinimui akmenų ir apsauginės dangos akmenų, ją galima naudoti tik pagal šią specialią paskirtį, t. y. kaip lengvasvorę nerūdinę medžiagą. Kita vertus, medžiagos, naudojamos didelio atsparumo gludinimui akmenims ar apsauginės dangos akmenims gaminti, gali būti ir yra plačiai naudojamos kaip nerūdinės medžiagos, kai nenaudojamos šiomis tiksliai nustatytomis aplinkybėmis.

               (196)

               Pasak JK valdžios institucijų, vermikulitas yra tam tikros formos žėrutis, ir, kaip ir perlitas, jis turi neįprastą savybę – šildomas labai plečiasi. Nežinoma, kad jo būtų Jungtinėje Karalystėje, tačiau jo importuojama.

               (197)

               JK valdžios institucijos teigia, kad vermikulitas, kaip ir perlitas, gali būti naudojamas izoliacijai, tai pat kaip lengvasvorė nerūdinė medžiaga gali būti naudojamas gipse ir betone, taip pat dirvožemiui gerinti. Tačiau, prieš ją taip naudojant, reikia fizinės transformacijos, ir tai nėra tiesiog smulkinimas ir sijojimas. Dėl ypatingų šios medžiagos savybių jos negalima pakeisti perdirbtomis medžiagomis ar medžiagų, kurios nėra nerūdinės medžiagos, gavybos šalutiniais produktais.

               (198)

               Pasak JK valdžios institucijų, importuojamas tokių produktų kiekis nurodytas lentelėje (perlito ir vermikulito duomenys kartu su importo statistiniais duomenimis registruojami nuo 2010 m.):

                           2008 m.

                           2009 m.

                           2010 m.

                           2011 m.

                           2012 m.

                           Perlitas
                           (tonos)

                           45 064

                           36 315

                           58 456

                           98 437

                           66 298

                           Vermikulitas
                           (tonos)

                           29 200

                           25 515

                           Pemza
                           (tonos)

                           2 259

                           1 668

                           2 062

                           2 067

                           1 255

               (199)

               JK valdžios institucijos teigia, kad importuojama pemza 2012 m. kainavo vidutiniškai 408 GBP už toną, o vermikulitas ir perlitas – vidutiniškai 128 GBP už toną. Iš šių aukštų kainų matyti, kad šie mineralai – specialios paskirties ir kad jie nebūtų naudojami kaip Jungtinėje Karalystėje išgaunamų nerūdinių medžiagų pakaitas.

               (200)

               JK valdžios institucijos teigia, kad perlitas, pemza ir vermikulitas Jungtinėje Karalystėje komerciniais tikslais nenaudojami kaip nerūdinės medžiagos, o, atsižvelgiant į NMM aplinkos apsaugos tikslą, jų teisinės ir faktinės aplinkybės skiriasi nuo apmokestinamų nerūdinių medžiagų.

               (201)

               Komisija mano, kad, kadangi perlitas ir vermikulitas fiziniu būdu transformuojami (ir tai nėra paprasčiausias smulkinimas ir sijojimas), kad juos būtų galima naudoti kaip nerūdines medžiagas, jų negalima lyginti su apmokestinamomis medžiagomis, kurių taip transformuoti nereikia.

               (202)

               Perlitas, pemza ir vermikulitas nuo kitų nerūdinių medžiagų skiriasi natūraliomis savybėmis. Be to, visos trys medžiagos nėra natūralios nerūdinės medžiagos, jos tik naudojamos kaip specialios paskirties lengvasvorės nerūdinės medžiagos, jų negalima pakeisti kitomis medžiagomis ir jomis negali būti pakeistos kitos medžiagos. Iš šių medžiagų kainos matyti, kad jos yra specialios paskirties, taip pat tai, kad jomis negalima pakeisti Jungtinėje Karalystėje išgaunamų nerūdinių medžiagų.

               (203)

               Be to, nė viena iš šių medžiagų dabar neišgaunama Jungtinėje Karalystėje, nes perlito gavyba buvo nutraukta dar nenustačius NMM.

               (204)

               Komisija iš suinteresuotųjų šalių negavo jokių pastabų dėl šių medžiagų.

               (205)

               Komisija daro išvadą, kad, atsižvelgiant į NMM tikslą, perlito, pemzos ir vermikulito teisinės ir faktinės aplinkybės skiriasi nuo apmokestinamų nerūdinių medžiagų.

               (206)

               Taigi Komisija daro išvadą, kad tam tikrų 2001 m. Finansų įstatymo 18 skirsnio 2 dalies b punkte ir 30 skirsnio 1 dalies b punkte nurodytų mineralų neįtraukimu į mokesčio taikymo sritį ir mokesčių lengvata šių medžiagų atžvilgiu atrankusis pranašumas nesuteiktas.

         5.6.2.   IŠIMTIS, TAIKOMA MEDŽIAGOMS, KURIAS SUDARO TIK ARBA DAUGIAUSIA ANGLIS, LIGNITAS, SKALŪNAS IR ŠIFERIS (17 SKIRSNIO 4 DALIES a PUNKTAS) ARBA KURIŲ YRA BET KURIAME IŠ ANGLIES, LIGNITO, SKALŪNO IR ŠIFERIO SUDARYTAME PRODUKTE, JEIGU MEDŽIAGĄ, KURIAI TAIKOMA IŠIMTIS, SUDARO TIK ANGLIS, LIGNITAS, SKALŪNAS, ŠIFERIS, NAUDOJAMI KAIP NERŪDINĖS MEDŽIAGOS, ARBA DAUGIAUSIA SUDARO ANGLIS, LIGNITAS, SKALŪNAS IR ŠIFERIS

               (207)

               Komisija atkreipė dėmesį į tai, kad visos šios medžiagos gali būti laikomos uolienomis, taigi yra nerūdinės medžiagos pagal 2001 m. Finansų įstatymo 17 skirsnio 1 dalį.

               (208)

               Skalūnas ir šiferis dažnai pjaustomi, siekiant gauti vieną ar kelis plokščius paviršius. Tokiu atveju pagal 18 skirsnio 2 dalies a punktą jiems taip pat būtų taikoma NMM lengvata (akmenų pjaustymo procesas, kuriam taikoma išimtis). Medžiagoms, naudojamoms procese, kuriam taikoma išimtis, taikomas mokesčių kreditas atitinka įprasto apmokestinimo principus, kurias grindžiamas NMM.

               (209)

               Dar nepriėmus sprendimo pradėti tyrimo procedūrą, pateiktoje medžiagoje JK valdžios institucijos paaiškino, kad anglis, lignitas, skalūnas arba šiferis nėra pirminės karjeruose išgaunamos medžiagos, skirtos naudoti kaip nerūdinės medžiagos. Šiferis tradiciškai išgaunamas kaip speciali statybinė medžiaga (pavyzdžiui, stogams arba grindims degti). Keliuose regionuose skatinama jį naudoti dėl paveldo priežasčių. Skalūnas – skalus mineralas, kuriame daug molio. Senkant natūraliems molio telkiniams skalūnas vis dažniau naudojamas gaminant plytas ir čerpes. Jo taip pat galima dėti gaminant cementą. Anglis – nuosėdinė uoliena, kurią pirmiausia sudaro anglys. Lignite anglių gerokai mažiau negu anglyje, jo tūrinis drėgnis labai didelis. Abi šios medžiagos naudojamos kaip energijos produktai.

               (210)

               Komisija padarė išvadą, jog tai, kad tos medžiagos neįtrauktos į mokesčio taikymo sritį, kai naudojamos kitais tikslais, ne kaip nerūdinės medžiagos, atitinka įprasto apmokestinimo principą, kuriuo grindžiamas NMM.

               (211)

               Komisija atkreipė dėmesį (57), kad, remiantis BAA pateiktais ir prie atsakymo Bendrajam Teismui, nagrinėjant bylą T-210/02, pridėtais įrodymais, skalūnas ir šiferis naudojami kaip nerūdinės medžiagos (58). Tačiau tai netaikytina angliai ir lignitui.

               (212)

               Komisija sprendimo pradėti tyrimo procedūrą 84 konstatuojamojoje dalyje padarė išvadą, kad bendroji išimtis, taikoma skalūnui ir šiferiui, net kai jie naudojami kaip nerūdinės medžiagos arba tūriui statybose suteikti, neatitinka įprasto apmokestinimo principų, kuriais grindžiamas NMM, ir neatrodo, kad ši išimtis būtų nustatyta dėl NMM pobūdžio ir logikos.

               (213)

               Komisija sprendimo pradėti tyrimo procedūrą 85 konstatuojamojoje dalyje taip pat teigė, jog argumentu, kad skalūnas ir šiferis beveik visais atvejais nebūtų naudojami kaip nerūdinės medžiagos, nepateisinama jiems taikoma bendroji NMM taikymo išimtis. Taip yra būtent dėl to, kad buvo sunku iš anksto nustatyti, kokia bus medžiagų paskirtis, taigi Jungtinė Karalystė pasirinko suteikti mokesčio kreditą, jeigu tam tikros apmokestinamos medžiagos būtų naudojamos pramonės ir žemės ūkio tikslais. Komisija manė, kad, užuot iš karto nustačius išimtį, būtų buvę tinkamiau išplėsti mokesčio lengvatą ir įtraukti skalūną ir šiferį.

               (214)

               Komisija taip pat suabejojo, ar pagrįsta medžiagai, kurią daugiausia (t. y. daugiau negu 50 %) sudaro anglis, lignitas, skalūnas ar šiferis, taikyti išimtį.

               (215)

               Komisija padarė išvadą, kad bendroji išimtis, taikoma toms medžiagoms, visų pirma skalūnui ir šiferiui, net kai jos naudojamos kaip nerūdinės medžiagos, t. y. tūriui statybose suteikti, neatitinka įprasto apmokestinimo principų, kuriais grindžiamas NMM.

               (216)

               Kai sprendimas pradėti tyrimo procedūrą buvo paskelbtas, Komisija iš suinteresuotųjų šalių gavo daug su tuo susijusios medžiagos.

         5.6.2.1.
         Šiferis

   a)   BAA pastabos, gautos 2014 m. rugsėjo 15 d.

               (217)

               BAA sutinka su JK valdžios institucijomis, kad šiferio šalutiniai produktai naudojami kaip nerūdinės medžiagos, įskaitant tai, kad gaminant betoną ir inžineriniais tikslais, kai reikia vidutinio stiprumo medžiagos, šiferiu galima pakeisti naujai išgaunamas nerūdines medžiagas.

               (218)

               BAA teigia, kad skalūnas, šiferis (ir molis) visada (taigi ir prieš nustatant NMM) naudoti kaip nerūdinės medžiagos, kai buvo tinkami konkrečiam tikslui ir jų buvo galima gauti tinkama kaina. Pavyzdžiui, beveik 230 000 tonų šiferio nerūdinių medžiagų panaudota 1980–1981 ir 1990–1991 m. tiesiant Bangoro aplinkkelį A55.

               (219)

               BAA nurodo geologės dr. Rachelės Hardie teiginį ir tvirtina, kad yra mišrios geologijos karjerų, kuriuose tarp kitų uolienų yra įsiterpusių uolienų, kurias galima laikyti moliu arba šiferiu, telkinių. Remiantis tuo teiginiu, Škotijoje ir kitose Jungtinės Karalystės vietose yra karjerų, kuriuose išgaunama daug nerūdinių medžiagų, kurioms taikomas NMM, ir kurių uolienų storymėse yra dalis rūšių, kurioms taikoma išimtis, uolienų. Kalbant apie šių karjerų produktus, buvo daug produktų, kuriuos sudarė tik arba daugiausia rūšių, kurioms taikoma išimtis, uolienos, pavyzdžiui, skalūnas arba šiferis (59).

               (220)

               BAA teigia, kad yra keli šiferio karjerai, kuriuose išgaunama medžiaga nėra pakankamo skalūninio sluoksniuotumo, kad tiktų statybinėms čerpėms, bet vis tiek gali būti laikoma šiferiu. BAA pateikė septynių šiferio karjerų, kuriuose, kaip nurodyta, išgaunami akmenys, naudojami tik kaip nerūdinės medžiagos, pavyzdžiui, statybinės nerūdinės medžiagos, akmenys tvoroms statyti, nepjaustyti statybiniai akmenys, ir karjerų, kuriuose gaminama nedaug pjaustytų statybinių akmenų, sąrašą, paimtą iš Britanijos geologinių tyrimų tarnybos (toliau – BGT) 2011 m. šachtų ir karjerų katalogo. BAA teigia, kad šie karjerai nesiskiria nuo granito ar smiltainio karjerų, kuriuose taip pat gaminami statybiniai akmenys. Abiejų rūšių karjerų produktai yra tokio pat pobūdžio, tačiau šiferio karjerams taikoma išimtis, o kitiems – ne.

               (221)

               Kalbant apie karjerų, kuriuose eksploatuojamos apmokestinamos uolienos, pavyzdžiui, granitas, pobūdį, BAA teigia, kad uolienų karjerai parduoda skirtingą nepjaustytų blokinių akmenų kiekį. BAA teigia, kad, jeigu karjere yra akmens, kuris yra natūraliai bloko formos ir jį lengva apdoroti, toks karjeras greičiausiai parduos daug šio produkto, atsižvelgiant į vietos rinkos paklausą (pavyzdžiui, gyventojų, sodininkystės centrų) ir išgaunamo blokinio akmens spalvą.

               (222)

               BAA pateikė informacijos apie šiferio pardavimą, taip pat informacijos apie tai, kokią dalį sudaro stogų čerpių pardavimas, palyginti su šiferiu, parduodamu kaip užpildas (t. y. nerūdinė medžiaga), skirtas naudoti kitais tikslais. BAA taip pat pateikė informacijos apie klinčių karjerus. Iš informacijos matyti, kad žemės ūkio tikslais naudojamų kalkių parduodama daug daugiau negu nerūdinių medžiagų, kurios yra šalutinis produktas. 2013 m. santykis buvo 4,2:1. BAA teigia, kad šį santykį galima paaiškinti tuo, kad dėl NMM klinčių, kaip šalutinio produkto, pardavimas tapo nekonkurencingas. BAA pateikė vieno karjero žemės ūkio paskirties kalkių (eksporto ex-works kaina yra 5,02–5,95 GBP už toną) ir nerūdinių medžiagų, kurios yra šalutinis produktas, (5–8,5 GBP už toną, įskaitant NMM) pardavimo kainas. BAA taip pat pateikė kito karjero didelio grynumo kalcio karbonato miltelių (25–55 GBP už toną ex works ir iki 1 000 GBP už toną, kai produktai yra specialios paskirties), tam tikros kokybės klinčių, naudojamų gaminant stiklą, (23 GBP už toną ex works), žemės ūkio paskirties kalkių (11 GBP už toną) ir medžiagų, kurios yra atliekos arba šalutiniai produktai (2–7,5 GBP už toną, neįskaičius NMM), kainas.

               (223)

               BAA teigia, kad iš pradžių JK valdžios institucijų pateiktos šiferio kainos yra per didelės ir neatitinka rinkos vertės. BAA teigia, kad šiferio šalutinių produktų kainos yra 3 GBP, jos sumažėjo nuo 6 GBP. 2010 m. importuoto stogams dengti skirto šiferio kaina būtų 390 GBP už toną, o eksportuoto stogams dengti skirto šiferio – 618 GBP už toną.

         b)
         Welsh Slate Ltd. (toliau – Welsh Slate) pastabos, gautos 2013 m. gruodžio 20 d.

               (224)

               Dabar Jungtinėje Karalystėje išgaunamo stogams dengti skirto šiferio kiekis sudaro mažiau negu 10 % natūralaus šiferio paklausos.

               (225)

               Pagrindinė Welsh Slate veikla – stogams dengti skirto šiferio gamyba ir pardavimas. Įmonė teigia, kad stogams dengti skirtas šiferis sudaro beveik 65 % jos pajamų, šiferio skalda – tik 30 %, o likusi dalis tenka architektūrinės paskirties ir kitiems produktams. Išgauti šiferio skaldą reikia tam, kad būtų galima pasiekti stogams dengti skirtam šiferiui reikalingą medžiagą. Išgaunant stogams dengti skirtą šiferį susidarantys šalutiniai produktai sudaro nemažą procentinę produkcijos dalį (dabar 95 % visos išgautos medžiagos).

               (226)

               Pasak Welsh Slate, šiferio skaldos šaltiniai yra šie: karjero atliekos (31 %), skaldytuvų atliekos (12 %), seni sąvartynai (31 %) ir gręžimas bei sprogdinimas (27 %). Įmonė teigia, kad šiferio nerūdinių medžiagų gavybos sąnaudos yra didesnės negu įprasto nerūdinių medžiagų karjero sąnaudos. Standartinių nerūdinių medžiagų produktų gavybos sąnaudos, neįtraukiant šiai bendrovei būdingų papildomų sąnaudų, yra […]–[…] GBP už toną, taigi mokestis sudarytų […] sąnaudų. Dabar nerūdinių medžiagų pardavimo kainos yra […]–[…] GBP. Stogams dengti skirtas šiferis parduodamas vidutiniškai už […] GBP už toną, o vertingesnis stogams dengti skirtas šiferis – už daugiau kaip […] GBP už toną.

         c)   BAA pastabos, gautos 2014 m. sausio 10 d.

               (227)

               BAA pateikė Kornvalio grafystės tarybos parengtą 2007 m. Kornvalio statybinių akmenų ir šiferio vadovą. Jame yra informacijos apie kelis karjerus, išgaunančius statybines medžiagas, taip pat šiferio karjerus.

         d)
         Mineral Products Association pastabos, gautos 2014 m. sausio 2 d.

               (228)

               Pasak Mineral Products Association, šiferis ir skalūnas Jungtinėje Karalystėje naudojami kaip nerūdinės medžiagos. Nors kaip nerūdinės medžiagos tiekiamas šiferis ir skalūnas gali būti medžiaga, susidaranti kaip medžiagų, nenaudojamų kaip nerūdinės medžiagos, gavybos šalutinis produktas, pavyzdžiui, išgaunant stogų čerpėms skirtą šiferį, šios medžiagos taip pat pirmiausia išgaunamos siekiant jas tiekti nerūdinių medžiagų rinkai.

         e)
         Lantoom Quarry pastabos, gautos 2014 m. sausio 16 d.

               (229)

                  Lantoom Quarry teigia, kad Kornvalio grafystėje yra daug nerūdinių medžiagų šalutinių produktų, susidarančių dėl šiferio ir kaolino pramonės. Dabar yra didelis šių medžiagų perteklius, nors joms ir taikoma NMM išimtis. Rinkos labai jautrios kainoms, klientai nesutiktų su jokia bent kiek padidėjusia kaina.

               (230)

               Remiantis šios įmonės pateikta medžiaga, nerūdinių medžiagų, už kurias Lantoom Quarry turėtų mokėti mokestį, jeigu būtų nustatyta, kad išimtis yra nesuderinama valstybės pagalba, kaina dabar yra beveik 2 GBP už toną (ex works kaina yra 1,5–3 GBP). Tai reiškia, kad dėl mokesčio kaina padidėtų dvigubai.

               (231)

               Įmonė teigia, kad NMM išimtis buvo naudinga nerūdinių medžiagų, kurias sudaro medžiagoms, kurioms taikoma išimtis, rinkai sužadinti. Ji teigia, kad atliekos gali sudaryti iki 75 % išgautų mineralų. Karjere susidarantys šiferio šalutiniai produktai parduodami tik 30 mylių aplink karjerą.

               (232)

               Pasak Lantoom Quarry, šiferis nėra labai gera medžiaga naudoti kaip nerūdinė medžiaga, nes jis minkštesnis, jo negalima naudoti betonui arba bitmakui gaminti.

         f)
         Burlington Slate Limited (toliau – BSL) pastabos, gautos 2014 m. sausio 10 d.

               (233)

               Pagrindinė BSL veikla – plokščiųjų šiferio produktų, pavyzdžiui, skirtų stogams, apkalai, grindims, grindiniams, ar architektūrinės paskirties produktų, gamyba.

               (234)

               BSL mano, kad šiferiui taikomos išimtys nėra valstybės pagalba, nes jas galima pateisinti NMM aplinkos apsaugos tikslų pobūdžiu ir logika ir jos atitinka tą pobūdį ir logiką. Tradiciškai šiferis neišgaunamas naudoti kaip nerūdinė medžiaga; veikiau jis išgaunamas naudoti kaip statybinė medžiaga, skirta stogams, apkalai, grindims, grindiniams, ir dėl paveldo priežasčių Jungtinėje Karalystėje dažnai naudojamas istoriniams pastatams išsaugoti.

               (235)

               BSL teigia, kad šiferio skaldos faktinės aplinkybės skiriasi nuo karjeruose naujai išgautų nerūdinių medžiagų, skirtų specialiai naudoti kaip nerūdinės medžiagos, nes nerūdinės medžiagos, susidarančios išgaunant šiferį, yra būtinas ir neišvengiamas šalutinis plokščiųjų šiferio produktų gamybos procesų produktas.

               (236)

               BSL mano, kad išimtis yra paskata šiferio karjerams atliekų pobūdžio medžiagas perdirbti į nerūdines medžiagas. Jeigu šiferio karjerai nustotų perdirbinėti atliekas į nerūdines medžiagas, sąvartynuose būtų šalinama daugiau atliekų ir bergždo arba bergždas būtų išpilamas.

               (237)

               Pasak BSL, šiferio gavybos procesas – labai brangus, nes reikia kasti giliai, kartais būna nepalanki geologinė formacija, be to, projektuojant karjerą reikia atsižvelgti į tam tikrus inžinerinius ir geotechninius aspektus, kad būtų užtikrintas paviršiaus stabilumas ir saugi darbo aplinka. Šiferis iš karjero paimamas plokštėmis, kurių dydis yra nuo beveik 1 × 0,5 m iki 3,5 × 1,5 m, o įprastas vienos plokštės svoris – nuo 500 kg iki 12 t. Kokio apdorojimo reikia, priklauso nuo gaminamo produkto pobūdžio: stogo čerpės, apkala, grindų danga ar architektūrinės paskirties produktai. Apdorojant paprastai pirmiausia pjaustoma, tada atskeliama, atliekama apdaila, vėl pjaustoma ar formuojama. Maždaug 50 % BSL parduodamų architektūrinės paskirties šiferio produktų eksportuojama iš Jungtinės Karalystės.

               (238)

               BSL aiškina, kad kiekviename proceso etape neišvengiamas šalutinis produktas – šiferio atliekos ir likučiai. BSL skaičiavimu, tik apie 4 % išgautos medžiagos apdorojama ir tampa galutiniais plokščiaisiais produktais (paprastai jie naudojami stogams, grindiniams ar kaip grindų plytelės), taigi 96 % yra atliekos. Šiferio atliekas ir likučius perdirbant į nerūdines medžiagas sumažėja atliekų pobūdžio medžiagų, kurias BSL turėtų išvežti į sąvartyną arba išpilti karjere. Perdirbant dalį šiferio atliekų ir likučių padedama kompensuoti tam tikras šiferio gavybos sąnaudas, bet toks pardavimas yra tik papildoma veikla, vykdoma kartu su pagrindine šiferio gavybos siekiant gaminti ir parduoti plokščiuosius šiferio produktus veikla.

               (239)

               Pasak BSL, šiferio karjerui nėra paskatų išgauti šiferį, skirtą naudoti tik kaip nerūdinę medžiagą, nes gavybos sąnaudos yra daug didesnės, o pati gavyba daug sudėtingesnė (inžineriniu požiūriu) už gavybą bet kokiame įprastų nerūdinių medžiagų karjere (tai yra paviršinis karjeras), o komerciniu požiūriu nebūtų jokios prasmės eksploatuoti karjerą, jeigu vienintelė išgaunama medžiaga būtų naudojama kaip nerūdinė medžiaga.

               (240)

               Remiantis BSL pateikta medžiaga, įmonė gavo statybos leidimą dėl to, kad išgauna akmenį, kuris yra tai vietai būdingų statybinių medžiagų šaltinis. Vargiai tikėtina, kad prašymas šios įmonės karjere išgauti tik nerūdinę medžiagą būtų patvirtintas, nes įmonė veikia Ežerų krašto nacionaliniame parke arba arti jo.

               (241)

               Pasak BSL, kai karjere išgaunant šiferį susidarančioms nerūdinėms medžiagoms buvo pradėta taikyti išimtis, įmonė nepradėjo išgauti daugiau šiferio nerūdinių medžiagų.

               (242)

               BSL taip pat eksploatuoja du klinčių karjerus. Įmonė teigia, kad išgaunant šiferį susidarantį bergždą galima atskirti nuo medžiagos, susidarančios išgaunant klintis, iš kurių gaminamos kalkės, nes, kitaip negu šiferis, klintys pirmiausia išgaunamos kaip žaliava, skirta naudoti kaip statybinė nerūdinė medžiaga, ir būtų neekonomiška daryti ką nors kitą, o ne išgauti paviršiuje esančias klintis, tuo tarpu šiferis yra nuosėdinė uoliena ir kasti reikia giliau. Palyginti su šiferiu, klintys labiau panašios į nerūdines medžiagas, kurioms netaikoma išimtis ir kurios karjeruose išgaunamos tik siekiant jas naudoti kaip nerūdines medžiagas. Pasak BSL, yra tik labai nedaug šachtų, kuriose klintys galėtų būti tokios kokybės, kad būtų verta jas išgauti plokštiesiems akmenims (pavyzdžiui, grindiniams skirtiems akmenims) gaminti.

         g)
         Eunomia Research and Consulting Ltd. (toliau – Eunomia) pastabos, gautos 2014 m. sausio 17 d.

               (243)

                  Eunomia pastabos buvo atsiųstos Jungtinės Karalystės antrines nerūdines medžiagas (šiferį, anglių kasyklų bergždą ir deginimo įrenginių nuosėdinius pelenus) išgaunančių įmonių konsorciumo vardu.

               (244)

               Išgaunant stogams dengti skirtą šiferį ar vykdant kitus didelės vertės procesus neišvengiamai susidaro medžiagų, tinkamų naudoti tik kaip nerūdinės medžiagos. Kaina, gaunama, kai medžiaga naudojama kaip nerūdinė medžiaga, yra gerokai mažesnė ir vien tai nebūtų pakankama paskata imtis gavybos. Welsh Slate nurodo, kad stogams dengti skirto šiferio vidutinė pardavimo kaina yra […] GBP už toną, o vertingesnio šiferio kaina – […] GBP už toną. Priešingai, antrinių nerūdinių medžiagų pardavimo kaina yra […]–[…] GBP už toną. Taigi nustačius išimtį pirminių medžiagų gavybos mastas nepadidėjo, ir išimtimi gavyba neskatinama.

               (245)

               Kadangi prieš nustatant NMM jau buvo atliekų pobūdžio šiferio sąvartynų, nebūtų poreikio karjeruose papildomai išgauti šiferio, skirto naudoti kaip nerūdinę medžiagą.

               (246)

                  Eunomia mano, kad, jeigu būtų panaikinta šiferiui taikoma išimtis, NMM sudarytų […] šiferio nerūdinių medžiagų gamybos jau išgavus išlaidų, t. y. […]–[…] GBP.

         h)
         Wincilate Ltd (toliau – Wincilate) pastabos, gautos 2014 m. sausio 7 d.

               (247)

                  Wincilate – šiferio karjerą eksploatuojanti įmonė, pritarianti, kad šiferiui būtų taikoma NMM išimtis. Įmonė nurodo, kad, be savo įprasto verslo, ji smulkina šiferį, imdama jį iš daugiau kaip prieš šimtą metų susidariusių šiferio sąvartynų. Įmonė mano, kad išimtis yra būtina siekiant sumažinti atliekų sąvartynus ir naudoti atliekas užuot karjeruose išgavus pirmines nerūdines medžiagas.

         i)
         Torrington Stone pastabos, gautos 2014 m. sausio 17 d.

               (248)

               Pasak Torrington Stone, viename iš šios įmonės karjerų, kuriame kaip pirminis produktas išgaunamas apmokestinamas smiltainio žvyras, siūlomi natūralių akmenų produktai, pavyzdžiui sienų akmenys, tvorų akmenys, gabionų akmenys. Šiuo neapmokestinamu smiltainio žvyru tiesiogiai konkuruojama su šiferio karjerais, siūlančiais visiškai tokius pat produktus. Sienų akmenys renkami rankomis ir nepjaustomi karjere, todėl jiems negali būti taikoma NMM išimtis. Akmenis vietoje pjausto patys mūrininkai, bet NMM jau yra sumokėtas.

               (249)

                  Torrington Stone teigia, kad, kita vertus, šiferis yra natūraliai netaisyklingos formos ir turi būti pjaustomas (pjūklais), kad bent sluoksnio plotis būtų tinkama.

         j)
         Berwyn Slate pastabos, gautos 2014 m. sausio 9 d.

               (250)

                  Berwyn Slate karjere gaminamos galutinės šiferio plokštės, ir jas gaminant kaip šalutinis produktas susidaro atliekos. Nuo senų laikų, kai karjeras pradėtas eksploatuoti prieš 200–300 metų, šios atliekos buvo pilamos į sąvartyną šalia karjero. Remiantis šios įmonės pateikta medžiaga, karjeras planuoja atliekas perdirbti į parduoti tinkamas nerūdines medžiagas. Panaikinus NMM tokie planai būtų nebeįgyvendinti.

         k)
         Mineral Products Association Ltd pastabos, gautos 2014 m. sausio 2 d.

               (251)

               Asociacija teigia, kad išimtis turėtų būti netaikoma medžiagoms, kurias sudaro daugiausia anglis, lignitas, šiferis ir skalūnas, nes tokios medžiagos naudojamos nerūdinių medžiagų rinkose arba kaip nerūdinės medžiagos.

         l)   JK valdžios institucijų pastabos

               (252)

               JK valdžios institucijos nurodė tai, kad Bendrasis Teismas savo 2012 m. kovo 7 d. Sprendime British Aggregates Association prieš Europos Komisiją, T-210/02 RENV, nustatė, kad tokios medžiagos kaip molis, šiferis ir skalūnas iš esmės atitinka įprasto apmokestinimo principą, kuriuo grindžiamas mokestis, nes tai yra nerūdinės medžiagos pagal 2001 m. Finansų įstatymą (71 skirsnis) ir „tiek, kiek šios nerūdinės medžiagos naudojamos ir komerciškai eksploatuojamas kaip nerūdinės medžiagos“, jų aplinkybės panašios į kitų apmokestintų pakaitinių nerūdinių medžiagų (72 skirsnis) aplinkybes arba yra net tokios pat. Pasak JK valdžios institucijų, Bendrasis Teismas aiškiai nurodė, kad galimas šių medžiagų įtraukimas į mokesčio taikymo sritį „priklauso tik nuo faktinio ir patvirtinto jų eksploatavimo kaip nerūdinių medžiagų“.

               (253)

               JK valdžios institucijos teigia, kad nėra aiškių įrodymų, įskaitant medžiagą, kurią vykstant teismo procesui pateikė BAA, kad šiferis, skalūnas, anglis ar lignitas specialiai išgaunami Jungtinėje Karalystėje naudoti kaip nerūdinės medžiagos.

               (254)

               Kalbant apie šiferį, JK valdžios institucijos teigia, kad šiferis yra uoliena, galinti skilti į plonus lakštus. Šiferis daugiausia naudojamas stogams dengti, tačiau taip pat naudojamas dekoratyvinei apkalai ir kaip paminklinis akmuo. Jis išgaunamas Šiaurės Velse, Ežerų krašte, Devone ir Kornvalyje.

               (255)

               Pasak JK valdžios institucijų, šiferiui taikoma NMM išimtis, nes aukštos kokybės šiferis išgaunamas naudoti stogams ir grindims dengti, ir veikiau dėl savo dekoratyvinių savybių, o ne kad būtų naudojamas kaip nerūdinė medžiaga. Tai gali būti stogams dengti skirtas šiferis, apdailos, architektūrinės paskirties produktai (palangės ir stogeliai, virtuvės ir vonios kambario darbiniai paviršiai, prekystaliai, ugniakuro apvadai, židiniai, apkala, pastatų iškabos, memorialinės lentos ir grindų plytelės) ir papuošimai (toliau tai kartu vadinama specialios paskirties architektūrinės paskirties produktais). Tačiau šiferio skalda ir gabalinės atliekos, susidarančios išgaunant ir formuojant aukštos kokybės šiferį, gali būti naudojamos vietoj naujai išgaunamų nerūdinių medžiagų. Todėl išimtimis taip pat skatinama naudoti kaip atliekos susidarančią šiferio skaldą, taip pat bet kokius kitus susijusius šalutinius produktus, jeigu tik gaunama grynoji aplinkos apsaugos nauda, nes sumažinama žala aplinkai, kuri būtų padaryta dėl papildomos nerūdinių medžiagų gavybos karjeruose.

               (256)

               Pasak JK valdžios institucijų, karjerai, siūlantys parduoti šiferio nerūdines medžiagas, šiferio skaldą, skirtą naudoti kaip nerūdines medžiagas, savo reklamoje pabrėžia savo aukštos kokybės šiferio produktus, pavyzdžiui, stogams dengti skirtą šiferį, darbinius paviršius, židinius, grindų dangą ir memorialines plokštes, ir akivaizdu, kad tai yra pagrindinis gavybos veiklos tikslas (60).

               (257)

               JK valdžios institucijos teigia, kad šiferį nelabai tinka naudoti kaip nerūdinę medžiagą, nes jis paprastai įgauna plokščią ir nelygią formą, nėra kubiškas, o tai dažniausiai pageidautina beveik visais atvejais, kai reikia naudoti nerūdines medžiagas. Aukštos kokybės šiferis nenaudojamas kaip nerūdinė medžiaga, nes dėl fizinių ir (arba) cheminių savybių jis tam netinka ir yra parduodamas naudoti tada, kai reikia aukštesnės kokybės medžiagos.

               (258)

               JK valdžios institucijos apskaičiavo, kad karjere išgavus toną šiferio tą kiekį sudaro 95 % atliekų skaldos ir beveik 5 % šiferio, tinkamo naudoti tada, kai reikia aukštos kokybės medžiagų, pavyzdžiui, stogų čerpėms ar apkalai (61). Daugelio uolienų, kuriose yra aukštos kokybės šiferio, sluoksniuotumas ne toks geras, taigi jos neskyla į plonas plokštes. Iš aukštesnės kokybės medžiagos gaminant tapačias išpjautas arba atskeltas plokštes taip pat susidaro daug gabalinių atliekų. Taigi didžiulės atliekų, kurias sudaro šiferio skalda, sąvartos istoriškai siejamos su vietomis, kuriose buvo išgaunamas šiferis. JK valdžios institucijos apie tai teikia informacijos iš tyrimų. Jos nurodo, kad šiferio atliekų dar vis susidaro daugiau, negu jų reikia mineralų rinkai, nes nerūdinės medžiagos ir šiferio atliekos ligi šiol pilamos į sąvartas. Nuo 2000 m. šiferio gamyba sumažėjo, nes sumenko stogams dengti skirto šiferio gamyba. 2014 m. balandžio mėn. sustabdžius NMM, šiferį išgaunančios įmonės pamatė, kad šiferio atliekų paklausa sumažėjo, o atliekų sąvartos padidėjo.

               (259)

               Pasak JK valdžios institucijų, šiferio šalutinis produktas gali būti naudojamas kaip žemos kokybės nerūdinė medžiaga inžineriniais tikslais naudojamiems užpildams ir kaip dekoratyvinės nerūdinės medžiagos, o rūpestingai atrinkus ir susmulkinus jos gali atitikti reikalavimus ir tiesiant kelius būti naudojamos kaip apatinis kelio pagrindo sluoksnis (62). Nors šiferio atliekos ne tokios stiprios kaip kitos nerūdinės medžiagos, nustatyta, kad jos tinkamos naudoti pagal šią pagrindinę paskirtį, todėl gaminant betoną ir naudojant inžineriniais tikslais, kai reikia vidutinio stiprumo medžiagos, jomis galima pakeisti naujai išgaunamas nerūdines medžiagas. Dalis šiferio atliekų taip pat smulkinama į miltelius ir granules pramoniniam naudojimui gaminant tolį ir bituminius dažus. Šiferiui taikant išimtį, mokesčiu skatinama naudoti šią šiferio skaldą, kuris susidaro kaip atliekos, taigi mažinama žala natūralioms buveinėms, taip pat žala gamtovaizdžiui dėl bergždo sąvartų. Šia išimtimi skatinami tokie projektai kaip BAA minėtas Bangoro aplinkkelis A55.

               (260)

               Pasak JK valdžios institucijų, 2014 m. balandžio mėn. sustabdžius tam tikras mokesčio išimtis, […] buvo priversta savo šiferį, susidarantį kaip atliekos, parduoti su 3 % nuostoliu, taigi iš to matyti, kad, jeigu nebūtų taikoma išimtis, šiferio atliekoms rinkos nebūtų.

               (261)

               JK valdžios institucijos teigia, kad, nors tik 5 % šiferio karjere išgaunamos medžiagos yra aukštos kokybės medžiaga, dėl santykinės tinkamo dydžio šiferio lakštų, parduodamų kaip stogams dengti skirtos medžiagos, grindų plytelės, apkalai arba kitais dekoratyviniais tikslais, vertės šiferio gavyba yra pateisinama. Aukštos kokybės šiferio kaina yra 727–1 076 GBP už toną. JK valdžios institucijos pateikė vieno šiferio gamintojo produktų kainas (BGP/t):

                           Metai

                           2007

                           2008

                           2009

                           2010

                           2011

                           2012

                           2013

                           2014

                           […] stogams dengti

                           (…)

                           (…)

                           (…)

                           (…)

                           (…)

                           (…)

                           (…)

                           (…)

                           Architektūrinės paskirties

                           (…)

                           (…)

                           (…)

                           (…)

                           (…)

                           (…)

                           (…)

                           (…)

                     JK valdžios institucijos teigia, kad kitos šiferį išgaunančios įmonės parduodamo stogams dengti skirto šiferio kaina yra beveik 700 GBP už toną. O jų architektūrinės paskirties šiferio produktų kainos tokios:

                           Metai

                           2008

                           2009

                           2010

                           2011

                           2012

                           2013

                           GBP/m2

                           (…)

                           (…)

                           (…)

                           (…)

                           (…)

                           (…)

               (262)

               Pasak JK valdžios institucijų, šiferio šalutinių produktų gavybos sąnaudos yra 5,7–6,5 GBP už toną (63). Tačiau metams bėgant pardavimo kainos buvo įvairios – nuo 7,36 GBP iki 4,10 GBP (tai mažiausia kaina) už toną. Dar viena šiferį išgaunanti įmonė šiferio statybines nerūdines medžiagas parduoda už 4,40–6,42 GBP. Kadangi geros kokybės šiferio vertė yra didelė, vietose, kuriose yra šiferio telkinių, jį pirmiausia ir siekiama išgauti. Nė vienam veiklos vykdytojui nebūtų ekonomiškai naudinga karjere išgauti šiferį ketinant jį parduoti naudoti kaip nerūdinę medžiagą, užuot išgavus aukštos kokybės šiferį.

               (263)

               JK valdžios institucijos pateikė duomenų, gautų iš šiferį išgaunančių įmonių teikiamos finansinės informacijos, iš jų matyti, kad dėl su architektūrinės paskirties produktais susijusių pajamų šie produktai yra pirminiai bendrovių produktai. Vertinant pagal pajamas stogams dengti naudojamo šiferio ir kaip nerūdinės medžiagos naudojamo šiferio santykis metams bėgant svyravo nuo 2,54 iki 3,52.

               (264)

               Kalbant apie BAA pateiktą importuojamo šiferio kainodaros informaciją, JK valdžios institucijos pateikia duomenų, kad JK architektūrinės paskirties šiferio produktai ir importuojami architektūrinės paskirties šiferio produktai skiriasi, ir pirmieji konkuruoja kitose rinkose, negu importuojami produktai. Todėl importo kainodaros duomenys nebūtų tikslūs lyginant kainas.

               (265)

               JK valdžios institucijos teigia, kad dekoratyvinis šiferis gaunamas kaip šalutinis produktas karjere išgaunant aukštos kokybės šiferį. Jo pardavimo kaina – apie 15 GBP už toną. Nors ši kaina didesnė negu statybose ertmėms užpildyti naudojamų nerūdinių medžiagų, kaip pirmiau teigta, ji vis tiek mažesnė už stogams dengti skirto šiferio kainą (daugiau kaip 200 GBP už toną). Dekoratyvinio šiferio kaina panaši į kitų dekoratyvinių statybinių medžiagų, kurių Jungtinėje Karalystėje galima gauti iš mažmenininkų, kainą. Šiferiui taikomos išimties aplinkos apsaugos logika išlieka, nes dekoratyvinis šiferis yra neišvengiamas aukštos kokybės šiferio gavybos produktas, o dekoratyvinių medžiagų rinka yra aukščiausios kokybės produktų rinka tiems, kas gamina klintis arba granitą.

               (266)

               JK valdžios institucijos teigia, jog tai, kad šiferiui ir šiferio šalutiniams produktams taikoma NMM išimtis, siekiant skatinti vietoj naujai išgaunamų nerūdinių medžiagų naudoti tuos pakaitinius šalutinius produktus, susidarančius kaip atliekos, atitinka NMM aplinkos apsaugos tikslą.

               (267)

               JK valdžios institucijos teigia, kad, pasirodo, šiferis, kaip ir skalūnas, gali būti randamas kartu su įvairių kitų rūšių uoliena. Šiferis dažnai randamas įsiterpęs tarp smiltainio ir (arba) klinčių. Žodis „daugiausia“ vartojamas, kad būtų įtraukti ir junginiai, kuriuos daugiausia, bet ne visiškai sudaro medžiaga, kuriai taikoma išimtis, nes toks tos medžiagos natūralus būvis. Kai junginius sudaro daugiausia šiferis arba skalūnas, dėl jų fizinių savybių jie mažiau tinka naudoti kaip nerūdinės medžiagos negu tada, kai juos sudaro medžiagos, greičiausiai naudotinos kaip nerūdinės medžiagos.

               (268)

               Jungtinės Karalystės skaičiavimais, kasmet susidaro beveik 6,33 mln. tonų šiferio skaldos atliekų, o nuo senų laikų susidarę beveik 277 mln. tonų atsargų, kurias būtų galima naudoti. Iš jų iki nustatant NMM naudoti kaip nerūdinės medžiagos parduota tik 0,66 mln. tonų (64). Likęs kiekis naudotas duobėms užkasti arba paliktas sąvartose kaip atliekos.

               (269)

               JK valdžios institucijos teigia, kad šiferio šalutiniams produktams taikoma išimtimi neskatinama intensyvesnė šiferio gavyba, nes šiferio karjerus eksploatuojančioms įmonėms jau dabar nelengva rasti rinką atliekų pobūdžio produktui, kuriam taikoma išimtis ir kuris susidaro karjere vykdant jų įprastą veiklą. Valdžios institucijos teigia, kad bendras šiferio karjerų skaičius ar kasybos mastas iš esmės nekito nustačius nerūdinių medžiagų mokestį, 2000 m. jų buvo 50, 2010 m. – 49.

               (270)

               Jungtinė Karalystė mano, kad šiferio skalda, susidaranti kaip atliekos, pagrįstai laikoma neišvengiamu šalutiniu gavybos proceso, kurio tikslas ne gaminti nerūdines medžiagas, o gauti aukštos kokybės šiferio, skirto naudoti stogų čerpėms, apkalai ir kitiems vertingiems produktams, produktu.

               (271)

               JK valdžios institucijos teigia, kad pjaustyto šiferio gamybos šalutinių produktų negalima atskirti nuo šiferio, specialiai išgaunamo kaip nerūdinė medžiaga.

               (272)

               JK valdžios institucijos ginčija per teismo procesą nagrinėjant bylą T-210/02 RENV BAA, taip pat Komisijai skirtoje BAA medžiagoje pateiktus teiginius, kad yra šiferio karjerų, kuriuose šiferis išgaunamas tik siekiant jį naudoti kaip nerūdinę medžiagą. Išnagrinėjusios visus vykdant visas procedūras BAA pateiktus karjerų pavadinimus JK valdžios institucijos liko prie šios išvados. Be to, JK valdžios institucijos suabejojo dėl pateiktų įrodymų, nes keli karjerai nurodyti ir kaip gaminantys stogams dengti skirtą šiferį, ir kaip išgaunantys šiferį, skirtą pirmiausia naudoti kaip nerūdinę medžiagą.

               (273)

               Kalbant apie BGT, JK valdžios institucijos teigia, kad duomenys pagrįsti pačių apibūdintomis karjeruose išgaunamomis medžiagomis ir jų galutine paskirtimi. Valdžios institucijos atkreipia dėmesį, kad karjerus eksploatuojančios įmonės medžiagas gali apibūdinti kitaip, negu jos būtų kategorizuojamos NMM tikslais, o karjere išgaunamos medžiagos laikui bėgant gali keistis. Kaip duomenys naudojamas tiksliausias Jungtinės Karalystės karjerų ir esamų medžiagų galutinės paskirties sąrašas, bet nėra galimybių pasakyti, kad tai visiškai tikslus Jungtinės Karalystės karjerų ir išgaunamų medžiagų galutinės paskirties sąrašas. JK valdžios institucijos teigia, kad duomenys dar ir pasenę, ir kad jos žino, jog keli į sąrašą įtraukti karjerai jau nebeveikia. JK valdžios institucijos taip pat teigia, kad į sąrašą įtrauktos bendrovės, galinčios turėti galiojantį karjero statybos leidimą, bet iš tikrųjų niekada neeksploatavusios karjero.

               (274)

               JK valdžios institucijos teigė, kad nustatyta, jog iš viso BAA pateikto šiferį, skalūną ir molį, skirtus naudoti tik kaip nerūdines medžiagas, išgaunančių karjerų sąrašo aštuoniuose karjeruose arba niekada nekastos nerūdinės medžiagos ir vykdyta veikla, kuriai netaikomas NMM, arba jie neveikia nuo tada, kai buvo nustatytas NMM. Keli iš šių karjerų naudojami kaip sąvartynai.

               (275)

               Be to, JK valdžios institucijos nurodo, kad vartojo 2003 m. parengtoje ataskaitoje, kuri konkrečiai skirta padėti mokesčių institucijoms užtikrinti NMM taikymą, pateiktas apibrėžtis. Objektyvus kriterijus, kuriuo remiasi JK valdžios institucijos norėdamos atskirti labai susijusių rūšių uolienas, – iš prie šiferio kategorijos priskirtos medžiagos turi būti galima tik kaltu atskelti plonus sluoksnius ir plokšteles. Jeigu medžiaga neturi tokio skalūninio sluoksniuotumo, taikant NMM ji nelaikoma šiferiu, t. y. jai netaikoma išimtis. Medžiagos, kurias nurodo BAA, būtų priskiriamos prie argilito kategorijos ir apmokestinamos.

               (276)

               JK valdžios institucijos atkreipė dėmesį į įvairių suinteresuotųjų šalių pateiktą informaciją, kad vieno konkretaus karjero produktai galbūt netinkamai laikomi šiferiu. JK valdžios institucijos teigia, kad, jeigu medžiaga atitinka kriterijų, pagal kurį jos nustato, kad tai šiferis, skylantis naudojant kaltą, tada medžiaga NMM taikymo tikslais teisingai vadinama šiferiu. Tačiau JK valdžios institucijos pažymi, kad iš naudojant kaltą skylančio šiferio paprastai gaunami produktai karjero svetainėje nurodyti kaip importuojami. Šiame karjere esančios medžiagos geologijos Jungtinės Karalystės mokesčių institucijos (Karališkoji mokesčių ir muitų tarnyba) dar nepatikrino.

               (277)

               Kadangi įgyvendinant Karališkosios mokesčių ir muitų tarnybos vykdymo užtikrinimo tvarką laikomasi rizika grindžiamo požiūrio ir veikiama gavus informacijos, kad karjeras galbūt nesilaiko mokesčių tvarkos taip, kaip turėtų laikytis, JK valdžios institucijos įsipareigojo ištirti šį ir kitus atvejus, kai pradėjus tyrimą, ieškant Komisijai pateiktinų įrodymų, kyla susirūpinimas dėl neteisingo medžiagų klasifikavimo. Karališkoji mokesčių ir muitų tarnyba įsipareigojo paprašyti, kad iš šių karjerų būtų pateikti geologiniai mėginiai, arba pati tokius mėginius paimti. Jeigu bus įrodyta, kad medžiaga yra ne šiferis, išgaunamai medžiagai bus taikomas mokestis, o dėl neteisingo medžiagos apibūdinimo gali būti skirta bauda.

               (278)

               JK valdžios institucijos dar teigia, kad pardavimo tikslais reklamuodami uolienas karjerai gali pasirinkti vartoti apibūdinimą, neatitinkantį objektyvaus kriterijaus, kuriuo Karališkoji mokesčių ir muitų tarnyba remiasi mokesčio taikymo tikslais.

               (279)

               JK valdžios institucijos patikrino konfidencialius mokesčių įrašus ir viešą informaciją, susijusią su kiekvienu karjeru, kuriame, BAA teigimu, buvo išgaunamas šiferis, skirtas naudoti tik kaip nerūdinė medžiaga, arba kuris tariamai neteisingai apibūdino savo produktus pavadinamas juos šiferiu, kad galėtų pasinaudoti išimtimis. Tikrinimo rezultatai buvo pateikti Komisijai, iš jų buvo matyti, kad dėl vieno karjero gali būti tam tikrų vykdymo užtikrinimo problemų. JK valdžios institucijos įsipareigojo ištirti, kokias medžiagas jie iš tikrųjų išgauna, ir ar jos teisingai apibūdintos kaip šiferis. Tačiau kalbant apie likusius karjerus, kurie, kaip buvo nustatyta, veikia arba veikė, nepastebėta jokių požymių, kad juose būtų specialiai išgaunamas šiferis, skirtas naudoti kaip nerūdinė medžiaga.

               (280)

               Reikėtų paminėti, kad tikrindama šią JK valdžios institucijų pateiktą informaciją Komisija atsižvelgė į tai, kad specialios architektūrinės paskirties šiferio produktai pjaustomi į nustatyto dydžio gabalus. Todėl Komisija laikėsi nuomonės, kad šiferio karjerai, kuriuose pjaustytas akmuo yra pagrindinis produktas, išgauna specialios architektūrinės paskirties produktus (taigi ne nerūdines medžiagas), pirmiausia dėl to, kad šiferio nerūdinės medžiagos gaunamos šiferį smulkinant.

               (281)

               JK valdžios institucijos savo požiūriui pagrįsti pateikė statistinių duomenų, iš kurių matyti, kad šiferiu nepakeičiamos parduodamos antrinės nerūdinės medžiagos ir kad, nors aukštos kokybės uolienų skaldos ir aukštos kokybės smėlio bei žvyro paklausa sumažėjo per laikotarpį, kurį taikomas nerūdinių medžiagų mokestis, statyboms parduodamas šiferio, molio ir skalūno kiekis nepadidėjo tiek pat, kiek sumažėjo minėta paklausa. Vadinasi pastarųjų pardavimo dalis atitinka paklausos sumažėjimą. JK valdžios institucijos daro išvadą, kad šiferiu, moliu ir skalūnu aukštos kokybės uolienų skalda, smėlis ar žvyras nebuvo pakeisti dideliu mastu.

         5.6.2.2.
         Skalūnai

   a)   BAA pastabos, gautos 2014 m. rugsėjo 15 d.

               (282)

               BAA teigia, kad skalūną galima naudoti kaip nerūdinę medžiagą, t. y. tada, kai reikia žemos kokybės nerūdinių medžiagų, tai taip pat matyti iš ataskaitos (65). Skalūnas, molis ir argilitas gali būti viršutinis skaldos telkinių sluoksnis, ir juos galima parduoti kaip žemos kokybės užpildą.

               (283)

               Pasak BAA, skalūnas ir molis gali būti naudojami kaip specialios nerūdinės medžiagos, kai kitų tam skirtų uolienų nėra arba jų sunkiau gauti, pavyzdžiui, sąvartynams sutvirtinti ir užsandarinti, taip pat tvenkiniams ir kanalams sutvirtinti. BAA teigia, kad tada molis ir skalūnas kaip nerūdinės medžiagos naudojami taip, kaip drenažui ir jūrų įtvirtinimams naudojamos medžiagos, laikomos nerūdinėmis medžiagomis. BAA tvirtina, kad, nors skalūnas išgaunamas kaip molio ir anglies šalutinis produktas, Jungtinėje Karalystėje taip pat yra labai didelių plotų, kur tarp smiltainio įsiterpęs kietesnis, labiau subrendęs skalūnas.

               (284)

               BAA teigia, kad kietesnių rūšių skalūnas, panašus į kietas uolienas, visada naudotas kaip nerūdinė medžiaga, net ir tada, kai NMM dar nebuvo nustatytas. Kaip pavyzdį BAA nurodo nuo 1981 m. veikiantį skalūno karjerą, kuriame išgaunami statybiniai ir sienų akmenys, alpinariumų akmenys ir akmenys grindiniui, padarytam iš netaisyklingos formos akmenų gabalų, taip pat tam tikra užpildo medžiaga.

               (285)

               BAA pateikė dvidešimties iš BGT 2010 m. šachtų ir karjerų katalogo paimtų molio ir skalūnų karjerų, kuriuose tariamai išgaunamos medžiagos, skirtos naudoti tik kaip nerūdinės medžiagos, sąrašą.

               (286)

               BAA teigia, kad keli karjerai, BGT 2010 m. šachtų ir karjerų kataloge nurodyti kaip smiltainio karjerai, iš tikrųjų naudojasi NMM išimtimi remdamiesi tuo, kad iš esmės jie yra skalūno karjerai, Škotijoje apimantys dalį Keitneso skalūno klodų.

               (287)

               BAA tvirtina, kad yra daug mišrios geologijos, įskaitant skalūną, karjerų, kurie naudojasi išimtimi, taikoma medžiagai, kurią sudaro daugiausia skalūnas, nes skalūno yra daugelyje Jungtinės Karalystės vietų, jis dažnai yra įsiterpęs į kitas uolienas. Kaip pavyzdį BAA nurodo vien nerūdinių medžiagų karjerą, kuris taip naudojasi išimtimi.

               (288)

               BAA teigia, kad JK valdžios institucijos turi informacijos ir žino karjerų, kuriems NMM išimtis taikoma dėl to, kad juose išgaunamas tik arba daugiausia šiferis arba skalūnas, pavadinimus. Tačiau dėl konfidencialumo priežasčių BAA tokia informacija negalėjo būti suteikta.

         b)   BAA atstovo Roberto Durwardo pastabos, gautos 2014 m. sausio 17 d.

               (289)

               BAA tvirtina, jog negalima laikyti, kad molio ir skalūno, skirtų keraminiams produktams ir gipsui, aplinkybės, atsižvelgiant į aplinkos apsaugos paskirtį, skiriasi nuo medžiagų, kurioms taikomas NMM, aplinkybių. BAA teigia, kad šios medžiagos panašios į uolienas, smėlį ir žvirgždą, išgaunamus naudoti statybose, nes jos išgautos statybų tikslais, o molis ir skalūnas yra uolienos. Spėjama, kad daug molio ir skalūno naudojama gaminant keramines statybines medžiagas. Plytoms gaminti skirto molio gavyba gali būti mažinama naudojant betonines statybines medžiagas, kurias galima gaminti iš karjero atliekų arba šalutinių produktų (šie dažnai yra apmokestinami). Pasak BAA, neapmokestinant keraminėms statybinėms medžiagoms gaminti skirto molio ir skalūno kenkiama NMM.

         c)
         Torrington Stone pastabos, gautos 2014 m. sausio 17 d.

               (290)

               Pasak Torrington Stone, viename iš šios įmonės karjerų skalūnas susidaro kaip smiltainio žvyro šalutinis produktas. Jo kokybė gera, taigi jį galima naudoti kaip ertmių užpildą. Kitame jos karjere skalūnas išgaunamas kaip pagrindinė, o smiltainis – kaip antrinė medžiaga, kuriai taikomas mokestis. Atrodo, jog Torrington Stone nori pasakyti, kad jos parduodami produktai yra skalda, pagrindo sluoksniui naudojamos medžiagos, karjero atliekos arba užpildas, ir šių produktų galima gauti išgaunant visas jos medžiagas.

               (291)

               Nustačius NMM skalūno kainos išaugo dėl rinkos jėgų.

               (292)

                  Torrington Stone taip pat pateikė informacijos apie karjerą Venn, kuriame skalūnas yra šalutinis produktas, puikiai tinkantis krantinių užpildams, ir konkuruoja su apmokestinamais šalutiniais produktais, kurių susidaro viename iš Torrington Stone karjerų. Skalūno, kuris yra šalutinis produktas, kaina su pristatymu buvo apie 3,50 GBP, įskaitant vežimo kainą, kuri, kaip apskaičiuota, yra 3,00 GBP.

         d)
         Eunomia pastabos, gautos 2014 m. sausio 17 d.

               (293)

               Iš Eunomia gautos pastabos buvo atsiųstos Jungtinės Karalystės antrines nerūdines medžiagas (šiferį, anglių kasyklų bergždą ir deginimo įrenginių nuosėdinius pelenus) išgaunančių įmonių konsorciumo vardu.

               (294)

               Pasak Eunomia, anglių kasyklų bergždo (paprastai jį sudaro skalūnas) pakartotiniam naudojimui galima gauti veikiančiose šachtose arba visam laikui ar ilgam uždarytose šachtose. Anglių kasyklų bergždas susidaro anglį išgaunant šachtose. Skirtingų šachtų bergždo kokybinės savybės labai skiriasi, skirtinguose gavybos etapuose susidarančio bergždo kokybinės savybės taip pat skiriasi, nes priklauso nuo to, kokioje geologinėje storymėje išgaunama. Kadangi anglių kasyklų bergždo savybės yra nepastovios, medžiaga laikoma labai prastos kokybės ir ji vargiai vertinga pakartotinio naudojimo požiūriu.

               (295)

                  Eunomia teigia, kad anglių kasyklų bergždo kaina paprastai nėra teigiama. Tačiau prekiaudamos juo kasyklos gali veikti savo žemėje išvengdamos bergždo sąvartų. Eunomia teigia, kad, išskyrus galimybę bergždą tiekti nemokamai arba už konkurencingą kainą, atitinkančią jo prastą kokybę, nėra jokių kitų finansiniu požiūriu perspektyvių galimybių anglių kasyklų bergždą perduoti statyboms plėtoti. Eunomia teigia, kad anglių kasyklų bergždo gamybos jau išgavus kaina, jeigu vežama ne toliau kaip 5 km spinduliu aplink šaltinį, paprastai yra […] GBP už toną, kai šachtos yra eksploatuojamos, ir […] GBP už toną, kai šachtos yra visam laikui arba ilgam uždarytos. Todėl nustačius NMM, kuris būtų 2 GBP už toną, kaina būtų […]. Tada būtų pigiau anglių kasyklų bergždą šalinti sąvartyne.

         e)   JK valdžios institucijų pastabos

               (296)

               JK valdžios institucijos teigia, kad skalūnui taikoma išimtis grindžiama tokia logika: didžioji dalis skalūno nenaudojama kaip nerūdinė medžiaga. Iš tikrųjų, didžioji dalis skalūno paprastai netinka naudoti kaip nerūdinė medžiaga. Aukštos kokybės skalūnas naudojamas plytoms gaminti, o tai – keramikos procesas, taigi jam taikoma NMM išimtis. Todėl visi šalutiniai produktai, susidarantys skalūną išgaunant naudoti gaminant plytas, būtų medžiagos, išgaunamos naudoti ne kaip nerūdinė medžiaga, šalutinis produktas.

               (297)

               JK valdžios institucijos teigia, kad skalūnas priklauso tai pačiai uolienų šeimai kaip ir molis. Molis gali būti nuo minkštos ir plastiškos medžiagos iki kietų agrilitų. Kam būtų tinkamiausia jį naudoti, lemia jo fizinės ir cheminės savybės bei minerologinė sudėtis. Atsižvelgiant į dalumo laipsnį (66), gali būti sunku viename spektro gale esančius skalūną ir molį atskirti nuo kitame spektro gale esančių skalūno ir molio.

               (298)

               JK valdžios institucijos teigia, kad skalūnas yra glaudžiai susijęs su molio gavyba, jo taip pat susidaro kasant anglis. Kaip ir molį, skalūną galima naudoti gaminant sienų apdailos, grindinių ir inžinerines plytas (90 % plytų molio paklausos priskirtina moliui, naudojamam gaminant sienų apdailos plytas gyvenamųjų namų rinkai), stogų čerpes ir apkalą, taip pat sukietintus drenažo ir kanalizacijos vamzdžius. Daug tonų naudojama gaminant cementą. Skalūną, kaip kraštovaizdžio formavimo medžiagą, taip pat galima naudoti sąvartynams sutvirtinti ir užsandarinti, tvenkiniams ir kanalams sutvirtinti, jį taip pat galima naudoti gaminant lengvasvores nerūdines medžiagas blokams gaminti ir apskritai kaip ertmių užpildą statybose.

               (299)

               JK valdžios institucijos teigia, kad skalūną galima naudoti kaip prastos kokybės nerūdines medžiagas, dažniausiai skirtas tarpams užpildyti, taip pat kaip užpildą po kelių paviršiumi. Kai kurių rūšių skalūnas tinka naudoti gaminant lengvasvores nerūdines medžiagas, bet tik po gamybos proceso, per kurį medžiagos palaikomos aukštoje temperatūroje. Tam tikromis aplinkybėmis dėl geologinių sąlygų (slėgio ir karščio) susiformavo kietesnis skalūnas, kuris, jį susmulkinus, tampa stambesnėmis granulėmis, kurios gali būti tinkamos naudoti kaip tam tikros prastos kokybės nerūdinės medžiagos, pavyzdžiui, ertmių užpildui statybose.

               (300)

               Pasak JK valdžios institucijų, kadangi geologiniu požiūriu skalūnas ir molis yra panašūs, Jungtinės Karalystės nacionalinėje statistikoje jie įtraukti į tą pačią grupę. 2000 m. iš Jungtinėje Karalystėje parduotų 10 838 000 tonų molio ir skalūno 7 880 000 tonų sudarė molis ir skalūnas, skirti plytoms, vamzdžiams ir čerpėms gaminti, o 2 958 000 tonų – kitais tikslais paduotas molis ir skalūnas. 2012 m. iš Didžiojoje Britanijoje parduotų 5 497 000 tonų molio ir skalūno 3 569 000 tonų sudarė molis ir skalūnas, skirti plytoms, vamzdžiams ir čerpėms gaminti. JK valdžios institucijos tvirtina, kad, kadangi 2000–2012 m. molio ir skalūno gavyba perpus sumažėjo, o 2012 m. molio ir skalūno, parduotų plytoms, vamzdžiams ir kokliams gaminti, sumažėjo 35 %, palyginti su 2002 m., vargiai tikėtina, kad nustačius mokestį skalūno, skirto konkrečiai naudoti kaip nerūdinę medžiagą, gavyba būtų padidėjusi.

               (301)

               JK valdžios institucijos teigia, kad skalūnas, susidarantis kaip atliekos išgaunant anglį, yra netyčinis ir nepageidaujamas šalutinis produktas. Paprastai jis tinka naudoti tik kaip pagrindo užpildas tiesiant kelius arba nuo potvynių saugančiuose įtvirtinimuose, dėl to parduodamas už visai nedidelę kainą. Šis kaip atliekos susidarantis produktas kraunamas į bendras atliekų sąvartas arba naudojamas kaip papildoma užpildų medžiaga, jeigu greta yra paviršinė kasykla. Nors pačios anglies pardavimo kaina yra beveik 50 GBP už toną, skalūno pardavimo kaina paprastai yra labai maža, vidutiniškai ne didesnė negu 1–2 GBP už toną, jeigu jo prireikia netoli gavybos vietos. Apskaičiuota, kad gamybos sąnaudos yra 0,50–2 GBP už toną. Kartais skalūnas atiduodamas net nemokamai, jeigu tik pirkėjai patys jį išsiveža.

               (302)

               Tą patį galima pasakyti ir apie kitą anglių kasyklų bergždą, paprastai naudojamą tik kaip prastos kokybės nerūdinė medžiaga, jeigu jo prireikia netoli gavybos vietos.

               (303)

               JK valdžios institucijos teigia, kad vykdant kitą gavybos veiklą kaip šalutinis produktas susidarantis skalūnas parduodamas kaip nerūdinė medžiaga, bet dėl vežimo sąnaudų skalūną siūlyti naudoti kaip nerūdinę medžiagą ekonominiu požiūriu paprastai verta tik tada, kai jo prireikia netoli gavybos vietos. Valdžios institucijos teigia, kad, kadangi toks skalūnas neišgaunamas siekiant jį, kaip nerūdinę medžiagą, naudoti komerciniais tikslais, ir dėl jo mažėja naujai išgaunamų medžiagų paklausa, jam taikoma išimtis atitiktų NMM aplinkos apsaugos tikslą, pobūdį ir logiką.

               (304)

               JK valdžios institucijos teigia, kad BGT molį ir skalūną laiko viena kategorija, viena kategorija jie laikomi ir Jungtinės Karalystės mineralų metraštyje (angl. United Kingdom Minerals Yearbook) – Jungtinės Karalystės metiniame duomenų rinkinyje. Remiantis Nacionalinės statistikos tarnybos duomenimis, jų vidutinė pardavimo kaina yra 2,52–2,88 GBP. 2012 m. kainos buvo 3,34–4,44 GBP už toną.

               (305)

               JK valdžios institucijos pateikė informacijos apie karjerą, kuriame išgaunamas smiltainio žvyras, naudojamas gaminant kelių paviršiui skirtą asfaltą. Šiame karjere taip pat išgaunamas ir parduodamas skalūnas, įsiterpęs į smiltainio žvyro sluoksnius. Karjero skaičiavimu, jo skalūninių produktų gamybos sąnaudos yra 6,31 GBP už toną.

               (306)

               Kalbant apie keramikos procesuose naudojamą skalūną, JK valdžios institucija pateikė Didžiosios Britanijos keramikos konfederacijos (angl. British Ceramic Confederatio) (toliau – BKK) – JK keramikos gamybos pramonės prekybos asociacijos – suteiktą informaciją. Valdžios institucijos atkreipia dėmesį į tai, kad skalūno gamybos sąnaudos labai skiriasi, ir tai priklauso nuo keleto veiksnių. Jų skaičiavimu, paprastai gavybos sąnaudos yra […]–[…] GBP už toną.

               (307)

               BKK skaičiavimu, naudoti kaip nerūdinę medžiagą skirto skalūno pardavimo kaina būtų […]–[…] GBP už toną. BKK atkreipia dėmesį, kad skalūnas gali būti parduotas ir nuostolingai, kad būtų galima pasiekti po jo sluoksniu esančias geros kokybės medžiagas, tinkamas plytoms gaminti.

               (308)

               BKK taip pat atkreipia dėmesį į tai, kad dažniausiai plytos gaminamos su karjerais susijusiuose objektuose, taigi medžiagos kaina net nėra nustatoma. Tačiau BKK skaičiavimu, jeigu parduodama trečiajai šaliai, tonos kaina yra […]–[…] GBP, ir dar pridedamos pristatymo sąnaudos. BKK teigia, kad skalūno pardavimo kaina būtų mažesnė negu aukštos kokybės molio.

               (309)

               Kalbant apie medžiagoms, kurias sudaro daugiausia anglis, lignitas, šiferis ir skalūnas, taikomą išimtį, JK valdžios institucijos teigia, kad išimtis yra būtina, nes natūraliai susidarančios medžiagos nėra 100 % grynos.

               (310)

               JK valdžios institucijos mano, kad skalūnas neišgaunamas naudoti tik kaip nerūdinė medžiaga, ir pirminius BAA su tuo susijusius teiginius išnagrinėjo vykstant procesams Sąjungos teismuose. JK valdžios institucijos teigia nustačiusios, kad skalūnas ir toliau išgaunamas kaip kitos gavybos, visų pirma molio, anglies ir klinčių, veiklos šalutinis produktas. JK valdžios institucijos tvirtina, kad nė vienu dokumentu, BKK pateiktu Sąjungos teismams arba Komisijai iki priimant sprendimą pradėti tyrimo procedūrą, neįrodyta, kad yra karjerų, kuriuose skalūnas ir molis būtų išgaunami pirmiausia naudoti kaip nerūdinės medžiagos.

               (311)

               Komisija JK valdžios institucijų paprašė pateikti informacijos apie keturių suinteresuotosios šalies pateiktoje medžiagoje nurodytų karjerų, kuriems taikoma išimtis ir su kuriais sutartys buvo pasirašytos tik dėl tokios išimties bei kurie tiekia tokius pat produktus kaip ir apmokestinami karjerai, produktus. Nurodyta, kad vienas iš karjerų turi leidimą išgauti skalūną. JK valdžios institucijos nustatė, kad visi keturi karjerai užregistruoti kaip mokantys NMM ir mokestį moka nuo tada, kai jis buvo nustatytas 2002 m. Pasirodo, kad karjerai parduoda (67) karjere išgaunamus akmenis, smėlį, žvirgždą, nerūdines medžiagas, įskaitant perdirbtus produktus ir betono produktus, kieto akmens nerūdines medžiagas, nerūdines medžiagas ir užpildą, statybines medžiagas, dekoratyvines nerūdines medžiagas ir smiltainio plokštes, taip pat atitinkamai smėlį, žvirgždą ir kitas nerūdines medžiagas. Nerasta jokių duomenų, kad kuris nors iš tų karjerų būtų pasinaudojęs skalūnui taikoma išimtimi.

               (312)

               JK valdžios institucijos taip pat atkreipė dėmesį į aštuonis karjerus, BGT duomenų bazėje nurodytus kaip karjerai, specialiai išgaunantys skalūną, skirtą naudoti kaip nerūdinę medžiagą. Valdžios institucijos teigia, kad bent keliuose iš šių karjerų, be skalūno, išgaunami ir kiti produktai. Taigi, matyt, jos negalėjo galutinai nustatyti nė vieno skalūno karjero, kuriame būtų išgaunamas tik skalūnas, skirtas naudoti kaip nerūdinė medžiaga.

               (313)

               JK valdžios institucijos aiškina, kad skalūnui išimtį reikėtų taikyti ir tada, kai jis yra apmokestinamų nerūdinių medžiagų šalutinis produktas. Pavyzdžiui, skalūną galima išgauti kaip neišvengiamą šalutinį produktą, susidarantį išgaunant klintis arba smiltainio žvyrą. JK valdžios institucijos teigia, kad skalūnas yra mažesnės vertės medžiaga, palyginti su klintimis, ir daugeliu atvejų jis netinkamas naudoti kaip nerūdinė medžiaga. JK valdžios institucijos teigia, kad skalūnas, taip susidarantis kaip šalutinis produktas, atitinka mokesčio aplinkos apsaugos tikslą – jį, kaip šalutinį produktą, išgaunantiems karjerams suteikiama galimybė jį parduoti kaip kitų naujai išgaunamų nerūdinių medžiagų pakaitą, kurį galima naudoti tam tikrai paskirčiai, kuriai jis tinkamas. Jeigu nuo pat pradžių medžiaga būtų apmokestinta kaip klintys, karjerai negalėtų parduotų skalūno, kuris susidaro kaip atliekos.

               (314)

               Pasak JK valdžios institucijų, kadangi skalūną kaip nerūdinę medžiagą paprastai galima naudoti tik keliais konkrečiais atvejais, o ekonominiu požiūriu naudinga skalūną naudoti kaip nerūdinę medžiaga tik tada, kai jo prireikia netoli gavybos vietos, vargiai tikėtina, kad būtų pakankama skalūno paklausa netoli bet kurio karjero, pirmiausia išgaunančio kitas nerūdines medžiagas (pavyzdžiui, smiltainio žvyrą), kad atsirastų paskata papildomai išgauti apmokestinamų nerūdinių medžiagų, kad kartu būtų gauta neapmokestinamo skalūno, susidarančio kaip šalutinis produktas. JK valdžios institucijos teigia nežinančios nė vieno atvejo, kai tai būtų daryta arba, tikėtina, bus daroma ateityje.

               (315)

               Atsakydamos į Komisijai trečiosios šalies pateiktos medžiagos teiginį, kad Šiaurės Devono karjere Vyse (priklausančio įmonei Torrington Stone) pirminė išgaunama medžiaga yra agrilitas ir skalūnas, naudojami kaip nerūdinės medžiagos, antrinė medžiaga – nešvarus smiltainis, JK valdžios institucijos abejoja, ar skalūnas yra pirminė šiame karjere išgaunama medžiaga, nes karjero svetainėje nurodyti aukštos kokybės smiltainio produktai ir parašyta, kad įmonė Braunton Aggregates, visuotinai pripažinta dėl didelio patvarumo ir labai geros kokybės, tiekia įvairų smiltainį – nuo išskirtinių akmenų, tvoros akmenų, sodininkystės skaldos, alpinariumų akmenų iki užtvarų užpildų ir nerūdinių medžiagų tūriui suteikti. Britanijos geologinių tyrimų tarnybos 2010 m. šachtų ir karjerų kataloge nurodyta, kad karjere Beam Quary išgaunamas smiltainis, karbonas, Bjudo formacijų uolienos. Todėl valdžios institucijos nesutinka, kad karjeras Vyse yra įrodymas, kad skalūnas specialiai išgaunamas naudoti kaip nerūdinė medžiaga.

               (316)

               Pasak JK valdžios institucijų, kalbant apie skalūną, Karališkoji mokesčių ir muitų tarnyba taiko šį kriterijų (kaip nurodyta ataskaitoje) – ši medžiaga turi lengvai skilti (naudojant lenktinį peiliuką) į milimetrinio storio plokšteles. Medžiaga, lūžtanti į mažas centimetrais matuojamas plokšteles (dėl to ji labiau tinka naudoti kaip nerūdinė medžiaga), klasifikuojama kaip argilitas ir yra apmokestinama. BAA savo pateiktoje medžiagoje teigia, kad keliuose karjeruose išgaunama tik medžiaga, mokesčio taikymo tikslais klasifikuojama kaip skalūnas, ir ši medžiaga parduodama kaip nerūdinė medžiaga. JK valdžios institucijos teigia, kad, jeigu būtų kokių nors tikrų įrodymų, kad siekiant pasinaudoti NMM išimtimi uoliena buvo neteisingai apibūdinta kaip skalūnas, Karališkoji mokesčių ir muitų tarnyba tirtų tai kaip galimą mokesčių slėpimą.

               (317)

               Pasak JK valdžios institucijų, visą vykdomą mokesčių veiklą Karališkoji mokesčių ir muitų tarnyba grindžia rizika. Tai reiškia, kad, jeigu nėra priežasčių abejoti Karališkajai mokesčių ir muitų tarnybai teikiamomis ataskaitomis, tikrinamos ne visos tarnyboje užregistruotos įmonės. JK valdžios institucijos žino apie riziką, kad karjerai gali naudotis NMM išimtimis neteisingai apibūdindami išgaunamas medžiagas. Siekdama užtikrinti, kad NMM būtų tiksliai taikomas, Karališkoji mokesčių ir muitų tarnyba atlieka patikrinimus ir tiria atvejus, kai turi įrodymų, kad medžiagos apibūdintos neteisingai.

               (318)

               JK valdžios institucijos patikrino konfidencialius mokesčių įrašus ir viešą informaciją, susijusią su karjerais, kuriuose, BAA teigimu, buvo išgaunamas molis ir skalūnas, skirti naudoti tik kaip nerūdinės medžiagos, arba kurie neteisingai apibūdino savo produktus pavadindami juos skalūnu, kad galėtų pasinaudoti išimtimis. Komisijai buvo pateikti kiekvieno karjero patikrinimo rezultatai. Patikrinus nustatyta, kad dėl vieno karjero gali būti tam tikrų vykdymo užtikrinimo problemų, JK valdžios institucijos įsipareigojo tai ištirti. Kalbant apie daugumą karjerų, kurie, kaip buvo nustatyta, veikia arba veikė, nerasta jokių duomenų, kad juose būtų specialiai išgaunamas skalūnas, skirtas naudoti tik kaip nerūdinė medžiaga. Tačiau iš Komisijai pateiktos informacijos matyti, kad bent keturi ar penki (68) karjerai naudojasi išimtimi, nors jų pagrindinis produktas yra pjaustyti akmenys, o skalūnas išgaunamas papildomai.

         5.6.2.3.
         Anglis

   a)   JK valdžios institucijų pastabos

               (319)

               Pasak JK valdžios institucijų, anglis – tai degi nuosėdinė uoliena. Didžiojoje Britanijoje išgaunamoje anglyje yra daug sieros, ji naudojama beveik vien tik anglimis kūrenamose elektrinėse, kuriose yra dūmtraukių dujų nusierinimo įrenginiai, nors šiek tiek naudojama ir namų ūkiuose. Visos koksinės anglys (naudojamos plieno gamybos aukštakrosnėse) dabar importuojamos. Anglis yra netinkama naudoti kaip nerūdinė medžiaga.

               (320)

               Pasak JK valdžios institucijų, kai anglis išgaunama paviršinėse šachtose, viršutinis sluoksnis (69) ir storymės tarp anglies klodų iškeliami atskirai nuo anglies klodų ir šamotinio molio, glūdinčio iškart po kai kuriais klodais. Anglies gavybos šalutinis produktas šamotinis molis išgaunamas atskirai, o jo pardavimo kaina sudaro apie 10 % anglies kainos, jis parduodamas pirmiausia kaip dažiklis, naudojamas gaminant plytas. Visais atvejais viršutinis sluoksnis, tarp klodų esančios sąnašos ir bet kokie mineralų apdorojimo likučiai (pavyzdžiui, siekiant pašalinti didelį pelenų kiekį arba kitas priemaišas) grąžinami į iškasus susidarančias kiaurymes.

               (321)

               JK valdžios institucijos teigia, kad visose šachtose anglis apdorojama atskyrimo pagal tankį įrenginiuose. Šio proceso atliekos paprastai pilamos į sąvartyną ir sutvirtinamos. Istoriškai susidariusios sąvartos buvo suformuotos kaip dalis kraštovaizdžio ir apsodintos, kad mažiau matytųsi. Jeigu greta paviršiuje kasama anglis ir (arba) kiti mineralai, atliekos kartais naudojamos kaip papildomas tų susidariusių kiaurymių užpildas.

               (322)

               Pasak JK valdžios institucijų, tam tikras kiekis anglies gavybos bergždo ir atliekų gali būti naudojama kaip prastos kokybės nerūdinės medžiagos, pavyzdžiui, inžineriniam užpildui arba nuo potvynių saugančių įtvirtinimų užpildui. Atliekos smulkiai susmulkinamos ir inžineriniu požiūriu jos nėra pakankamai stiprios naudoti, pavyzdžiui, statybose.

               (323)

               JK valdžios institucijos teigia, jog nėra įrodymų, kad kuris nors JK karjeras išgautų anglį tik tam, kad ji būtų naudojama kaip nerūdinė medžiaga. Jos teigia, kad NMM nustatytas taip, kad nebūtų apmokestinama medžiaga, kurią sudaro tik anglies kasybos bergždas. Kasant iki anglies išgaunamiems švariems nerūdinių medžiagų klodams taikomas NMM.

         5.6.2.4.
         Lignitas

   a)   JK valdžios institucijų pastabos

               (324)

               Pasak JK valdžios institucijų, lignitas yra tarpinė medžiaga tarp durpių ir anglies. Didžiojoje Britanijoje vienintelis didelis lignito telkinys yra Devone, ten lignitas susidaro kaip šalutinis plastinio molio gavybos produktas. Nedidelis kiekis parduodamas sodininkystės tikslais. Didelių telkinių yra Šiaurės Airijoje, bet komercinė lignito gavyba nevykdoma dėl to, kad tam labai priešinasi vietos bendruomenės. Lignitą galima naudoti kaip nerūdinę medžiagą, visų pirma dėl jo didelio drėgnio ir sudėtyje esančių lakiųjų medžiagų.

         5.6.2.5.
         Komisijos vertinimas

   5.6.2.5.1.   Šiferis

               (325)

               Nors šiferis yra nerūdinė medžiaga pagal 2001 m. Finansų įstatymo 17 skirsnio 1 dalį, remiantis JK valdžios institucijų ir trečiųjų šalių pateikta medžiaga, šiferis išgaunamas architektūrinės paskirties ir plokštiesiems produktams, parduodamiems už daug didesnę kainą, negu kaip nerūdinė medžiaga naudoti skirtas šiferis, gaminti. Karjerus eksploatuoti tik siekiant išgauti šiferį, naudojamą kaip nerūdinė medžiaga, ekonominiu požiūriu būtų nenaudinga, nes daugeliu atveju dėl savo savybių šiferis netinkamas naudoti tada, kai reikia aukštos klasės nerūdinių medžiagų, ir naudojamas kaip prastos kokybės nerūdinė medžiaga. Be to, gavybos būdai yra daug brangesni už standartinių nerūdinių medžiagų gavybos būdus, taigi ekonominiu požiūriu būtų nelogiška nerūdines medžiagas specialiai išgauti tokiu brangiu būdu. Pavyzdžiui, šiferio nerūdinių medžiagų gavybos kaina yra 5,7–6,5 GBP už toną, o pardavimo kaina – 6,42 GBP už toną.

               (326)

               Medžiagos, naudojamos tada, kai reikia aukštos kokybės šiferio, paviršius yra pjautas, tai lemia gavybos būdas; sunkios šiferio plokštės skersai plaušų pjūklu supjaustomos į nustatyto dydžio plokštes, o tada paprastai dar turi bent vieną paviršių, kurį skeliant (tvoklele ir kaltu) uolienos viduje galima atskirti išilgai natūralios plokštumos. Taigi šiferis apdorojamas vykdant procesą, kuriam pagal 2001 m. Finansų įstatymo 18 skirsnio 2 dalies a punktą taikoma išimtis, ir pagal 30 skirsnį galima pasinaudoti mokesčio kreditu.

               (327)

               BAA ir kelios suinteresuotosios šalys teigė, kad šiferį naudojant stalviršiams, sienų akmenims ir tvorų akmenims jis naudojamas kaip nerūdinė medžiaga, o tokius produktus kaip pirminius išgaunantys karjerai turėtų būti apmokestinami. Pagrindinis to argumentas – atitinkamų karjerų produktų struktūra nesiskiria nuo uolienų karjerų (pavyzdžiui, granito ar smiltainio), kuriuose taip pat pirmiausia išgaunami sienų akmenys, o tik tada – antrinės prastos kokybės nerūdinės medžiagos, struktūros.

               (328)

               Norint išgauti šiferį, kitaip negu kitas nerūdines medžiagos, pavyzdžiui klintis, reikia giliai kasti, dėl to jo gavyba yra brangi, palyginti su įprasto karjero sąnaudomis. JK valdžios institucijos ir suinteresuotosios šalys pateikė duomenų, iš kurių matyti, kad esama svarbaus skirtumo tarp įprastų nerūdinių medžiagų (pavyzdžiui, granito, smiltainio ir klinčių) ir šiferio karjerų ir kad jiems taikoma skirtinga apmokestinimo tvarka yra visiškai pateisinama.

               (329)

               BAA ir kelios suinteresuotosios šalys teigia, kad yra šiferio karjerų, kuriuose specialios architektūrinės paskirties produktai negaminami, o šiferis išgaunamas naudoti tik kaip nerūdinė medžiaga. Be to, yra karjerų, teigiančių, kad jiems turėtų būti taikoma išimtis, nes jie išgauna šiferį, bet iš tikrųjų medžiaga, kurią jie išgauna, neturi skalūninio sluoksniuotumo arba yra neteisingai apibūdinta.

               (330)

               Šiuo atžvilgiu Komisija atkreipia dėmesį, kad, pirmiausia, pasak JK valdžios institucijų, nėra jokių požymių, kad kuris nors karjeras specialiai išgautų šiferį, skirtą naudoti kaip nerūdinę medžiagą. Iš tikrųjų, kadangi nebuvo aiškių įrodymų, kad yra kitaip, nebuvo galima tikėtis, kad JK valdžios institucijos įrodytų neigiamą faktą, t. y. tai, kad nėra karjerų, specialiai išgaunančių šiferį, skirtą naudoti kaip nerūdinę medžiagą. Kai Komisijai buvo nurodyti karjerai, kuriuose tariamai specialiai išgaunamas šiferis, skirtas naudoti kaip nerūdinė medžiaga, Komisija paprašė JK valdžios institucijų pateikti informacijos apie tuos karjerus. Iš pateiktos informacijos matyti, kad nė vienas iš šių karjerų neišgauna šiferio specialiai ir pirmiausia tam, kad jis būtų naudojamas kaip nerūdinė medžiaga. Dėl tos informacijos kilo abejonių, susijusių tik su tuo, kad vienas konkretus karjeras nurodo, kad jo produktai yra šiferis, JK valdžios institucijos įsipareigojo tai ištirti. Neteisingai nurodant medžiagas piktnaudžiaujama NMM, o tai nėra valstybės pagalbos problema.

               (331)

               Antra, kaip išdėstyta šio sprendimo 169 konstatuojamojoje dalyje, Komisija mano, kad NMM taikymo tikslais vertinant medžiagų paskirtį visiškai netinka remtis reklaminiais tekstais, kuriuose karjerai apibūdina savo produktus siekdami pritraukti klientų. Pačios JK valdžios institucijos į tokius aprašymus neatsižvelgia mokesčių mokėjimo užtikrinimo tikslais.

               (332)

               Remiantis ataskaita (70), kriterijus, kuriuo remiasi JK valdžios institucijos tikrindamos, ar konkretaus karjero išgaunama medžiaga yra šiferis, – iš šiferio galima tik kaltu atskelti plonus sluoksnius ir plokšteles. Todėl, jeigu būtų karjerų, teigiančių, kad išgauna šiferį, ir dėl to besinaudojančių išimtimi, nors iš tikrųjų išgautų medžiagą, kuri neturi pakankamo skalūninio sluoksniuotumo, kaip teigia BAA, šie karjerai piktnaudžiautų neužsiregistruodami kaip NMM mokėtojai. Tai būtų vykdymo užtikrinimo problema, ir tai, kaip sukčiavimo atvejus, turėtų tirti Karališkoji mokesčių ir muitų tarnyba. JK valdžios institucijos įsipareigojo ištirti šį ir daugelį kitų atvejų, kai pradėjus tyrimą, ieškant Komisijai pateiktinų įrodymų, kyla susirūpinimas dėl neteisingo medžiagų klasifikavimo. Jeigu bus įrodyta, kad medžiaga yra ne šiferis, išgaunamai medžiagai bus taikomas mokestis, o įmonei skirta bauda.

               (333)

               Remiantis Bendrojo Teismo (71) išvada, ar tam tikras medžiagas įtraukti į mokesčio taikymo sritį vadovaujantis taikoma įprasto apmokestinimo taisykle, priklauso „tik nuo faktinio ir patvirtinto jų eksploatavimo kaip nerūdinių medžiagų“. Kalbant apie naujai išgaunamą šiferį, šį aiškinimą galima suprasti taip: jeigu nėra įrodymų, kad karjerai specialiai išgauna šiferį, skirtą naudoti kaip nerūdinę medžiagą, šiferis nėra panašus į apmokestinamas medžiagas, dėl to šiferiui taikoma išimtis atitinka bendruosius NMM principus.

               (334)

               Komisijai buvo įrodyta, kad šiferis, skirtas naudoti kaip nerūdinė medžiaga, nėra specialiai išgaunamas, jis išgaunamas siekiant gaminti plokščiuosius ir dekoratyvinius produktus.

               (335)

               Todėl Komisija daro išvadą, kad naujai išgauto šiferio faktinės ir teisinės aplinkybės skiriasi nuo apmokestinamų medžiagų, todėl šiferis neatitinka įprasto apmokestinimo principo, kuriuo grindžiamas NMM.

               (336)

               Nors iš pateiktos medžiagos matyti, kad išgaunant šiferį tik maža dalis (beveik 5 %) išgaunamos medžiagos yra aukštos kokybės šiferis, kurį, kai jis yra tinkamo dydžio lakštais, galima parduoti kaip plokščiuosius, architektūrinės paskirties produktus ir kuris neskirtas naudoti kaip nerūdinė medžiaga, likusi karjere išgaunamos medžiagos dalis yra šiferis, kuris susidaro kaip šalutinis produktas arba atliekos ir kurį galima naudoti kaip nerūdinę medžiagą (šiferio gavybos bergždui taikoma išimtis vertinama šio sprendimo 5.6.4 skirsnyje).

               (337)

               Tačiau atsižvelgiant į tai, kad gavybos metu kaip šalutinis produktas susidarantis šiferis yra neišvengiamas, kai karjere išgaunamas aukštos kokybės šiferis, skirtas dekoratyvinėms ir plokščiosioms statybinėms medžiagoms, o išgaunant kitas medžiagas jo nesusidaro, jam taikoma išimtimi padedama siekti NMM tikslo. Šia išimtimi iš tikrųjų gali būti padedama keisti paklausą, t. y. skatinama naudoti kaip šalutinį produktą susidarantį šiferį užuot naudojus naujai išgautas medžiagas. Be to, nerizikuojama šia išimtimi paskatinti naujai išgauti šiferį, nes šiferio gavybos sąnaudos yra didelės ir jas padengti galima tik išgaunant šiferį, skirtą dekoratyvinėms ir plokščiosioms medžiagoms gaminti. Tai patvirtinama ir tuo, kad, kaip nurodė JK valdžios institucijos (72), nustačius NMM veikiančių šiferio karjerų skaičius sumažėjo (nuo 43 iki 32).

               (338)

               Komisija atkreipia dėmesį į tai, kad gali būti natūraliai susidarančio šiferio, kuris nėra 100 % grynas, bet vis tiek atitinka reikalavimus, t. y. skeliant tik kaltu jis skyla į plonus sluoksnius ir plokšteles. JK valdžios institucijos laikėsi nuomonės, kad tokiais atvejais išimtis turėtų būti taikoma ir medžiagai, kurią sudaro daugiausia šiferis.

               (339)

               Todėl Komisija mano, jog, kadangi nepateikta įrodymų, kad tokia medžiaga, kurią sudaro daugiausia šiferis, būtų specialiai išgauta naudoti kaip nerūdinė medžiaga, medžiagai, kurią sudaro daugiausia šiferis ir kuri atitinka tai, kas išdėstyta 338 konstatuojamojoje dalyje, taikomas toks pat pagrindimas, koks taikomas medžiagai, kurią sudaro tik šiferis.

               (340)

               Taigi pagal 2001 m. Finansų įstatymo 17 skirsnio 4 dalies a punktą medžiagai, kurią sudaro tik arba daugiausia šiferis arba kurios yra bet kokioje medžiagoje, kurią sudaro šiferis, taikoma išimtimi nenukrypstama nuo įprasto apmokestinimo principo, kuriuo grindžiamas NMM.

         5.6.2.5.2.   Skalūnai

               (341)

               Skalūnai – tai uoliena, taigi jai, kaip nerūdinei medžiagai pagal 2001 m. Finansų įstatymo 17 skirsnio 1 dalį, taikoma NMM išimtimi nenukrypstama nuo įprasto apmokestinimo principo, kuriuo grindžiamas NMM, jeigu skalūnas nėra specialiai išgaunamas naudoti kaip nerūdinė medžiaga. Taip išgaunant skalūną išimtis gali būti pateisinama, tik jeigu ja padedama siekti NMM aplinkos apsaugos tikslo, t. y. keisti paklausą.

               (342)

               Pateiktoje medžiagoje suinteresuotosios šalys ir JK valdžios institucijos nurodė atvejus, kai skalūnas naudojamas kaip nerūdinė medžiaga, dažniausiai kaip prastos kokybės nerūdinė medžiaga, skirta užpildui po kelių paviršiumi arba nuo potvynių saugančių įtvirtinimų užpildui.

               (343)

               Be to, Komisija atkreipia dėmesį, kad skalūnas dažnai yra įsiterpęs tarp smiltainio ar kitų apmokestinamų medžiagų. Tokiais atvejais galima manyti, kad skalūnas specialiai išgaunamas kartu su tokiomis medžiagomis, siekiant jį komerciniais tikslais naudoti kaip nerūdinę medžiagą.

               (344)

               Pačios JK valdžios institucijos teigė, kad medžiagų, išgautų, kad būtų naudojamos kaip nerūdinės medžiagos, arba susidarančių kaip šalutiniai produktai vykdant procesą, kuriuo siekiama išgauti nerūdines medžiagas komerciniam naudojimui, faktinės aplinkybės skiriasi nuo medžiagų, kurioms taikoma išimtis, faktinių aplinkybių. Taigi skalūno, specialiai išgaunamo kaip nerūdinė medžiaga naudoti komerciniais tikslais, faktinės aplinkybės taip pat skiriasi nuo medžiagų, kurioms taikoma išimtis, faktinių aplinkybių, taip pat kaip ir visos kitos naujai karjeruose išgaunamos apmokestinamos medžiagos. Todėl tikrai nebūtų pagrįsta medžiagai taikyti NMM išimtį, jeigu medžiaga specialiai išgaunama naudoti kaip nerūdinė medžiaga.

               (345)

               JK valdžios institucijos pateikė duomenų, iš kurių matyti, kad didžioji dalis skalūno nenaudojama kaip nerūdinės medžiagos, nes dauguma skalūno rūšių netinka naudoti kaip nerūdinės medžiagos. Aukštos kokybės skalūnai naudojami plytoms gaminti, o tai – keramikos procesas.

               (346)

               Remdamasi iš suinteresuotųjų šalių gauta informacija Komisija atkreipia dėmesį į tai, kad naujai išgautas skalūnas gali būti naudojamas kaip nerūdinė medžiaga, nors ir nedažnai, ir, kitaip negu išgaunant šiferį, iš skalūno negaminami aukščiausios kokybės specialios paskirties produktai, dėl to negali būti taikoma išimtis. Be to, pats skalūnas yra medžiaga, kurios savybės gali labai skirtis atsižvelgiant į gavybos vietą.

               (347)

               Komisija atkreipia dėmesį į 297 konstatuojamojoje dalyje nurodytą JK valdžios institucijų medžiagą, kurioje rašoma, kad skalūnas priklauso tai pačiai šeimai kaip ir molis, tačiau kietesnis skalūnas gali būti priskiriamas prie šiferio šeimos.

               (348)

               Be to, priešingai negu molis, tam tikrų rūšių skalūnas gali būti ir yra naudojamas tūriui suteikti statybose, tam nereikia kokios nors fizinės transformacijos (299 konstatuojamoji dalis).

               (349)

               Pirma, iš pastabų, kurias Komisijai pateikė suinteresuotoji šalis, matyti, kad skalūnas, skirtas komerciniais tikslais naudoti kaip nerūdinė medžiaga, gali būti ir yra specialiai išgaunamas. Skalūno kainos svyruoja nuo […] iki 4,44 GBP (žr. 292, 304 ir 307 konstatuojamąsias dalis). Tam tikrais atvejais iš šios sumos 3 GBP yra vien skalūno vežimo kaina. Tačiau Komisija atkreipia dėmesį, kad negavo skalūno, karjeruose išgaunamo kaip pirminis produktas, kainodaros informacijos, tai informacija tik apie skalūną, kuris susidaro kaip kitos medžiagos šalutinis produktas.

               (350)

               Kalbant apie karjeruose naujai išgaunamą skalūną, Komisija bent dėl keturių ar penkių (73) karjerų gavo įrodymų, kad juose pirmiausia išgaunamas skalūnas, skirtas naudoti kaip nerūdinė medžiaga. Kaip išdėstyta 318 konstatuojamojoje dalyje, iš BAA gavusi iš BGT 2010 m. šachtų ir karjerų katalogo paimtų karjerų, kuriuose pirmiausia išgaunamas skalūnas, skirtas komerciniais tikslais naudoti tik kaip nerūdinė medžiaga, sąrašą, Komisija JK valdžios institucijų paprašė apie šiuos karjerus pateikti informacijos iš konfidencialių mokesčių įrašų. Sužinota, kad keturi ar penki (73) karjerai užregistruoti kaip besinaudojantys skalūnui taikoma išimtimi, nors išgauna pjaustytus akmenis ir skalūną, skirtą naudoti kaip nerūdinę medžiagą. JK valdžios institucijos paaiškino, kad, kadangi karjeruose išgaunami pjaustyti akmenys, skalūnas turėtų būti laikomas pjaustytų akmenų šalutiniu produktu, todėl išimtis jam taikoma deramai. Tačiau Komisija su šiuo paaiškinimu negali sutikti. Kaip išdėstyta 151–158 konstatuojamosiose dalyse, pjaustytų akmenų šalutiniams produktams netaikoma NMM išimtis. Be to, visuose nerūdinių medžiagų karjeruose būtų išgaunami pjaustyti akmenys, jei tik būtų paklausa, o uolienos tiktų būti pjaustomos. Tačiau tai nereiškia, kad, jeigu būtų paklausa ir ekonominiu požiūriu tai būtų naudinga, jie pirmiausia negamintų nerūdinių medžiagų, jeigu nebūtų pjaustytų akmenų paklausos. Todėl šie karjerai turi būti laikomi karjerais, kuriuose specialiai išgaunamas skalūnas, skirtas naudoti kaip nerūdinė medžiaga.

               (351)

               Komisija atkreipia dėmesį į tai, kad jos gautoje medžiagoje pateikta prieštaringos informacijos. Iš Torrington Stone gautose pastabose nurodyta, kad ši įmonė išgauna ir parduoda skalūno nerūdines medžiagas, ir tai – pirminis vieno iš jos karjerų (Vyse) produktas. Tačiau JK valdžios institucijos, remdamosi karjerų produktų aprašymu svetainėje, teigia, kad karjere skalūnas išvis neišgaunamas. Nepaisant to, Komisija atkreipia dėmesį, kad skalūnas nurodytas karjero Vyse svetainėje, bet ne aprašant įmonės produktus, o įvairių įmonės išgaunamų produktų techninėse specifikacijose (74).

               (352)

               Be to, kadangi tai paties karjero pateikta medžiaga, Komisija turi į ją atsižvelgti. Gali būti, kad jų išgaunama medžiaga neteisingai vadinama skalūnu, bet pats karjeras teigia besinaudojantis skalūnui taikoma išimtimi. Be to, JK valdžios institucijos kelis kartus teigė, kad taikydamos NMM neatsižvelgia į tai, kaip karjerai savo produktus viešai pristato. Nenurodyta, kad karjere būtų atliktas koks nors geologinis tyrimas.

               (353)

               Remdamasi turima informacija ir įrodymais Komisija mano, kad naujai išgaunamo skalūno faktinės ir teisinės aplinkybės yra panašios į kitų apmokestinamų medžiagų faktines ir teisines aplinkybes.

               (354)

               JK valdžios institucijos nenustatė, kad naujai išgaunamam skalūnui, skirtam naudoti kaip nerūdinė medžiaga, taikoma išimtis gali būti pateisinama dėl NMM tikslo keisti paklausą. Iš tikrųjų, dėl šios išimties gali būti bent išlaikoma nauja skalūno, skirto naudoti kaip nerūdinė medžiaga, gavyba, taigi nukrypstama nuo įprasto apmokestinimo principo, kuriuo grindžiamas NMM, ir tai prieštarauja NMM tikslui.

               (355)

               Skalūno gavybos bergždui taikoma išimtis vertinama šio sprendimo 5.6.4 skirsnyje.

               (356)

               Tačiau Komisija atkreipia dėmesį, kad skalūnui, susidarančiam kaip anglies gavybos šalutinis produktas, be išimties pagal 2001 m. Finansų įstatymo 17 skirsnio 4 dalies a punktą taip pat taikoma išimtis pagal 17 skirsnio 3 dalies f punktą. Kaip toliau bus nustatyta šio sprendimo 367 konstatuojamojoje dalyje, anglis nėra ir negali būti naudojama kaip nerūdinė medžiaga.

               (357)

               Skalūnas, neišvengiamas anglies gavybos šalutinis produktas, tinka naudoti kaip nerūdinė medžiaga, taigi taikant NMM jis patenka į įprasto apmokestinimo sritį. Tačiau jam taikoma išimtis gali būti pateisinama NMM tikslu keisti paklausą. Be to, dėl jo vertės vargiai tikėtina, kad skalūnui, kaip šalutiniam produktui, taikant išimtį galėtų būti paskatinta gausesnė naujai išgaunamos anglies gavyba, nes ekonominiu požiūriu tai nenaudinga.

               (358)

               Be to, kadangi skalūnas, kaip ir molis, daugiausia naudojamas vamzdžiams, čerpėms ir plytoms, t. y. keraminiams produktams, gaminti, jam taikomas mokesčių kreditas, kuris pagal 2001 m. Finansų įstatymo 30 skirsnio 1 dalies c punktą galimas, kai vykdomi keramikos procesai. Kadangi tai kita paskirtis, ne nerūdinių medžiagų, ir kadangi atliekama nemenka fizinė keramikos procesuose naudojamų medžiagų transformacija, t. y. jos lydomos ir gaunamas kietas, patvarus ir oro sąlygoms atsparus produktas, keramikos procesuose naudojamam skalūnui teisingai taikoma NMM lengvata. Komisija sprendime pradėti tyrimo procedūrą jau nustatė, kad pramonės ir žemės ūkio procesams taikoma lengvata (30 skirsnio 1 dalies c punktas) atitinka įprasto apmokestinimo principą, kuriuo grindžiamas NMM (137 konstatuojamoji dalis).

               (359)

               Komisija atkreipia dėmesį, kad BAA ir kitos suinteresuotosios šalys pareiškė nuomonę, kad išimtis neturėtų būti taikoma plytoms gaminti naudojamoms medžiagoms. Tačiau JK valdžios institucijos pateikė duomenų, kad plytų gamyba ir kiti keramikos procesai yra nesusiję su nerūdinių medžiagų paskirtimi. Plytų gamybos procesas labai platus. Plytos gaminamos skalūną arba molį degimo krosnyje kaitinant iki aukštos temperatūros (aukštesnės negu 1 000 °C), dėl to skalūno arba molio struktūra pakinta ir jie virsta kietomis ir patvariomis plytomis. Kiti keraminiai produktai panašiai degami degimo krosnyje, tik tampa įvairios formos produktais, pavyzdžiui, vamzdžiais ar čerpėmis.

               (360)

               Plytos negaminamos tam, kad būtų naudojamos kaip užpildas ertmėms, panašiai kaip skalda. Jos gaminamos taip, kad jas būtų galima tvarkingai dėti vieną ant kitos ir statyti sienas.

               (361)

               Remdamasi tuo, kas išdėstyta, Komisija daro išvadą, kad skalūną naudojant keramikos procesuose jam gali būti taikoma NMM lengvata, nes tada skalūnas nenaudojamas kaip nerūdinė medžiaga.

               (362)

               Be to, gaminant cementą, skalūną, kaip aliumosilikatų šaltinį, galima naudoti vietoj molio, šlako ar kitų medžiagų. Jis maišomas su klintimis, ir šiam procesui taikoma NMM išimtis. Kai klintys arba klintys ir kitos medžiagos naudojamos gaminant cementą, pagal 2001 m. Finansų įstatymą taikoma mokesčio išimtis, nes taip naudojant svarbios medžiagos cheminės savybės (iš klinčių gaunami kalcio silikatai, iš molio arba skalūno – aliumosilikatai). Todėl cementui gaminti naudojamam skalūnui, taip pat klintims, teisingai taikoma išimtis pagal šį 2001 m. Finansų įstatymo skirsnį. Komisija sprendime pradėti tyrimo procedūrą jau nustatė, kad šiam procesui taikoma lengvata atitinka įprasto apmokestinimo principus, kuriais grindžiamas NMM (90 konstatuojamoji dalis).

               (363)

               Kad galėtų prašyti NMM išimties, skalūną išgaunančios įmonės turėtų įrodyti, kokia bus jų išgautos medžiagos, kurią sudaro tik arba daugiausia skalūnas, paskirtis.

               (364)

               Pavyzdžiui, skalūnas taip pat yra neišvengiamas šalutinis molio gavybos produktas. Kai taip yra ir kai skalūnui netaikoma kita išimtis ar lengvata, galėtų būti vertinama, ar atitinkamam skalūnui negalėtų būti taikoma NMM išimtis, nes jis nėra specialiai išgaunamas naudoti kaip nerūdinė medžiaga. Išimtis atitiktų NMM principus, nes būtų taikoma skalūnui, kuris yra neišvengiamas medžiagos, kuri nėra nerūdinė medžiaga ir nenaudojama kaip nerūdinė medžiaga, šalutinis produktas, kurį galima naudoti, užuot naudojus naujai išgaunamas nerūdines medžiagas.

               (365)

               Kalbant apie skalūną, kuris yra kitų apmokestinamų naujai išgaunamų medžiagų, pavyzdžiui, smiltainio žvyro arba klinčių, gavybos šalutinis produktas, Komisija atkreipia dėmesį, kad taikant išimtį skalūnas diferencijuojamas palyginti su kitomis apmokestinamomis medžiagomis. Tačiau reikia apsvarstyti, ar toks mokesčio diferencijavimas galėtų būti pagrįstas atsižvelgiant į NMM tikslą. NET jeigu dėl išimties skalūnas, kaip šalutinis produktas, galbūt taptų plačiau naudojamas kaip nerūdinė medžiaga ir juo būtų pakeisti kiti šalutiniai produktai, kuriems išimtis netaikoma, Komisija iš JK valdžios institucijų ar suinteresuotųjų šalių negavo jokių įrodymų, kad šia išimtimi padedama siekti NMM tikslo, t. y. sumažinti naujai išgaunamų medžiagų, skirtų naudoti kaip nerūdinės medžiagos, gavybos mastą.

               (366)

               Todėl Komisija mano, kad medžiagos, kurią sudaro tik arba daugiausia skalūnas ir kuri specialiai išgaunama naudoti kaip nerūdinė medžiaga, šiuo atveju įskaitant ir skalūną, kaip šalutinis produktas susidarantį naujai išgaunant kitas apmokestinamas medžiagas, faktinės ir teisinės aplinkybės yra tokios pat kaip ir kitų nerūdinių medžiagų, apmokestinamų atsižvelgiant į įprasto apmokestinimo principą, kuriuo grindžiamas NMM, ir mokesčio aplinkos apsaugos tikslą. Taigi išimtis yra de facto selektyvioji.

         5.6.2.5.3.   Anglis

               (367)

               Bendra iš JK valdžios institucijų ir BAA gauta medžiaga, taip pat kitais kartais iš JK valdžios institucijų gauta informacija patvirtinama, kad anglis nėra ir negali būti naudojama kaip nerūdinė medžiaga. Todėl, atsižvelgiant į NMM aplinkos apsaugos tikslą, anglies teisinės ir faktinės aplinkybės skiriasi nuo medžiagų, kurioms taikomas NMM, aplinkybių. Tas pat pasakytina ir apie medžiagą, kurią sudaro daugiausia anglis, taip pat apie atvejus, kai išgautos anglies geologinė sudėtis nėra gryna.

         5.6.2.5.4.   Lignitas

               (368)

               Bendra iš JK valdžios institucijų ir BAA gauta medžiaga, taip pat kitais kartais iš JK valdžios institucijų gauta informacija patvirtinama, kad lignitas nėra ir negali būti naudojamas kaip nerūdinės medžiagos. Todėl, atsižvelgiant į NMM aplinkos apsaugos tikslą, lignito teisinės ir faktinės aplinkybės skiriasi nuo medžiagų, kurioms taikomas NMM, aplinkybių. Tas pat pasakytina ir apie medžiagą, kurią sudaro daugiausia lignitas, taip pat apie atvejus, kai išgauto lignito geologinė sudėtis nėra gryna.

         5.6.3.   NERŪDINĖMS MEDŽIAGOMS, KURIAS SUDARO TIK BERGŽDAS, ATLIEKOS AR KITI ŠALUTINIAI PRODUKTAI, NEĮSKAITANT VIRŠUTINIO SLUOKSNIO, NUIMAMO IŠGAUNANT AR KITAIP ATSKIRIANT BET KOKĮ BET KOKIO KAOLINO AR PLASTINIO MOLIO NERŪDINĖS MEDŽIAGOS KIEKĮ, TAIKOMA IŠIMTIS (17 SKIRSNIO 3 DALIES e PUNKTAS IR f PUNKTO ii PAPUNKTIS)

               (369)

               Dar nepriėmus sprendimo pradėti tyrimo procedūrą Komisijai pateiktoje medžiagoje JK valdžios institucijos paaiškino, kad kaolinas (75) ir plastinis molis (76) yra vertingi mineralai. Paprastai karjeruose jie neišgaunami, kad būtų naudojami kaip nerūdinės medžiagos. Išgaunant šias medžiagas neišvengiamai susidaro šalutinis produktas – atliekų pobūdžio uolienų ir smėlio bergždas. Kaoliną galima naudoti statant krantines ir apskritai kaip užpildą gaminant bitumines surištąsias medžiagas, naudojamas tiesiant greitkelius, o gaminant cementą juo galima pakeisti kitas smulkiąsias nerūdines medžiagas. Plastinio molio atliekas statybų rinkoje taip pat galima parduoti kaip nerūdines medžiagas.

               (370)

               JK valdžios institucijos pabrėžė, kad, kadangi plastinio molio ir kaolino gavybos bergždas susidaro vos tik išgavus plastinį molį ir kaoliną ir kadangi šis bergždas gali būti geras įvairaus smėlio, žvirgždo ir uolienų, specialiai išgaunamų naudoti kaip nerūdinės medžiagos, pakaitas, išimtimi padedama mažinti smėlio, žvirgždo ir uolienų, specialiai išgaunamų naudoti kaip nerūdinės medžiagos, gavybos mastą ir, atsižvelgus į visa tai, išimtimi padedama mažinti nerūdinių medžiagų gavybos poveikį aplinkai. JK valdžios institucijos pateikė informacijos apie atliekas, susidarančias išgaunant kaoliną ir plastinį molį, ir apie susikaupusias atliekų sąvartas.

               (371)

               Komisija sprendimo pradėti tyrimo procedūrą 106 konstatuojamojoje dalyje išreiškė abejonę, ar tokios medžiagos aplinkybės nebūtų panašios į medžiagų, kurioms netaikoma išimtis, aplinkybes, bet atkreipė dėmesį į tai, kad medžiaga, kuriai taikoma išimtis, ir medžiaga, kuriai netaikoma išimtis, gali skirtis tuo, kad medžiagos, kurioms taikoma išimtis, sudaro kaolino ir plastinio molio gavybos bergždą. Tai neišvengiamas šalutinis šios gavybos produktas, ir susidaro apskritai išgaunant kaoliną ir plastinį molį, o nebūtinai tik išgaunant nerūdines medžiagas. Iš tikrųjų, ir kaolinas, ir plastinis molis turi konkrečių savybių, kurias ne visada galima pakartoti.

               (372)

               Komisija sprendimo pradėti tyrimo procedūrą 107 konstatuojamojoje dalyje abejojo, ar šio skirtumo pakanka norint įrodyti, kad mokesčio išimtis yra pateisinama NMM pobūdžiu ir logika, ir nurodė, kad jai reikėtų daugiau informacijos.

               (373)

               Kai sprendimas pradėti tyrimo procedūrą buvo paskelbtas, Komisija iš suinteresuotųjų šalių šiuo atžvilgiu gavo daug medžiagos.

         5.6.3.1.
         Komisijos gautos pastabos

   a)
         Sibelco Europe pastabos, gautos 2014 m. sausio 16 d.

               (374)

               Remiantis Sibelco pateiktomis pastabomis, ši bendrovė išgauna, perdirba ir parduoda kaoliną ir plastinį molį. Dauguma (80–90 %) plastinio molio ir kaolino produkcijos eksportuojama. Sibelco teigia, kad pirminis jos karjerų eksploatavimo tikslas yra plastinio molio ir kaolino gavyba. Kitos neišvengiamai išgaunamos medžiagos gali būti laikomos antrinėmis medžiagomis, kurios gali tikti, bet gali ir netikti būti naudojamos (galutinis naudojimo būdas) kaip nerūdinės medžiagos, tai priklauso nuo jų sudedamųjų dalių ir galimo apdorojimo.

               (375)

                  Sibelco teigia, kad kaolinas ir plastinis molis, taip pat juos išgaunant susidarantys šalutiniai produktai negali būti naudojami kaip nerūdinės medžiagos. Tai specialūs pramoniniai mineralai, kurių paskirtis ir galutinis naudojimo būdas skiriasi nuo nerūdinių medžiagų paskirties ir galutinio naudojimo būdo. Žinoma, kad kaolino ir plastinio molio fizinės ir cheminės savybės – unikalios, ir kad šios medžiagos yra retos, taigi ir labai vertingos.

               (376)

               Pasak Sibelco, šių mineralų gavybos veiklos bergždas nėra medžiaga, specialiai išgaunama naudoti kaip nerūdinė medžiaga. Bergždas išgaunamas dėl to, kad tai neišvengiama išgaunant kaoliną ir plastinį molį. Šalutiniai produktai visiškai skiriasi nuo plastinio molio ir kaolino mineralų, jų paskirtis kitokia ir jų negalima tarpusavyje pakeisti. Be to, Sibelco teigia, kad, jeigu šiuose karjeruose nebūtų išgaunamas plastinis molis ir kaolinas, rinkai nebūtų galima pateikti jokių galimų nerūdinių medžiagų, nes ekonominiu požiūriu karjerus būtų galima eksploatuoti tik norint išgauti plastinį molį ir kaoliną. Kaolino ir plastinio molio pardavimo kaina yra gerokai didesnė, negu objekte išgaunamų antrinių nerūdinių medžiagų. Iš tikrųjų, kaolino pardavimo kaina yra beveik […]–[…] kartų, o plastinio molio – […]–[…] kartų didesnė. Pasak Sibelco, išgaunant kaoliną išgaunama 8–10 kartų daugiau neišvengiamo bergždo, o išgaunant plastinį molį – dvigubai daugiau kitų medžiagų.

               (377)

                  Sibelco teigia, kad, atsižvelgiant į kaolino ir plastinio molio telkinių vietą ir pasiskirstymą, specifines geologines sąlygas ir didžiules kapitalo investicijas, kurių reikia norint pradėti tose vietose eksploatuoti karjerą, tose vietose nebūtų vykdoma jokia bergždo gavybos veikla.

               (378)

               Pasak Sibelco, parduodant nerūdines medžiagas, kaip šalutiniai produktai susidarančias išgaunant kaoliną ir plastinį molį, tiesiogiai mažėja gavybos vietoje į sąvartas ir pylimus kraunamos šios medžiagos kiekis.

               (379)

               Remiantis Sibelco pateikta informacija, kaolino telkiniuose molio mineralas (kaolinas) susiformuoja yrant arba iš dalies yrant granite esantiems feldšpatams. Šis procesas vadinamas kaolinizacija, ir nors kaolino dalis ir savybės įvairiuose telkiniuose skiriasi, bendras kaolino kiekis visoje uolienų masėje paprastai yra apie 10 %. Nors tam tikra atrankioji gavyba yra galima, dažniausiai reikia išgauti visą uolienų masę (įsiterpusį sluoksnį) ir tik tada galima atskirti kaoliną. Kaoliną atskiriant vandeniu, svorio metodais ir vykdant kelių sijojimo ir dydžio nustatymo etapų procesą kaip šalutinis produktas susidaro medžiaga, sudaranti klimatinių sąlygų paveiktą ir nepaveiktą granitą, stentą (uolieną), kvarcą ir žėrutį. Tokios formos, koks yra išgautas, šis šalutinis produktas netinka naudoti kaip nerūdinė medžiaga. Kad dalį šios medžiagos būtų galima naudoti kaip nerūdinę medžiagą (galutinė paskirtis), ją reikia apdoroti.

               (380)

               Pasak Sibelco, plastinio molio telkiniuose molis iš esmės yra ir kaolino mineralas, bet vykstant geologiniams procesams nusėdęs dažnai į aiškias storymes. Tarp sluoksnių yra įsiterpusių plastinio molio, lignitinio plastinio molio ir smėlio klodų. Šiuos įsiterpusius klodus reikia išgauti, kad tinkamai atsivertų plastinio molio klodai. Plastinio molio klodus ir, žinoma, įsiterpusius klodus reikia rūpestingai atskirti, kad plastinis molis nebūtų užterštas kitomis medžiagomis ir kad neplanuotai nesusimaišytų skirtingos kokybės plastinio molio klodai. Įsiterpęs sluoksnis paprastai sudaro daugiau kaip 50 % viso išgaunamo kiekio. Išgavus plastinio molio klodus, atsižvelgiant į konkrečią galutinę paskirtį jie maišomi į tikslius mišinius.

               (381)

               Pasak Sibelco, pagrindinis kaolino bei plastinio molio karjerų ir nerūdinių medžiagų karjerų skirtumas – nerūdinių medžiagų karjeruose atliekos arba šalutiniai produktai yra iš esmės ta pati medžiaga. Plastinio molio ir kaolino karjeruose susidarantys šalutiniai produktai yra visiškai kita medžiaga, ne molis, laikomas pirminiu mineralu, kurį siekiama išgauti.

               (382)

               Pasak Sibelco, kaolino ir plastinio molio gavybos veiklos mastas nepadidės dėl dabar nerūdinėms medžiagoms, parduodamoms atitinkamai apdorojus medžiagą, kuri yra neišvengiamas šalutinis kaolino ir plastinio molio gavybos produktas, taikomos išimties. Karjerų plėtrą lemia kaolino ir plastinio molio paklausa ir pardavimas. Nors tam tikri šalutiniai tiek kaolino, tiek plastinio molio produktai vėliau apdorojami ir paverčiami tinkamais naudoti kaip nerūdinės medžiagos, dauguma susidarančių šalutinių produktų tebelaikomi supilti į sąvartas ir pylimus. Taip yra dėl to, kad nerūdinių medžiagų paklausa nedidėja (nepaisant to, kad dabar taikoma mokesčio išimtis), o gavyba karjeruose turi būti vykdoma, kad būtų galima patenkinti kaolino ir plastinio molio rinkos paklausą. Dabar Sibelco kaolino ir plastinio molio karjeruose bergždo, atliekų ir šalutinių produktų tvarkoma beveik penkis kartus daugiau, negu parduodama nerūdinių medžiagų. Iš to matyti, kad net dabar taikant mokesčio išimtį medžiagų, kurios būtų skirtos naudoti kaip nerūdinės medžiagos, gavyba negali būti neskatinama. Be to, pasirodo, molio pardavimo ir nerūdinių medžiagų pardavimo modeliai visiškai skiriasi. Išgaunant nerūdines medžiagas tiekimo sutartis sudaroma dėl vieno konkretaus projekto ir galioja palyginti trumpai. O plastinio molio ir kaolino gavybos įmonės atitinkamą medžiagos mišinį keramikos gamintojams turi tiekti daugelį metų.

               (383)

               Be pateiktos savo medžiagos, Sibelco Komisijai pateikė plastinio molio ir kaolino geologijos, gavybos ir apdorojimo apžvalgą.

         b)
         Imerys Minerals Limited (toliau – IML) pastabos, gautos 2014 m. sausio 17 d.

               (384)

               IML išgauna kaoliną ir plastinį molį daugiau kaip 5 000 ha plote Kornvalyje, Devone ir Dorsete Pietvakarių Anglijoje.

               (385)

               IML teigia, kad Jungtinė Karalystė yra pagrindinė aukštos kokybės plastinio molio gamintoja ir eksportuotoja, eksportuojanti daugiau kaip 80 % produkcijos. Plastinis molis daugiausia naudojamas kaip žaliava gaminant keramiką (visų pirma santechnikos gaminius, sienų ir grindų plyteles ir stalo reikmenis). Jis taip pat naudojamas gaminant emalį ir glazūrą, statybines plytas, ugniai atsparias medžiagas, taip pat kaip filtrai ir sandarikliai. Dėl esminių plastinio molio savybių jis netinka naudoti kaip nerūdinė medžiaga. Nerūdinės medžiagos paprastai turi būti kietos nuotrupinės medžiagos. O plastinis molis, priešingai, yra minkšta smulkiagrūdė medžiaga. Kaip nerūdinė medžiaga plastinis molis nebūtų naudojamas ir dėl jo vertės. Tai palyginti reta ir svarbi medžiaga, atsižvelgiant į jos kokybę ir paklausos lygį rinkoje jos ex-works vertė yra iki […] GBP už toną.

               (386)

               Pasak IML, Jungtinė Karalystė yra viena didžiausių pasaulyje kaolino gamintojų ir eksportuotojų, eksportuojanti daugiau kaip 90 % produkcijos.

               (387)

               IML teigia, kad kaolinas vertinamas dėl baltumo, jį sudarančių smulkių ir plokščių dalelių, minkštos neabrazyvinės tekstūros ir cheminio inertiškumo. Kaolinas daugiausia naudojamas gaminant popierių, kaip užpildas ir dengiamojo sluoksnio pigmentas, taip pat santechnikos gaminius ir stalo reikmenis. Jis naudojamas ir kitai specialiai paskirčiai: kaip užpildas dažuose, klijuose, gumoje ir sandarikliuose, taip pat gaminant stiklo pluoštą ir vaistus.

               (388)

               Pasak IML, dėl esminių kaolino savybių jis netinka naudoti kaip nerūdinė medžiaga. Kaip nerūdinė medžiaga kaolinas nebūtų naudojamas ir dėl jo vertės. Kaolinas – labai retas produktas tiek šalyje, tiek tarptautiniu mastu. Kadangi jis retas ir svarbus, nes reikalingas ne vienoje pramonės šakoje, jo kaina palyginti aukšta. Prastesnės kokybės produkto, skirto paprasčiausiai paskirčiai, ex-works pardavimo kaina bus beveik […] GBP, o labai rafinuoto specialiai techninei paskirčiai skirto produkto kaina bus didesnė negu […] GBP už toną.

               (389)

               Pasak IML, medžiagą parduodama naudoti kaip nerūdinę, įmonė ima nedidelį mokestį, kuris vidutiniškai yra […] GBP už toną. Pasak IML, plastinio molio ir kaolino gavyba būtų vykdoma nepaisant jokių kitų veiksnių, todėl neišvengiamai susidaro atliekų. Atliekas naudoti kaip nerūdines medžiagas aplinkos apsaugos požiūriu daug naudingiau negu karjeruose išgauti pirmines nerūdines medžiagas. Nesant stabilios atliekų rinkos, sausumos sąvartynuose kaupsis daugiau tų medžiagų.

               (390)

               Pasak IML, iš 8,47 mln. tonų iš visų išgaunamų medžiagų beveik 6,5 mln. priskiriama prie galimų žaliavinių nerūdinių medžiagų kategorijos. Brekčiją, skaldą, žvirgždą, tarpinio sluoksnio medžiagas, uolienas ir stentą galima apdoroti, kad būtų gauta įvairi vienos ar kitos rūšies nerūdinių medžiagų skalda – nuo vieno dydžio dalelių skaldos iki išlyginamajam sluoksniui ar užpildui naudojamų nerūdinių medžiagų. Smulkinant taip pat bus gaunami žvirgždo ir smėlio produktai. Be to, smėlis susidaro kaoliną atskiriant kaušiniu ratu. Ne visas 6,5 mln. tonų žaliavas galima apdoroti ir paversti parduoti tinkamomis antrinėmis nerūdinėmis medžiagomis, o atliekų kiekis skiriasi atsižvelgiant į teritorijos, kurioje išgaunamas kaolinas, pobūdį. Veikiančios kaolino atliekų apdorojimo įmonės skaičiavimu, įprasta išeiga yra 65 %, t. y. iš 6,5 mln. tonų kasmet eksploatuojant šachtas susidarančių nerūdinių medžiagų žaliavų galima pagaminti daugiau kaip 4 mln. tonų tinkamo parduoti produkto.

               (391)

               Pasak IML, vidutinė sausai sijoto betono ex works kaina yra […] GBP, skaldos (nerūdinių medžiagų) ex works kaina – […] GBP. Pati IML nerūdinių medžiagų neparduoda, jas parduoda kaolino atliekas apdorojanti įmonė.

               (392)

               IML teigia, kad plastinio molio ir (arba) kaolino, išgaunamų siekiant gauti daugiau neapmokestinamos medžiagos, gavybos mastas tikrai negalėtų didėti dėl NMM išimties. IML jau dabar sąvartynuose šalina daugiau atliekų, negu tiekia nerūdinių medžiagų, tuo įrodoma, kad gavybos mastas priklauso tik nuo pirminio mineralo, t. y. kaolino arba plastinio molio, paklausos rinkoje.

               (393)

               IML teigia, kad dėl gavybos proceso jau dabar susidaro daugiau atliekų, negu parduodama, todėl būtų nelogiška išgauti daugiau kaolino arba plastinio molio, kad susidarytų šalutinio produkto, kurį būtų galima naudoti kaip antrinę nerūdinę medžiagą.

               (394)

               Pasak IML, gaminant nerūdines medžiagas, kurias galima parduoti, jas reikia papildomai apdoroti. Įmonė teigia, kad sauso sijojimo įrenginiai, reikalingi gaminant smėlį, kainuoja beveik 0,75 mln. GBP, smulkinimo įrenginiai – beveik 2 mln. BGP, skiedinio smėliui apdoroti reikalingi plovimo įrenginiai kainuotų iki 1,5 mln. GBP. Jeigu vidutinė smėlio pardavimo kaina yra […] GBP už toną, o nerūdinių medžiagų skaldos – […] GBP už toną, gamybos sąnaudos paprastai sudarytų 35 % smėlio ir 50 % nerūdinių medžiagų skaldos kainos.

               (395)

               Pasak IML, prieš tai neišėmus esančio kaolino, eksploatuoti tuos karjerus dėl galimybės gauti nerūdinių medžiagų būtų ekonomiškai neefektyvu. Šios galimos nerūdinės medžiagos į rinką patenka tik dėl to, kad išgaunamas kaolinas ir plastinis molis, nes be to karjerai nebūtų ekonomiškai perspektyvūs. Atsižvelgiant į tai, kad mineralų gavybos sąnaudos labai didelės, o vykdant tą procesą gaunamas palyginti prastos kokybės (palyginti su pirminėmis nerūdinėmis medžiagomis) šalutinis produktas, karjeruose išvis nebūtų išgaunamos nerūdinės medžiagos, jeigu ne jose esantys mineralai.

               (396)

               Pasak IML, taikant NMM išimtis skiriamos atliekų pobūdžio medžiagos, kurios susidaro kaip šalutinis medžiagų, neskirtų naudoti kaip nerūdinės medžiagos, gavybos produktas (pavyzdžiui, plastinio molio ir kaolino gavybos atliekos) ir kurioms taikoma išimtis, ir atliekų pobūdžio medžiagos, kurios yra nerūdinių medžiagų gavybos šalutinis produktas (pavyzdžiui, klinčių atliekos) ir yra apmokestinamos.

               (397)

               IML teigia, kad klinčių ir pjaustytų akmenų karjerų šalutiniai produktai specialiai išgaunami ir naudojami kaip nerūdinės medžiagos, o kaolino arba plastinio molio šalutiniai produktai išgaunant tuos mineralus susidaro neišvengiamai.

               (398)

               IML Komisijai taip pat pateikė atvejo tyrimą, paskelbtą leidinyje „Construction News“ (Statybų naujienos), kuriame rašoma apie perdirbtų ir antrinių nerūdinių medžiagų, susidarančių išgaunant kaoliną konkrečiai viename pagrindinių Londono karjerų, naudojimą.

         c)   Kaolino ir plastinio molio asociacijos pastabos, gautos 2014 m. sausio 17 d.

               (399)

               Pasak Kaolino ir plastinio molio asociacijos, eksploatuojant kaolino ir plastinio molio karjerus neišvengiamai išgaunamas kitas medžiagas galima laikyti antrinėmis medžiagomis ir jos gali būti tinkamos arba netinkamos naudoti kaip nerūdinės medžiagos. Šioms antrinėms medžiagoms dabar taikoma NMM išimtis buvo nustatyta siekiant paskatinti jas naudoti ir sumažinti tokių medžiagų kiekį sausumos sąvartynuose. Kaolino ir plastinio molio asociacija teigia, kad kaolinas ir plastinis molis negali būti naudojami kaip nerūdinės medžiagos ir niekada neišgaunami tuo tikslu.

               (400)

               Pasak Kaolino ir plastinio molio asociacijos, jeigu nebūtų išgaunamas kaolinas ir plastinis molis, juos išgaunant susidarančių nerūdinių medžiagų rinkoje net nebūtų. Tiesiog tai būtų visiškai nenaudinga dėl kaolino ir plastinio molio atskyrimo nuo nerūdinių medžiagų sąnaudų ir pačių nerūdinių medžiagų vertės. Kaolino ir plastinio molio pardavimo kaina yra gerokai didesnė už nerūdinių medžiagų kainą, būtent dėl to ekonomiškai efektyvu išgauti būtent kaoliną ir plastinį molį.

               (401)

               Kaolino ir plastinio molio asociacija teigia, jog tai įrodoma ir tuo, kad dabar, net taikant nerūdinių medžiagų išimtį, apdorojama tik beveik trečdalis medžiagų, kurias būtų galima apdoroti.

               (402)

               Pasak Kaolino ir plastinio molio asociacijos, akivaizdu, kad medžiagos, kuri yra šalutinis produktas, pardavimas sumažėtų, jeigu šie mineralai, kuriems dabar taikoma išimtis, būtų apmokestinti, faktiškai tai jau matoma vykdant 2014 m. balandžio mėn. pradėtus projektus.

         d)   BKK pastabos, gautos 2014 m. sausio 17 d.

               (403)

               BKK teigia, kad kaolino ir plastinio molio karjerai pirmiausia plėtojami dėl šių medžiagų – specialių produktų, diferencijuojamų pagal jų retumą, unikalias fizines ir chemines savybes – gavybos ir apdorojimo. Pasak BKK, kaolinas ir plastinis molis, taip pat iš jų išgauti produktai negali būti naudojami kaip nerūdinės medžiagos ir niekada neišgaunami tuo tikslu. Kitos neišvengiamai išgaunamos medžiagos gali būti laikomos antrinėmis medžiagomis ir gali būti tinkamos arba netinkamos naudoti kaip nerūdinės medžiagos. Pasak BKK, atskirai jos nebūtų išgaunamos, kad būtų naudojamos kaip nerūdinės medžiagos, jos susidaro tik išgaunant kaoliną arba plastinį molį, kitaip karjeras nebūtų ekonomiškai perspektyvus.

               (404)

               BKK teigia, kad plastinio molio pardavimo kaina bent nuo penkių iki šešių kartų, o kaolino – bent nuo dešimties iki dvylikos kartų didesnės už šalutinio produkto, kurį galbūt galima parduoti kaip antrines nerūdines medžiagas, kainą. Dėl ekonominių priežasčių ir karjerui taikomų apribojimų nesusidarytų padėtis, kai, siekiant gauti daugiau medžiagos, kuri yra šalutinis produktas ir naudojama gaminant nerūdines medžiagas, kaolino ir plastinio molio būtų išgaunama daugiau negu būtų galima parduoti. NET taikant išimtį didžioji dalis (penkis kartus daugiau) šalutinių kaolino ir plastinio molio produktų neparduodami ir kraunamu karjeruose į sąvartas.

               (405)

               Pasak BKK, karjerai, kuriems išimtis taikoma, ir karjerai, kuriems ji netaikoma, labai skiriasi. Karjeruose, kuriems išimtis netaikoma, ir pirminius produktus, ir atliekas arba šalutinius produktus sudaro ta pati išgaunama medžiaga. Tačiau kaolino ir plastinio molio karjeruose atliekos skiriasi nuo pagrindinių medžiagų. Pastarosios yra feldšpatai, o pirmosios – daugiausia kvarcinis smėlis.

               (406)

               BKK teigia, kad kaolino ir plastinio molio karjerų šalutinių produktų pardavimas sumažėtų, jeigu jie būtų apmokestinti. Paklausai patenkinti reikės išgauti daugiau pirminių nerūdinių medžiagų.

         e)   BAA pastabos, gautos 2014 m. rugsėjo 15 d.

               (407)

               BAA pateikė iš Kornvalyje veikiančių savo narių gautą informaciją, susijusią su tuo, kad atsižvelgiant į rūšį ir kokybę kaolino kainos gali labai skirtis, t. y. nuo 50 iki 5 000 GBP už toną.

         f)   JK valdžios institucijų pastabos

               (408)

               JK valdžios institucijos teigia, kad kaolino ir plastinio molio negalima naudoti kaip nerūdinių medžiagų ne tik dėl jų esminių savybių, bet ir dėl santykinės vertės. JK valdžios institucijos teigia, kad iš tikrųjų plastinis molis ir kaolinas faktiškai ir žinomai nenaudojami kaip nerūdinės medžiagos. Atitinkamai Komisijos parengtas šių medžiagų gavybos bergždo, atliekų arba šalutinių produktų skirtumo apibendrinimas yra visiškai teisingas. Neišvengiamiems medžiagų, kurių negalima naudoti kaip nerūdinių medžiagų ir kurios nenaudojamos kaip nerūdinės medžiagos, šalutiniams produktams taikoma išimtis visiškai atitinka NMM aplinkos apsaugos tikslą.

               (409)

               JK valdžios institucijos pateikė išsamų plastinio molio ir kaolino aprašymą ir paaiškino, kodėl jos nėra ir negali būti naudojamos kaip nerūdinės medžiagos. Be to, abiejų medžiagų kaina yra didelė. Pasak JK valdžios institucijų, plastinis molis yra palyginti reta medžiaga, jos vertė – iki 100 GBP už toną, tiksli kaina priklauso nuo konkrečios plastinio molio rūšies ir paklausos rinkoje lygio. Kaolinas – labai reta medžiaga, rinkoje jo kaina labai didelė – 70–400 GBP už toną. Pasak JK valdžios institucijų, kaolino ir plastinio molio gavybos sąnaudos taip pat labai didelės palyginti su kitų rūšių nerūdinių medžiagų gavyba. JK valdžios institucijos pateikė iš šioje srityje veikiančių bendrovių surinktą informaciją. Viena bendrovė nurodė, kad vidutinė kaolino kaina yra […] GBP už toną, o įvairių kaolino produktų kaina svyruoja nuo […] iki […] GBP. Kita bendrovė nurodė […] GBP už toną kainą. Dorsete vidutinė plastinio molio gamybos kaina yra […] GBP, Devone – […] GBP. Kita bendrovė nurodė […] GBP už toną kainą.

               (410)

               Pasak JK valdžios institucijų, Jungtinėje Karalystėje plastinį molį ir kaoliną dabar tiekia dvi bendrovės. JK valdžios institucijos kaip pavyzdį nurodo vieną kaolino ir plastinio molio šalutinių produktų tiekimo sutartį, kurioje 2012 m. nustatyta kaina buvo […] GBP už toną. Kitoje sutartyje kaolino atliekų pardavimo kaina buvo […] GBP už toną. Plastinio molio atliekų pardavimo kaina buvo […] GBP. Nė viena iš šių bendrovių dėl jų veiklos susidarančio bergždo ar neišvengiamų šalutinių produktų tiesiogiai neparduoda kaip nerūdinių medžiagų, skirtų naudoti statybose. Užuot tai dariusios abi bendrovės yra sudariusios susitarimus su trečiosiomis šalimis (kurių specializacija – nerūdinių medžiagų pardavimas), pagal kuriuos jos sutinka tiekti nerūdines medžiagas iki tam tikros nustatytos kiekio ribos ir už nustatytą kainą, neatsižvelgiant į faktiškai tiekiamą kiekį. Atitinkamai, kadangi kaina nenustatoma tiesiogiai už kiekvieną jų išgaunamų nerūdinių medžiagų toną, plastinio molio ir kaolino karjerai neturi paskatų išgauti didesnį bergždo kiekį negu yra susitarta. Trečiosios šalys nerūdines medžiagas tada parduoda galutiniams naudotojams. Pasak JK valdžios institucijų, dėl ekonomikos nuosmukio parduoti viso nerūdinių medžiagų kiekio net nepavysta.

               (411)

               JK valdžios institucijos teigia, kad kaolino gavybos negalima atskirti nuo kaolino atliekų susidarymo. Drėgnosios gavybos proceso pobūdis toks, kad siurbliais neišvengiamai atskiriamas pageidaujamas kaolinas ir atliekų pobūdžio produktai. Tradiciškai per pirmąjį kaolino gavybos arba kasimo etapą būdavo nuimamas viršutinis sluoksnis ir atidengiama uoliena, kurioje yra molio. Per antrą etapą karjerą eksploatuojanti įmonė atidengtą molį arba duobės paviršių paveikdavo aukšto slėgio vandens srove. Pasak JK valdžios institucijų, taip būdavo išimamas kaolinas kartu su kitais produktais, su kuriais jis būdavo susimaišęs (smėliu ir žėručiais).

               (412)

               Pasak JK valdžios institucijų, gavybos metu nuimamam viršutiniam sluoksniui NMM taikomas. Likusiai medžiagai, kuri yra neišvengiamas kaolino gavybos proceso produktas, taikoma išimtis.

               (413)

               JK valdžios institucijos teigia, kad plastinis molis išgaunamas tik atviro kasimo metodais. Atviro kasimo gavyboje atrankiajam individualios gamybos molio kasimui, krovimui ir vežimui į laikymo ir maišymo vietas naudojami hidrauliniai ekskavatoriai ir savivarčiai. Šioje pramonės srityje bendras molio ir atliekų santykis yra apie 1:1,5.

               (414)

               Pasak JK valdžios institucijų, jeigu karjerą eksploatuojanti įmonė negalėtų gauti didelės vertės kaolino arba plastinio molio produkto, jai nebūtų paskatų išgauti pačius šalutinius produktus, visų pirma dėl jų mažos ekonominės vertės. Jeigu uolienoje yra kaolinito arba bet kokios kitos rūšies molio, medžiagos stiprumas mažėja, todėl tai neigiamas aspektas vertinant šios uolienos galimybę būti naudojamai kaip nerūdinė medžiaga. NET jeigu karjerą eksploatuojanti įmonė nenorėtų išgauti didelės vertės medžiagos, jai vis tiek tektų patirti didžiules smulkios medžiagos, t. y. kaolinito, kito molio ir žėručių, atskyrimo ir šalinimo sąnaudas. Taigi būtų nelogiška didelės vertės produktus atskirti ir šalinti, kad būtų gauti menkos vertės šalutiniai produktai, kuriuos būtų galima naudoti kaip nerūdines medžiagas. Pasak JK valdžios institucijų, net taikant mokesčio išimtį tariamai nebūtų ekonominių priežasčių tuose karjeruose vykdyti gavybą ir išgauti bergždą, kuriam taikoma išimtis, jeigu kartu nebūtų išgaunamas didelės vertės kaolinas ir plastinis molis.

               (415)

               Pasak JK valdžios institucijų, neišvengiami šalutiniai plastinio molio ir kaolino gavybos produktai tam tikrais atvejais tinka naudoti kaip nerūdinės medžiagos.

               (416)

               JK valdžios institucijos paaiškino klinčių, skirtų kalkėms gaminti, bei pjaustytų akmenų gavybos ir neišvengiamų plastinio molio ir kaolino gavybos šalutinių produktų susidarymo skirtumą. Jos teigia, kad pjaustyti akmenys ir klintys išgaunami siekiant juos naudoti kaip nerūdines medžiagas, taip pat kitais, su nerūdinėmis medžiagomis nesusijusiais tikslais. Pjaustyti akmenys gaunami iš smiltainio arba granito – abi šios medžiagos išgaunamos naudoti kaip nerūdinės medžiagos. Pjaustytų akmenų ir klinčių gamybos bergždą, atliekas arba šalutinius produktus taip pat galima naudoti kaip nerūdines medžiagas.

               (417)

               Pasak JK valdžios institucijų, tai, kad ir klintis, ir jų šalutinius produktus galima naudoti kaip nerūdines medžiagas, iš dalies galima paaiškinti jų esminėmis savybėmis. Išgaunant klintis, naudojamas kalkėms gaminti, susidarančias atliekas greičiausiai sudaro papildomos klintys, o ne kitokios atliekų pobūdžio medžiagos. JK valdžios institucijos teigia, kad yra nedaug pavyzdžių, kai klinčių atliekos, susidarančios išgaunant klintis, skirtas kalkėms gaminti, cheminiu požiūriu gali būti netinkamos kalkėms gaminti. Tačiau daugumoje atvejų jos puikiai tinka naudoti kaip nerūdinės medžiagos arba kalkėms gaminti. Galutinę paskirtį labiau lems vietos paklausa, o ne cheminė sudėtis.

               (418)

               Be to, pasak JK valdžios institucijų, uolienų, naudojamų pjaustytiems akmenims gaminti, gavybos atliekas greičiausiai sudaro daugiausia tos pačios rūšies uolienos, kuri išgaunama, skalda. Skirtingai negu išgaunant plastinį molį ir kaoliną, nėra jokių papildomų sąnaudų, susijusių su geresnės ir prastesnės kokybės tos pačios medžiagos atskyrimu.

               (419)

               Cituodamos BGT JK valdžios institucijos teigia, kad ir naujai išgaunamos medžiagos, ir jų šalutiniai produktai yra specialiai išgaunami naudoti kaip nerūdinės medžiagos ir taip naudojami (77). Karjeruose išgaunant klintis ir uolienas pjaustytiems akmenis gaminti susidaro aukštos kokybės nerūdinių medžiagų, kurios pačios savaime būtų išgaunamos parduoti, net jeigu klinčių ar pjaustytų akmenų atžvilgiu nebūtų vietos paklausos. Kalkėms gaminti skirtų klinčių kaina yra apie 12,50–19,50 GBP už toną, o jų šalutinių produktų kaina – 7,16–11,70 GBP už toną. Ši smiltainio ir kvarcito, naudojamų pjaustytiems akmenims gaminti, tonos kaina yra beveik 45,76–82,42 GBP, o nerūdinių medžiagų, kurios susidaro kaip jų šalutinis produktas kaina yra 6,58–10,04 GBP.

               (420)

               Pasak JK valdžios institucijų, granito karjere įvairiomis dalimis išgaunami pjaustyti akmenys, skirti naudoti grindims, biurų pastatams, namų virtuvėms ir kt., bet jie gali būti naudojami ir kaip nerūdinės medžiagos. Vulkaninės kilmės uolienos (įskaitant granitą), taip pat naudojamos pjaustytiems akmenims gaminti, kainuoja beveik 5,51–12,91 GBP už toną, o jų šalutiniai produktai kaip nerūdinės medžiagos parduodami už beveik 6,12–12,82 GBP už toną.

               (421)

               Pasak JK valdžios institucijų, tai, kad klinčių arba pjaustytų akmenų ir jų bergždo (bet kuriuo atveju tai – ta pati medžiaga) kaina panaši, reiškia, kad yra paskatų atsižvelgiant į vietos paklausą išgauti ir viena, ir kita. JK valdžios institucijos tvirtina, kad tai, jog neišvengiami kaolino ir plastinio molio šalutiniai produktai ir klinčių bei pjaustytų akmenų šalutiniai produktai vertinami skirtingai, yra pateisinama, o taikant bet kokią kitokią apmokestinimo tvarką atsirastų nekontroliuojamo piktnaudžiavimo ir būtų neįmanoma užtikrinti vykdymo.

               (422)

               JK valdžios institucijos dar teigia, kad tai visiškai dera su mokesčio tikslu skatinti naudoti neišvengiamai susidarančius kaolino ir plastinio molio šalutinius produktus, nes juos galima naudoti kaip nerūdines medžiagas. Kadangi klintis arba pjaustytus akmenis ir jų gamybos šalutinius produktus galima naudoti kaip nerūdines medžiagas ir jie išgaunami tuo tikslu, išimtimi, taikoma bergždui, susidarančiam išgaunant klintis ar uolienas, naudojamas pjaustytiems akmenims gaminti, būtų tik skatinama didinti naujai išgaunamų uolienų ir klinčių gavybą, ir tai nepadėtų keisti paklausos, t. y. naudoti perdirbtas nerūdines medžiagas ir atliekų pobūdžio šalutinius produktus, o ne naujai išgautas medžiagas.

               (423)

               JK valdžios institucijos teigia, kad klintys yra rinkoje paklausios aukštos kokybės nerūdinės medžiagos. Yra klinčių, karjeruose išgaunamų naudoti tik kaip nerūdinės medžiagos (88 JK karjeruose, kaip nurodyta bendrai BAA ir JK valdžios institucijų pateiktoje medžiagoje), rinka, taigi aplinkos apsaugos požiūriu logiška šią medžiagą keisti kitų medžiagų gavybos šalutiniais produktais. Tariamai nėra objektyvaus būdo atskirti klintis, esančias žemės ūkio tikslais gaminamų kalkių šalutiniu produktu, ir klintis, karjeruose specialiai išgaunamas naudoti kaip nerūdines medžiagas.

               (424)

               Viena suinteresuotoji šalis paminėjo, kad yra kaolino ir plastinio molio duobių, kurios, nustačius mokestį, buvo vėl atvertos siekiant išgauti tik nerūdines medžiagas, kurioms taikoma išimtis. JK valdžios institucijos gavo patvirtinimą iš dviejų nacionalinių plastinio molio ir kaolino gamintoju, kad taip nėra, ir teigė, kad nežino apie jokius išduotus leidimus vėl eksploatuoti karjerą.

               (425)

               Kalbant apie suinteresuotosios šalies pastabą, kad kvarcinis smėlis, esantis kaolino gavybos šalutiniu produktu, Kornvalyje visada naudotas kaip nerūdinių medžiagų šaltinis ir kad išimtimi karjeruose nemažinama naujai išgaunamo smėlio gavyba, JK valdžios institucijos patikrino bei pateikė dalinių duomenų apie smėlio pardavimą Devone ir Kornvalyje ir įrodė, kad jokios gavybos nebuvo galima siekti su kaolino gavybos šalutinių produktų susidarymu.

         5.6.3.2.
         Komisijos vertinimas

               (426)

               Iš plastinio molio ir kaolino gamintojų, jų atitinkamų verslo asociacijų ir JK valdžios institucijų pateiktos medžiagos aiškiai matyti, kad šalutiniai produktai susidaro neišvengiamai, specialiai to nesiekiant. Iš to, kad plastinio molio ir kaolino gavybos procesas brangus ir sudėtingas, taip pat to, kad atliekų susidaro daugiau negu kaoliną ir plastinį molį išgaunančios įmonės geba parduoti rinkoje, matyti, kad plastinis molis ir kaolinas neišgaunami specialiai siekiant išgauti šalutinių produktų, kuriems taikoma išimtis ir kurie naudojami kaip nerūdinės medžiagos.

               (427)

               Be to, plastinio molio ir kaolino karjerų komercinė veikla skiriasi nuo karjerų, tiekiančių nerūdines medžiagas statyboms, komercinės veiklos, nes pirmieji turi vykdyti ilgalaikes sutartis ir užtikrinti nuolatinę atitinkamų galutinių produktų gamybą. Tai reiškia, kad jie negali išgauti nei daugiau, nei mažiau negu reikia, kad būtų išgautas jų sutartyse nustatytas plastinio molio ir kaolino kiekis, taigi gavybos šalutinių produktų kiekis būtų toks pats. NMM pradėjus taikyti plastinio molio ir kaolino šalutiniams produktams būtų pakenkta finansinei atitinkamų įmonių padėčiai ir negauta jokios aplinkos apsaugos naudos.

               (428)

               Skirtingai negu klinčių ir pjaustytų akmenų šalutiniai produktai, plastinio molio ir kaolino šalutiniai produktai nebūtų išgaunami tik dėl jų pačių, norint išgauti daugiau nerūdinių medžiagų, kurioms taikoma išimtis. Plastinio molio ir kaolino šalutiniams produktams taikant išimtį neišgaunama daugiau naujai išgaunamo plastinio molio ir kaolino, o jų pardavimo vertė gerokai mažesnė. Pagrindinių ir šalutinių produktų kaina nėra panaši, kaip tai yra išgaunant klintis ir pjaustytus akmenis. Faktiškai kainos skirtumas yra daug didesnis. Taigi nerizikuojama, kad dėl išimties galėtų būti specialiai didinama nauja gavyba. Plastinio molio ir kaolino gavybos šalutinių produktų išimtimi skatinama naudoti juos, užuot naudojus naujai išgaunamas naujas nerūdines medžiagas, ir tai atitinka principus, kuriais grindžiamas NMM.

         5.6.4.   NERŪDINĖMS MEDŽIAGOMS, KURIAS SUDARO TIK BERGŽDAS, SUSIDARANTIS BET KOKIAME PROCESE, KURĮ VYKDANT ANGLIS, LIGNITAS, ŠIFERIS AR SKALŪNAS BUVO ATSKIRTI NUO KITOS UOLIENOS PO TO, KAI BUVO IŠGAUTI SU TA KITA UOLIENA, ARBA BERGŽDAS, SUSIDARANTIS BET KOKIAME PROCESE, KURĮ VYKDANT 2001 M. FINANSŲ ĮSTATYMO 18 SKIRSNIO 3 DALYJE NURODYTOS MEDŽIAGOS BUVO ATSKIRTOS NUO KITOS UOLIENOS PO TO, KAI BUVO IŠGAUTOS SU TA KITA UOLIENA (17 SKIRSNIO 3 DALIES f PUNKTO i IR ii PAPUNKČIAI)

               (429)

               Anglis, lignitas, šiferis ir skalūnas, taip pat 2001 m. Finansų įstatymo 18 skirsnio 3 dalyje nurodytos medžiagos paprastai išgaunamos kitais tikslais, o ne siekiant jas naudoti kaip nerūdines medžiagas. Dar nepriėmus sprendimo pradėti tyrimo procedūrą, JK valdžios institucijos paaiškino, kad išimtimi siekiama paskatinti bergždą naudoti, užuot jį šalinus atliekų sąvartynuose. Taip nekenkiama kraštovaizdžiui ir mažinamas poreikis išgauti kitas medžiagas, skirtas naudoti kaip nerūdines medžiagas.

               (430)

               Sprendime pradėti tyrimo procedūrą Komisija pareiškė, pirma, kad medžiaga, kuriai taikoma išimtis, ir medžiaga, kuriai netaikoma išimtis, gali skirtis tuo, kad medžiagas, kurioms taikoma išimtis, sudaro anglies, lignito, šiferio, skalūno ir 18 skirsnio 3 dalyje nurodytų medžiagų gavybos bergždas. Tai neišvengiamas šios gavybos šalutinis produktas, paprastai susidarantis ne siekiant išgauti nerūdines medžiagas, o siekiant išgauti tam tikras medžiagas ir chemines medžiagas, kurios (paprastai) nenaudojamos kaip nerūdinės medžiagos. Remiantis tuo, neatrodo, kad, atsižvelgiant į NMM tikslą, anglies, lignito, šiferio, skalūno ir kitų 18 skirsnio 3 dalyje išvardytų cheminių medžiagų aplinkybės būtų panašios į apmokestinamų medžiagų aplinkybes.

               (431)

               Tačiau Komisija abejojo, ar šio skirtumo pakanka norint įrodyti, kad mokesčio išimtis yra pateisinama remiantis principais, kuriais grindžiamas NMM. Komisija laikėsi nuomonės, kad tai, jog neapmokestinamos nerūdinės medžiagos vertinamos kitaip negu apmokestinamos nerūdinės medžiagos, pateisinama, tik jeigu išimtis taikoma tik neišvengiamam tokių medžiagų gavybos bergždui. Komisija laikėsi nuomonės, kad taip ir yra, nes išimtis taikoma tik medžiagai, kurią sudaro 100 % atskyrimo procese susidarančio bergždo.

               (432)

               Komisija abejojo tuo, kad skirtingai vertinamos medžiagos, kurioms taikoma išimtis, palyginti su medžiagomis, kurioms netaikoma išimtis ir kurios susidaro kaip klinčių gavybos bergždas, kai klintys išgaunamas kalkėms gaminti, arba palyginti su uolienų, skirtų pjaustytiems akmenims, turintiems vieną ar kelis plokščius paviršius, gaminti, gavybos bergždu. Be to, Komisija domėjosi, ar išimtis gali būti pateisinama atsižvelgiant į NMM nustatytą tikslą, jeigu, pavyzdžiui, šiferis ir skalūnas arba bet kurios kitos 18 skirsnio 3 dalyje nurodytos medžiagos būtų išgaunamos naudoti kaip nerūdinės medžiagos.

               (433)

               Komisija iš suinteresuotųjų šalių gavo daug pastabų, šios pastabos pateiktos atitinkamuose skirsniuose, susijusiuose su angliai, lignitui, šiferiui ir skalūnui taikomomis išimtimis.

         5.6.4.1.
         Komisijos gautos pastabos

   a)   JK valdžios institucijų pastabos

               (434)

               JK valdžios institucijos teigia, kad taikant NMM išimtis skiriamos atliekų pobūdžio medžiagos, susidarančios kaip šalutinis medžiagų, kurios neskirtos naudoti kaip nerūdinės medžiagos, gavybos produktas (pavyzdžiui, plastinio molio ir kaolino gavybos atliekos) ir kurioms taikoma išimtis, ir atliekų pobūdžio medžiagos, kurios yra nerūdinių medžiagų gavybos šalutinis produktas (pavyzdžiui, klinčių atliekos) ir yra apmokestinamos.

               (435)

               Kalbant apie anglies gavybos bergždą, JK valdžios institucijos teigia, kad iš visai nedidelės skalūno ir anglių kasyklų bergždo kainos matyti, kad vargu ar yra paskatų išgauti papildomos anglies, kad susidarytų papildomo šalutinio produkto, ir visai nesvarbu, ar tam šalutiniam produktui taikoma išimtis, ar ne.

               (436)

               Pasak JK valdžios institucijų, atliekoms, susidarančioms išgaunant šiferį, taikant išimtį nedidėja šiferio, išgaunamo siekiant pagaminti šiferio skaldos, gavybos mastas, visų pirma dėl to, kad išgaunant šiferį jau susidaro didelis kiekis atliekų pobūdžio šiferio skaldos ir tik 10 % to kiekio dabar naudojama kaip nerūdinės medžiagos, ir dėl to, kad būtų ekonomiškai neperspektyvu karjerą eksploatuoti tokiais tikslais.

               (437)

               JK valdžios institucijos teigia, kad šiferio atliekų ir pjaustytų akmenų bei klinčių atliekų skirtumas atsiranda dėl tikslo skatinti atsisakyti naujos klinčių gavybos, kai klintis siekiama naudoti kaip nerūdines medžiagas, tačiau kartu neturėtų būti skatinama atsisakyti išgauti medžiagų, neskirtų naudoti kaip nerūdinės medžiagos. NET kai klintys išgaunamos naudoti ne kaip nerūdinės medžiagos arba uolienos išgaunamos pjaustytiems akmenims gaminti, susidarantis bergždas kartu specialiai išgaunamas, kad būtų naudojamas kaip nerūdinė medžiaga ir puikiai tinka tai paskirčiai. Išgaunant susidaro aukštos kokybės nerūdinių medžiagų, kurios pačios savaime vis tiek būtų išgaunamos parduoti, net jeigu klinčių ar pjaustytų akmenų atžvilgiu nebūtų vietos paklausos. Tą patį galima pasakyti ir apie šiferio, skalūno, anglies, lignito, molio ir 18 skirsnio 3 dalyje nurodytų medžiagų bergždą. JK valdžios institucijos teigia, jog nėra įrodymų, kad kuris nors karjeras specialiai išgautų šiferį, skalūną, anglį, lignitą, molį ar 18 skirsnio 3 dalyje nurodytas medžiagas, kad gautų bergždo, kuris būtų naudojamas kaip nerūdinė medžiaga. Taip pat, pasak JK valdžios institucijų, išimtimi neskatinama papildoma gavyba, kad būtų išgauta bergždo, skirto naudoti kaip nerūdinė medžiaga, kuriai taikoma išimtis.

               (438)

               Tačiau, pasak JK valdžios institucijų, jeigu išimtis būtų taikoma klinčių (nesvarbu, ar jos būtų skirtos naudoti ne kaip nerūdinės medžiagos, pavyzdžiui, kalkėms gaminti, ar ne) ir uolienų, skirtų pjaustytiems akmenims gaminti, gavybos bergždui, greičiausiai būtų skatinama papildoma gavyba, kad būtų gauta bergždo, skirto naudoti kaip nerūdinė medžiaga, kuriai taikoma išimtis. Taip yra dėl to, kad bergždą sudaro ta pati cheminė medžiaga kaip ir pagrindinę karjere išgaunamą medžiagą, jo vertė palyginti panaši į pagrindinės medžiagos vertę, ir jis tinka naudoti kaip aukštos kokybės nerūdinė medžiaga. Tokioms medžiagoms taikant mokesčio išimtį greičiausiai būtų skatinama papildoma gavyba ir nepaisoma NMM aplinkos apsaugos logikos.

               (439)

               JK valdžios institucijos teigia vienu metu galvojusios taikyti išimtį pirminių nerūdinių medžiagų gavybos arba aukštos kokybės nerūdinių medžiagų gavybos atliekoms. Tačiau pasikonsultavus su pramonės atstovais paaiškėjo, kad tai būtų neįmanoma, nes karjerų produktų asortimentas labai skiriasi, ir tai, ką vieni karjerai laiko aukštos kokybės nerūdinėmis medžiagomis, kituose karjeruose būtų laikoma susidarančiomis atliekomis. JK valdžios institucijos teigia, jog be to, kad kyla didžiulė mokesčių vengimo rizika, atliekoms, susidarančioms išgaunant nerūdines medžiagas, nustačius išimtį, tai prieštarautų NMM logikai ir neatitiktų bendro aplinkos apsaugos tikslo. Tai iš tikrųjų padėtų sumažinti santykinę prastesnės kokybės nerūdinių medžiagų kainą, taigi padidėtų jų paklausa ir galbūt atitinkamuose karjeruose padidėtų nerūdinių medžiagų gavybos mastas (ir susijusi žala aplinkai).

               (440)

               Pasak JK valdžios institucijų, šiferio karjere būtų gaminami aukštos kokybės architektūrinės paskirties produktai, kurių pardavimo kaina būtų didesnė negu 200 GBP už toną. Dėl geologinės šiferio formacijos šiai paskirčiai tinka apie 5 % išgaunamo šiferio, taigi susidaro didelis šiferio atliekų kiekis. Šios šiferio atliekos gali būti parduodamos tam tikrais nerūdinių medžiagų naudojimo tikslais, o maža dalis susidarančių atliekų parduodama už 2–8 GBP už toną, likusi dalis lieka supilta į sąvartas. JK valdžios institucijos teigia, kad sąnaudos, patiriamos gaminant toną bet kokio produkto, skirto naudoti kaip nerūdinė medžiaga, yra didesnės už įprastą nerūdinių medžiagų gavybos gręžiant ir sprogdinant veiklą, kurią klinčių ar granito karjerai galėtų vykdyti, nes šiferis gaunamas vykdant įvairius procesus ir tvarkomas daug kartų kol susmulkinamas. Rinkodaros strategija – kuo labiau padidinti turimų išteklių vertę ir padidinti didelės vertės medžiagos išeigą.

         5.6.4.2
         Komisijos vertinimas

               (441)

               Komisija 366 konstatuojamojoje dalyje jau padarė išvadą, jog, kadangi gauta įrodymų, kad bent viename karjere skalūnas specialiai išgaunamas naudoti kaip nerūdinė medžiaga, jam taikoma išimtis pagal 2001 m. Finansų įstatymo 17 skirsnio 4 dalies a punktą nepateisinama principais, kuriais grindžiamas NMM.

               (442)

               Komisija 205, 333, 367 ir 368 konstatuojamosiose dalyse taip pat jau nustatė, kad anglis, lignitas, šiferis ir 18 skirsnio 3 dalyje nurodytos medžiagos negali būti arba nėra naujai išgaunami naudoti kaip nerūdinės medžiagos, todėl jų teisinės ir faktinės aplinkybės skiriasi nuo apmokestinamų medžiagų teisinių ir faktinių aplinkybių.

               (443)

               Be to, Komisija vertino šių medžiagų, kurioms taikoma išimtis, ir klinčių gavybos, kai klintys išgaunamas kalkėms gaminti, arba uolienų, skirtų pjaustytiems akmenims, turintiems vieną ar kelis plokščius paviršius, gaminti, gavybos bergždo skirtumą, siekdama nustatyti pagrindinius principus, kuriais grindžiamas NMM, kaip nurodyta 149–158 konstatuojamosiose dalyse.

               (444)

               Kalbant apie šiferio, kurį būtų galima naudoti kaip nerūdinę medžiagą, gavybos bergždą, kurį taip pat sudaro šiferis, Komisija atkreipia dėmesį, kad šiferis nebūtų specialiai naujai išgaunamas siekiant gauti šių produktų, nes jų vertė maža (žr. 226 ir 237–240 konstatuojamąsias dalis). Šiferio gavybos bergždo pardavimo kaina gali būti […]–[…] GBP už toną. Aukštos kokybės architektūrinės paskirties šiferio pardavimo kaina, pasirodo, prasideda nuo 200 GBP už toną ir kyla iki 1 000 GBP už toną. Tik mažai daliai šiferio gavybos bergždo faktiškai galima rasti rinką ir jį parduoti, net jeigu jam ir taikoma NMM išimtis. Be to, šiferio gavyba – labai brangus procesas, jį vykdant patiriama daugiau sąnaudų negu įprastai eksploatuojant karjerą. Pasak JK valdžios institucijų, šiferio bergždo gamybos sąnaudos yra 5,7–6,5 GBP už toną (263 konstatuojamoji dalis). Iš to matyti, kad ekonominiu požiūriu nenaudinga specialiai išgauti šiferį vien tam, kad būtų gauta jo gavybos bergždo, kuriam taikoma išimtis, taigi vargu ar išimtimi didinamas naujos gavybos mastas.

               (445)

               Atsižvelgiant į įprastas šiferio karjerų pajamas, iš specialios architektūrinės paskirties produktų (nors jie sudaro tik 5 % produkcijos) karjerai gauna pajamų, 2,54–3,52 kartų didesnių už pajamas, gaunamas parduodant šiferio bergždą (žr. 263 konstatuojamąją dalį).

               (446)

               Atsižvelgiant į tai, kad šiferio gavybos bergždas gali būti ir yra naudojamas kaip nerūdinė medžiaga, galima manyti, kad jo faktinės ir teisinės aplinkybės panašios į kitų apmokestinamų medžiagų.

               (447)

               Todėl Komisija daro išvadą, kad NMM išimtis, taikoma šiferio gavybos bergždui, yra pirmiausia išimtis, taikoma medžiagos, kuri nėra naujai išgaunama naudoti kaip nerūdinė medžiaga, gavybos bergždui, o, antra, dėl šios išimties medžiagų naujos gavybos mastas nedidėja, o medžiaga, kuri kitaip būtų išmetama arba kraunama sąvartyne kaip atlieka, gali būti labiau naudojama kaip nerūdinė medžiaga. Taigi ši išimtis pateisinama NMM tikslu keisti paklausą.

               (448)

               Tą patį galima pasakyti apie anglies, lignito ir kitų 2001 m. Finansų įstatymo 18 skirsnio 3 dalyje nurodytų medžiagų, kurios arba nėra nerūdinės medžiagos, arba neišgaunamos naudoti kaip nerūdinės medžiagos, bergždą.

               (449)

               Pirma, išgaunant lignitą nesusidaro bergždo. Remiantis JK valdžios institucijų informacija, pats lignitas yra šalutinis plastinio molio gavybos Devone produktas. Šiaurės Airijoje lignito telkiniai neeksploatuojami.

               (450)

               Antra, kaip teigė suinteresuotosios šalys ir JK valdžios institucijos, anglies gavybos bergždas, kuriame gali būti skalūno, arba netinka naudoti kaip nerūdinė medžiaga, pavyzdžiui, šamotinis molis, arba paprastai pilamas į sąvartas ir sąvartos sutvirtinamos. Tam tikras anglies gavybos bergždas arba atliekos yra tinkami naudoti kaip nerūdinės medžiagos, todėl jais galima pakeisti naujai išgautas nerūdines medžiagas.

               (451)

               Remiantis kainodaros informacija (anglies kaina (50 GBP), palyginti su kaina, už kurią anglies bergždas parduodamas (1–2 GBP), kai yra tokių produktų paklausa), anglies gavybos mastas negali didėti dėl anglies bergždui taikomos išimties siekiant gauti tik medžiagų, kurioms taikoma išimtis.

               (452)

               Anglies gavybos bergždui taikoma NMM išimtimi padedama siekti NMM aplinkos apsaugos tikslo.

               (453)

               Trečia, kaip paaiškinta 5.6.2 skirsnyje, 2001 m. Finansų įstatymo 18 skirsnio 3 dalyje nurodytos medžiagos specialiai neišgaunamos, kad būtų naudojamos kaip nerūdinės medžiagos, nes dauguma jų nėra nerūdinės medžiagos arba netinkamos naudoti kaip nerūdinės medžiagos. Vienintelės medžiagos, tinkamos naudoti kaip lengvasvorės nerūdinės medžiagos, yra perlitas, pemza ir vermikulitas, bet Jungtinėje Karalystėje jų neišgaunama. Be to, JK valdžios institucijos pateikė duomenų, kad išgaunant 2001 m. Finansų įstatymo 18 skirsnio 3 dalyje nurodytas chemines medžiagas bergždo nesusidaro, pačios tos medžiagos yra kurių nors kitų medžiagų bergždas arba jų jau nebeišgaunama. Todėl 2001 m. Finansų įstatymo 18 skirsnio 3 dalyje nurodytų cheminių medžiagų bergždui, jeigu jo ir susidaro, taikoma išimtimi negali būti skatinama išgauti daugiau pagrindinės medžiagos, kad būtų gauta ir nerūdinio produkto, kuriam taikoma išimtis.

               (454)

               Todėl Komisija dabar gali daryti išvadą, kad, atsižvelgiant į NMM tikslą, nerūdinėms medžiagoms, kurias sudaro tik bergždas, susidarantis bet kokiame procese, kurį vykdant anglis, lignitas, šiferis ar skalūnas buvo atskirti nuo kitos uolienos po to, kai buvo išgauti su ta kita uoliena, arba bergždas, susidarantis bet kokiame procese, kurį vykdant 18 skirsnio 3 dalyje nurodytos cheminės medžiagos buvo atskirtos nuo kitos uolienos po to, kai buvo išgautos su ta kita uoliena, taikomos išimties faktinės ir teisinės aplinkybės skiriasi nuo medžiagų, kurioms taikomas NMM, faktinių ir teisinių aplinkybių.

               (455)

               Skalūno gavybos bergždas, kai skalūnas specialiai išgaunamas naudoti kaip nerūdinė medžiaga, panašus į bet kurios kitos apmokestinamos medžiagos (pavyzdžiui, klinčių, granito ir smiltainio žvyro) gavybos bergždą. Komisija atkreipia dėmesį, kad gavo labai nedaug informacijos apie skalūno gavybos sąnaudas ir kainą, už kurią skalūną galima parduoti, kai karjere jis išgaunamas kaip pirminis produktas. Komisija gavo šiek tiek kainodaros informacijos apie skalūną, naudojamą plytoms gaminti, skalūną kaip kitos medžiagos šalutinį produktą arba skalūną kartu su moliu. Tačiau tai, kad specialiai vykdoma skalūno kaip nerūdinės medžiagos gavyba (žr. 350 ir 351 konstatuojamąsias dalis), verčia abejoti, ar šia išimtimi siekiama NMM aplinkos apsaugos tikslo, kaip nustatė ir Bendrasis Teismas (78).

               (456)

               Bet kurio proceso, kurį vykdant skalūnas atskiriamas nuo kitos uolienos, bergždas vis tiek gali būti naudojamas kaip nerūdinė medžiaga. Galimybe parduoti skalūno gavybos bergždą, skirtą naudoti kaip nerūdinę medžiagą, kuriai taikoma NMM išimtis, skalūno gamintojams suteikiamas papildomas svertas, ir gali būti, kad skatinama naujai išgauti skalūną, kaip nurodė Bendrasis Teismas (79). Keliais atvejais kaip pagrindinis produktas skalūnas specialiai išgaunamas naudoti kaip nerūdinė medžiaga. Skalūno gavybos bergždą taip pat galbūt būtų galima parduoti kaip nerūdinę medžiagą. Todėl nėra garantijų, kad skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikoma išimtimi neskatinama naujai išgauti daugiau skalūno ir netrukdoma siekti NMM aplinkos apsaugos tikslo.

               (457)

               Skalūno gavybos bergždas, kai skalūnas specialiai išgaunamas komerciniais tikslais naudoti kaip nerūdinė medžiaga, patenka į įprasto apmokestinimo taisyklės, kuria grindžiamas NMM, taikymo sritį, o, atsižvelgiant į NMM aplinkos apsaugos tikslą, jo faktinės ir teisinės aplinkybės nesiskiria nuo medžiagų, kurioms taikomas NMM, faktinių ir teisinių aplinkybių. Be to, tokiam bergždui taikoma išimtis negali būti pateisinama remiantis NMM pobūdžiu ir logika, kaip išdėstyta šio sprendimo 456 konstatuojamojoje dalyje.

               (458)

               Kalbant apie skalūną kaip bergždą, susidarantį išgaunant skalūną, neskirtą naudoti kaip nerūdinę medžiagą (pavyzdžiui, plytoms gaminti), remdamasi turima informacija Komisija mano, kad, nors teisinės ir faktinės aplinkybės yra panašios į kitų apmokestinamų medžiagų teisines ir faktines aplinkybes, nebuvo galima įrodyti, kad dėl tokiam bergždui taikomos išimties gali didėti skalūno, neskirto naudoti kaip nerūdinė medžiaga, naujos gavybos mastas. Atsižvelgiant į santykinai mažą skalūno, kaip šalutinio produkto, parduodamo naudoti kaip nerūdinė medžiaga, kainą ([…]–4,4 GBP už toną, įskaitant vežimo išlaidas), vargiai tikėtina, kad dėl skalūno gavybos bergždui taikomos išimties galėtų padidėti skalūno gavybos mastas. Bet kuriuo atveju toks naujai išgaunamo skalūno, skirto naudoti kaip nerūdinė medžiaga, gavybos masto padidėjimas prieštarautų NMM tikslui.

               (459)

               Kad galėtų prašyti bergždui taikyti NMM išimtį, skalūną išgaunančios įmonės turėtų įrodyti, kokia bus jų išgauto skalūno paskirtis, t. y. ar jis komerciniais tikslais bus naudojamas kaip nerūdinė medžiaga.

         5.6.5.   NERŪDINĖS MEDŽIAGOS, KURIAS SUDARO DAUGIAUSIA ARBA KURIOS SUDARO DALĮ BET KURIOS MEDŽIAGOS, KURIĄ SUDARO DAUGIAUSIA BET KOKIO PRAMONINIO DEGIMO PROCESO ARBA METALO LYDYMO AR VALYMO BERGŽDAS, ATLIEKOS ARBA ŠALUTINIAI PRODUKTAI (17 SKIRSNIO 4 DALIES c PUNKTO i IR ii PAPUNKČIAI).

               (460)

               Dar nepriėmus sprendimo padėti tyrimo procedūrą, JK valdžios institucijos nurodė, kad pirminis susijusių pramoninių procesų (pavyzdžiui, elektros gamybos, kai kūrenama anglimis, geležies rūdos lydymo gaminant plieną) tikslas – produkto, nenaudojamo kaip nerūdinės medžiagos, gamyba. Susijęs bergždas, atliekos ir šalutiniai produktai yra, pavyzdžiui, pramoninis šlakas (aukštakrosnių šlakas, lankinių elektrinių krosnių plieno šlakas ir degimo pelenai).

               (461)

               Išimtimi siekiama skatinti juos naudoti, užuot kraunant į atliekų sąvartas (paklausos keitimas). Taip nekenkiama kraštovaizdžiui ir mažinamas poreikis išgauti neapdorotas nerūdines medžiagas.

               (462)

               Komisija abejojo, kad išimtį taikant medžiagoms, kurias sudaro daugiausia (t. y. nuo 50 %) bet kokio pramoninio degimo proceso arba metalo lydymo ar valymo bergždas, atliekos arba šalutiniai produktai, tai vis tiek atitiktų NMM pobūdį ir logiką.

               (463)

               Komisija iš suinteresuotųjų šalių gavo kelias su tuo susijusias pastabas.

         5.6.5.1.
         Komisijos gautos pastabos

   a)
         Mineral Products Association pastabos, gautos 2014 m. sausio 2 d.

               (464)

                  Mineral Products Association pritaria sprendime pradėti tyrimo procedūrą Komisijos padarytai išvadai, kad tų medžiagų teisinės ir faktinės aplinkybės nėra tokios pat kaip apmokestinamų medžiagų. Išimtis yra aiškiai pateisinama, kai medžiagas sudaro tik bergždas arba atliekos. Bet kai medžiagas sudaro daugiausia bergždas arba atliekos, išimtis būtų pateisinama, tik jeigu į medžiagą, kuriai taikoma išimtis, būtų įsimaišęs nedidelis kiekis kitos medžiagos likučių.

         b)   QPANI pastabos, gautos 2014 m. sausio 8 d.

               (465)

               Pasak QPANI, nerūdinių medžiagų rinkoje yra didžiulė pasiūla medžiagų, kurios yra pramoninio degimo procesų arba metalo lydymo ar valymo šalutiniai produktai, pavyzdžiui, geležies ir plieno šlakas ir deginimo įrenginių nuosėdiniai pelenai. Asociacija pritaria 124 konstatuojamojoje dalyje padarytai išvadai, kad, atsižvelgiant į NMM tikslą, šių medžiagų teisinės ir faktinės aplinkybės nėra tokios pat kaip apmokestinimų medžiagų. Aiškiai pagrįsta NMM išimtį taikyti, kai medžiagos, kurias sudaro tik šių procesų bergždas, atliekos arba šalutiniai produktai, naudojamos komerciniais tikslais.

         c)   BAA pastabos, gautos 2014 m. sausio 17 d.

               (466)

               BAA pateikė žemės ūkio paskirties kalkių karjero Hart Quarry raštą, kuriame rašoma apie karjere patiriamus sunkumus dėl to, kad jų antriniai produktai turi konkuruoti su netoli esančių plieno gamyklų šlako nerūdinėmis medžiagomis. Karjere išgaunamoms nerūdinėms medžiagoms taikoma išimtis, nors plieno gamyklų poveikis aplinkai daug didesnis negu karjero. Dėl NMM Hart Quarry tariamai negalėjo konkuruoti nerūdinių medžiagų rinkoje. Pasak BAA, karjeras parduoda visas jame išgaunamas kalkes, o kaip šalutinis produktas susidarančių kalkių kiekis, proporcingas bendrai produkcijai, liko nepakitęs, tas kiekis negali būti didinamas ar mažinamas. Todėl laikotarpiu, kurį taikomas NMM, nesusidarė didelės sąvartos neparduotų nerūdinių medžiagų. Karjeras tariamai dėl neparduotų šalutinių produktų negali didinti savo kalkių produkcijos, kad patenkintų eksporto paklausą.

         d)   Papildoma informacija, iš BAA atstovo R. Birdo gauta 2014 m. vasario 10 d.

               (467)

               R. Birdas teigia, kad šlako nerūdinės medžiagos nėra plieno gamybos pramonės atliekos, tai šalutinis produktas, kurį galima naudoti kaip nerūdinę medžiagą. R. Birdas taip pat pateikė su šlaku susijusios informacijos, paimtos iš JK konkurencijos komisijos galutinės JK nerūdinių medžiagų ir cemento rinkos tyrimo ataskaitos. Pasak R. Birdo, šlaką galima susmulkinti į priemaišą arba pakaitinę įprasto portlandcemenčio medžiagą, tada jis tampa svarbiu produktu gaminant pirmos rūšies nerūdines medžiagas.

         e)   JK valdžios institucijų pastabos

               (468)

               JK valdžios institucijos teigia, kad išimtis taikoma chemikalams, kurių dedama į medžiagas, susidarančios dėl bet kokio pramoninio degimo proceso arba lydant ar valant metalą, kad jas būtų galima naudoti kaip nerūdines medžiagas.

               (469)

               Pasak JK valdžios institucijų, dėl daugybės priežasčių pramoninio degimo procesų šalutinis produktas ne visada būna tinkamos kokybės arba ne visada vien jo pakanka, kad jį būtų galima naudoti kaip nerūdinę medžiagą. Tačiau įdėjus papildomos medžiagos jis gali tapti tinkamesnis naudoti. Pavyzdžiui, gaminant nerūdijantį plieną vėsinant susidaro dikalcio silikatas. Naudojant tą medžiagą šlakas (vadinamasis AOD (80) šlakas) paverčiamas milteliais, dėl to kyla problemų dėl dulkių ir šlakas netinka naudoti kaip statybinė nerūdinė medžiaga ar kitai paskirčiai. Jeigu plieno gamintojas į išlydytą šlaką, kai jis jau išlydytas krosnyje, įdeda cheminės medžiagos ahidritinio dinatrio tetraborato dekahidranto (borakso), dėl cheminės medžiagos šlakas stabilizuojamas. Įdėjus cheminės medžiagos nebelieka dulkėjimo problemos ir gaunamas stabilizuotas šlakas, t. y. kristalinė į uolieną panaši medžiaga, tada gali būti vykdomas metalo regeneravimo procesas, medžiaga smulkinama ir sijojama, džiovinama ore, t. y. ruošiamos asfalto medžiagos.

               (470)

               JK valdžios institucijos teigia, kad į pramoninio degimo proceso šalutinį produktą įdėjus cheminės medžiagos išimtis nenustoja derėti su mokesčio tikslu, nes gaunama medžiaga nėra apmokestinama nerūdinė medžiaga.

         5.6.5.2.
         Komisijos vertinimas

               (471)

               Sprendimo pradėti tyrimo procedūrą 124 konstatuojamojoje dalyje Komisija jau padarė išvadą, kad, atsižvelgiant į NMM tikslą, nerūdinių medžiagų, kurias sudaro tik arba kurios sudaro dalį bet kurios medžiagos, kurią sudaro tik bet kokio pramoninio degimo proceso arba metalo lydymo ar valymo bergždas, atliekos arba šalutiniai produktai (toliau – pramoninio degimo procesų arba metalo lydymo ar valymo šalutiniai produktai), teisinės ir faktinės aplinkybės skiriasi nuo apmokestinamų medžiagų teisinių ir faktinių aplinkybių.

               (472)

               Ir JK valdžios institucijos, ir Mineral Products Association pateikė duomenų, kad, atsižvelgiant į NMM tikslą, nerūdinių medžiagų, kurias sudaro daugiausia bet kokio pramoninio degimo procesų arba metalo lydymo ar valymo šalutiniai produktai, teisinės ir faktinės aplinkybės skiriasi nuo apmokestinamų medžiagų teisinių ir faktinių aplinkybių.

               (473)

               Iš tikrųjų, Komisija gavo medžiagos, iš kurios matyti, kad pramoninio degimo procesų arba metalo lydymo ar valymo šalutinių produktų, naudojamų kaip nerūdinės medžiagos, vertė yra didelė, o naudojimo paskirtis – įvairi. BAA kaip pavyzdį nurodė klinčių karjerą, kuriame kaip pirminis produktas išgaunamos žemės ūkio paskirties kalkės, bet kuris savo antrinių produktų, t. y. klinčių nerūdinių medžiagų, rinkoje konkuruoja su pramoninio degimo procesų arba metalo lydymo ar valymo šalutiniais produktais. Iš to matyti, kad pramoninio degimo procesų arba metalo lydymo ar valymo šalutiniams produktams taikoma išimtis netgi dar labiau pateisinama, nes tai – neišvengiamas šalutinis produktas ir juo faktiškai pakeičiamos naujai išgaunamos nerūdinės medžiagos, pavyzdžiui, klinčių nerūdinės medžiagos.

               (474)

               151–158 konstatuojamosiose dalyse Komisija jau nagrinėjo žemės ūkio paskirties kalkėms gaminti išgaunamų klinčių gavybos šalutinių produktų ir su nerūdinėmis medžiagomis nesusijusių procesų šalutinių produktų, kuriems taikoma išimtis, skirtumą.

               (475)

               BAA teigia, kad pramoninio degimo procesų arba metalo lydymo ar valymo šalutiniams produktams neturėtų būti taikoma NMM išimtis, nes plieno gamyklų poveikis aplinkai yra daug didesnis negu nerūdinių medžiagų gavybos. Galbūt taip ir yra. Tačiau plieno gamyklų procesai nesusiję su NMM. Pramoninio degimo procesų arba metalo lydymo ar valymo šalutiniams produktams taikoma išimtimi tik siekiama, kad jie būtų parduodami kaip nerūdinės medžiagos ir kad jais būtų pakeistos naudoti kaip nerūdinės medžiagos naujai išgaunamos medžiagos.

               (476)

               Todėl Komisija mano, kad nėra priežasčių dėl gautų pastabų nukrypti nuo sprendime padėti tyrimo procedūrą pateikto pirminio vertinimo (124 konstatuojamoji dalis).

               (477)

               Kalbant apie išimtį, taikomą medžiagai, kurią daugiausia, bet ne tik, sudaro pramoninio degimo proceso arba metalo lydymo ar valymo šalutinis produktas, JK valdžios institucijos paaiškino, kad papildomų cheminių medžiagų kartais prireikia medžiagai stabilizuoti, kad ji taptų tinkama naudoti kaip nerūdinė medžiaga.

               (478)

               Komisija atkreipia dėmesį, kad Kasybos pramonės atliekų direktyvos (81) (Europos Parlamento ir Tarybos direktyvos 2006/21/EB) 3 straipsnio 3 dalyje nurodyta, kad inertinės atliekos – tai atliekos, kuriose nevyksta jokie svarbesni fiziniai, cheminiai ar biologiniai pokyčiai, todėl neturėtų kilti taršos pavojų. Gali būti aiškinama, kad JK valdžios institucijų pateiktas borakso naudojimo pavyzdys (469 konstatuojamojoje dalyje) yra susijęs su papildomos cheminės medžiagos, dėl kurios galėtų padidėti taršos rizika, atsižvelgiant į naudojamą kiekį, medžiagos koncentraciją ir vietas, kuriose naudojama (dirvožemis, vandens telkinys ir pan.), naudojimo pavyzdžiu. Nepaisant to, borakso naudojimas nepatenka į šio sprendimo taikymo sritį.

               (479)

                  Mineral Products Association pasiūlė, kad tais atvejais, kai medžiagos maišomos su apmokestinamomis medžiagomis, mokestinis įsipareigojimas turėtų būti proporcingas mišinyje naudojamos apmokestinamos medžiagos kiekiui. Kadangi NMM yra struktūrizuotas, tai jau daroma. Nerūdinė medžiaga, sumaišyta su kita medžiaga, išskyrus vandenį, laikoma naudojama komerciniais tikslais, todėl jos atžvilgiu jau turėtų būti taikomas mokestinis įsipareigojimas (įstatymo 19 skirsnio 1 dalies d punktas).

               (480)

               Todėl Komisija daro išvadą, kad išimtis pagal įstatymo 17 skirsnio 4 dalies c punkto i ir ii papunktį atitinka principus, kuriais grindžiamas NMM, ir ja atrankusis pranašumas nesuteikiamas.

         5.6.6.   MEDŽIAGAI, KURIĄ SUDARO TIK ARBA DAUGIAUSIA MOLIS, TAIKOMA IŠIMTIS (17 SKIRSNIO 4 DALIES F PUNKTAS)

               (481)

               Kalbant apie molį, dar nepriėmus sprendimo pradėti tyrimo procedūrą JK valdžios institucijos paaiškino, kad dėl plastinių savybių molis paprastai nelaikomas uoliena. Nustatant išimtį tai paaiškinta, todėl nebereikia NMM nustatyti ir taikyti jokiam smėliui ar akmenims, natūraliai išgaunamiems kartu su moliu.

               (482)

               Tačiau Komisija atkreipė dėmesį, kad geologiniu požiūriu molis laikomas uoliena ir gali būti naudojamas kaip nerūdinė medžiaga (82). Jeigu medžiaga, kurią sudaro tik arba daugiausia molis, buvo išgauta naudoti kaip nerūdinė medžiaga, Komisijai neatrodė aišku, kaip remiantis įprasto apmokestinimo principais galima pagrįsti išimtį arba kiek galima laikyti, kad, atsižvelgiant į NMM tikslą, tos medžiagos aplinkybės skiriasi nuo apmokestinamų medžiagų aplinkybių.

               (483)

               Komisija iš BAA gavo šias pastabas.

         5.6.6.1.
         Komisijos gautos pastabos

   a)   BAA pastabos, gautos 2014 m. rugsėjo 15 d.

               (484)

               BAA teigia, kad molis gali būti naudojamas kaip nerūdinė medžiaga, ir tam nereikia nei cheminio, nei fizinio pakeitimo. BAA teigia, kad molis patenka į sprendime pradėti tyrimo procedūrą pateiktą nerūdinių medžiagų apibrėžtį. Kaip nerūdinę medžiagą jį galima naudoti įvairiai paskirčiai, taip pat ertmėms užpildyti statybose. BAA nurodo knygos skyrių, kuriame rašoma apie molio naudojimą civilinės inžinerijos tikslais ir statybose. Pasak BAA, molį dideliais kiekiais kelių tiesimo ir remonto darbams taip pat naudoja JK kelių agentūra (angl. Highways Agency). BAA teigia, kad tais atvejais molis naudojamas kaip nerūdinė medžiaga. Molis patenka į vieną iš priimtinų medžiagų kategorijų, nustatytų Jungtinės Karalystės kelių tiesimo ir remonto darbų specifikacijose. Vykdant kelių tiesimo ir remonto darbus molis gali būti naudojamas kaip rišlusis užpildas. BAA kaip pavyzdį nurodė karjerus, kuriuose tariamai išgaunamas kelių tiesimo ir remonto darbams tinkamas molis. Be to, molį galima naudoti kaip specialią nerūdinę medžiagą, kai kitos uolienos netinka, pavyzdžiui, sąvartynams sutvirtinti ir užsandarinti, taip pat tvenkiniams ir kanalams sutvirtinti.

               (485)

               BAA pateikė aštuonių karjerų, kuriuose tariamai išgaunamas molis, skirtas naudoti kaip nerūdinė medžiaga, sąrašą. Sąrašas paimtas iš BGT 2010 m. šachtų ir karjerų katalogo. Be to, BAA kaip pavyzdį nurodė du karjerus, kuriuose išgaunamas molis, tinkamas naudoti pylimams nuo jūros potvynių ar potvynių užtvaroms, inžineriniams projektams, sąvartynams užsandarinti, tvenkiniams sutvirtinti, kaip užpildas, taip pat agromelioracijai, ir visais šiais atvejais, manoma, molis naudojamas kaip nerūdinė medžiaga. Išgauta medžiaga taip pat patenka į rišliųjų medžiagų, tinkamų vykdant kelių tiesimo ir remonto darbus, kategoriją. BAA dar pateikia pavyzdį, kai viename iš karjerų išgautas molis naudotas tiesiant kelią.

               (486)

               Todėl BAA teigia, kad yra daug karjerų, kuriuose išgaunamas ir parduodamas molis, skirtas naudoti ne tik keramikos procesuose, bet ir kaip nerūdinė medžiaga. Pasak BAA, taip pat yra keli karjerai, kuriuose molis įsiterpęs į kitas medžiagas, ir jų medžiagai, kurią daugiausia sudaro molis, taikoma išimtis.

         b)   JK valdžios institucijų pastabos

               (487)

               JK valdžios institucijos teigia, kad nuo kitų rūšių labai smulkiagrūdžių nuosėdinių uolienų molis aiškiai skiriasi tuo, kad jis yra plastiškas ir jį galima pjaustyti ir formuoti peiliu arba mente (apibrėžtis ataskaitoje (83)). Dėl šios molio plastiškumo savybės jis beveik netinka naudoti kaip nerūdinė medžiaga, nes brinksta sugerdamas vandenį ir skyla išdžiūvęs.

               (488)

               Pasak JK valdžios institucijų, daugumos rūšių molis yra minkštas ir negrūdėtas, o be cheminės ar fizinės transformacijos tinkamas tik kaip užpildas vykdant žemės darbus, pavyzdžiui, sąvartynams sutvirtinti ar potvynių užtvaroms statyti. Molis paprastai nenaudojamas pamatų užpildui po pastatais, nes dėl nedidelio atsparumo, spūdumo ir polinkio trauktis ir brinkti labai tikėtina, kad pastatas gali judėti daugiau negu leistina ir dėl to skilti ar griūti. Tam geriau naudoti kietas nuotrupines nerūdines medžiagas, nes jos pastatui sudarys daug stabilesnį pagrindą. Taigi paprastai laikoma, kad neapdorotas molis netinka naudoti kaip įprasta nerūdinė medžiaga (pavyzdžiui, pastatų pamatų užpildui, gaminant betoną, kaip akmenų skalda tiesiant kelius ar gaminant skiedinį). Jungtinėje Karalystėje didžioji dalis produkcijos naudojama būtent tam. Kad medžiagas būtų galima naudoti kaip įprastas nerūdines medžiagas, jos beveik visada turi būti kietos nuotrupinės medžiagos, paprastai – smėlis, žvirgždas ir (arba) kietų uolienų, pavyzdžiui, klinčių, vulkaninės kilmės uolienos ar smiltainio, skalda arba nuotrupinės medžiagos, gautos perdirbant griovimo atliekas ar pašalintą kelių dangą. Kaip įprastos nerūdinės medžiagos molis gali būti naudojamas tik tada, kai vykdant pramoninį procesą suspaudžiamas į granules ir pakaitinamas iki daugiau kaip 1 000 °C, kad taptų lengvasvorėmis kietomis granulėmis, kurias būtų galima naudoti kaip nuotrupines nerūdines medžiagas gaminant betoną, skirtą tam tikrai specialios paskirties antraeilei paskirčiai. JK valdžios institucijos teigia, kad joms nepavyko nustatyti nė vieno karjero, apie kurį galėtų sakyti, kad jame molis išgaunamas konkrečiai naudoti kaip nerūdinė medžiaga.

               (489)

               Tačiau, pasak JK valdžios institucijų, dėl savo savybių molis gali būti naudojamas kaip nerūdinė medžiaga, jeigu jis visą laiką būna drėkinamas, o jo nelaidumas vandeniui būna pagrindiniu reikalavimu. JK valdžios institucijos nemano, kad molis sąvartynams sutvirtinti ir užsandarinti naudojamas kaip nerūdinė medžiaga, nes jo reikia ne tūriui suteikti, bet hermetiškumui užtikrinti, kad negalėtų prasiskverbti vanduo ir filtratai. Specialios paskirties molis naudojamas sąvartynams, vandentakiams, ežerams ar tvenkiniams sutvirtinti, taip pat statant potvynių užtvaras. Šiais tikslais naudojamas molis naudojamas ne kaip nerūdinė medžiaga; jis naudojamas ne tūriui suteikti (tam reikia kietų nuotrupinių medžiagų), nes nėra nei kietas, nei nuotrupinis, bet veikiau tam, kad būtų sulaikytas skysčių skverbimasis.

               (490)

               Atsakydamos į BAA pastabą, kad molis gali būti naudojamas vykdant kelių tiesimo ir remonto darbus, JK valdžios institucijos atkreipia dėmesį, kad Kelių agentūra JK valdžios institucijas informavo apie naudojamą molį. JK valdžios institucijos teigia, kad molis, iškastas toje vietoje, kurioje tiesiamas kelias, dėl laidumo gali būti naudojamas tūriui suteikti vykdant žemės darbus, pavyzdžiui, kaip užpildas arba statant pylimus, jeigu jo nereikia vežti (t. y. molis ne specialiai išgaunamas karjeruose, bet yra šalutinis kelio tiesimo produktas). Molis gali būti apdorotas kalkėmis ar cementu, kad kelio keliamoji galia būtų didesnė. Jis gali būti naudojamas drenažo latakams sutvirtinti (kai svarbu jo laidumas) arba kaip užpilas, kai statiniai yra maži ir nereikia išlaikyti didelio svorio. JK valdžios institucijos atkreipia dėmesį, kad, jeigu kelio tiesimo vietoje iškasama per daug molio, jis vežamas į sąvartyną kaip atliekos, o kartais komercinio pobūdžio subjektai jį gali apdoroti karščiu ir pagaminti keliams tiesti skirtas lengvasvores nerūdines medžiagas.

               (491)

               Cituodamos Kelių agentūrą JK valdžios institucijos aiškina, kad žemės darbų medžiagos skirstomos į dvi kategorijas – nuotrupinių (1 rūšis) ir rišliųjų (2 rūšis) medžiagų. Prie nuotrupinių medžiagų kategorijos priskiriamos nerūdinės medžiagos, naudojamos tada, kai reikia stabilaus, tūrį suteikiančio užpildo. Rišliosios medžiagos nėra nerūdinės medžiagos, jas sudaro medžiagos, kurių dalelių dydis mažesnis ir kurios dėl to gali būti surišančios, t. y. jos yra lipnios, o jų laidumas vandeniui – ribotas.

               (492)

               Pasak JK valdžios institucijų, molis kaip nuotrupinė medžiaga gali būti naudojamas, tik jeigu apdorojamas karščiu ir suspaudžiamas į granules. Tačiau kaip rišlioji medžiaga jis gali būti naudojamas ir neapdorotas karščiu. Tai paskirčiai naudojamo molio negalima pakeisti nerūdinėmis medžiagomis, pavyzdžiui, granito arba klinčių skalda, nes tai – nuotrupinės medžiagos. Molį galima pakeisti lakiaisiais pelenais (pavyzdžiui, iš anglimis kūrenamų elektrinių), nes ir jie gali būti rišlieji.

               (493)

               Pasak JK valdžios institucijų, kitaip negu molį, jūrų įtvirtinimų apsauginės dangos akmenis sudaro nerūdinės medžiagos. Šiuo atveju suteikiamas tūris – kieti, nuotrupiniai nepjaustyti, netaisyklingos formos uolienų gabalai yra stabili medžiaga, minkštesnę žemę sauganti nuo jūros sukeliamos erozijos. Iš apsauginės dangos akmenų pastatyti jūrų įtvirtinimai labai skiriasi nuo to, kaip molis naudojamas statant potvynių užtvaras; apsauginės dangos akmenimis apsaugoma nuo vandens keliamos erozijos, o ne sulaikomas vanduo, nes medžiaga nelaidi vandeniui. Specifikacijų reikalavimai priklauso nuo jūros aplinkos atšiaurumo, tačiau svarbiausios savybės – tankis ir nerūdinių medžiagų atsparumas dilimui.

               (494)

               JK valdžios institucijos teigia, jog nėra aiškių įrodymų, taip pat Komisijos rastoje medžiagoje arba medžiagoje, kurią BAA pateikė Bendrajam Teismui, kad Jungtinėje Karalystėje molis būtų išgaunamas naudoti kaip nerūdinė medžiaga. Bendrasis Teismas savo nuomonę aiškiai pareiškė teigdamas, kad „nebent būtų įrodyta priešingai“ (žr. jo Sprendimo British Aggregates Association prieš Komisiją, T-210/02 RENV, 86–91 punktus). JK valdžios institucijos išnagrinėjo BAA teiginius dėl karjerų, kurie molį išgauna tik tam, kad jis būtų naudojamas kaip nerūdinė medžiaga, ir padarė išvadą, kad tai netiesa. Komisijai buvo pateikta informacijos iš konfidencialių mokesčių įrašų.

               (495)

               JK valdžios institucijos susisiekė su karjeru, kuris, pasak BAA, jame išgautą molį naudojo keliams tiesti. Pasak JK valdžios institucijų, karjeras paaiškino, kad tiesiant kelius molis naudojamas kaip stabilus nelaidus sluoksnis, kuriuo kelias pakeliamas tose vietose, kurios gali būti apsemtos, tada ant to sluoksnio pilamas akmenų nerūdinių medžiagų ir dervos sluoksnis. Molis nenaudojamas vietoj akmenų nerūdinių medžiagų, nes neapdorotas jis tam netiktų.

               (496)

               JK valdžios institucijos teigia, kad dėl molio esminių savybių ir vertės jo gavyba siekiant jį naudoti kaip nerūdinę medžiaga yra tikrai vargiai tikėtina.

               (497)

               Pasak JK valdžios institucijų, natūralus molis, dirvožemis ar organinės medžiagos nėra 100 % gryni. Todėl, nustačius, kad tokioms medžiagoms kaip molis, dirvožemis, augalinės ar kitokios organinės medžiagos nerūdinių medžiagų mokestis netaikomas, buvo būtina leisti išimtį taikyti ir medžiagoms, kurias sudaro daugiausia šios medžiagos.

         5.6.6.2.
         Komisijos vertinimas

               (498)

               Suinteresuotosios šalys ir JK valdžios institucijos nesutaria dėl to, ar molis naudojamas kaip nerūdinė medžiaga. Tik jeigu būtų nustatyta, kad molis naudojamas kaip nerūdinė medžiaga, jo faktinės ir teisinės aplinkybės būtų panašios į apmokestinamų medžiagų faktines ir teisines aplinkybes.

               (499)

               Nuo kitų medžiagų molis skiriasi plastiškumu, tuo, kad jį galima pjaustyti ir formuoti peiliu arba mente ir nelaidumu, taigi dažniausiai jis netinka būti naudojamas kaip nerūdinė medžiaga, nes brinksta sugerdamas vandenį ir skyla išdžiūvęs.

               (500)

               BAA teigė, kad kai molis naudojamas sąvartynams sutvirtinti, potvynių užtvaroms statyti ir kaip rišlioji medžiaga tiesiant ir remontuojant kelius, jis naudojamas kaip nerūdinė medžiaga. Tačiau JK valdžios institucijos nurodo, kad tais atvejais molis naudojamas ne kaip nerūdinė medžiaga. Kadangi visais šiais atvejais molis naudojamas dėl konkrečių savybių – nelaidumo ir plastiškumo, o ne tūriui suteikti, Komisija mano, kad JK valdžios institucijos turi teisę manyti, kad molis, naudojamas sąvartynams sutvirtinti, potvynių užtvaroms statyti ir kaip rišlioji medžiaga tiesiant ir remontuojant kelius, naudojamas ne kaip nerūdinė medžiaga.

               (501)

               Komisija JK valdžios institucijų paprašė leisti peržiūrėti konfidencialius mokesčių įrašus, susijusius su aštuoniais molio karjerais, kuriuose, BAA teigimu, molis išgaunamas naudoti kaip nerūdinė medžiaga. Remiantis Komisijos iš JK valdžios institucijų gauta medžiaga, nė viename šiame karjere molis neišgaunamas naudoti kaip nerūdinė medžiaga. Kai kurie objektai buvo sąvartynai, o ne karjerai.

               (502)

               Remdamasi gauta informacija Komisija atkreipia dėmesį, kad molis neišgaunamas naudoti kaip nerūdinė medžiaga. Molis nėra ir negali būti naudojamas kaip nerūdinė medžiaga, jeigu neįvyksta jo fizinė transformacija, t. y. jis turi būti suspaustas į granules ir vykdant pramoninį procesą pakaitintas aukštesnėje negu 1 000 °C temperatūroje, kad taptų lengvasvorėmis kietomis granulėmis.

               (503)

               Todėl Komisija daro išvadą, kad molis negali būti ir nėra išgaunamas naudoti kaip nerūdinė medžiaga, taigi, atsižvelgiant į įprasto apmokestinimo taisyklę, kuria grindžiamas NMM, jo faktinės ir teisinės aplinkybės skiriasi nuo apmokestinamų medžiagų faktinių ir teisinių aplinkybių.

               (504)

               Be to, kadangi molis nėra 100 % grynas, medžiagos, kurią sudaro daugiausia molis, atsižvelgiant į įprasto apmokestinimo taisyklę, kuria grindžiamas NMM, teisinės ir faktinės aplinkybės taip pat skiriasi nuo apmokestinamų medžiagų teisinių ir faktinių aplinkybių.

         5.7.   IŠVADA DĖL ATRANKUMO

               (505)

               Remdamasi tuo, kas išdėstyta, Komisija daro išvadą, kad i) medžiagos, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždo faktinės ir teisinės aplinkybės, atsižvelgiant į įprasto apmokestinimo taisyklę, kuria grindžiamas NMM, ir NMM tikslą, yra tokios pat kaip apmokestinamų nerūdinių medžiagų, o tokioms medžiagoms taikomos išimties negalima paaiškinti remiantis NMM pobūdžiu ir logika. Todėl šios išimtys yra atrankiosios.

               (506)

               Komisija taip pat daro išvadą, kad 2001 m. Finansų įstatymo su pakeitimais, padarytais 2002 ir 2007 m. Finansų įstatymais, 17 skirsnio 3 dalies e punkte, f punkto i ir ii papunkčiuose (išskyrus skalūno, kuris specialiai išgaunamas komerciniais tikslais naudoti kaip nerūdinė medžiaga, bergždą), 4 dalies a punkte (išskyrus medžiagą, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas), c punkto i ir ii papunkčiuose (kai tai molis), 18 skirsnio 2 dalies b punkte ir 30 skirsnio 1 dalies b punkte (jeigu tai procesas, kuriam taikoma išimtis pagal 18 skirsnio 2 dalies b punktą) nustatytos mokesčio išimtys, mokesčio netaikymo atvejai ir mokesčio lengvatos taikomos medžiagoms, kurių faktinės ir teisinės aplinkybės, atsižvelgiant į NMM tikslą, skiriasi nuo apmokestinamų medžiagų faktinių ir teisinių aplinkybių, taigi mokesčio išimtys, mokesčio netaikymo atvejai ir mokesčio lengvatos nėra atrankieji.

         5.8.   PRANAŠUMAS

               (507)

               Taikydama išimtis i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui, užuot juos apmokestinusi, Jungtinė Karalystė atsisako išteklių ir leidžia tiems, kam taikomos šios išimtys, nemokėti mokesčio, kurį jie paprastai turėtų mokėti. Todėl šia priemone suteikiamas atrankusis pranašumas tiems, kam i) medžiagos, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždo atžvilgiu taikomos išimtys.

         5.9.   VALSTYBĖS IŠTEKLIAI IR PRIEMONĖS PRISKYRIMAS VALSTYBEI

               (508)

               Priemonė finansuojama iš valstybės išteklių, nes valstybė išteklių atsisako. Priemonė taip pat priskirtina valstybei, nes nustatyta teisės aktu.

         5.10.   KONKURENCIJOS IŠKRAIPYMAS IR POVEIKIS PREKYBAI

               (509)

               Nerūdinių medžiagų sektoriuje vykdoma prekyba tarp valstybių narių, ir nerūdines medžiagas išgaunančios įmonės, kurioms taikoma išimtis, konkuruoja su kitomis nerūdines medžiagas išgaunančiomis įmonėmis. Komisija taip pat gavo daug medžiagos dėl konkurencijos iškraipymo, kuris sukeliamas taikant NMM išimtis. Be to, Jungtinė Karalystė sausumoje ribojasi su Airijos Respublika, ir abipus šios sienos vyksta plati prekyba nerūdinėmis medžiagomis (84).

               (510)

               Todėl i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomomis NMM išimtimis gali būti iškraipoma konkurencija ir daromas poveikis prekybai.

         5.11.   IŠVADA DĖL PAGALBOS BUVIMO

               (511)

               Komisija daro išvadą, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomos NMM išimtys yra valstybės pagalba.

               (512)

               Komisija daro išvadą, kad 2001 m. Finansų įstatymo su pakeitimais, padarytais 2002 ir 2007 m. finansų įstatymais, 17 skirsnio 3 dalies e punkte, f punkto i ir ii papunkčiuose (išskyrus skalūno, kuris specialiai išgaunamas komerciniais tikslais naudoti kaip nerūdinė medžiaga, bergždą), 4 dalies a punkte (išskyrus medžiagą, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas), c punkto i ir ii papunkčiuose (kai tai molis), 18 skirsnio 2 dalies b punkte ir 30 skirsnio 1 dalies b punkte (jeigu tai procesas, kuriam taikoma išimtis pagal 18 skirsnio 2 dalies b punktą) nustatytos mokesčio išimtys, mokesčio netaikymo atvejai ir mokesčio lengvatos nėra valstybės pagalba.

         6.   PAGALBOS TEISĖTUMAS

               (513)

               Nors prieš pradėdamos taikyti NMM JK valdžios institucijos apie tai pranešė, JK nesilaikė 108 straipsnio 3 dalyje nustatytos neveikimo išlygos, nes NMM įsigaliojo 2002 m. balandžio 1 d., nelaukus, kol 2002 m. balandžio 24 d. Komisija priims sprendimą neprieštarauti. Komisijos sprendimas buvo laiku užginčytas, ir galiausiai 2012 m. kovo 7 d. Bendrasis Teismas jį anuliavo (Sprendimas British Aggregates Association prieš Komisiją, T-210/02 RENV). Taigi tas sprendimas turi būti laikomas negaliojančiu nė vienam teisės subjektui nuo jo priėmimo dienos. Kadangi panaikinus Komisijos sprendimą atgaline data nutrauktas teisėtumo prezumpcijos taikymas, aptariamos pagalbos teikimas nuo 2002 m. balandžio 1 d. turi būti laikomas neteisėtu (85). Remiantis teismų praktika, pagalbos gavėjai negalėjo turėti jokių teisėtų lūkesčių, susijusių su pagalbos teikimo teisėtumu, nes Komisijos sprendimas neprieštarauti priemonei buvo laiku užginčytas Bendrajame Teisme (86).

         7.   VALSTYBĖS PAGALBOS SUDERINAMUMO VERTINIMAS

   7.1.   TEISINIS PAGRINDAS

               (514)

               Atsižvelgdama į NMM aplinkos apsaugos tikslą sprendime pradėti tyrimo procedūrą Komisija išnagrinėjo NMM išimčių ir lengvatų suderinamumą pagal SESV 107 straipsnio 3 dalies c punktą ir remdamasi valstybės pagalbos aplinkos apsaugai Bendrijos gairėmis.

               (515)

               Kaip išdėstyta 513 konstatuojamojoje dalyje, kadangi Komisijos sprendimas buvo anuliuotas, pagalba turi būti laikoma neteisėta. Remdamasi Komisijos pranešimu dėl taisyklių, taikomų vertinant neteisėtą valstybės pagalbą, nustatymo (87), 2001 m. Bendrijos rekomendacijų dėl valstybės pagalbos aplinkos apsaugai (toliau – 2001 m. rekomendacijos dėl valstybės pagalbos aplinkos apsaugai) 82 punktu ir 2008 m. valstybės pagalbos aplinkos apsaugai Bendrijos gairių (toliau – 2008 m. gairės dėl valstybės pagalbos aplinkos apsaugai) 205 punktu Komisija nuo 2002 m. balandžio 1 d. iki 2008 m. kovo 31 d. galiojusių mokesčio išimčių ir lengvatų suderinamumą vertino pagal 2001 m. rekomendacijas dėl valstybės pagalbos aplinkos apsaugai, o nuo 2008 m. balandžio 2 d. iki 2014 m. kovo 31 d., išimčių sustabdymo dienos, galiojusių išimčių ir lengvatų suderinamumą – pagal 2008 m. gaires dėl valstybės pagalbos aplinkos apsaugai.

               (516)

               Komisija iš BAA gavo pastabų, o iš JK valdžios institucijų – argumentų, susijusių su NMM išimčių suderinamumu. Komisija pateiks ir nagrinės tik pastabas, susijusias su NMM išimtimis, taikomomis skalūnui ir produktams, kuriuos sudaro daugiausia skalūnas, kai jie naudojami kaip nerūdinės medžiagos, taip pat skalūno bergždui, išgaunamam kartu su skalūnu, naudojamu kaip nerūdinė medžiaga.

               (517)

               Reikėtų paminėti, kad ir BAA pastabos ir JK valdžios institucijų pateikti argumentai daugiausia susiję su visomis arba keliomis išimtimis, dėl kurių Komisija suabejojo sprendime pradėti tyrimo procedūrą, o keli konkretūs argumentai yra susiję tik su skalūnu.

               (518)

               Be to, JK valdžios institucijų pateikta medžiaga yra pagrįsta prielaida, kad skalūnas nėra specialiai išgaunamas, kad būtų komerciniais tikslais naudojamas kaip nerūdinė medžiaga, ir valdžios institucijos nenurodė jokių priežasčių, dėl kurių ši konkreti padėtis (Komisija nustatė, kad keliais atvejais skalūnas specialiai išgaunamas komerciniais tikslais naudoti kaip nerūdinė medžiaga) būtų suderinama.

         7.1.1.   KOMISIJOS GAUTOS PASTABOS
   a)   BAA pastabos, gautos 2014 m. sausio 17 d.

               (519)

               BAA mano, kad NMM išimtys, netaikymo atvejai ir lengvatos negali būti laikomi suderinami su vidaus rinka pagal SESV 107 straipsnio 3 dalies c punktą ir gaires dėl pagalbos aplinkos apsaugai ir pateikia daug su tuo susijusių pastabų. BAA teigia, kad taikant šias išimtis trukdoma siekti aplinkos apsaugos tikslo, kurio siekiama NMM, t. y. pakeisti paklausą ir skatinti rinktis alternatyvius nerūdinių medžiagų šaltinius.

               (520)

               JK valdžios institucijos teigia, kad nė viena nagrinėjamoji išimtis nėra susijusi su medžiaga, specialiai išgaunama naudoti kaip nerūdinė medžiaga. BAA teigia, kad išimtys, dėl kurių Komisija suabejojo sprendime pradėti tyrimo procedūrą, taikomos tik medžiagoms, nespecialiai ir neišvengiamai susidarančioms išgaunant medžiagas, kurios nėra nerūdinės medžiagos. Pasak JK valdžios institucijų, jos nerado jokių įrodymų, kad medžiagos, kurioms taikoma išimtis, būtų specialiai išgaunamos naudoti kaip nerūdinės medžiagos.

               (521)

               JK valdžios institucijų nuomone, aplinkos apsaugos požiūriu pageidautina, kad neišvengiamai susidarantys šalutiniai produktai ar atliekos būtų naudojami kaip nerūdinės medžiagos, užuot nerūdines medžiagas papildomai išgavus karjeruose. Valdžios institucijos teigia, kad išimtys nėra valstybės pagalba. Kiekviena nagrinėjamąja išimtimi siekiama gerinti aplinkos apsaugą bent vienu iš šių dviejų būdų:

                           i.

                           išimtimi padedama keisti paklausą ir išengti papildomos nerūdinių medžiagų gavybos karjeruose ir (arba)

                           ii.

                           išimtimi padedama mažinti atliekų kaupimąsi.

               (522)

               Jungtinė Karalystė tvirtina, kad, jeigu kuri nors nagrinėjamoji išimtis yra valstybės pagalba, ta pagalba bet kuriuo atveju yra suderinama su vidaus rinka pagal SESV 107 straipsnio 3 dalies c punktą, taip pat atsižvelgiant į 2001 m. rekomendacijas, 2008 m. gaires dėl valstybės pagalbos aplinkos apsaugai ir (arba) tiesiogiai taikant SESV 107 straipsnio 3 dalies b arba c punktą.

               (523)

               JK valdžios institucijos teigia, kad NMM išimtys nepatenka į griežtą valstybės pagalbos gairių taikymo sritį, o jų suderinamumą reikėtų vertinti tiesiogiai taikant SESV 107 straipsnio 3 dalies b arba c punktą. JK valdžios institucijos nurodo sprendimą dėl valstybės pagalbos N 629/2008, susijusį su Jungtinės Karalystės įsipareigojimo sumažinti išmetamą anglies dioksido kiekį schema. Komisija laikėsi nuomonės, kad, kadangi atitinkama schema ir jos įgyvendinimo būdais siekiama saugoti aplinką perskirstant išteklius labiausiai aplinką saugančių įmonių naudai, gairės nebuvo taikomos ir buvo vertinama tiesiogiai pagal Sutartį.

               (524)

               JK valdžios institucijos teigia, kad 2008 m. gairių dėl valstybės pagalbos aplinkos apsaugai skyriuje, susijusiame su mokesčių išimtimis, nurodytos aplinkybės, kuriomis įmonė neįtraukiama į aplinkos apsaugos mokesčio taikymo sritį, nes: a) abejojama dėl mokesčio poveikio tam tikrų įmonių gebėjimui konkuruoti, b) yra kitų ekonominių priežasčių ir c) valstybė narė negali nustatyti didesnio mokesčio nenustatydama išimčių tam tikroms įmonėms. Valdžios institucijos teigia, kad gairėmis siekiama užtikrinti, kad aplinkos apsaugos mokesčių išimtimis būtų bent netiesiogiai padedama siekti mokesčio, kuris turėtų būti nustatytas, aplinkos apsaugos tikslo ir kad nustačius išimtis nebūtų trukdoma siekti bendro aplinkos apsaugos tikslo.

               (525)

               JK valdžios institucijos teigia, kad bendras NMM tikslas – aplinkos apsauga, o nustatytomis NMM išimtimis specialiai norima siekti dviejų tarpusavyje susijusių tikslų: a) pakeisti paklausą ir, užuot naujai išgavus nerūdines medžiagas, naudoti atliekas ir kitus šalutinius produktus ir b) mažinti atliekų kaupimąsi. Todėl išimtimis padedama siekti NMM tikslo ir užtikrinama, kad jis būtų pasiektas. Išimtys – vienas iš pagrindinių būdų, kuriuo siekiama NMM aplinkos apsaugos tikslo. Todėl JK valdžios institucijos teigia, kad gali būti, jog priemonei netaikytinos nei 2001 m. rekomendacijos dėl valstybės pagalbos aplinkos apsaugai, nei 2008 m. gairės dėl valstybės pagalbos aplinkos apsaugai.

               (526)

               Todėl, remdamasi tiesiogiai SESV 107 straipsnio 3 dalimi Jungtinė Karalystė teigia, kad bet kokios pagalbos, susijusios su nagrinėjamosiomis išimtimis, tikslą galima priskirti prie vienos iš šių kategorijų: i) pagalba, skirta bendriems Europos interesams svarbių projektų vykdymui skatinti, t. y. saugoti aplinką (SESV 107 straipsnio 3 dalies b punktas), arba ii) pagalba, skirta tam tikros ekonominės veiklos rūšių arba tam tikrų ekonomikos sričių plėtrai skatinti (skatinama kaip nerūdines medžiagas naudoti perdirbtas nerūdines medžiagas arba produktus, kurie susidaro kaip atliekos), jeigu ja prekybos sąlygos netrikdomos tiek, kad tai prieštarautų bendram interesui (107 straipsnio 3 dalies c punktas).

               (527)

               JK valdžios institucijos teigia, kad išimtys yra būtina ir proporcinga priemonė, kuria padedama siekti NMM aplinkos apsaugos tikslo, ir bet kokia su išimtimis susijusia pagalba konkurencija būtų labai nedaug iškraipyta arba visai neiškraipyta. Todėl išimtimis nedaromas neigiamas poveikis prekybos sąlygoms tiek, kad tai prieštarautų bendram interesui.

               (528)

               Komisija priemonę vertins pagal 2001 m. rekomendacijas dėl valstybės pagalbos aplinkos apsaugai ir 2008 m. gaires dėl valstybės pagalbos aplinkos apsaugai, o alternatyvų vertinimą atliks pagal SESV 107 straipsnio 3 dalies c punktą. Kaip toliau paaiškinta, Komisija mano, kad šiai priemonei negalima taikyti SESV 107 straipsnio 3 dalies b punkto.

         7.2.   VERTINIMAS PAGAL 2001 M. REKOMENDACIJAS DĖL VALSTYBĖS PAGALBOS APLINKOS APSAUGAI

               (529)

               2001 m. rekomendacijų dėl valstybės pagalbos aplinkos apsaugai 47 punkte nustatyta: „Nustatant tam tikrai veiklai aplinkos apsaugos sumetimais taikomus mokesčius, valstybės narės gali nuspręsti laikinai atleisti nuo tokių mokesčių kai kurias įmones, jei šie nėra suderinti Europos lygiu, arba siekiant apsaugoti įmones nuo laikino tarptautinio konkurencingumo praradimo. Tokio pobūdžio atleidimai nuo mokesčių yra laikomi valstybės pagalba, kuriai taikomas EB sutarties 87 straipsnis. Analizuojant aptariamas priemones, be kita ko, privalu nustatyti, ar mokesčiai priimti Bendrijos, ar savarankiško valstybės narės sprendimo pagrindu“.

               (530)

               48 punkte nustatyta: „Nustatant mokesčius savarankišku valstybės narės sprendimu, įmonėms, privalančioms mokėti tokius mokesčius, gali būti sunku greitai prisitaikyti prie naujos mokesčių naštos. Tokiomis aplinkybėmis, gali būti pateisinamas laikinas atleidimas nuo mokesčių, siekiant padėti įmonėms prisitaikyti prie naujos tvarkos“.

               (531)

               Turėdama tai omenyje Komisija sprendimo pradėti tyrimo procedūrą 149 konstatuojamojoje dalyje atkreipė dėmesį, kad NMM yra mokestis, siekiant aplinkos apsaugos tikslų taikomas nerūdinių medžiagų gavybai. Komisija taip pat atkreipė dėmesį, kad NMM turėtų būti taikomas JK valdžios institucijoms savarankiškai priėmus sprendimą.

               (532)

               Skundo pateikėjas (88) tvirtino, kad kelios išimtys buvo nustatytos siekiant apsaugoti įmonių, išgaunančių medžiagas, kurioms taikoma išimtis, gebėjimą konkuruoti tarptautiniu mastu. Tai reikštų, kad tam tikroms įmonėms galbūt sunku greitai prisitaikyti prie naujo mokesčio, tokiu atveju NMM išimtys galėtų būti vertinamos pagal 2001 m. rekomendacijų dėl valstybės pagalbos aplinkos apsaugai 47 ir 48 punktus.

               (533)

               Tuo metu, kai buvo rengiamas sprendimas pradėti tyrimo procedūrą, JK valdžios institucijos nenurodė jokių priežasčių, dėl kurių priemonė būtų suderinama, o Komisija neturėjo pakankamai duomenų ir negalėjo nuspręsti, ar įvykdytos 2001 m. rekomendacijų dėl valstybės pagalbos aplinkos apsaugai 47 ir 48 punktuose nustatytos sąlygos. Komisija taip pat neturėjo pakankamai duomenų ir negalėjo nuspręsti, ar išimtis būtų galima laikyti suderinamomis su vidaus rinka remiantis kitomis nuostatomis, ne 2001 m. rekomendacijų dėl valstybės pagalbos aplinkos apsaugai 47 ir 48 punktais.

               (534)

               BAA tvirtina, jog negalėjo būti nustatyta, kad NMM išimtys yra suderinamos pagal 2001 m. rekomendacijas dėl valstybės pagalbos aplinkos apsaugai. Pasak BAA, skalūnui, šiferiui ir moliui taikomomis išimtimis nelabai padedama saugoti aplinką (50 punktas ir 51 punkto 2 dalies a papunktis). Būtent dėl išimčių pobūdžio trukdoma siekti bendrųjų tikslų ir nedaromas pastebimas teigiamas poveikis, t. y. nesaugoma aplinka.

               (535)

               BAA tvirtina, kad skalūnui, šiferiui ir moliui taikomos išimtys nėra laikinos išimtys, pateisinamos pagal 47 ir 48 punktus. BAA teigia, kad NMM siekiama, kad medžiaga, pavyzdžiui, skalūnas, karjeruose išgaunamas naudoti kaip nerūdinė medžiaga, būtų konkurencinga.

               (536)

               BAA teigia, kad išimtys nėra valstybės pagalba, kuri būtų leistina pagal 51 punktą. Nesudaryta jokių sutarčių, kuriomis įmonės gavėjos įsipareigotų laikotarpiu, kurį taikomos išimtys, siekti aplinkos apsaugos tikslų. Be to, pasak BAA, alternatyvi sąlyga pagal 51 punkto 1 dalies b papunktį neįvykdyta, nes mokesčio sumažinimo reikalavimus atitinkančios įmonės gavėjos nemokėjo didelės dalies NMM.

               (537)

               JK valdžios institucijos tvirtino, kad, jeigu NMM būtų taikomas medžiagoms, kurioms taikoma išimtis, padidėtų konkrečių rinkos sektorių veiklos vykdytojų gamybos sąnaudos, ir jų nebūtų galima perkelti savo klientams. Dėl to gerokai sumažėtų naudoti kaip nerūdinės medžiagos parduodamų atliekų ir šalutinių produktų kiekis ir atitinkamai padidėtų naujų nerūdinių medžiagų gavyba.

               (538)

               JK valdžios institucijos teigia, kad, jeigu NMM būtų taikomas medžiagoms, kurioms taikoma išimtis, tai kenktų mokesčio aplinkos apsaugos tikslui, nes nebebūtų skatinama keisti paklausos ir rinktis išgaunant šias medžiagas neišvengiamai susidarančių atliekų ir šalutinių produktų.

         7.2.1.   KOMISIJOS VERTINIMAS

               (539)

               Nagrinėjamųjų priemonių suderinamumui pagrįsti JK valdžios institucijos remiasi išskirtinai 2001 m. rekomendacijų dėl valstybės pagalbos aplinkos apsaugai 47 ir 48 punktais.

               (540)

               Atrodo, jog jos teigia, kad medžiagas, kurioms taikoma išimtis, išgaunantys karjerai dėl mokesčio patirs didelių sunkumų, kaip apibendrintai išdėstyta šio sprendimo 537 konstatuojamojoje dalyje.

               (541)

               Tačiau Komisija atkreipia dėmesį, kad 2001 m. rekomendacijose dėl valstybės pagalbos aplinkos apsaugai leidžiamos tik laikinos išimtys, kad įmonės galėtų prisitaikyti prie naujų aplinkybių, tačiau NMM išimtys nėra laikinos. Nagrinėjamosios išimtys yra neriboto galiojimo ir taikomos jau dvylika metų. Išimčių taikymas laikinai sustabdytas dėl to, kad Komisija vykdo oficialią tyrimo procedūrą, tačiau teisės akte, kuriuo sustabdytas išimčių taikymas, aiškiai nurodyta, kad visos išimtys vėl bus taikomos, kai Komisija baigs tyrimus, jeigu tyrimų rezultatai bus teigiami.

               (542)

               Todėl Komisija daro išvadą, kad NMM išimtys, taikomos skalūnui ir produktams, kuriuos sudaro daugiausia skalūnas, kai jie naudojami kaip nerūdinės medžiagos, taip pat skalūno bergždui, išgaunamam kartu su skalūnu, naudojamu kaip nerūdinė medžiaga, negali būti skelbiamos suderinamomis su vidaus rinka remiantis 2001 m. rekomendacijų dėl valstybės pagalbos aplinkos apsaugai 47 ir 48 punktais.

               (543)

               Komisija taip pat atkreipia dėmesį į tai, kad jokiomis kitomis 2001 m. rekomendacijų dėl valstybės pagalbos aplinkos apsaugai nuostatomis negali būti remiamasi nustatant NMM suderinamumą, nes skalūną išgaunančios įmonės nemoka didelės mokesčio dalies (51 punkto 1 dalies b papunktis) ir JK valdžios institucijos nesudarė jokių susitarimų su skalūną išgaunančiomis įmonėmis (51 punkto 1 dalies a papunktis).

               (544)

               Tuo remdamasi Komisija daro išvadą, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomos NMM išimtys negali būti laikomos suderinamomis su vidaus rinka pagal 2001 m. rekomendacijas dėl valstybės pagalbos aplinkos apsaugai.

         7.3.   VERTINIMAS PAGAL 2008 M. GAIRES DĖL VALSTYBĖS PAGALBOS APLINKOS APSAUGAI

               (545)

               Atsižvelgdama į NMM aplinkos apsaugos tikslą, Komisija, rengdama sprendimą pradėti tyrimo procedūrą, mokesčio išimtis ir netaikymo atvejus taip pat išnagrinėjo pagal 2008 m. gairių dėl valstybės pagalbos aplinkos apsaugai 4 skyrių, susijusį su veiklos pagalba mažinant aplinkos apsaugos mokesčius.

               (546)

               2008 m. gairių dėl valstybės pagalbos aplinkos apsaugai 70 punkto 14 dalyje aplinkos apsaugos mokestis apibrėžtas taip: „mokestis, kurio konkreti mokesčio bazė yra aiškiai susijusi su neigiamu poveikiu aplinkai arba kuriuo siekiama apmokestinti tam tikrą veiklą, gaminius arba paslaugas, kad aplinkos apsaugos išlaidos būtų įskaičiuotos į jų kainą ir (arba) kad gamintojai bei vartotojai orientuotųsi į tas veiklos rūšis, kurios mažiau kenkia aplinkai“.

               (547)

               Komisija pripažino, kad neginčijama, jog nerūdinių medžiagų gavyba aplinkai daromas neigiamas poveikis, visų pirma daroma žala biologinei įvairovei, keliamos dulkės, triukšmas, daroma žala kraštovaizdžiui. Tai pagrindžiama ir JK valdžios institucijų užsakytais tyrimais, nurodytais sprendimo pradėti tyrimo procedūrą 17 konstatuojamojoje dalyje. Taigi NMM yra aplinkos apsaugos mokestis pagal 2008 m. gairių dėl valstybės pagalbos aplinkos apsaugai 70 punkto 14 dalį, o nuo 2008 m. balandžio 2 d. taikomos mokesčio išimtys gali būti vertinamos pagal 2008 m. gairių dėl valstybės pagalbos aplinkos apsaugai 4 skyrių.

         7.3.1.   NAUDA APLINKAI

               (548)

               Pagal 2008 m. gairių dėl valstybės pagalbos aplinkos apsaugai 151 punktą, pagalba mažinant aplinkos apsaugos mokesčius bus laikoma suderinama su vidaus rinka, jeigu dėl tokios pagalbos bent netiesiogiai pagerėja aplinkos apsauga ir jeigu mažinant mokesčius netrukdoma siekti bendro tikslo. Kaip paaiškinta 2008 m. gairių dėl valstybės pagalbos aplinkos apsaugai 57 punkte, aplinkos apsaugos mokesčių mažinimas tam tikriems sektoriams arba įmonių kategorijoms yra leidžiamas pagal 2008 m. gairių dėl valstybės pagalbos aplinkos apsaugai 4 skyrių, jeigu taip sudaromos sąlygos toms įmonėms nustatyti didesnius mokesčius ir apskritai pagerinti išlaidų įtraukimą į savo sąnaudas bei sukurti papildomą paskatą gerinti aplinkos apsaugą. Komisija laikėsi nuomonės, kad ši pagalba gali būti reikalinga siekiant netiesiogiai spręsti neigiamų išorinių padarinių problemą, palengvinant palyginti didelių nacionalinių aplinkos apsaugos mokesčių nustatymą arba taikymą.

               (549)

               Komisija šiuo atveju laikėsi nuomonės, kad Jungtinė Karalystė nustatyti NMM galbūt galėjo dėl to, kad buvo galimybė tam tikroms medžiagoms taikyti išimtis.

               (550)

               BAA teigia, kad išimtys neatitinka 2008 m. gairėse dėl valstybės pagalbos aplinkos apsaugai nustatytų kriterijų, todėl negalima jais remiantis nustatyti, kad jos yra suderinamos.

               (551)

               BAA teigia, kad išimtimis nepadedama gerinti aplinkos apsaugos ir iš tikrųjų trukdoma siekti bendro tikslo (2008 m. gairių dėl valstybės pagalbos aplinkos apsaugai 151 punktas).

               (552)

               Norėdama parodyti, kad karjerams išimtis taikoma vien dėl to, kad jie išgauna skalūną ir šiferį, ir kad tuo trukdoma siekti mokesčio tikslo, nes statybų pramonėje atsiranda net dar didesnė tokių medžiagų paklausa, BAA nurodo karjerą, į 2007 m. Kornvalio statybinių akmenų ir šiferio vadovą įtrauktą kaip šiferio ir skalūno karjerą, kuriame išgaunami sienų akmenys. Remiantis BAA pateikta medžiaga, BAA žino (89) keletą pavyzdžių, kai karjerus eksploatuojančios įmonės ėmė eksploatuoti šiferio ir skalūno karjerus vien dėl to, kad buvo nustatytos NMM išimtys ir šios įmonės siekė pasinaudoti pranašumu, kuris atsiranda dėl NMM išimčių. Be to, karjerų, kuriems taikomas NMM, mažos vertės šalutinių produktų ar atliekų, pavyzdžiui, skaldos ir karjeruose susidarančių smulkiagrūdžių medžiagų, pardavimo mastas gerokai sumažėjo. Šių medžiagų sankaupų padaugėjo daugiau kaip 500 %. Pasak BAA, iš to matyti, kad taikant NMM visiškai nepasiektas jo aplinkos apsaugos tikslas, nes vienos sąvartos buvo pakeistos kitomis.

               (553)

               Kaip pavyzdį BAA nurodo karjerus, kurių pirminis produktas yra neapmokestinamos žemės ūkio paskirties kalkės ir kuriuose susikaupė didžiulės atliekų ir neparduotų šalutinių produktų sąvartos, o žemės ūkio paskirties kalkių gamybai kyla kliūčių, nors paklausa ir didėja.

               (554)

               BAA teigia, kad 2008 m. gairių dėl valstybės pagalbos aplinkos apsaugai 158 punkto b ir c papunkčiais siekiama neleisti įmonėms dėl apmokestinimo patekti į nepalankią konkurencinę padėtį dėl to, kad tiesioginiai konkurentai neapmokestinami. Tačiau, pasak BAA, šiuo atveju aišku, kad įmonių, kurios naudojasi išimtimi, konkurentai iš tikrųjų yra apmokestinami ir negeba parduoti savo produktų, nes dėl NMM išimčių pateko į nepalankią padėtį.

               (555)

               BAA teigia, kad skalūnui taikoma išimtis yra nebūtina ir neproporcinga (155–159 punktai). BAA teigia, kad šiferiui, moliui ir skalūnui taikomos išimtys nepagrįstos objektyviais kriterijais, o tuos pačius produktus išgaunančioms įmonėms taikoma kitokia tvarka, nes remiamasi jų vietovės geologija. Be to, išimčių taikymo atvejai neatitinka nė vieno proporcingumo kriterijaus, o išimtys taikomos ilgesnį negu dešimties metų laikotarpį.

               (556)

               BAA Komisijai pateikė atskirą vieno karjero raštą, kuriame nurodytas NMM poveikis tos įmonės mažos vertės produktų (antrinių nerūdinių medžiagų), t. y. kelių pagrindų sluoksniams skirtų medžiagų, skaldos, akmenų skaldos, karjere susidarančių smulkiagrūdžių medžiagų, pardavimo kiekiui, kuris sumažėjo dviem trečdaliais.

               (557)

               BAA Komisijai pateikė poveikio nerūdinių medžiagų gamybai 2002 m. nustačius NMM tyrimą, kurį BAA užsakymu 2014 m. vasario mėn. parengė įmonė BDS Marketing Research Ltd.

               (558)

               Atliekant tyrimą nustatyti toliau išdėstyti faktai.

               (559)

               Nerūdinių medžiagų mokestis – 2 GBP už toną – gali sudaryti pusę arba trečdalį visos klientui nustatytos mažesnės vertės nerūdinių medžiagų kainos.

               (560)

               Atlikus tyrimą padaryta išvada, kad pagrindinis NMM poveikis – naudojama daugiau nerūdinių medžiagų, kurioms taikoma išimtis (pirminių ir šalutinių produktų), o apmokestinamų šalutinių produktų, susidarančių išgaunant apmokestinamas didelės vertės medžiagas, dėl to naudojama mažiau. Karjerus eksploatuojančioms įmonėms sunku, o dažnai ir neįmanoma rasti rinkų šioms likusioms mažos vertės medžiagoms. Dėl to karjerus eksploatuojančios įmonės šias medžiagas šalina sąvartynuose. Todėl grynasis pokytis toks – plačiau naudojamos neapmokestinamos nerūdinės medžiagos (pirminiai ir šalutiniai produktai), o apmokestinamos nerūdinės medžiagos, kurios susidaro kaip šalutinis produktas ir kurias anksčiau parduodavo, dabar dėl to tapo atliekomis. Vienomis atliekomis tiesiog pakeistos kitos atliekos. Kartais dėl to buvo visiškai sunaudotos geros kokybės atsargos.

               (561)

               Ataskaitoje nurodyta, kad nuo 2001 m. pirminių (aukštos kokybės) nerūdinių medžiagų pardavimas dėl ekonomikos nuosmukio sumažėjo 24,9 %. 2002 m. nustačius NMM, apmokestinamų nerūdinių medžiagų, susidarančių kaip šalutinis produktas, pardavimas sumažėjo 60 %, t. y. 31,5 mln. tonų. Apmokestinamų šalutinių produktų 2001 m. parduota 52 190, 2011 m. – 20 648, o apmokestinamų pirminių (didelės vertės) nerūdinių medžiagų pardavimas sumažėjo nuo 188 843 2001 m. iki 141 754 2011 m. Kaip pardavimas mažėjo, parodyta ir diagramoje.

               (562)

               Įtrauktos trys išsamios apmokestinamų produktų pardavimo raidos diagramos, jose nurodyti šių kategorijų produktų duomenys: kietojo akmens, smiltainio, klinčių ir smėlio bei žvirgždo. Nors smėlio ir žvirgždo pardavimo lygis, atrodo, nekito, tik pastaruoju metu šiek tiek padidėjo, pirmųjų trijų medžiagų pardavimas, atrodo, sumažėjo.

               (563)

               Nustačius NMM, parduodamas nerūdinių medžiagų, kurioms taikoma išimtis, kiekis, atrodo, padidėjo nuo mažiau negu 5 mln. tonų iki beveik 30 mln. tonų. Į šiuos skaičius neįtraukti karjerų, kuriuose išgaunamos tik nerūdinės medžiagos, kurioms taikoma išimtis, duomenys, nes iš šių karjerų nereikalaujama teikti ataskaitų. Taigi, remiantis tyrimu, bendras padidėjęs medžiagų, kurioms taikoma išimtis, kiekis būtų net didesnis negu diagramose nurodytas padidėjimas šešis kartus. Iš tyrimo matyti, kad nerūdinių medžiagų, kurioms taikoma išimtis, pardavimas kasmet stabiliai didėjo. Atlikus tyrimą padaryta išvada, kad visiškos arba dalinės išimtys taikomos vis daugiau karjerų, t. y. parduodamos apmokestinamos medžiagos tampa parduodamomis medžiagomis, kurioms taikoma išimtis.

               (564)

               2002 m. nustačius NMM, perdirbtų nerūdinių medžiagų paklausa padidėjo tik nežymiai. Perdirbtų nerūdinių medžiagų paklausa padidėjo 1996 m. nustačius sąvartynų mokestį. Pasak BDS, mažos vertės apmokestinamų nerūdinių medžiagų vietą užėmė mažos vertės nerūdinės medžiagos, kurios taikoma išimtis, kaip tai parodyta šioje lentelėje:

                  BDS pateikti mažos vertės nerūdinių medžiagų rinkos įverčiai (pagal nerūdinių medžiagų rūšį)

                           2001 m.

                           2012 m.

                           Pokytis (%)

                           mln. t

                           %

                           mln. t

                           %

                           Karjerai
                           (išgaunamos tik apmokestinamos mažos vertės medžiagos)

                           52,2

                           51,1

                           19

                           19,8

                           (63,6)

                           Perdirbtos nerūdinės medžiagos

                           45

                           44,0

                           47

                           49,0

                           4,4

                           Nerūdinės medžiagos, kurioms taikoma išimtis

                           5

                           4,9

                           30

                           31,2

                           500,0

                           Iš viso

                           102,2

                           100,0

                           96

                           100,0

                           (6,1)

               (565)

               Jungtinė Karalystė teigia, kad, jeigu būtų laikoma, kad išimtys yra valstybės pagalba, jos būtų suderinamos su 2008 m. gairėmis dėl valstybės pagalbos aplinkos apsaugai, nes:

                           i.

                           bent netiesiogiai gerėja aplinkos apsauga ir (arba)

                           ii.

                           Jungtinė Karalystė galėjo nustatyti NMM, nes dėl išimčių buvo galima didesnius aplinkos apsaugos mokesčius nustatyti kitoms nerūdines medžiagas išgaunančioms įmonėms, taip buvo dar labiau skatinama siekti NMM aplinkos apsaugos tikslo, o rezultatas – išlaidos geriau įtraukiamos į savo sąnaudas.

               (566)

               JK valdžios institucijos teigia, kad, taikant šias išimtis, NMM siekiama skatinti naudoti perdirbtas medžiagas arba šalutinius produktus (susidarančius dėl proceso, kuriuo nesiekiama gaminti nerūdinių medžiagų), kad būtų sumažinta neapdorotų nerūdinių medžiagų paklausa ir su nerūdinių medžiagų išgavimu karjeruose susijusi žala aplinkai.

               (567)

               JK valdžios institucijos teigia, kad kiekviena nagrinėjamąja išimtimi siekiama gerinti aplinkos apsaugą bent vienu iš šių dviejų būdų: i) padedama keisti paklausą ir skatinama mažinti papildomų nerūdinių medžiagų gavybą ir (arba) ii) padedama mažinti atliekų kaupimąsi.

               (568)

               Skalūnui taikoma išimtis atitinka 2008 m. gairių dėl valstybės pagalbos aplinkos apsaugai 4 skyriuje nustatytus kriterijus. Skalūnas kartais yra tinkamas naudoti kaip nerūdinė medžiaga, bet dėl jo fizinės sudėties ir plokščios formos jis netinkamas naudoti tada, kai reikia aukštesnės kokybės medžiagų. JK valdžios institucijos teigia, kad, kadangi nežinoma, kad skalūnas būtų specialiai išgaunamas komerciniais tikslais naudoti kaip nerūdinė medžiaga, jis susidaro tik kaip neišvengiamas šalutinis produktas. Naudojant skalūną mažėja naujai išgaunamų nerūdinių medžiagų paklausa, taigi jam taikoma NMM išimtimi mažinama su nerūdinių medžiagų gavyba siejama žala aplinkai. Skalūnui taikant mokesčio išimtį taip pat padedama mažinti atliekų sankaupų sąvartas, taigi mažinama žala kraštovaizdžiui.

               (569)

               Be to, kalbant apie skalūno gavybą, JK valdžios institucijos teigia, kad skatinant naudoti bergždą, susidarantį specialiai to nesiekiant ir neišvengiamai, dėl išimties keičiasi paklausa ir skatinama nebesirinkti karjeruose išgaunamų nerūdinių medžiagų, taigi mažėja gavybos keliama žala aplinkai.

               (570)

               JK valdžios institucijos tvirtina, kad, net jeigu Komisija rastų įrodymų, kad bet kuri medžiaga, kuriai taikoma išimtis, specialiai išgaunama naudoti kaip nerūdinė medžiaga, šioms medžiagoms taikomomis išimtimis vis tiek būtų tiesiogiai padedama siekti NMM aplinkos apsaugos tikslo. Valdžios institucijos teigia, kad, jeigu yra įrodymų, kad bet kuri medžiaga, kuriai taikoma išimtis, iš tikrųjų specialiai išgaunama naudoti kaip nerūdinė medžiaga, blogiausiu atveju tai būtų labai nedidelio masto gavyba ir tikrai tik keliuose karjeruose. Pasak JK valdžios institucijų, jeigu būtų taip, kad būtų vykdoma labai nedidelio masto medžiagų, kurioms taikoma išimtis, gavyba siekiant jas naudoti kaip nerūdines medžiagas, tai neturėtų poveikio faktui, kad atitinkamoms medžiagoms taikomą išimtį galima objektyviai pagrįsti. Pagrindimas būtų toks: a) medžiagos paprastai neišgaunamos naudoti kaip nerūdinės medžiagos ir b) išgaunant šias medžiagas susidaro didelis kiekis neišvengiamų šalutinių produktų ir atliekų, kuriuos galima naudoti kaip nerūdines medžiagas, jeigu tik yra tinkamų komercinių paskatų.

               (571)

               JK valdžios institucijos tvirtina, kad net jeigu keliuose karjeruose medžiagos, kurioms taikomos išimtis, ir būtų specialiai išgaunamos naudoti kaip nerūdinės medžiagos, išimtis tebėra pagrįsta, jeigu dėl jos galima taikyti didesnius mokesčius kitoms įmonėms, taigi rezultatas – išlaidos geriau įtraukiamos į savo sąnaudas ir labiau skatinama siekti NMM aplinkos apsaugos tikslo.

               (572)

               JK valdžios institucijos šiuo atžvilgiu pateikė argumentų dėl anglių kasyklų skalūno.

         7.3.1.1.
         Komisijos vertinimas

               (573)

               Komisija jau nustatė, kad NMM yra mokestis, kuriuo siekiama aplinkos apsaugos tikslo.

               (574)

               Tačiau bendra skalūnui taikoma išimtimi, atrodo, trukdoma siekti NMM aplinkos apsaugos tikslo, nes gali būti skatinama išgauti skalūną ir skalūno bergždą, tą nustatė ir Bendrasis Teismas (90).

               (575)

               Skalūnas – medžiaga, kurią galima naudoti kaip nerūdinę medžiagą, tačiau tik tam tikrais atvejais ir kaip prastos kokybės nerūdinę medžiagą, specialiai išgaunamą naudoti kaip nerūdinė medžiaga, ir tai matyti iš suinteresuotųjų šalių pateiktos medžiagos ir Komisijos gautų įrodymų. Skalūnas, specialiai išgautas naudoti kaip nerūdinė medžiaga, yra iš tikrųjų naujai išgauna nerūdinė medžiaga, o išimtimi paprasčiausiai skatinama jo papildoma gavyba.

               (576)

               Todėl, kadangi Komisija nustatė atvejų, kai skalūnas specialiai išgaunamas komerciniais tikslais naudoti kaip nerūdinė medžiaga, dėl bendros skalūnui taikomos išimties jo gavyba tampa tik konkurencingesnė, ir skatinama jo papildoma gavyba.

               (577)

               Be to, skalūnui dabar taikoma išimtis, kai jis išgaunamas kaip apmokestinamos medžiagos (pavyzdžiui, smiltainio žvyro, smiltainio ir klinčių) šalutinis produktas. Komisija 365 konstatuojamojoje dalyje atkreipė dėmesį, kad taikant išimtį diferencijuojama skalūnas ir kitos apmokestinamos medžiagos, pavyzdžiui, kiti pagrindinės smiltainio žvyro, smiltainio ir klinčių gavybos šalutiniai produktai. Komisija taip pat svarstė, ar toks mokesčio diferencijavimas galėtų būti pagrįstas atsižvelgiant į NMM tikslą. Tačiau Komisija iš JK valdžios institucijų ar suinteresuotųjų šalių negavo jokių įrodymų, kad šia išimtimi padedama siekti NMM tikslo, t. y. sumažinti naujai išgaunamų medžiagų, skirtų naudoti kaip nerūdinės medžiagos, gavybos mastą.

               (578)

               Be to, išimtimi nepadedama apskritai sumažinti atliekų sankaupų, nes skalūno sąvartos pakeičiamos apmokestinamų prastos kokybės nerūdinių medžiagų, kurioms rasti pirkėjo nebepavyksta, sąvartomis.

               (579)

               JK valdžios institucijos teigia, kad skalūnui taikant išimtį buvo galima nustatyti didesnius mokesčius kitoms įmonėms, tačiau nepateikia tokio teiginio argumentų, kad Komisija savo vertinime galėtų svarstyti šį pagrindimą. Vieninteliai JK valdžios institucijų pateikti argumentai šiuo atžvilgiu susiję su anglių kasyklų bergždu, kuriam taikomos išimties Komisija jau anksčiau nelaikė valstybės pagalba.

               (580)

               JK valdžios institucijos teigia, kad net jeigu Komisija rastų įrodymų, kad skalūnas specialiai išgaunamas komerciniais tikslais naudoti kaip nerūdinė medžiaga, išimtimi vis tiek būtų padedama siekti NMM aplinkos apsaugos tikslo, nes skalūną specialiai išgaunančių karjerų yra nedaug. Tačiau Komisija nustatė, kad valstybės pagalba yra tik i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomos NMM išimtys, o ne apskritai skalūnui ir skalūno gavybos bergždui taikoma išimtis. Todėl Komisijos vertinime skalūnas jau diferencijuojamas pagal tai, ar jis specialiai išgaunamas komerciniais tikslais naudoti kaip nerūdinė medžiaga, ir nerūdine medžiaga nelaiko didelio kiekio skalūno ir neišvengiamo skalūno bergždo, kai skalūnas nėra specialiai išgaunamas komerciniais tikslais naudoti kaip nerūdinė medžiaga. Todėl į JK valdžios institucijų pateiktą pagrindimą, teigiant, kad išgaunama nedaug skalūno, skirto naudoti kaip nerūdinė medžiaga, negali būti atsižvelgta atliekant bendrą viso skalūno ir viso skalūno bergždo vertinimą.

               (581)

               Kaip nustatė Bendrasis Teismas (91), jeigu yra karjerų, kuriuose specialiai išgaunamas skalūnas komerciniais tikslais naudoti kaip nerūdinė medžiaga, nebeužtikrinama, kad išimtimi neskatinama nauja medžiagų, kurioms taikoma išimtis, gavyba.

               (582)

               Todėl Komisija daro išvadą, kad bendra skalūnui ir skalūno bergždui taikoma išimtimi trukdoma siekti bendro aplinkos apsaugos tikslo, kurio siekiama NMM, nes gali būti skatinama nauja šios medžiagos gavyba.

         7.3.2.   PROPORCINGUMAS

               (583)

               Nerūdinių medžiagų apmokestinimas Sąjungos lygiu nesuderintas, todėl Komisija siūlomos priemonės proporcingumą analizavo atsižvelgdama į 2008 m. gairių dėl valstybės pagalbos aplinkos apsaugai 159 punktą.

               (584)

               Kalbant apie proporcingumą, kiekvienas pagalbos gavėjas, kuriam taikomas sumažintas mokestis arba išimtis, pagal 2008 m. gairių dėl valstybės pagalbos aplinkos apsaugai 159 punktą turi atitikti šiuos kriterijus:

                           a)

                           jis turi mokėti dalį nacionalinio mokesčio, kuris iš esmės atitinka kiekvieno pagalbos gavėjo aplinkos apsaugos veiksmingumą, palyginti su veiksmingumu, susijusiu su geriausia technologija EEE. Pagalbos gavėjai daugiausia gali pasinaudoti mokesčio sumažinimu, atitinkančiu gamybos sąnaudų padidėjimą, atsirandantį dėl mokesčio naudojant geriausią technologiją, kurio negalima perkelti pirkėjams;

                           b)

                           pagalbos gavėjai moka bent 20 % nacionalinio mokesčio, išskyrus atvejus, kai būtų pateisinamas žemesnis lygis;

                           c)

                           pagalbos gavėjas turi sudaryti susitarimus su valstybe, kuriais įsipareigoja siekti aplinkos apsaugos tikslų, kurių poveikis toks pats kaip ir tuo atveju, jeigu taikomas a arba b papunktis arba žemiausias Bendrijos mokesčių lygis.

               (585)

               JK valdžios institucijos teigia, kad, nors taikant išimtis neužtikrinama, kad pagalbos gavėjai mokėtų bent 20 % nacionalinio mokesčio, visiška išimtis gali būti pagrįsta, nes konkurencija iškraipoma ribotai.

               (586)

               Pasak JK valdžios institucijų, net vertinant visas kartu, nagrinėjamosios priemonės sudaro labai nedidelę dalį Jungtinės Karalystės nerūdinių medžiagų rinkos. JK valdžios institucijos, remdamosi Nacionalinės statistikos, Vietos bendruomenių ir valdžios departamento ir Verslo, inovacijų ir įgūdžių departamento tarnybos duomenimis, teigia, kad iš visų Didžiojoje Britanijoje kasmet parduodamų 205 mln. tonų nerūdinių medžiagų tik šeši milijonai tonų medžiagų gaunama iš medžiagų, kurių atžvilgiu Komisija vykdo tyrimą, iš jų trys milijonai tonų gaunama iš kaolino ir plastinio molio atliekų. Pasak Mineral Products Association (tai didžiausia Jungtinės Karalystės nerūdines medžiagas išgaunančių įmonių verslo organizacija), nagrinėjamosios išimtys sudaro tik apie 3 % JK nerūdinių medžiagų rinkos.

               (587)

               JK valdžios institucijos teigia, kad poveikis nerūdinių medžiagų, kurioms taikoma išimtis, gebėjimui konkuruoti yra ribotas dėl nerūdinių medžiagų vežimo išlaidų. Jos teigia, kad vežimo išlaidos sudaro 8,55 pensus už toną. Tada, vertinant vidutiniškai, taikant išimtį ir atleidžiant nuo 2 GBP už toną mokesčio medžiagą, kuriai taikoma išimtis, išgaunančiai įmonei konkurencinis pranašumas suteikiamas tik 23 mylių spinduliu. Pasak JK valdžios institucijų, vertinant kelionę į abi puses medžiagą, kuriai taikoma išimtis, būtų galima vežti tik papildomas 11,6 mylias. Be to, JK valdžios institucijos teigia, kad tiekiamas paprastai labai mažas kiekis, nes medžiagos, kurioms taikoma išimtis tinkamos naudoti tik kaip prastos kokybės nerūdinės medžiagos. Jeigu projektui reikės tradiciškesnių nerūdinių medžiagų, konkurencija nebus neiškraipyta.

         7.3.2.1.
         Komisijos vertinimas

               (588)

               Iš Komisijos gautos informacijos matyti, kad skalūnui taikoma išimtimi labai iškraipoma konkurencija.

               (589)

               Daug suinteresuotųjų šalių teigė, kad skalūnas naudojamas kaip nerūdinė medžiaga, ir daromas didelis poveikis vietos rinkoms, visų pirma Šiaurės Airijoje. Akivaizdu, kad Šiaurės Airijoje buvo šimtai tūkstančių tonų skalūno, įvežto iš Donegolo, Airijos. Skalūnas iš Airijos parduodamas visos Šiaurės Airijos statybų rinkose. Ties siena su Airija įgyvendinamiems statybos projektams naudotos kaip skalūnas klasifikuojamos Airijos nerūdinės medžiagos, kurioms taikoma išimtis.

               (590)

               Suinteresuotosios šalys taip pat nurodė konkrečią problemą dėl skalūno telkinių, naudojamų dideliuose statybų objektuose, visų pirma šalia Glazgo ir Edinburgo koridoriaus. Keliams tiesti buvo panaudota beveik milijonas tonų skalūno. Tai turėjo poveikį karjerų konkurencijai ir dėl to kiti karjerai negalėjo parduoti savo mažos vertės šalutinių produktų.

               (591)

               Be to, Komisija atkreipia dėmesį, kad skalūno nerūdinių medžiagų rinka gana vietinė ir kad vertinant Jungtinės Karalystės nacionaline nerūdinių medžiagų rinka negali būti remiamasi kaip tinkamu atskaitos tašku. Dėl mažos skalūno nerūdinių medžiagų kainos ir didelių vežimo išlaidų, kaip nurodė JK valdžios institucijos, klientams jas galima vežti tik ribotą atstumą, kad būtų galima konkuruoti su kitomis prastos kokybės nerūdines medžiagas išgaunančiomis įmonėmis. Todėl būtų tinkamiau tokį vertinimą atlikti vietos lygmeniu. Iš informacijos, kurią Komisija gavo iš suinteresuotųjų šalių, matyti, kad skalūnui taikant išimtį mažėja prastos kokybės apmokestinamų nerūdinių medžiagų, su kuriomis skalūnas konkuruoja vietos lygmeniu, prekyba.

               (592)

               Todėl Komisija daro išvadą, kad bendra skalūnui ir skalūno bergždui taikoma išimtimi iškraipoma konkurencija vietos nerūdinių medžiagų rinkose. Negalima sutikti su JK valdžios argumentais, kad skalūnui taikoma išimtimi konkurencija iškraipoma ribotai. Todėl negalima pagrįsti to, kad nemokama 20 % NMM.

               (593)

               Taigi priemonė nėra proporcinga, kaip reikalaujama 2008 m. gairių dėl valstybės pagalbos aplinkos apsaugai 159 punkte.

               (594)

               Komisija, nemanydama, kad reikia vertinti ir priemonės būtinumą, daro išvadą, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomos NMM išimtys yra nesuderinamos su vidaus rinka pagal 2008 m. gaires dėl valstybės pagalbos aplinkos apsaugai.

         7.4.   ALTERNATYVUS VERTINIMAS PAGAL SESV 107 STRAIPSNIO 3 DALIES b PUNKTĄ. PAGALBA, SKIRTA BENDRIEMS EUROPOS INTERESAMS SVARBIŲ PROJEKTŲ VYKDYMUI

               (595)

               Kaip minėta šiame sprendime, JK valdžios institucijos tvirtina, kad produktams, kuriuos sudaro tik arba daugiausia skalūnas arba skalūno bergždas, taikoma išimtis galėtų būti laikoma suderinama su vidaus rinka pagal SESV 107 straipsnio 3 dalies b punktą, jeigu vykdant Europos interesams svarbų projektą skatinama aplinkos apsauga. JK valdžios institucijos nepateikė jokių argumentų dėl suderinamumo vertinimo remiantis SESV.

               (596)

               Komisija 2008 m. gairių dėl valstybės pagalbos aplinkos apsaugai 147 punkte nustatė sąlygas, kuriomis manytų, kad pagalbą galima laikyti suderinama su bendrąja rinka pagal SESV 107 straipsnio 3 dalies b punktą.

               (597)

               Tos sąlygos yra šios:

                           a)

                           pagalba siūloma konkrečiam projektui, kurio įgyvendinimo sąlygos yra konkrečios ir aiškiai apibrėžtos, įskaitant jo dalyvius, tikslus ir poveikį bei jiems siekti skirtas priemones. Komisija taip pat gali laikyti grupę projektų vienu projektu;

                           b)

                           projektas turi būti bendro Europos intereso: jis turi būti konkretus, pavyzdinis ir aiškiai nustatomas indėlis užtikrinant Bendrijos interesą aplinkos apsaugos srityje, pavyzdžiui, projektas turi būti labai svarbus Europos Sąjungos aplinkos apsaugos strategijos požiūriu. Projekto tikslų įgyvendinimo nauda negali apimti tik vienos arba kelių projektą įgyvendinančių valstybių narių, bet turi aprėpti visą Bendriją. Projektas turi tapti reikšmingu žingsniu į priekį įgyvendinant Bendrijos tikslus. Nepakanka to, kad projektą įgyvendina skirtingose valstybėse narėse veikiančios įmonės;

                           c)

                           pagalba būtina ir skatina įgyvendinti projektą, kuris taip pat turi būti susijęs su didele rizika;

                           d)

                           projektas yra labai svarbus dėl savo dydžio: tai turi būti plačios apimties projektas, darantis didelį poveikį aplinkai.

               (598)

               Be to, kad Komisija galėtų tinkamai įvertinti šiuos projektus, bendras Europos interesas turi būti įrodytas praktiškai: pavyzdžiui, turi būti įrodyta, kad šis projektas padės pasiekti žymią pažangą įgyvendinant konkrečius Bendrijos aplinkos apsaugos tikslus (2008 m. gairių dėl valstybės pagalbos aplinkos apsaugai 148 punktas).

               (599)

               Komisija atkreipia dėmesį, kad, nors NMM vykdoma tam tikra konkrečios valstybės narės politika, neatrodo, kad tai susiję su projektu, ir a fortiori tai nėra projektas, kurio „kurio įgyvendinimo sąlygos yra konkrečios ir aiškiai apibrėžtos“.

               (600)

               Be to, neatrodo, kad būtų galimybių priemonę laikyti Europos interesams svarbiu projektu, nes tai šalies masto politika.

               (601)

               Be to, kadangi neatrodo, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomomis NMM išimtimis aplinkos apsaugos požiūriu suteikiama kokios nors naudos, nes jomis tiesiog skatinama išgauti tokią medžiagą, negalima pasakyti, kaip šiomis išimtimis padedama gerinti aplinkos apsaugą.

               (602)

               Dar svarbiau, Bendrasis Teismas 2008 m. lapkričio 28 d. Sprendime Hotel Cipriani, sujungtos bylos T-254/00, T-270/00 ir T-277/00, nustatė, kad „pagalbos priemonei [Sutarties 107 straipsnio 3 dalies b punkte] numatytą nukrypti leidžiančią nuostatą galima taikyti, tik jeigu ji nesuteikia pranašumo valstybės narėms subjektams, o ją taikant gaunama nauda visai Bendrijai“ (92). Šis kriterijus neįvykdytas, jeigu nacionaline schema tiesiog siekiama padidinti atitinkamų įmonių gebėjimą konkuruoti, t. y. šiuo atveju paskatinti naudoti vienos rūšies nerūdines medžiagas.

               (603)

               Taigi Komisija daro išvadą, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomos NMM išimtys negali būti laikomos suderinamomis su vidaus rinka pagal SESV 107 straipsnio 3 dalies b punktą kaip išimtys, kuriomis vykdant Europos interesams svarbų projektą skatinama aplinkos apsauga.

         7.5.   ALTERNATYVUS VERTINIMAS PAGAL SESV 107 STRAIPSNIO 3 DALIES c PUNKTĄ. TAM TIKROS EKONOMINĖS VEIKLOS RŪŠIŲ ARBA TAM TIKRŲ EKONOMIKOS SRIČIŲ PLĖTROS SKATINIMAS

               (604)

               Pagalbos priemonę vertinant pagal Sutarties 107 straipsnio 3 dalies c punktą reikėtų nagrinėti, ar konkreti pagalba:

                           a)

                           atitinka tiksliai apibrėžtą bendros svarbos tikslą;

                           b)

                           yra būtina, tinkama ir proporcinga siekiant šio tikslo;

                           c)

                           nedaro poveikio konkurencijai ir valstybių narių tarpusavio prekybai tiek, kad tai prieštarautų bendram interesui.

               (605)

               Kaip preliminarią pastabą Komisija nurodo, kad priemonės, susijusios su veiklos pagalba, iš esmės yra nesuderinamos pagal 107 straipsnio 3 dalies c punktą.

               (606)

               NMM padedama saugoti aplinką, kaip jau nustatyta 87 konstatuojamojoje dalyje ir remiantis Bendrojo Teismo nustatytais faktais. Aplinkos apsauga galėtų būti laikoma ES bendros svarbos tikslu.

               (607)

               Pasak JK valdžios institucijų, produktams, kuriuos sudaro vien arba daugiausia skalūnas ir skalūno bergždas, taikomomis išimtimis taip pat siekiama aplinkos apsaugos tikslo, nes siekiama pakeisti paklausą ir skatinti naudoti skalūną (tik arba daugiausia) ir skalūno bergždą, užuot naujai išgavus nerūdines medžiagas. JK valdžios institucijos teigia, kad šios medžiagos tradiciškai neišgaunamos naudoti kaip nerūdinės medžiagos ir kad institucijos neturi jokių duomenų, kad jos būtų specialiai išgaunamos naudoti kaip nerūdinės medžiagos.

               (608)

               JK valdžios institucijos pateikė informacijos apie nerūdinių medžiagų sektoriaus būklę prieš nustatant NMM ir būtinybę nustatyti mokestį, kuriuo būtų mažinama nauja nerūdinių medžiagų gavyba, kartu siūlant tinkamas alternatyvas.

               (609)

               Komisija atkreipia dėmesį, kad iš esmės NMM išimtys buvo dar viena priemonė siekti NMM aplinkos apsaugos tikslo.

               (610)

               Taip pat yra duomenų, kad naujų nerūdinių medžiagų gavybos nebūtų galima sumažinti nenustačius NMM ir jo išimčių. Šiuo atžvilgiu daugybėje suinteresuotųjų šalių pastabų nurodoma, kad medžiagomis, kurioms taikoma NMM išimtis, sėkmingai pakeisti naujai išgaunami nerūdinių medžiagų produktai. Ir aukštos kokybės pirminių produktų nerūdinės medžiagos, ir, ypač, prastesnės kokybės antrinės nerūdinės medžiagos pakeistos medžiagomis, kurioms taikoma išimtis. Tai neapima i) medžiagos, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždo.

               (611)

               Pasirodo, kad skalūnas kaip nerūdinė medžiaga gali būti naudojamas įvairiai paskirčiai, taip pat jis gali būti specialiai išgaunamas naudoti kaip nerūdinė medžiaga, kaip paaiškinta 341 konstatuojamojoje dalyje.

               (612)

               Todėl dėl skalūnui ir specialiai išgaunamo skalūno bergždui taikomos išimties jo gavyba tampa konkurencingesnė ir kyla rizika, kad bus išgaunama dar daugiau skalūno. Kaip paaiškinta 575–580 konstatuojamosiose dalyse, skalūnas, specialiai išgaunamas komerciniais tikslais naudoti kaip nerūdinė medžiaga, yra panašus į apmokestinamas medžiagas, kurios naujai išgaunamos kaip nerūdinės medžiagos, tą patį galima pasakyti ir apie skalūną, kuris išgaunamas kaip šalutinis apmokestinamų medžiagų produktas ir yra toks pats kaip ir kiti apmokestinami apmokestinamų medžiagų šalutiniai produktai. Taikant išimtis vienos kategorijos naujai išgaunamos medžiagos (skalūnas) tiesiog tampa pigesnės už kitas medžiagas. Tuo gali būti skatinama nauja skalūno gavyba. Ši išvada patvirtinama ir Bendrojo Teismo išvadomis (93).

               (613)

               Skalūnas yra uoliena, jo gavybos poveikis aplinkai panašus į kitų mineralų gavybos poveikį. JK valdžios institucijos nepateikė jokios informacijos, kuria būtų siekusios įrodyti, kad skalūnas yra aplinką tausojanti kitų nerūdinių medžiagų šaltinių alternatyva, net kai specialiai išgaunamas komerciniais tikslais naudoti kaip nerūdinė medžiaga. Suinteresuotosios šalys taip pat teigė, kad NMM išimtimi daroma net didesnė žala aplinkai negu pačiu gavybos procesu, nes dėl nuolaidos skalūną galima vežti toliau, ir jis vis tiek gali konkuruoti su kitomis apmokestinamomis medžiagomis. Vežama sunkvežimiais, o jie teršia orą ir dėl savo svorio daro žalą keliams. Komisija atkreipia dėmesį, kad vežimo išlaidos sudaro labai didelę dalį skalūno pardavimo kainos (žr. 292 konstatuojamąją dalį), tai reiškia, kad skalūną išgaunančios įmonės naudojasi dėl NMM atsirandančia marža ir medžiagą veža toliau negu paprastai vežtų, taigi su kitais karjerais konkuruoja platesnėje teritorijoje.

               (614)

               Be to, nors apskritai tvirtinama, kad nagrinėjamosiomis išimtimis siekiama padėti sumažinti atliekų sankaupas, JK valdžios institucijos neįrodė, kad skalūnui taikomomis išimtimis, laikomomis valstybės pagalba, galima iš tikrųjų padėti jas sumažinti. Komisija mano, kad dėl šių išimčių skalūno, išgaunamo naudoti kaip nerūdinė medžiaga, naujos gavybos bergždo ir skalūno, kaip šalutinis produktas susidarančio išgaunant apmokestinamas medžiagas, sankaupos keičiamos apmokestinamų prastos kokybės nerūdinių medžiagų, kurioms pirkėjo rasti nebepavyksta, sankaupomis.

               (615)

               Todėl Komisija daro išvadą, kad, net jeigu aplinkos apsauga ir yra bendros svarbos tikslas, dėl bendrosios skalūnui ir naujai išgaunamo skalūno bergždui taikomos išimties, kuri dabar nustatyta, faktiškai rizikuojama trukdyti siekti šio tikslo, ir tai netinkama priemonė šiam tikslui siekti.

               (616)

               Komisija dar atkreipia dėmesį, kaip išdėstyta 589 ir 590 konstatuojamosiose dalyse, į tai, kad skalūną išgaunančioms įmonėms suteikta veiklos pagalba dėl jos pobūdžio labai iškraipoma konkurencija, ir, remiantis suinteresuotųjų šalių pateikta medžiaga, dėl to kitas nerūdines medžiagas išgaunančios įmonės buvo išstumtos iš rinkos arba skalūną išgaunančių įmonių medžiagos pradėtos naudoti vietoj kitų paprastai su skalūnu konkuruojančių prastos kokybės nerūdinių medžiagų, nes šios nebegali konkuruoti su pigiu skalūnu, kurio gali pasiūlyti jį išgaunančios įmonės.

               (617)

               Kadangi Komisija nustatė, kad i) medžiagos, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždo faktinės ir teisinės aplinkybės yra panašios į nerūdinių medžiagų, kurioms taikomas NMM, faktines ir teisines aplinkybes, šioms medžiagoms taikoma mokesčio išimtis galėtų būti pateisinama tik atsižvelgiant į NMM aplinkos apsaugos tikslą, jeigu būtų galima įrodyti, kad naudojant šias medžiagas NMM aplinkos apsaugos tikslą vis tiek galima pasiekti.

               (618)

               Tačiau, kaip paaiškinta 611–615 konstatuojamosiose dalyse ir atsižvelgdama į Bendrojo Teismo išvadą (94), Komisija mano, kad, kadangi skalūnas specialiai išgaunamas komerciniais tikslais naudoti kaip nerūdinė medžiaga ir kadangi nėra duomenų, kad juo aplinka būtų labiau tausojama negu kitomis medžiagomis, i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomomis išimtimis negali būti siekiama NMM aplinkos apsaugos tikslo.

               (619)

               Komisija iš JK valdžios institucijų negavo jokios pagrindžiamosios informacijos apie skalūną ar skalūno bergždą, specialiai išgaunamus komerciniais tikslais naudoti kaip nerūdinės medžiagos, į kurią galėtų atsižvelgti vertindama minėtų NMM išimčių suderinamumą su vidaus rinka.

               (620)

               Todėl Komisija daro išvadą, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui taikomos NMM išimtys negali būti laikomos suderinamomis su vidaus rinka pagal SESV 107 straipsnio 3 dalies c punktą.

         8.   IŠVADA IR LĖŠŲ SUSIGRĄŽINIMAS

               (621)

               Komisija daro išvadą, kad i) medžiagai, kurią sudaro tik arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, ir ii) skalūno, kuris specialiai išgaunamas komerciniais tikslais naudoti kaip nerūdinė medžiaga, bergždui neteisėtai taikomos NMM išimtys yra su vidaus rinka nesuderinama valstybės pagalba.

               (622)

               Vadovaujantis Sutartimi ir nusistovėjusia teismų praktika, Komisija yra kompetentinga nuspręsti, kad atitinkama valstybė narė turi nutraukti arba pakeisti pagalbą, jeigu yra nustatoma, kad ji nesuderinama su vidaus rinka (95). Teismas taip pat nuolat laikėsi nuomonės, kad valstybės narės įsipareigojimas nutraukti pagalbą, kurią Komisija laiko nesuderinama su vidaus rinka, skirtas anksčiau buvusiai padėčiai atkurti (96).

               (623)

               Šiuo atžvilgiu Teismas yra nustatęs, kad šis tikslas yra pasiektas, jei gavėjas grąžina neteisėtą pagalbą ir taip praranda savo konkurentų atžvilgiu rinkoje turėtą pranašumą ir yra atkuriama iki pagalbos suteikimo buvusi padėtis (97).

               (624)

               Remiantis teismų praktika, Tarybos reglamento (EB) Nr. 659/1999 (98) 14 straipsnio 1 dalyje nustatyta, kad „jeigu esant neteisėtai pagalbai priimami neigiami sprendimai, Komisija nusprendžia, kad suinteresuotoji valstybė narė turi imtis visų priemonių, kurios būtinos, kad pagalba būtų išieškota iš gavėjo <…>“.

               (625)

               Taigi, kadangi NMM išimtys, taikomos šio sprendimo 620 konstatuojamojoje dalyje nurodytai medžiagai, buvo nustatytos pažeidžiant Sutarties 108 straipsnį ir turi būti laikomos neteisėta ir nesuderinama pagalba, pagalbą reikia susigrąžinti, kad būtų atkurta rinkos padėtis, buvusi iki šių išimčių nustatymo. Susigrąžinimas turi apimti laikotarpį nuo tada, kai pagalbos gavėjas pradėjo naudotis pagalba (t. y. nuo dienos, kurią pagalbos gavėjas būtų privalėjęs mokėti NMM, jeigu nebūtų taikytos neteisėtos ir nesuderinamos NMM išimtys), iki dienos, kurią nebeliko pagalbos gavėjui suteikto pranašumo. Į susigrąžintinas sumas turėtų būti įskaičiuotos palūkanos, susidariusios iki faktinio susigrąžinimo dienos.

               (626)

               Kadangi taikydamos išimtis JK valdžios institucijos atsisakė pajamų, susigrąžinant pagalbą pagalbos gavėjai, kuriems taikytos išimtys, turėtų sumokėti NMM už visą jo taikymo laikotarpį kartu su palūkanomis, susidariusiomis iki faktinio susigrąžinimo dienos.

               (627)

               Komisija pripažįsta, kad skalūno medžiaga, i) išgaunama kaip anglies gavybos šalutinis produktas, ii) naudojama keramikos procesuose, iii) naudojama vietoj molio, šlako ar kitų medžiagų kaip aliumosilikatų šaltinis gaminant cementą arba iv) kitaip akivaizdžiai naudojama ne kaip nerūdinė medžiaga, neturėtų būti laikoma komerciniais tikslais naudojama kaip nerūdinė medžiaga, todėl susigrąžinant pagalbą neįtraukiama.

               (628)

               Neturėtų būti privaloma susigrąžinti pagalbą, suteiktą pagal schemą, atitinkančią visas de minimis Reglamente arba bendrosios išimties reglamente, priimtuose pagal Tarybos reglamento (EB) Nr. 994/98 (99) 1 ir 2 straipsnius, bet galiojusius tuo metu, kai teikta pagalba.

               (629)

               Kadangi tos pačios tinkamos finansuoti išlaidos nesumuojamos, kai bendra pagalbos gavėjo gauta pagalbos suma yra didesnė negu 200 000 EUR, JK valdžios institucijos turėtų ją visą susigrąžinti, nes de minimis reglamentais, priimtais pagal Reglamento (EB) Nr. 994/98 2 straipsnį ir galiojusiais tuo metu, kai pagalba teikta, negali būti naudojamasi.

               (630)

               Kad galėtų nustatyti neteisėtos ir nesuderinamos pagalbos gavėjus ir atitinkamas pagalbos sumas, JK valdžios institucijos turėtų pirmiausia nustatyti visas nuo 2002 m. balandžio 1 d. iki dabar skalūną ir produktus, kuriuos sudaro vien skalūnas, išgaunančias įmones (toliau – skalūną išgaunančios įmonės). Tada JK valdžios institucijos, naudodamosi visais turimais informacijos šaltiniais, įskaitant viešąją informaciją ir konfidencialius mokesčių įrašus, turėtų nustatyti šio sprendimo 621 konstatuojamojoje dalyje nurodytos skalūno medžiagos, šių skalūną išgaunančių įmonių išgaunamos komerciniais tikslais, kiekį. Jeigu remiantis turima informacija būtų neįmanoma nustatyti to kiekio, JK valdžios institucijos turėtų prašyti skalūną išgaunančių įmonių parodyti, kiek jų išgaunama skalūno medžiaga yra (ir kiek ji nėra) medžiaga, nurodyta šio sprendimo 621 konstatuojamojoje dalyje,

         PRIĖMĖ ŠĮ SPRENDIMĄ:
   1 straipsnis
   1.   Pagalbos schema, kurią sudaro nerūdinių medžiagų mokesčio išimtys, nustatytos 2001 m. Finansų įstatymo su pakeitimais, padarytais 2002 ir 2007 m. finansų įstatymais, 17 skirsnio 4 dalies a punkte ir 3 dalies f punkto i papunktyje, taikomos:

               a)

               medžiagai, kurią sudaro vien arba daugiausia skalūnas ir kuri specialiai išgaunama komerciniais tikslais naudoti kaip nerūdinė medžiaga, šiuo atveju įskaitant skalūną, kaip šalutinis produktas susidarantį naujai išgaunant kitas apmokestinamas medžiagas, taip pat

               b)

               nerūdinėms medžiagoms, kurias sudaro vien proceso, kurį vykdant skalūnas, specialiai išgaunamas komerciniais tikslais naudoti kaip nerūdinė medžiaga, atskiriamas nuo kitos uolienos po to, kai buvo išgautas su ta uoliena, bergždas,

         Jungtinės Karalystės įgyvendinta pažeidžiant SESV 108 straipsnio 3 dalį, yra nesuderinama su vidaus rinka.
   2.   Mokesčio išimtys, netaikymo atvejai ir lengvatos, nustatytos šiomis 2001 m. Finansų įstatymo su pakeitimais, padarytais 2002 ir 2007 m. finansų įstatymais, nuostatomis:

               —

               17 skirsnio 3 dalies e punktu, f punkto i ir ii papunkčiais (išskyrus šio sprendimo 1 straipsnio 1 dalyje nurodytas medžiagas),

               —

               17 skirsnio 4 dalies a punktu (išskyrus šio sprendimo 1 straipsnio 1 dalyje nurodytas medžiagas), 4 dalies c punkto i ir ii papunkčiais ir f punktu (molio atžvilgiu),

               —

               18 skirsnio 2 dalies b punktu ir

               —

               30 skirsnio 1 dalies b punktu (proceso, kuriam pagal 18 skirsnio 2 dalies b punktą taikoma išimtis, atžvilgiu)

         nėra valstybės pagalba.
   2 straipsnis
   Jungtinė Didžiosios Britanijos ir Šiaurės Airijos Karalystė pagalbos schemos nebetaiko 1 straipsnio 1 dalyje nurodytoms medžiagoms.
   3 straipsnis
   Pagal 1 straipsnio 1 dalyje nurodytą schemą suteikta individuali pagalba nėra valstybės pagalba, jeigu atitinka materialines sąlygas, nustatytas pagal Reglamento (EB) Nr. 994/98 2 straipsnį priimtu ir pagalbos teikimo metu galiojusiu reglamentu.
   4 straipsnis
   Pagal 1 straipsnio 1 dalyje nurodytą schemą suteikta individuali pagalba, atitinkanti sąlygas, nustatytas pagal Reglamento (EB) Nr. 994/98 1 straipsnį priimtu ir pagalbos teikimo metu galiojusiu reglamentu, arba pagal bet kurią kitą patvirtintą pagalbos schemą suteikta pagalba yra suderinama su vidaus rinka.
   5 straipsnis
   1.   Jungtinė Karalystė susigrąžina iš pagalbos gavėjų nesuderinamą pagalbą, suteiktą pagal 1 straipsnio 1 dalyje nurodytą schemą.
   2.   Į grąžintiną pagalbą įskaičiuojamos palūkanos, susidariusios nuo tos dienos, kai pagalbos gavėjai pradėjo naudotis pagalba, iki tos pagalbos faktinio susigrąžinimo dienos.
   3.   Palūkanos skaičiuojamos nuo pagrindinės sumos ir susikaupusių palūkanų pagal Komisijos reglamento (EB) Nr. 794/2004 V skyrių (100).
   6 straipsnis
   1.   Pagal 1 straipsnio 1 dalyje nurodytą schemą sutekta pagalba susigrąžinama nedelsiant ir veiksmingai.
   2.   Jungtinė Karalystė užtikrina, kad šis sprendimas būtų įgyvendintas per keturis mėnesius nuo pranešimo apie šį sprendimą dienos.
   7 straipsnis
   1.   Per du mėnesius nuo pranešimo apie šį sprendimą dienos Jungtinė Karalystė Komisijai pateikia šią informaciją:

               a)

               visų nuo 2002 m. balandžio 1 d. iki sąrašo pateikimo dienos 1 straipsnio 1 dalyje nurodytą medžiagą išgaunančių subjektų sąrašą;

               b)

               kiekvieno a punkte nurodyto subjekto atžvilgiu nurodo:

                           i)

                           bendrą 1 straipsnio 1 dalyje nurodytos medžiagos, komerciniais tikslais išgaunamos nuo 2002 m. balandžio 1 d., kiekį;

                           ii)

                           bendrą sumą (pagrindinę sumą ir palūkanas), kuri turi būti susigrąžinta iš kiekvieno pagalbos gavėjo;

               c)

               išsamų priemonių, kurių jau imtasi ir kurių planuojama imtis šiam sprendimui įgyvendinti, aprašymą;

               d)

               dokumentus, kuriais įrodoma, kad pagalbos gavėjui nurodyta grąžinti pagalbą.

         2.   Jungtinė Karalystė naudojasi visais galimais informacijos šaltiniais ir sudaro skalūną išgaunančių įmonių sąrašą bei nurodo bendrą 1 straipsnio 1 dalyje nurodytos medžiagos, komerciniais tikslais jų išgaunamos nuo 2002 m. balandžio 1 d., kiekį, t. y. naudojasi viešaisiais šaltiniais ir konfidencialia mokesčių informacija, pavyzdžiui, pačių bendrovių turimais mokesčių, pardavimo ir kitais įrašais, mokesčių įrašais, įskaitant pelno mokesčio įrašus, bendrovių registru, žemės registrais, statistiniais duomenimis, statybos leidimais ir sutikimais, vietos valdžios institucijų ir grafysčių tarybų turimais duomenimis, įskaitant Karališkosios mokesčių ir muitų tarnybos registracijos duomenis, rinktus nerūdinių medžiagų mokesčio taikymo tikslais iki 2014 m. balandžio 1 d. ir renkamus po šios dienos, mineralų planavimo institucijų, Metinės išgautų mineralų apžvalgos, BritPits ir Britanijos geologinių tyrimų tarnybos duomenimis, JK mineralų metraščio ir 2007 m. Kornvalio statybinių akmenų ir šiferio vadovo duomenimis.
   3.   Jungtinė Karalystė nuolatos praneša Komisijai apie pažangą, padarytą taikant nacionalines priemones, kurių buvo imtasi įgyvendinant šį sprendimą, kol bus išieškota pagalba, suteikta pagal 1 straipsnio 1 dalyje nurodytą schemą. Komisijos prašymu, Jungtinė Karalystė Komisijai nedelsdama pateikia visą informaciją apie priemones, kurių jau ėmėsi ir planuoja imtis šiam sprendimui įgyvendinti.
   Jungtinė Karalystė taip pat teikia išsamią informaciją apie pagalbos sumas ir palūkanas, jau susigrąžintas iš pagalbos gavėjų.
   8 straipsnis
   Šis sprendimas skirtas Jungtinei Didžiosios Britanijos ir Šiaurės Airijos Karalystei.

      Priimta Briuselyje 2015 m. kovo 27 d.

            Komisijos vardu

         Margrethe VESTAGER

            Komisijos narė

      (1)  OL C 348, 2013 11 28, p. 162.

      (2)  OL C 133, 2002 6 5, p. 11.

      (3)  Žr. 1 išnašą.

      (4)  Wikipedia: https://en.wikipedia.org/wiki/Construction_aggregate (2013 m. gegužės 29 d.); FAOterm: http://termportal.fao.org/faoterm/search/pages/termUrl.do?id=204 (2013 m. gegužės 29 d.), Europos standartas BSEN 12620:2002; Dictionary of Building (Statybos terminų žodynas), James H. Maclean ir John S. Scott, Penguin Books, ketvirtas leidimas; Oxford Dictionary of Construction, Surveying & Civil Engineering (Oksfordo statybos, tyrimo ir civilinės inžinerijos terminų žodynas), Christopher Gorse, David Johnston ir Martin Pritchard, Oxford University Press, 2012 m.; Glossary of Building and Civil Engineering Terms (Statybos ir civilinės inžinerijos terminų žodynas), British Standard Institution, Blackwell Scientific Publications, 1993 m., p. 100–4403; http://www.uepg.eu/what-are-aggregates. Taip pat žr. 2012 m. kovo 7 d. Sprendimo British Aggregates Association prieš Komisiją, T-210/02 RENV, ECLI:ES:T:2012:110, 1 punktą.

      (5)  Betonas – nerūdinių medžiagų, cemento ir vandens mišinys. Nerūdinių medžiagų paskirtis šiame mišinyje – užtikrinti tvirtą karkasinę struktūrą ir sumažinti cemento masės užimamą vietą.

      (6)  Dėl aukšto filtracijos koeficiento nerūdinės medžiagos plačiai naudojamos drenavimo tikslais.

      (7)  Nerūdinės medžiagos naudojamos kaip pagrindas po pamatais, keliais ir geležinkeliais. Taip naudojamomis nerūdinėmis medžiagomis padedama užpildyti angas ir apsaugoti vamzdžius (vamzdžius, kuriais teka išvalytas vanduo arba kuriuose nutiesti kabeliai, reikia apsaugoti nuo žemėje esančių aštrių objektų, todėl jie tiesiami ant smulkių nerūdinių medžiagų ir apgaubiami tomis medžiagomis, tada tranšėjos užpilamos gruntu). Nerūdinės medžiagos taip pat naudojamos kietiems paviršiams suteikti, dėl jų po keliu, pastatu ar geležinkeliu nesusidaro skirtingų sluoksnių. Negrįsti keliai ir automobilių stovėjimo aikštelės padengiamos paviršiniu nerūdinių medžiagų sluoksniu, kad paviršius būtų tvirtesnis įvairioms transporto priemonėms – nuo dviračių iki sunkvežimių. Dėl šio sluoksnio transporto priemonės nesminga į gruntą, ypač kai lauke drėgna. Wikipedia: https://en.wikipedia.org/wiki/Construction_aggregate (2013 m. gegužės 29 d.); http://sustainableaggregates.com/overview/uses.htm (2013 m. gegužės 29 d.).

      (8)  Europos standartas BSEN 12620:2002.

      (9)  UEPG, http://www.uepg.eu/what-are-aggregates, svetainėje lankytasi 2013 m. kovo 28 d. Taip pat žr. http://www.bgs.ac.uk/planning4minerals/assets/downloads/86210_P4M_A_Guide_On_Aggregates.pdf p. 6.

      (10)  http://www.bgs.ac.uk/planning4minerals/Resources_1.htm (2013 m. gegužės 29 d.); http://sustainableaggregates.com/sourcesofaggregates/recycled/rib_introduction.htm (2013 m. gegužės 29 d.); http://www.uepg.eu/what-are-aggregates (2013 m. gegužės 29 d.).

      (11)  Glossary of Building and Civil Engineering Terms (Statybos ir civilinės inžinerijos terminų žodynas), British Standard Institution, Blackwell Scientific Publications, 1993 m., p. 630–633.

      (12)  http://sustainableaggregates.com/overview/uses.htm (2013 m. gegužės 29 d.); Karališkoji muitų ir akcizų tarnyba. Konsultacijos dėl galimo nerūdinių medžiagų mokesčio. Atsakymų apibendrinimas (angl. HM Customs & Excises – Consultation on a Potential Aggregates Tax – Summary of Replies), 1999 m. balandžio mėn., 18 punktas.

      (13)  Pavyzdžiui, smėlis, paprastai kvarcinis smėlis, naudojamas gaminant formas, kurių reikia liejant. Dar vienas pavyzdys – klintys arba kalcio karbonatas. Susmulkintos iki miltelių jos naudojamos kaip balikliai arba užpildas gaminant popierių, klijus, dažus, plastiką, PVC, dantų pastą, vaistų tabletes ir valymo produktus. Jos taip pat naudojamos kaip papildomas kalcis vitaminų ir mineralų papilduose, miltuose ir pašaruose. Kvarcinis smėlis taip pat yra pagrindinė filtravimo terpė, vandens pramonėje naudojama kietosioms dalelėms iš nuotekų šalinti.

      (14)  Kalkes sugeria augalai (javai arba žolė) ir medžiai, tačiau dirvožemis jų natūraliai netenka ir tada, kai jas išplauna lietaus vanduo arba kai naudojamos trąšos. Dėl to gali padidėti dirvos rūgštingumas, sumažėti jos derlingumas, o kartais tai gali turėti neigiamą poveikį dirvožemio struktūrai. Pusiausvyrai atkurti laukuose barstomos žemės ūkio paskirties kalkės, kad būtų išlaikytos būtinos pasėlių ar ganyklų žolės augimo sąlygos. Kalkės gali būti paprasčiausiai susmulkintos klintys, dolomitas (jame taip pat yra magnio) arba degtos klintys (ar degtas dolomitas), kai skalda kaitinama degimo krosnyje.

      (15)  1994 m. aprūpinimo nerūdinėmis medžiagomis Anglijoje gairės (angl. MPG6 – Guidelines for Aggregates Provision in England 1994), 6–123 (23) punktai.

      (16)  2000 m. kovo mėn. biudžeto pranešimo „Sąmoningas apdairumas – kad Britanija būtų stipresnė ir sąžiningesnė“ 6 skyriaus „Aplinkos apsauga. Mūsų miestų gaivinimas, mūsų kaimų apsauga. Atliekos. Nerūdinės medžiagos“ (angl. Budget announcement March 2000 – Prudent for a Purpose: Working for a Stronger and Fairer Britain – Chapter 6: Protecting the environment – Regenerating our cities/protecting our countryside – Waste; Aggregates) 6.91 punktas; 2001 m. lapkričio mėn. išankstinės biudžeto ataskaitos 7 skyriaus „Aplinkos apsauga. Didžiosios Britanijos kaimo apsauga. Nerūdinių medžiagų karjerų eksploatavimas. Nerūdinių medžiagų mokestis“ (angl. Pre-Budget Report – November 2001 – Chapter 7: Protecting the environment – Protecting Britain's countryside – Aggregates quarrying – The aggregates levy) 7.71 punktas; 2001 m. kovo mėn. biudžeto pranešimo 6 skyriaus „Aplinkos apsauga“ (angl. Budget announcement March 2001 – Chapter 6: Protecting the environment) 6.91 punktas.

      (17)  2002 m. vasario 19 d. rašto, užregistruoto 2002 m. vasario 21 d. su nuoroda A/31371, 4.10 punktas.

      (18)  Šia nuostata siekiama įtraukti ir atvejį, kai nerūdinė medžiaga perkeliama iš vienos vietos į kitą, kai abi vietos priklauso tam pačiam veiklos vykdytojui. Perkeliant iš vienos vietos į kitą NMM paprastai netaikomas, žr. 2001 m. Finansų įstatymo 19 skirsnio 3 dalies b punktą.

      (19)  JK valdžios institucijos nurodė, kad nerūdinei medžiagai taikomas tiekimo susitarimas, kai sudaroma sutartis arba kai vienas veiklos vykdytojas perduoda prekes kitam veiklos vykdytojui, ir parengiamas su tuo susijęs dokumentas. 2001 m. Finansų įstatymo 19 skirsnio 6 dalyje nurodyta, kad nerūdinei medžiagai susitarimas pradedamas taikyti tuo metu, kai tik ją galima atskirai identifikuoti. Toje dalyje taip pat nustatyta, kad mokesčio taikymo tikslais nuosavybės teisių į žemę, kurioje yra nerūdinių medžiagų, perdavimas savaime nereiškia ir to, kad tiekiamos nerūdinės medžiagos.

      (20)  2001 m. Finansų įstatymo 48 skirsnio 2 dalis: „Naudojimas statybų tikslais“ reiškia, kad nerūdinė medžiaga kaip medžiaga arba pagalbinė medžiaga naudojama statant arba gerinant kokį nors statinį (įskaitant kelius ir takus, pagrindą, ant kurio tiesiami arba bus tiesiami geležinkelio bėgiai, ir krantines) arba kai su kuo nors maišoma skiedinio, betono, degutbetonio, kelio dangos arba bet kokios panašios statybinės medžiagos gamybos procese.

      (21)  Leistinos aplinkybės apibrėžtos 19 skirsnio 7 dalyje. Tai susiję su aplinkybėmis, kai nerūdinė medžiaga maišoma su apmokestinamomis nerūdinėmis medžiagomis, kurioms anksčiau netaikytas NMM, ir visas maišymas atliekamas vietoje, kuri yra kilmės vieta, vietoje, kurios pavadinimas yra toks pat kaip ir kilmės vietos, arba vietoje, į kurią nerūdinė medžiaga buvo pervežta, kad ją būtų galima naudoti procese, kuriam taikoma išimtis, bet tame procese ji dar nenaudota.

      (22)  Nerūdinių medžiagų iškrovimo į krantą vieta su kilmės vieta sutampa tik tada, kai nerūdinės medžiagos išgautos JK jūros dugne ar vandenyse.

      (23)  Taip pat žr. 2011 m. balandžio mėn. NMM pranešimo Nr. 1 „Nerūdinių medžiagų mokestis“ 8.1 punktą.

      (24)  Ši pastaroji nuostata susijusi su aplinkybėmis, kai nerūdinė medžiaga grąžinamą į žemę, iš kurios buvo išgauta, ir tebėra tokios pat būklės, kokios buvo ją išgaunant. Tokiomis aplinkybėmis nevykdomas apmokestinamas nerūdinių medžiagų tiekimas.

      (25)  Žr. NMM pranešimą Nr. 1.

      (26)  2002 m. Nerūdinių medžiagų (bendruosiuose) nuostatuose (SI 2002/761) nurodyta, kokiais atvejais disponuojant nerūdinėmis medžiagomis gali būti taikoma mokesčio lengvata. Pagal 13a nuostatą asmuo turi teisę į mokesčio kreditą bet kokio sumokėto NMM atžvilgiu, kai konkrečia apmokestinama nerūdine medžiaga disponuojama (ją išmetant arba kitaip) kuriuo nors iš šių būdų:

               „i.

               neapdorota ji grąžinama į jos kilmės vietą arba bet kurią kitą vietą, kuri nėra jos kilmės vieta, bet užregistruota tuo pačiu pavadinimu;

               ii.

               ji šalinama sąvartyne;

               iii.

               ji yra žvirgždas arba smėlis ir naudojama paplūdimiui atkurti vietoje, kuri nėra jos kilmės vieta.“

      (27)  NMM pranešimas Nr. 2 „Pramonės ir žemės ūkio procesų lengvata“ (Notice AGL2 Industrial and Agricultural Processes relief), pateikiamas Karališkosios mokesčių ir muitų tarnybos interneto svetainėje.

      (28)  Mokesčio išimtys ir netaikymo atvejai, nustatyti 2001 m. Finansų įstatymo, iš dalies pakeisto 2002 ir 2007 m. finansų įstatymais, 17 skirsnio 3 dalies e punkte, f punkto i ir ii papunkčiuose, 4 dalies a punkte (jeigu medžiagą, kuriai taikoma išimtis, sudaro tik anglis, lignitas, skalūnas, šiferis, naudojami kaip nerūdinės medžiagos, arba daugiausia anglis, lignitas, skalūnas ir šiferis), c punkto i ir ii papunkčiuose (kai medžiagą sudaro daugiausia bergždas), f punkte (kai tai molis), 18 skirsnio 2 dalies b punkte (jeigu tai susiję su procesu, kuriam taikoma išimtis ir kurį vykdant gaunamos medžiagos, naudojamos kaip nerūdinės medžiagos) ir 30 skirsnio 1 dalies b punkte (jeigu tai susiję su procesu, kuriam taikoma išimtis pagal 18 skirsnio 2 dalies b punktą ir kurį vykdant gaunamos medžiagos, naudojamos kaip nerūdinės medžiagos).

      (29)  Bendrijos rekomendacijos dėl valstybės pagalbos aplinkos apsaugai (OL C 37, 2001 2 3, p. 3).

      (30)  Valstybės pagalbos aplinkos apsaugai Bendrijos gairės (OL C 82, 2008 4 1, p. 1).

      (31)  R. Birdas šiuo atžvilgiu nepateikė jokio pavyzdžio ar įrodymų.

      (32)  Žr. 31 išnašą.

      (33)  Pavyzdžiui, žr. Konkurencijos komisijos nerūdinių medžiagų, cemento ir paruošto naudoti betono rinkos tyrimo 2011 m. lapkričio 1 d. darbo dokumento „Rinkos apibrėžtis“ (angl. Competition Commission Aggregates Cement and Ready-mix Concrete Market Investigation, Market Definition working paper) 19 punktą ir 2013 m. gegužės 21 d. Laikinosios nustatytų faktų ataskaitos (angl. Provisional Findings Report), 5.5 punkto b papunktį, 5.6 punkto b papunktį ir 5.24 punktą; Sąžiningos prekybos tarnybos (angl. Office of Fair Trading (OFT)) 2011 m. lapkričio 2 d. sprendimą dėl siūlomos Anglo American PLC ir Lafarge S.A. bendrosios įmonės, ME/5007/11, 72 punktą.

      (34)  Žr. 2003 m. gegužės 8 d. Sprendimo Italija ir SIM 2 Multimedia prieš Komisiją, sujungtos bylos C-328/99 ir C-399/00, Rink. p. I-4035, 35 punktą; 2006 m. sausio 10 d. Sprendimo Cassa di Risparmio di Firenze ir kiti, C-222/04, Rink. p. I-289, 131 punktą ir 2006 m. birželio 15 d. Sprendimo Air Liquide Industries Belgium, sujungtos bylos C-393/04 ir C-41/05, Rink. p. I-5293, 29 punktą, taip pat juose nurodytą teismų praktiką.

      (35)  2001 m. lapkričio 8 d. Sprendimo Adria-Wien Pipeline, C-143/99, Rink. p. I-8365, 41 punktas; taip pat žr. 2005 m. kovo 3 d. Sprendimo Heiser, C-172/03, Rink. p. I-1627, 40 punktą; 2006 m. birželio 22 d. Sprendimo Belgija ir Forum 187 prieš Komisiją, sujungtos bylos C-182/03 ir C-217/03, Rink. p. I-5479, 119 punktą; 2006 m. rugsėjo 6 d. Sprendimo Portugalija prieš Komisiją, C-88/03, Rink. p. I-7115, 54 punktą ir 2008 m. rugsėjo 11 d. Sprendimo UGT-Rioja ir kiti, sujungtos bylos C-428/06–C-434/06, Rink. p. I-6747, 46 punktą; 2012 m. kovo 27 d. Sprendimo British Aggregates Association prieš Komisiją, T-210/02 RENV, ECLI:ES:T:2012:110, 47 punktą; 2008 m. gruodžio 22 d. Sprendimo British Aggregates Association prieš Komisiją, C-487/06 P, Rink. p. I-10515, 82 punktą.

      (36)  35 išnašoje nurodyto 2001 m. lapkričio 8 d. Sprendimo Adria-Wien Pipeline 42 punktas ir 35 išnašoje nurodyto 2006 m. rugsėjo 6 d. Sprendimo Portugalija prieš Komisiją 52 punktas; 2008 m. gruodžio 22 d. Sprendimo British Aggregates Association prieš Komisiją, C-487/06 P, Rink. p. I-10515, 83 punktas.

      (37)  35 išnašoje nurodyto 2006 m. rugsėjo 6 d. Sprendimo Portugalija prieš Komisiją 56 punktas; 2013 m. sausio 22 d. Sprendimo Salzgitter prieš Komisiją, T-308/00, Rink. p. II-1933, 81 punktas; 2012 m. kovo 27 d. Sprendimo British Aggregates Association prieš Komisiją, T-210/02 RENV, ECLI:ES:T:2012:110, 49 punktas.

      (38)  2012 m. kovo 7 d. Sprendimo British Aggregates Association prieš Komisiją, T-210/02 RENV, ECLI:ES:T:2012:110, 51 punktas.

      (39)  Žr. 1999 m. ekonominės ir fiskalinės strategijos ataskaitos, finansinio pranešimo ir biudžeto ataskaitos 5 skyrių „Sąžiningesnės visuomenės kūrimas. Piktnaudžiavimo mokesčiais šalinimas. Aplinkos apsauga“ (angl. Economic and Fiscal Strategy Report and Financial Statement and Budget Report 1999 – Chapter 5: Building A Fairer Society – Tackling tax abuse; Protecting the environment), p. 27. „Vyriausybė netrukus paskelbs teisės akto dėl kietųjų uolienų, smėlio ir žvirgždo, naudojamų kaip nerūdinės medžiagos, gavybos apmokestinimo projektą“. Taip pat žr. 2000 m. kovo mėn. biudžeto pranešimo „Sąmoningas apdairumas – kad Britanija būtų stipresnė ir sąžiningesnė“ 6 skyriaus „Aplinkos apsauga. Mūsų miestų gaivinimas, mūsų kaimų apsauga. Atliekos. Nerūdinės medžiagos“ 6.91 punktą; 2001 m. lapkričio mėn. išankstinės biudžeto ataskaitos 7 skyriaus „Aplinkos apsauga. Didžiosios Britanijos kaimo apsauga. Nerūdinių medžiagų karjerų eksploatavimas. Nerūdinių medžiagų mokestis“ 7.71 punktą; 2001 m. kovo mėn. biudžeto pranešimo 6 skyriaus „Aplinkos apsauga“ 6.91 punktą; iš šių šaltinių matyti, kad JK valdžios institucijos numatė, kad apmokestinamos bus tik nerūdinės medžiagos.

      (40)  2012 m. kovo 7 d. Sprendimo British Aggregates Association, T-210/02 RENV, ECLI:ES:T:2012:110, 66 punktas.

      (41)  Karališkoji muitų ir akcizų tarnyba „Konsultacijos dėl galimo nerūdinių medžiagų mokesčio. Atsakymų apibendrinimas“ (HM Customs & Excises – Consultation on a Potential Aggregates Tax – Summary of Replies), 1999 m. balandžio mėn., 13 punktas.

      (42)  Komisijai tokie įrodymai nepateikti.

      (43)  Žr. 42 išnašą.

      (44)  Komisijai pateikta e. laiško kopija.

      (45)  Verslo paslaptis.

      (46)  Bendrasis Teismas 2012 m. kovo 7 d. Sprendime British Aggregates Association prieš Europos Komisiją, T-210/12 RENV, nustatė, kad „įprasto apmokestinimo principas, kuriuo grindžiamas AGL, paremtas tik apmokestinamosios medžiagos kaip „nerūdinės medžiagos“ naudojimo Jungtinėje Karalystėje komerciniais tikslais sąvoka“. Komisija mano, kad taip apibrėžus įprasto apmokestinimo principą taip pat reikia nustatyti, kada medžiaga apmokestinama kaip nerūdinė medžiaga. Kadangi 2001 m. įstatymo 17 skirsnio 2 dalyje nepateikta tikra apmokestinamų nerūdinių medžiagų apibrėžtis, tik nustatyta, kad tai yra nerūdinės medžiagos, kurioms netaikoma išimtis ir kurios nenurodytos b–d punktuose, įprasto apmokestinimo principas, kuriuo grindžiamas NMM, apibrėžtas ir Bendrojo Teismo, turi neišvengiamai priklausyti nuo nustatymo, kada medžiaga naudojama kaip nerūdinė medžiaga.

      (47)  Žr. 39 išnašą.

      (48)  Sprendimo pradėti procedūrą 58 ir 59 konstatuojamosios dalys.

      (49)  Žr. 2012 m. kovo 7 d. Sprendimo British Aggregates Association prieš Europos Komisiją, T-210/12 RENV, ECLI:ES:T:2012:110, 64 punktą.

      (50)  Žr. 2012 m. kovo 7 d. Sprendimo British Aggregates Association prieš Europos Komisiją, T-210/12 RENV, ECLI:ES:T:2012:110, 55 punktą.

      (51)  Žr. 2001 m. Finansų įstatymo 48 skirsnio 2 dalį.

      (52)  18 skirsnio 2 dalies b punktas: bet koks procesas, kuriuo tam tikra medžiaga išgaunama iš bet kurios nerūdinės medžiagos arba kitaip atskiriama (tai gali būti dalis proceso, kai ji išgaunama iš žemės, arba kiti būdai) nuo bet kurios nerūdinės medžiagos; 18 skirsnio 3 dalyje išvardytos atitinkamos medžiagos: a) anhidritas; b) plastinis molis; c) baritai; e) kaolinas; f) feldšpatai; g) ugniai atsparus molis; i) fluoritas; j) balinančiosios žemės; k) brangakmeniai ir pusbrangiai akmenys; l) gipsas; m) bet koks metalas arba bet kokio metalo rūda; n) muskovitas; o) perlitas; p) alūnas; q) pemza; r) gamtinės kilmės fosfatai; s) natrio chloridas; t) talkas; u) vermikulitas. 2002 m. Finansų įstatymu atlikus pakeitimus, 18 skirsnio 3 dalies d ir h punktai nuo 2002 m. balandžio 1 d. nebeįtraukti atgaline data.

      (53)  2001 m. Finansų įstatymo 30 skirsnio 1 dalies b punkte nustatyta mokesčio lengvata tuo atveju, kai pagal 2001 m. Finansų įstatymo 18 skirsnio 2 dalies a, b ir c punktus medžiagai taikytas procesas, kuriam taikoma išimtis, kai ta medžiaga jau apmokestinta NMM. Taigi tai atitinka 18 skirsnio 2 dalyje nustatytas išimtis.

      (54)  Toms medžiagoms taip pat taikoma mokesčio lengvata, kai mokestis buvo sumokėtas, o vėliau vykdytas procesas, kuriam taikoma išimtis (30 skirsnio 1 dalies c punktas). Netaikymo atvejų vertinimas taikomas mutatis mutandis mokesčio lengvatai.

      (55)  Sprendimo pradėti tyrimą 73 konstatuojamoji dalis.

      (56)  Žr. Glossary of Building and Civil Engineering Terms (Statybos ir civilinės inžinerijos terminų žodynas), British Standard Institution, Blackwell Scientific Publications, 1993 m., p. 630–3007 ir p. 630–3013.

      (57)  Sprendimo pradėti tyrimą 83 konstatuojamoji dalis.

      (58)  Ištraukos (2002 m. spalio 30 d. duomenys) iš Alfred McAlpine svetainės.
   Skelbta adresu http://www.amslate.com/applications/ima/ima.sbtml; ištraukos iš Britanijos geologinių tyrimų tarnybos (angl. British Geological Survey) ataskaitos CR/02/082N „Statybinių žaliavų politika ir tiekimo praktika šiaurės vakarų Europoje. Faktai ir skaičiai. Anglija, Škotija ir Velsas (Didžioji Britanija)“ (angl. Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain)), kurią parengti užsakė Nyderlandų viešojo sektoriaus darbų ir vandens valdymo ministerijos Kelių ir hidraulinės inžinerijos institutas (angl. Road and Hydraulic Engineering Institute of the Ministry of Public Works and Water Management of the Netherlands), p. 50; Aggregate Industries atstovo Geoffo Tophamo dokumentas dėl gavybos karjere Holme Park Quarry, 2002 m. birželio 19 d.

      (59)  Karjerų pavyzdžių nepateikta.

      (60)  Žr. pavyzdžiui, http://www.honister.com/; http://www.callywithquarry.co.uk/quarry

      (61)  Antrinių medžiagų, naudojamų kaip nerūdinės medžiagos susidarymas ir naudojimas 2001 m. Anglijoje ir Velse (angl. Survey of Arisings and Use of Secondary Materials as Aggregates in England and Wales in 2001), Symonds Group, 2002 m. lapkričio mėn.

      (62)  Tiesiant Bangoro aplinkkelį A55 šiferio nerūdinės medžiagos naudotos vietoj aukščiausios kokybės nerūdinių medžiagų (sunaudota maždaug 150 000 tonų šiferio, kuris buvo susidaręs kaip atliekos), Šiaurės Velse šios medžiagos taip pat plačiai naudojamos apskritai užpildams ir krantinėms.

      (63)  […] skaičiavimais, šiferio nerūdinių medžiagų gavybos sąnaudos yra 6,50 GBP už toną, iš jų smulkinimo sąnaudos sudaro beveik 5 GBP už toną. […] skaičiavimais, nerūdinių medžiagų gavybos sąnaudos yra 5,69 GBP už toną.

      (64)  Žr. 60 išnašą.

      (65)  Ataskaita, kurią 2003 m. Didžiosios Britanijos geologų organizacija parengė Jungtinės Karalystės mokesčių institucijoms, kad padėtų mokesčių pareigūnams geologiniu požiūriu teisingai taikyti išimtis šiferiui, skalūnui ir moliui (toliau – ataskaita).

      (66)  Laipsnis, kuriuo medžiaga gali lengvai skilti į lygiagrečias plokštumas.

      (67)  Informacija buvo paimta iš atvirų šaltinių, pavyzdžiui, interneto.

      (68)  Iš pateiktos informacijos buvo neaišku, kokia medžiaga faktiškai išgaunama viename karjere, nors karjeras ir įtrauktas į skalūną išgaunančių karjerų sąrašą.

      (69)  Viršutinis sluoksnis – tai virš mineralo, kurį karjerą eksploatuojanti įmonė nori išgauti, esanti medžiaga.

      (70)  Žr. 64 išnašą.

      (71)  2012 m. kovo 7 d. Sprendimo British Aggregates Association prieš Komisiją, T-210/02 RENV, ECLI:ES:T:2012:110, 72 punktas.

      (72)  Žr. 143 konstatuojamojoje dalyje pateiktą lentelę.

      (73)  Žr. 67 išnašą.

      (74)  Informacija pateikta svetainėje http://www.brauntonaggregates.co.uk/technical-details.html, šia nuoroda naudotasi 2015 m. kovo 11 d.

      (75)  Remiantis JK pateikta informacija, kaolinas – tai labai smulkus nuosėdinis molis, kurį sudaro kaolinitas. Jis naudojamas gaminant porcelianą ir blizgų popierių, taip pat medicinos ir kosmetikos produktus.

      (76)  Plastinis molis – smulkus kaolininis nuosėdinis molis, kurį paprastai sudaro 20–80 % kaolinito, 10–25 % žėručiai, 6–65 % kvarcas. Jis naudojamas gaminant keraminius dirbinius, kai norima suteikti plastiškumo ir stiprumo nedegant.

      (77)  Didžiosios Britanijos geologinių tyrimų tarnybos „Mineralų planavimo faktų suvestinė. Statybinės nerūdinės medžiagos“ (angl. Mineral Planning Factsheet, Construction aggregates), p. 3.

      (78)  2012 m. kovo 7 d. Sprendimo British Aggregates Association prieš Komisiją, T-210/02 RENV, ECLI:ES:T:2012:110, 89–90 punktai.

      (79)  Žr. 77 išnašą.

      (80)  Dekarbonizavimo argonu ir deguonimi šlakas (angl. Argon Oxygen Decarburisation, AOD).

      (81)  2006 m. kovo 15 d. Europos Parlamento ir Tarybos direktyva 2006/21/EC dėl kasybos pramonės atliekų tvarkymo ir iš dalies keičianti Direktyvą 2004/35/EB. Europos Parlamento, Tarybos ir Komisijos pareiškimas (OL L 102, 2006 4 11, p. 15).

      (82)  Žr. Glossary of Building and Civil Engineering Terms (Statybos ir civilinės inžinerijos terminų žodynas), British Standard Institution, Blackwell Scientific Publications, 1993 m., 630–3006 ir 630–3013; taip pat žr. British Aggregates Association atsakyme Teisme nagrinėjant bylą T-210–02 pateiktus įrodymus: Didžiosios Britanijos geologinių tyrimų tarnybos ataskaitos CR/02/082N „Statybinių žaliavų politika ir tiekimo praktika šiaurės vakarų Europoje. Faktai ir skaičiai. Anglija, Škotija ir Velsas (Didžioji Britanija)“, kurią parengti užsakė Nyderlandų viešojo sektoriaus darbų ir vandens valdymo ministerijos Kelių ir hidraulinės inžinerijos institutas, p. 50.

      (83)  Žr. 64 išnašą.

      (84)  Žr. sprendimą Nr. SA. 18859 „Nerūdinių medžiagų mokesčio lengvata Šiaurės Airijoje“ (ex N 2/04), http://ec.europa.eu/competition/state_aid/cases/241379/241379_1594138_163_2.pdf.

      (85)  Žr. 2008 m. vasario 12 d. Sprendimo Centre d'exportation du livre français (CELF) ir Ministre de la Culture et de la Communication prieš Société internationale de diffusion et d'édition (SIDE), C-199/06 CELF, Rink. p. I-469, 61 ir 64 punktus.

      (86)  Žr. 2008 m. vasario 12 d. Sprendimo Centre d'exportation du livre français (CELF) ir Ministre de la Culture et de la Communication prieš Société internationale de diffusion et d'édition (SIDE), C-199/06 CELF, Rink. p. I-469, 63 ir 66–68 punktus.

      (87)  Komisijos pranešimas dėl taisyklių, taikomų vertinant neteisėtą valstybės pagalbą, nustatymo (OL C 119, 2002 5 22, p. 22).

      (88)  Sprendimo pradėti tyrimą 150 konstatuojamoji dalis.

      (89)  Įrodymų nepateikta.

      (90)  Žr. 77 išnašą.

      (91)  Žr. 77 išnašą.

      (92)  2008 m. lapkričio 28 d. Sprendimo Hotel Cipriani et al., sujungtos bylos T-254/00, T-270/00 ir T-277/00, ECLI:ES:T:2008:537, 337 punktas.

      (93)  2012 m. kovo 7 d. Sprendimo British Aggregates Association prieš Komisiją,T-210/02 RENV, ECLI:ES:T:2012:110, 89 punktas.

      (94)  Žr. 77 išnašą.

      (95)  Žr. 1973 m. liepos 12 d. Sprendimo Komisija prieš Vokietiją, C-70/72, Rink. p. 813, 13 punktą.

      (96)  Žr. 1994 m. rugsėjo 14 d. Sprendimo Ispanija prieš Komisiją, sujungtos bylos C-278/92, C-279/92 ir C-280/92, Rink. I-4103, 75 punktą.

      (97)  Žr. 1999 m. birželio 17 d. Sprendimo Belgija prieš Komisiją, C-75/97, Rink. p. I-3671, 64 ir 65 punktus.

      (98)  1999 m. kovo 22 d. Tarybos reglamentas (EB) Nr. 659/1999, nustatantis išsamias sutarties dėl Europos Sąjungos veikimo 108 straipsnio taikymo taisykles (OL L 83, 1999 3 27, p. 1).

      (99)  1998 m. gegužės 7 d. Tarybos reglamentas (EB) Nr. 994/98 dėl Europos bendrijos steigimo sutarties 92 ir 93 straipsnių taikymo kai kurioms horizontalios valstybės pagalbos rūšims (OL L 142, 1998 5 14, p. 1).

      (100)  2004 m. balandžio 21 d. Komisijos reglamentas (EB) Nr. 794/2004, įgyvendinantis Tarybos reglamentą (EB) Nr. 659/1999, nustatantį išsamias EB sutarties 93 straipsnio taikymo taisykles (OL L 140, 2004 4 30, p. 1).